
Bevezetés 


Róma évezredes történetének egyik mélypontján, a második pun háború okozta válság 
idején, a Hannibál feltartóztatásával megbízott dictator, Fabius Maximus, hivatalba lépése 
napján összehívta a szenátust, és ,, az istenekkel kezdve szavait", bebizonyította az egybegyűlt 
atyáknak, hogy a sorozatos katonai balsikereket nem a vezérek tapasztalatlansága okozta, 
még kevésbé a római katonák felkészületlensége vagy gyávasága — hanem az istenek iránti 
kötelezettségek, a szent szertartások és jóslatkérések elhanyagolása. A győzelem elnyerésének 
titka nem a fokozott katonai erőfeszítésben rejlik (bár az sem árt), hanem az istenek 
pártfogásának megszerzésében. Két emberöltővel később egy görög történetíró, Polybios 
állapította meg, hogy Róma páratlan sikereinek és más államokkal szemben megnyilatkozó 
fölényének legmélyebb oka: az istenekről vallott felfogásuk, az az istenfélelem, amely átjárja 
köz- és magánéletük minden megnyilvánulását. A köztársaság fennállásának utolsó éveiben 
Cicero — hangoztatja:  kegyességünkkel,  vallásosságunkkal és azzal az egyetlen 
bölcsességünkkel múltunk felül minden népet, hogy felismertük: mindent az istenek akarata 
irányít és kormányoz. Ugyanígy látja az augustusi principátus megteremtésének kortárs- 
költője, Horatius is: 


,, Tudd, hogy kisebb vagy, mint a nagy istenek 
— s nagy lész: mindennek kezdete, vége ez." 


És a római birodalom hanyatlásának, szétesésének, az egykori hagyományok 
feledésének és üldöztetésének éveiben a , pogány hit" utolsó tudatos védelmezője és 
ideológusa, Symmachus, a római vallás hattyúdalának tekinthető híres Védelmező beszédében 
még egyszer — utoljára — meri fennen hangoztatni, hogy Róma nagysága — istenhitében, 
istenei pártfogásában rejlett; ha eldobja magától ősi isteneit, elvész maga Róma is. 

Ezek a gondolatmenetek kissé meglepőek lehetnek a Róma nagyságát más oldalról 
szemlélő mai olvasó számára. 

Feltűnő az a különleges hangsúly, amellyel még kívülálló szemlélők, köztük oly 
szkeptikus gondolkodók is, mint Polybios, az egész életet átható mély vallásosságot tekintették 
a római nép legsajátabb szellemi kincsének, eszmei, politikai és katonai fölényük voltaképpeni 
zálogának. Ez a sajátos értékelés ellentmond mindannak, amit általában Rómáról és 
közelebbről a római vallásról tudunk vagy tudni vélünk. Az utókor Róma nagyságának titkát 
sohasem vallásában kereste, hanem inkább államszervezeti és politikai tevékenységének 
területeken elért eredeti és ragyogó teljesítményekkel összehasonlítva, Róma vallásának 
világa cstüggesztően szürkének, sivárnak, fantáziátlannak tetszik. A római vallást a 
szakirodalom gyakran illeti a ,, száraz", , jogászi", ,, formalisztikus ", ,, lélektelen" jelzőkkel. A 
római vallástörténet egyik új összefoglalása alig lát benne többet, mint ,, hűvös józanság" -ot, 
,, megkövesedett ősi hiedelmek értelmetlenné vált halmazát", amelyet soha nem lelkesített át 
, d nagy költészet átfogó és formáló hatása", és amelynek éppen ezért ,,kevés köze van az 
vigazix valláshoz". Egy ilyen élettelen és lélektelen vallásról azonban kevéssé tételezhető fel 
az az életerő és roppant szellemi hatás, amelyet éppen a benne élő kortársak tulajdonítottak 
neki. Legyünk tehát óvatosak a római vallásnak ilyen eléggé elterjedt lebecsülésével 
kapcsolatban! 


A következő lapokon a római vallást —  hiedelemrendszerének kialakulását, 
szertartásrendjét, intézményeit, a mindennapi életet színező rítusait és az államszervezettel 


való kapcsolatát — elfogultságok és eleve megfogalmazott negatív értékítéletek nélkül 
szeretnénk bemutatni. Ennek az ábrázolási módnak kiindulása az a meggyőződés, hogy bár — 
Engels sokat idézett szavaival élve — egyetlen vallás sem más, mint ,, ama külső hatalmaknak 
fantasztikus visszatükröződése az emberek fejében, melyek az emberek mindennapi léte felett 
uralkodnak" — ezen az általános jellegzetességen belül (és rajta túlmenően) minden vallásnak 
— legyen az törzsi, etnikai vagy egyetemes jellegű, történetileg spontán módon kialakult vagy 
,, kinyilatkoztatáson" alapuló — megvan a maga sajátos individualitása, egyéni jellege és 
verete, sajátos, minden mástól eltérő struktúrája. Bizonyos, és a következő lapokon erre nem 
egy utalás is történik majd, hogy a római vallás valóban formalista és szertartások- 
meghatározta, ha úgy tetszik, , jogászi" vallás. Az is nyilvánvaló, hogy ez a jelleg éppen úgy 
nélkülözi a görög vallás dúsan áradó képzeletvilágát, színes mitológiáját, mint a 
kereszténység érzelmi telítettségét. Az eltérő jelleg azonban nem jelent egyben feltétlenül 
alacsonyabbrendűséget is. Semmi okunk feltételezni, hogy a római ember az általa végzett 
szertartásokban, a vallása megkövetelte kötelességteljesítés tudatában, rítusainak és imáinak 
pontos és ,, lelkiismeretes " teljesítésében — tehát mindabban, ami a római religio lényege — ne 
találta volna meg az illuzórikus isteni segítségnek, a belőle fakadó megnyugvásnak, 
vigasztalódásnak ugyanazokat az értékeit, mint bármely vallásnak bármely hívője. Végső 
soron mindegyik kialakult vallás — ide értve hiedelmeinek összességét, érzelemvilágát, 
szertartásainak és rítusainak sorát, intézményeit és hierarchiáját — önmagában zárt, egységes 
és többé-kevésbé logikus rendszert alkot: a rá vonatkozó tudományos megismerésnek célja 
nem valamilyen értékítélet lehet, hanem ennek a sajátos rendszernek: kialakulásának és 
működésének kitapintása, megértése és megértetése. 

Ennek a kötetnek célja a római vallás ,, valóságának" bemutatása, főként saját eredeti 
dokumentumai alapján. Az ősi rítusok fennmaradt szövegei ugyanúgy megszólalnak benne, 
mint történetírók beszámolói, költők vallomásai, gondolkodók elmélkedései, és köznapi 
embereknek feliratokról, papiruszok lapjairól hozzánk szóló önkéntelen tanúságtételei; a 
hívőkön kívül a közömbösek, a kételkedők, a kritikusok, a tagadók szavai is. Ezeknek az 
eredeti szövegeknek, egykor-élt rómaiaknak és görögöknek szavaiból tárul elénk a római 
istenek világa. 

Ahhoz azonban, hogy az ebben a kötetben közölt, különböző eredetű és jellegű szövegek 
az olvasó számára vallástörténeti szempontból értékelhetők és értékesíthetők, netán érdekesek 
is legyenek (amit a szerző remélni szeretne), az egész háttér szélesebb perspektívájú 
megrajzolására volt szükség. Ámde az utóbbi évtizedekben a római vallásnak különösen korai 
szakaszai beható kutatásoknak és ezekből eredő éles tudományos vitáknak tárgyát alkották. 
Ezek nem csupán részletkérdésekre vonatkoznak, hanem a római vallás alapvető kérdéseire — 
legkorábbi istenfogalmára, mítoszainak hiányára, társadalmi struktúra és vallási struktúra 
összhangjának mibenlétére, eredetiség és külső (,itáliai", etruszk és görög) hatás 
dialektikájára egyaránt kiterjednek. A szerző tehát tisztában van azzal — és ezt e helyen is 
hangsúlyozza —, hogy egyes megállapításai és az egész, általa képviselt (és hite szerint 
egységes, következetes és nem utolsósorban: marxista igényű) koncepció megannyi ponton a 
tudományos diszkussziók érveit és ellenérveit ismerő szakértők ellentmondását válthatja ki. 
Ezt a kockázatot azonban vállalni kellett — és enyhíteni legfeljebb oly módon lehetett rajta, 
hogy itt-ott rámutatott ismereteink hézagaira és az eltérő tudományos megoldások 


lehetőségére. 
Választani kellett a , történeti" — tehát a fejlődés időrendjében haladó — és a 
, rendszeres " — tehát egy-egy vallási jelenség-komplexust a maga teljességében bemutató 


feldolgozási mód között. Az utóbbi megoldási lehetőség látszott vonzóbbnak — de oly módon, 
hogy a történetiség szempontjai is érvényesüljenek. Hogy ennek a két (egymást elvileg 
voltaképpen kizáró) feldolgozási lehetőségnek egybeötvözése mennyire sikerült — és mennyire 
sikerült a római vallás ,, köznapi valóságának", komolyságának és formalizmusának, hitnek és 


kételynek, fejlődésnek és elhalásnak együtt-láttatása — azt megítélni bírálók és olvasók 
feladata lesz. 


A kezdetek 


A munka és az istenek 


, luppitert nem azért nevezzük a Legjóságosabbnak és Legnagyobbnak — mondja Cicero —, 
mintha igazságossá, mértéktartóvá és bölccsé tehetne bennünket, hanem azért, mert 
egészséget, épséget, vagyont és jólétet nyújt" (De nat. deor. 3.87). A római filozófus- 
szónoknak ezek a szavai akaratlanul is a római vallásnak egyik leglényegesebb vonását tárják 
fel: amikor a római ember az istenekre gondolt, nékik áldozati ajándékot juttatott és hozzájuk 
fohászkodott, alapjában véve csupán egy dolgot kívánt tőlük: sikert. Az istenek arra valók, 
hogy az embernek — éspedig egyéneknek és emberi közösségeknek — minden irányú és 
minden fajta szándékát és tevékenységét sikerre vigyék. Emögött a roppantul gyakorlatiasnak 
tetsző isten-koncepció mögött az az ősi, és éppenséggel nem csupán a római vallásra 
korlátozódó hiedelem áll, hogy minden gyakorlati tevékenységünk eredményessége az 
általunk ismert, kiszámítható és ellenőrizhető , racionális" tényezőkön kívül még olyan, 
rajtunk kívül álló, általunk közvetlenül nem irányítható, tehát , felettünk álló"-nak is 
nevezhető tényezőtől is függ, amelynek támogatása, közreműködése nélkül önmagában hiú 
minden emberi erőfeszítés. 

Ezektől az emberfeletti erőktől való félelem, másfelől pedig a segítségük elnyerésére 
irányuló törekvés hozta létre Itália legkorábbi lakóinak vallási elképzeléseit és rítusait. 


A pásztorok és földművelők istenei 


Az időszámításunk előtti első évezred kezdetének itáliai lakossága — az indoeurópai nyelveket 
beszélő italious népek benyomulása után — már többé-kevésbé letelepült viszonyok között élte 
a maga pásztorkodó-földművelő életét. Az ő számukra a nyájak egészsége, gyarapodása és 
sértetlensége, a földek termékenysége, a szántóföld határainak biztonsága, a nehezen 
összekapart kicsiny családi vagyon épsége, s a mindezek érdekében folytatott, hol harcias, hol 
békés tevékenység sikere volt az életnek az a területe, amelyben a kívülük és felettük álló 
erők segítségét és közreműködését szükségesnek tartották. Minden egyéni és közös emberi 
tevékenységnek megvan a maga , emberfeletti" patrónusa: őt kell először is felismerni, 
megtalálni, majd megnyerni törekvésünk megsegítése, sikerre vitele érdekében. Itália 
pásztorai és parasztjai — népenként, törzsenként és területenként nagymértékben differenciált 
formában — ily módon az , isteni erők" mérhetetlen számát teremtették meg képzeletükben. A 
leggazdagabb ismereteink természetesen Latium, és közelebbről Róma népének vallási 
hiedelmeiről vannak. A legősibb itáliai és római vallási képzetekre vonatkozó híradások arra 
vallanak, hogy az időszámításunk előtti első évezred kezdetén nagy számú, már-már 
megszámlálhatatlan istenben hittek, akik az emberek minden irányú tevékenységét irányítják, 
patronálják és védelmezik. 


A családok és házak védőistenei 


Ezeknek a segítő isteni erőknek hatása vagy valamely személyre, származási illetve területi 
egységre irányul (és annak minden irányú tevékenységét támogatja), vagy pedig az emberi 
tevékenység egy szűkebb vagy tágabb körére vonatkozik. Minden embernek megvan a maga 
személyes védőistene. Ez a Genius — eredetileg a férfiak nemzőképességének és a családot 
fenntartó erejének megszemélyesítője. Ő kíséri végig a férfit életében, és tartja fenn életerejét. 
A nőknek, mivel amúgy is apa illetve férj irányította sorsukat — önálló Geniust eredetileg nem 
tulajdonítottak; később a családanyák isteni védelmezőjéről, Iunóról vélték azt, hogy ő 
helyettesíti az asszonyok egyéni Geniusát. 

Megvolt minden családnak, háznak is a maga külön védelmezője. A családi vagyont 
viszont, mint az ősök szellemeinek reprezentánsai, a családi házban élő személyek 
egészségéről gondoskodnak. Igen ősi, még matriarchális vallási képzetek uralmának korára 
visszanyúló elképzelés a Lar-istennek közös anyjáról is tudni vélt: ez volt Acca Larentia, a 
család (korábban: a nemzetség) legtávolibb ősanyját megszemélyesítő és ebben a 
minőségében védelmet nyújtó istennő. A Penates és Lar istenek jelenlétét jelképező szobrok, 
képek, tárgyak, jelvények minden ház bejáratánál láthatók voltak. 

Megvoltak a saját védelmező isteneik az egyes nemzetségeknek is, és ezeket saját 
nemzetségi kultusz (sacra gentilicia) keretében tisztelték. Az Aureliusok szabin eredetű 
nemzetségének kultusza középpontjában a Nap állt (szabin nyelven: Ausel, latinul: Sol); a 
Iulius nemzetség , saját" védőistene Vediovis. Ezekben az esetekben a nemzetség az 
egyébként ismert istenek közül választott egyet, aki valamely oknál fogva különösen közel 
állt hozzá. Előfordulhatott az is, hogy egy , nemzetségi" isten általánosabb érvényt szerzett. A 
görög-etruszk eredetű Hercules egy időben a Potitiusok és Pinariusok nemzetségeinek , saját" 
istene volt; később e nemzetségek tagjai Herculesnek, mint általánosan tisztelt istennek , nagy 
oltárát", az Ara Maximát gondozták; 1. e. 310 körül pedig az állam 50 000 as lefizetése 
ellenében megváltotta tőlük az Ara Maxima kultuszának ellátását. 

A nemzetségekhez hasonlóan az egyes törzseknek és településeknek is rendszerint 
megvoltak , saját" isteneik. Ezek lehettek — totemisztikus elképzelések továbbéléseként — 
szent állatok, mint Picenum (kelet-itáliai térség) lakóinak körében a harkály (picus), vagy a 
Hirpinus törzsnél a farkas. A közép-itáliai Marsus törzs neve a Mars istenével van 
kapcsolatban. Lanuvium városának Iuno volt a védőistene, Ariciában Dianát tisztelték. A 
rómaiak azt tartották, hogy az ő városuknak is van egy saját védőistene: ennek nevét azonban 
papjaik titokban tartották, hogy az ellenség ne használhassa fel mágikus praktikák céljaira. 


A funkció-istenek 


Az egyes személyeket, házaikat, földjeiket és a kisebb-nagyobb települési, származási 
egységeket általánosságban védelmező istenektől különböznek azok, akik az emberi 
tevékenységnek, a termelő munkának egyes folyamatait viszik sikerre. A vallástörténeti 
kutatás ezeket a , funkcionális" isteneket — egy római szakkifejezés eredeti értelmét némi 
önkényességgel kitágítva — a numen összefoglaló névvel jelzi. A római vallástörténetnek egy 
tekintélyes iskolája pedig bennük (a megszámlálhatatlanul sok numenben), ,az emberi 
tevékenységek legapróbb fázisának  védelmezőiben? látja a római  istenfogalom 
kialakulásának legősibb rétegét. Így pl. a mezőgazdasági munkák 12 , isten?" védelme alatt 
állanak: Vervaetor (az ugar feltörője), Redarator (a rögök felaprózója), Imporcitor (a 
barázdavonó), Insitor (magvető), Obarator (talajegyengető), Occator (boronáló), Sarritor 
(gyomláló), Subrunoinator (utógyomláló), Messor (arató), Convector (terményszállító), 


Conditor (raktározó), Promitor (aki a magtárból a terményt előhozza) (vö. Servius: Ad Georg. 
1,21). Hasonlóképpen különféle numenek segítenek a favágásban, vagy akár — hogy 
máshonnan vegyük a példát — a házasságkötési aktus beteljesítésében. 


1. POMPEI: A VETTIUSOK HÁZÁNAK ARARIUMA 


Numenek és személyes istenek 


Az egykori vallásos elképzeléseknek roppant leegyszerűsítése volna azonban a legősibb itáliai 
és római istenvilágot egészében az egyéneknek és legkisebb emberi csoportoknak, valamint 
az emberi tevékenységek legapróbb fázisainak ezen patrónusaira korlátozni. Amennyire 
ismereteink visszanyúlnak, ezektől a merőben , funkcionális" istenektől megkülönböztették és 
náluk magasabbrendűeknek gondolták az emberi lét szélesebb területeit védelmező és 
ellenőrző , nagy istenek"7-et; azokat, akiket a deus ill. dea címzés illetett meg. Az újabb 
kutatások — képviselői közül érdemes kiemelni olyan neveket, mint F. Altheim, A. Brelich, 
G. Dumézil — arra mutatnak rá, hogy a számunkra hozzáférhető legkorábbi időben is tettek 
különbséget az olyan magasabbrendű , istenek" között, akik az emberi tevékenység valamely 
általánosabb szféráját ellenőrzik, és ezért rendezett kultuszban részesülnek, és olyan 
, alacsonyabbrangú istenek" között, akiknek hatása egy szűkebb munkafázisra szorítkozik, és 
ezért csupán alkalomszerűen, egy-egy ráolvasás vagy varázsformula keretében említik őket. 
Nyilvánvaló, hogy a római állam és az állami jellegű kultusz megszervezése előtt az , istenek" 
(deus, dea) és a ráolvasásokban (latinul: indigitamenta) emlegetett , szellemek", numenek 
között a határok elmosódhatnak. Valamely istenalak jelentősége, tisztelete az idők folyamán 
megnövekedhetett, de el is halványulhatott. Ez a folyamat — istenalakok felemelkedése és 
hanyatlása — még a történeti időkben is megfigyelhető. Nagyjában-egészében mégis 
megállapítható az, hogy a későbbi Róma helyén létrejött legkorábbi falutelepülések 
megszerveződésének és szövetségük kialakításának idején — tehát az i. e. VIII —VII. 


században — kik voltak ennek a közösségnek leginkább tisztelt, önálló kultusszal bíró, 
legtekintélyesebb istenei. Ennek a kérdésnek megválaszolásában segítséget nyújt egyrészt a 
legősibb római naptári rendszer, másrészt a legrégibb papi csoportosulások egyikének, az 
áldozati lángot ébren tartó flameneknek istengalériája. 

Róma legősibb istenei azok, akik a legkorábbi naptár szerint önálló ünneppel — vagy 
pedig egy-egy flamen részéről saját kultusszal rendelkeztek. 


2. LAMENEK (RÉSZLET AZ ARA PACIS DOMBORMŰVEIBŐL) 


A legkorábbi istenvilág 


A római köztársaság naptári rendszere abban a formájában, ahogyan az lulius Caesar ismert 
naptári reformjáig, a Julián-naptár bevezetéséig fennállott, mai ismereteink szerint az i. e. V. 
század folyamán öltött végleges formát. Ez a naptár eredetileg 12 holdhónapból álló évekkel 
számolt, amelyeket alkalmilag egy-egy szökőhónap beiktatásával hoztak összhangba a (téves 
római számítás szerint) 366 1/4 napból álló napévvel. Kezdetben a hónapok nagyjából 
pontosan illeszkedtek a Hold járásához, és ekkor a hónap három kiemelkedő napja jelezte a 
Hold fontos fázisait: Kalendae az újhold napja volt, a Nonae az első negyedre esett, míg a 
holdtölte napjának az Idus felelt meg. Az idők folyamán a holdhónapok függetlenné váltak a 
Hold járásától, tehát kiemelt napjaik sem estek pontosan a Hold megfelelő fázisára, a kiemelt 
jelleg azonban ősi hagyományként megmaradt. Ez a naptár feltüntette az év egyes kiemelt 
ünnepnapjait is; ezek mindegyikét valamely istennek szentelték. Az újabb naptártörténeti 
kutatások azt mutatják, hogy az ünnepeknek ez a sora jóval korábban rögzítődik, mint 
magának a naptári rendszernek a kialakulása, és lényegében az i. e. VIII-VII. század állapotait 
tükrözi. Azok az istenek tehát, akiknek ünnepei a naptárban helyet kaptak, Róma 
kialakulásának idején — még az etruszk kezdeményezésre történt várossászervezés időszakát 
megelőzően — tartoztak Róma és Latium legtiszteltebb istenei közé. Nagyjából ugyanerre az 
időre tehető annak a 15 flamenpapból álló csoportnak megszervezése, akiknek mindegyike 
külön-külön isten áldozataiért és kultuszáért volt felelős. Ezek részben azonosak a naptári 


ünnepek isteneivel, részben azonban függetlenek tőlük. Ennek az istencsoportnak ősi voltáról 
tanúskodik az, hogy történeti időkben — az ti. e. IV-III. században — már nem is emlékeztek 
pontosan arra, hogy ezeknek az isteneknek mindegyike milyen funkciót is töltött be. 

Ily módon a , naptári" és a flamennel rendelkező istennevek alapján egy kb. harminc 
istenből álló kört ismerünk meg. A még paraszti Róma legrégibb, kultuszban részesülő istenei 
ezek, akiket a megszerveződő közösség — mint a legnagyobbakat és az emberi érdekek 
szempontjából legfontosabbakat — kiemelt az Itália-szerte ismert rengeteg isteni lény sorából. 

Milyen kép alakul ki ezeknek az adatoknak alapján a római vallás legkorábbi fejlődési 
szakaszának isteneiről? Észrevehető elsősorban az, hogy csaknem mindannyian egy-egy 
alapvető emberi tevékenység vagy emberi érdek patrónusai, olyannyira, hogy nevük is ebből a 
funkcióból ered. Consus (vö. latin: condere — eltenni) a termények betakarítása és a készletek 
tartóssága felett őrködik; Pales a nyájak szaporodását, egészségét vigyázza; Robigus az, aki, 
ha akarja, gabonarozsdát bocsát a földekre, de védelmezni is csak ő tudja a gabonát a pusztító 
rozsdától; Pomona a gyümölcsök (vö. latin: pomum) bő termését adja, Saturnus a vetéseket 
sarjasztja, Silvanus az erdők istene, Neptunus — ekkor még — a folyóvizeket, elsősorban a 
Tiberist teszi az emberek számára használhatóvá, Terminus a földek és a Város határainak 
biztonságát garantálja; Vesta a  házitűzhely védelmezője, a tűzisten Volcanus a 
kovácsmesterséget is istápolja. Ezek mind igen hasznos, , gyakorlatias" istenek; a legrégibb 
Róma istenvilágában még fölösleges volt egy Minerva, aki később a kézművességnek, majd a 
tudományoknak, Apollo, aki a művészeteknek, vagy akár Mercurius, aki egyebek közt az 
árucserének, kereskedelemnek lett a védelmezője. 


Személytelen erők és személyes istenek 


A legkorábbi istenek — amiként azt nevük elemzése is tanúsítja — még szorosan kapcsolódnak 
ahhoz a feladatkörhöz, amelynek érdekében az emberi fantázia létrehozta őket. Bizonyos 
funkciók személytelen betöltőiből még nem váltak önálló személyiségekké. Innen van, hogy 
ábrázolni sem lehet őket — legkevésbé ember alakban. A régi római vallás tudós ókori 
kutatója, Terentius Varro úgy tudta, hogy Róma alapításától számítva 170 éven át — tehát az 
etruszk királyok koráig — nem ismertek istenszobrokat. Az isteni erőt egyes, fétis jellegű 
tárgyakhoz kapcsolták: Mars alakja a szent lándzsához, Iuppiteré valamilyen szent kőhöz 
kötődött — ezért egyik megszólítása: Iuppiter Lapis, , Kő-Juppiter". Ezek az isten-alakok 
éppen ezért még körvonalazatlanok — még nem öltötték fel a színes és gazdag egyéniségnek 
azt az arculatát, amelyet az Olympos isteneiben, a megrendítő mélységű és költőiségű görög 
mítoszok hőseiben csodálhatunk. Egyiküknek-másikuknak — így a pásztoristen Palesnek — 
, egyénisége" oly kevéssé alakult ki, hogy az antik írók sem mindig tudták eldönteni, férfi 
avagy női istenségként tiszteljék-e őket. Mivel egyéniségük csupán az általuk elvárt funkció 
teljesítésére szorítkozik, nem lehet , történetük", mítoszuk sem. Egysíkú személyiségük nem 
keltette fel a mesélő kedvet, nem gyújtotta fel a fantáziát sem. Nincsenek érzelmeik, nem 
harcolnak, gyűlölnek, intrikálnak és szeretkeznek, miként a görög istenek; nincsenek ennek 
következtében kapcsolataik sem, nincs feleségük, gyermekük, családjuk. Minden jel arra 
mutat, hogy ezen a korai fokon Iunót még nem tekintették Iuppiter feleségének, Mars még 
nem volt Iuppiter fia, amiként Saturnust sem tekintették még atyjának. Az istenvilág tagjai 
egymástól elszigetelten élték a rájuk háruló feladatkör teljesítésében feloldódó látszatéletüket. 


Ember és isten kapcsolata 


Az emberek ezektől az istenektől egyéni és közösségi érdekeikben, termelő 
munkájukban való segítséget, támogatást, közreműködést vártak. Ezt többféle — részben még 
ősibb időkre visszanyúló — jelképes cselekedetekkel, ima- és varázsformulákkal, ajándékokkal 
vélték elérhetőnek. Ezekben a szertartásokban még érződtek a korábbi mágikus eljárások 
nyomai. A földek termékenységét biztosító Ceres ünnepén, április 15-én vemhes tehenet 
áldoztak, gondolván: a termékeny állat vére termékennyé teszi a földet. Ez a , hasonlóság" 
elvén alapuló homoeopatikus mágia jellegzetes szertartásai közé tartozik. A , kutya-csillagzat" 
(canicula) feltűnésekor várható kánikula kezdetén — a hőség pusztító hatásának elhárítása 
végett — kutyát áldoztak Robigusnak, a gabonarozsda megszemélyesítőjének. Mindezek s a 
hozzájuk hasonló eljárások még a mágiában gyökereznek — de annak eredeti jellegén már 
túlléptek. Már nem úgy képzelik, hogy maga a mágikus eljárás az, ami — mintegy kiegészítvén 
a termelő munka , racionális" elemeit — annak sikerét önmagában biztosítja. A mágikus eljárás 
csupán az isteni erő áttételén keresztül éri el hatását. Az, ami az ősi, eredeti, mágikus 
elképzelésekben közvetlen és biztos hatásúnak tartott eljárás volt, most jelképes cselekedetté, 
egyben ajándékká finomult, mintegy jelezve az isten számára az áldozat (vemhes tehén, kutya 
stb.) jellegével, milyen irányú segítségére számítanak. A mágikus eredetű, kérlelő célú és 
jelképes jellegű ajándék a római áldozásnak jellegzetes formája. 

Az ajándékot természetesen könyörgő szavaknak kell kísérniük. Ezek általában kötött 
formulaként hangzottak el, s e tekintetben még közel álltak a mágikus varázsigékhez. Ilyen 
eredetre vall a gyakori ritmikus jelleg, mint például az iguviumi táblákon fennmaradt 
átokformulában. A szavak azonban ott is előírt szöveg szerint hangzanak el, ahol ez a ritmika 
nincs meg, abból a célból, hogy a kérés tartalmát illetően félreértés ne forduljon elő. Pontatlan 
megfogalmazás esetén az istenek tévedhetnének, hiszen ők is csak az elhangzott szavakat, 
nem pedig a mögötte netán meglevő szándékot vehetik figyelembe. A szavakat meghatározott 
mozdulatok is kísérik; ezek mindig a megszólított isten és a kérés jellegétől függenek, de nem 
változtathatók önkényesen. Bizonyos istenekhez csak fedett fővel, másokhoz csak fedetlenül 
szabad közelíteni. Égi istenekhez fordulva, kezünket a magasba kell emelni — az alvilági és 
, földi" (chthonikus) isteneket lefelé mutató kézzel kell megszólítani. Egy hibás szó, egy 
eltévesztett mozdulat hatástalanná teheti az egész könyörgést. 


A római religio 


A jóslási és áldozati szertartások pontos elvégzésére vonatkozó ismereteket az állami lét 
kezdete óta a papság dolgozta ki és közvetítette a be nem avatottaknak. A különböző papi 
testületek elméleti munkásságában — amelyet ma már csak következményeiből tudunk 
bizonyos fokig megismerni — öltött formát nemcsak a rítusok rendszere, hanem a mögöttük 
megbúvó és tőlük elválaszthatatlan vallási ideológia is. Ennek tartalmát a religio gazdag 
pontifexei egyaránt benne érezték a , megkötöttségek" összességét (a religare — megkötözni 
igéből) és az istenekkel szembeni kötelmek lelkiismeretes figyelembevételének igényét (a 
religere igéből; ez a klasszikus latin nyelvből már elenyészett, csupán ellentéte, a neg-ligere — 
elhanyagolni ige élt tovább). Ezekben a megfogalmazásokban a római vallást eleve jellemző 
utilitárius szempont emelkedett , római módon" erkölcsi magaslatra. Nincs benne szó arról a 
szeretetről, az érzelmeknek arról az áradó gazdagságáról, amelyet az ószövetségi és (az 
érzelmi mozzanatokat még erőteljesebben kiemelve) az újszövetségi vallási koncepció kívánt 
Jahve szolgáitól és Krisztus követőitől. Annál erőteljesebb a ,szent komolyság", 


lelkiismeretesség, pontosság, kötelességtudás követelménye. Az egyes ember és szűkebb vagy 
tágabb közösségei (a családon és nemzetségen át az egész római népig) a fölöttük álló erők, 
az istenek jelenlétében, azoknak figyelme alatt és közreműködésével végzik minden 
tevékenységüket. Figyelniük, tanulmányozniuk kell tehát azokat a szüntelen jeleket, 
amelyekkel ezek az embereknél nagyobb erők szándékukat, óhajukat, tetszésüket vagy 
ellenkezésüket kifejezik, és minden tevékenységüket ehhez kell igazítaniuk. Ettől a szüntelen 
lelki készenléttől függ terveik megvalósulása, tevékenységük sikere —, éspedig itt, a valóság 
földi világában, amelyen túl csak az árnyék-lét következik. Amit ezek az istenek kívánnak: 
érthető, áttekinthető, teljesíthető. Nem , az egész szívet követelik", csupán a kötelességek, az 
előírt rítusok aprólékos teljesítését. És amit cserébe nyújtanak, az is konkrét, meghatározott 
segítség: egészség, épség, jólét és vagyon. 

Mert . amennyire  színtelenek ezek a  funkció-istenek, annyira pontosak és 
lelkiismeretesek mind az emberekkel szembeni követeléseik meghatározásában, mind saját 
feladataik teljesítésében. Emberi szolgáltatás és isteni ellenszolgáltatás egyensúlyban kell 
hogy legyenek. Itália istenei — ellentétben a görög Olympos isteneivel — nem féltékenyek, nem 
is irigyek az emberek sikereire: azokat elő is mozdítják, de csak pontosan meghatározott 
keretek között, pontosan kikötött ellenszolgáltatás fejében. Ha az ember kér tőlük valamit, 
ajánlatos — minden szándékos vagy akár szándéktalan félreértés lehetőségének kiküszöbölése 
végett — mind a kérést, mind a felajánlott ellenszolgáltatást előre tisztázni. Ha ellenséges 
sereget vagy várost akarunk elátkozni, az átokformulában ki kell emelni, hogy azt a várost és 
sereget sújtsa az isten, , amelyre gondolok, amikor megnevezem" — mert az isten netán képes 
a kérést félreérteni, és egy másik (esetleg azonos nevű) várost sújtani. Amikor Numa király — 
egy villámcsapástól megrémülve — Iuppitertől engesztelést kért, és az isten ennek fejében 
, fejet" követelt, a király egy fej hagymát ajánlott fel, hiszen — úgymond — az is , fej", tehát 
kielégíti az isten pontatlanul megfogalmazott követelését (vö. Ovidius: Fasti 3, 329 skk.). 
Ilyen félreértés elkerülésére ajánlatos nemcsak a kérést, hanem az ellenszolgáltatást is előre 
közölni, pl. oly módon, hogy a kérés teljesítése esetén milyen fajta és milyen minőségű állat 
hány példányát fogja az illető feláldozni, ill. a felépítendő templomra mekkora összeget szán. 
Ha a kérés teljesül, a fogadalmi ajándékra felirat kerül, mely közli, hogy az illető szívesen 
teljesítette az istennek tett fogadalmát, mert az megérdemelte (votum solvit libens merito) 
klasszikus do ut des (,adok, hogy adj") formula az ember és istene közötti kapcsolatot 1 
szabályozza. 


Az istenvilág változásai 


Azok a , funkciók" azonban, amelyeknek teljesítését az ember isteneitől várta, szüntelenül 
növekedtek, differenciálódtak és konkretizálódtak. Mindig új és a korábbiaknál konkrétabb 
óhajok merültek fel az isteni segítségnyújtással szemben, és ez nem maradhatott hatás nélkül 
az istenfogalom fejlődésére sem. A meglevő istenek neveit pl. különböző, alkalomszerűen 
változó jelzőkkel, vagy egy-egy funkciójukat kiemelő birtokos jelzőkkel egészítették ki. A 
tűzisten Volcanus helyett pl., ha erősebb hevű tüzet kívántak, lehetett Volcanus 
fokozódásához, növekedéséhez fordulni (Maia Volcani). A Szerencse-istennő Fortuna — a 
szerencsét kérő nemétől s a kérés jellegétől függően megjelenhetett a férfiszerencse (Fortuna 
virilis), a női szerencse (Fortuna muliebris), , a nap szerencséje" (Fortuna huius diei), vagy 
, ezen hely szerencséje" (Fortuna huiusce loci) alakjában. A római régiségek antik gyűjtői 
számos ilyen megkövesedett istennév-kiegészítést jegyeztek fel — s ezeknek egy része annyira 
archaikus, hogy már ők maguk sem értették őket (vö. Aulus Gellius: XIII. 2, 3). 

A funkciók konkretizálódásának másik útja az, hogy azokat az isteneket, akiknek 


pártfogó tevékenysége eleve szűkebb körre korlátozódott, az átfogóbb hatáskörű és 
jelentőségű istenekhez képest alacsonyabbrendűeknek képzelték el: a , nagyobb" isteneknek 
mintegy segítőtársaiként vagy éppen szolgaszemélyzeteként. Erre a sorsra jutott az ősi 
numen-istenek nagy többsége. Így az istenek között határozott rangkülönbségek bontakoztak 
ki. Amiként a római társadalomban a nemzetségek differenciálódása és a családi gazdálkodás 
terjeszkedése folyamán a nemzetségen és családon belüli függőségi viszonyok kialakulásának 
megfelelően megkülönböztették a patrest, az ,atyákat" és közvetlen hozzátartozóikat a 
famulusoktól, ill. a nemzetségi szervezeten belül a cliensektől — ennek transzcendens 
tükörképeként bomlott az istenek társadalma is önálló léttel bíró , nagy", és nekik alárendelt 
, alacsonyrangú" istenekké. 

Az új jelenségek és új igények növekedésének megfelelően új önálló (a meglévőkhöz 
nem kapcsolódó) istenek is születtek. Egy-egy különleges eseményt gyakran isteni 
közbelépésre kellett visszavezetni. A Róma elleni gall támadás idején (i. e. 390 — 387) egy 
plebejus ember éjszaka félelmetes hangot hallott, mely Rómát nagy veszélytől óvta. Ezt 
közölte is a senatussal, ám senki sem hallgatott a plebejus közlésére. Amikor azután néhány 
nappal később a római sereg megsemmisítő vereséget szenvedett az Allia melletti csatában, 
rájöttek, hogy isteni eredetű volt a rejtélyes figyelmeztető hang. Ámde erről az istenről nem 
tudták, hogy kicsoda; nevét sem ismerték, mert azt nem közölte. Csak annyit tudtak: szólt, 
beszélt, intett. Azon a helyen tehát, ahol az isteni hang hallatszott, oltárt emeltek a , szóló- 
beszélő" isten, Aius Locutius tiszteletére (vö. Livius 5,32). Más esetekben sikerült 
, felismerni" a segítséget vagy tanácsot nyújtó istent. A latin szövetség ellen a Regillus tó 
partján vívott csata idején (i. e. 499) két , isteni alakú" lovas ifjú állt a római sereg élére, és 
vitte diadalra a rómaiak ügyét. Csak később derült ki, hogy ezek nem mások, mint a görög 
mítoszból ismert Castor és Pollux (görögül: Kastór és Polydeukés). Őnekik tehát ezen a 
hiteles nevükön építettek szentélyt a Forumon, és vezették be kultuszukat Rómában. Olyan 
eset is előfordulhatott, hogy valamely ismert és meghonosodott isten új funkció 
megszemélyesítőjeként jelent meg: ilyenkor legalább új jelzővel ruházták fel. A Capitolium 
ostroma idején a közismert monda szerint Iuno szent lúdjai gágogásukkal figyelmeztették az 
őrséget, és ily módon mentették meg a fellegvárat a galloktól. Ezért Iuno a Moneta 
(figyelmeztető, a monere latin igéből) melléknevet, és ezen a néven új templomot kapott. 
Később ennek védelme alatt helyezték el a pénzverdét is; az itt vert érméket is monetának 
nevezték — innen a mai francia monnaie és angol money szó. Iuppiter azóta viseli a 
, megállító" (Stator) nevet, amióta egyszer — még Romulus idején — megállította a már-már 
menekülöfélben lévő római sereget (ahol ez történt, ott épült Iuppiter Stator temploma) és 
azóta , zsákmányhozó", amióta ugyancsak Romulus az ő segítségével szedhette le a megölt 
ellenséges királyról , gazdag zsákmány"-ként (spolia opima) díszfegyverzetét. 

Az istenalakok tehát számban növekedtek, egyéniségük új jelzőkkel, új színekkel 
gazdagodott, , társadalmuk" pedig folyamatosan differenciálódott a kiemelt magasabbrendű és 
az alárendelt helyzetű istenek különválasztása révén. 


Az első nagy istenhármasság: Iuppiter, Mars, Ouirinus 


Ennek az állandó differenciálódásnak folyamatában emelkedett ki az állammá szerveződés 
időszakában az istenek közül azoknak szűkebb csoportja, akik nem egyes személyek, 
családok és nemzetségek érdekeit szolgálják, hanem az egész közösségnek, a , római nép"- 
nek, populus Romanusnak patrónusai. A flamenek papi testülete által tisztelt 15 isten közül 
kiemelkedett az a három, akiknek papjai a , nagyobb" jelzőt viselik (flamen maior). Ezek az 
, archaikus háromság?" tagjai: Iuppiter, Mars és Ouirinus, Róma legkorábbi három főistene. A 


többi 12, flamenek tisztelte isten , plebejus" jellegűvé lett. 

Iuppiter neve — eredetileg kb. — dius-pater, Dius-atya — amint ezt a nyelvészet már több 
mint egy évszázada felismerte, egybecseng a görög Zeus, a germán Ziu és az ind Dyaus-pitar 
(, égisten-atya") nevével. Ez az isten tehát az indoeurópai népek távoli múltjának közös vallási 
képzeteihez tartozik. Egykor — mint szanszkrit neve és jelentése tanúsítja — az égnek, égi 
jelenségeknek, elsősorban a ragyogással és fénnyel járó jelenségeknek megszemélyesítője — 
és ezt a jellegét Zeusként a görögök hagyományában mint , felhőtorlaszoló és villámkedvelő" 
isten, s a római vallásban mint , mennydörgő Iuppiter" (I. tonans) is megtartotta. Ámde a 
hozzá fűződő elképzelések az itáliai térségben és a római világban már lényegi 
hangsúlyeltolódással elsősorban a nemzetségi közösség legfőbb ügyeinek, rendjének, 
fegyelmének, kialakulóban levő hierarchiájának, tulajdonának védelmezőjeként mutatják be. 
Ő a jogrend őre, és így mintegy isteni megfelelője a jog , földi" képviselőjének, a királynak. 

Mars alakja sokkal problematikusabb. Nemcsak Rómában tisztelték; alakja Itália-szerte 
ismert, Mamers, Marmar, Mavors stb. névalakban. A reá vonatkozó hagyományok, hozzá 
intézett fohászok és vele kapcsolatos szertartások azonban nem egyértelműek: nem csupán a 
harc istenének mutatják — amivé alakja az idők folyamán formálódott —, hanem a termést és 
annak sértetlenségét védő istenként fordulnak hozzá, aki főként a település határain kívül eső, 
meg-nem-művelt térségek, a vad erdőségek felől támadó félelmetes külső erők ellen képes 
segítséget nyújtani. A Fratres Arvales papi testület rítusai között fennmaradt ősi — a feljegyzés 
idején már meg sem értett — varázsige úgy említi őt, mind a , vad Marmar"-t, akitől azt kérik: 
álljon a küszöbre, és itt tartóztassa fel a településre törő külső erőket. Rómában szent 
ereklyeként őrizték az egykori , királyi palotá"-ban, a Regia épületében azt a pajzsot, amelyet 
Mars hullatott alá az égből, s amelyet — a Numa király által készíttetett 11 másolattal együtt — 
tánclépésben vittek végig a , táncoló-papok", a Saliusok Róma utcáin. A Mars istent jelképező 
szent lándzsát pedig évről évre a hadi vállalkozások kezdetének hagyományos időpontjában, 
március 19-én, a consul megrázta — azzal a felszólítással: Mars — légy éber! (Mars vigila.) 
Bizonyos harcias jelleg tehát kezdettől fogva hozzátapadt ehhez az istenhez. Ebből a 
harciasan-védelmező funkcióból vezethető le alakjának az a későbbi értelmezése, amelyben a 
természeti erőkkel szemben való védelem háttérbe szorult. Így Mars egyértelműen a háborús 
veszély elhárításának istenévé lett (hogy hamarosan és ezzel egybehangzó módon a Róma 
részéről támadó és hódító háborúknak is ő váljék pártfogójává). Ha Iuppiter a közösséget 
fenntartó belső erők princípiuma — akkor Mars azt az erőt jelenti, amely ezt a közösséget a 
külső veszélyektől védi meg. 

Miként illeszkedik ebbe a rendszerbe az , archaikus triász" harmadik tagja, Ouirinus? A 
bizonytalanságok (és ebből eredő tudományos véleményeltérések) itt még nyomasztóbbak, 
mint Mars alakjának értelmezése esetében. Maguk a rómaiak sem értették jól ennek az ősi és 
tiszteletre méltó, ám elhalványult jelentőségű istenüknek lényegét. Némelyek területi és 
etnikai istent láttak benne, éspedig a legkorábbi Róma szabin etnikumának, a Ouirinalis domb 
lakóinak istenét, aki nem más, mint a latin Mars isten szabin megfelelője; ezt a feltevést 
támogatja az isten nevének egybeesengése a Ouirinalis-dombbal. Mások a római polgárok 
(Ouirites, valószínűleg, a co-virites — férfiszövetség tagjai szóból) szervezeteinek, a curiáknak 
(a co-viria — férfiszövetség szóból) védelmezőjét vélték benne felismerni. Egy később 
felmerült ókori vélekedés szerint az égiek közé emelt Romulus nyerte el istenként a Ouirinus 
nevet. Az újabb kutatás sem jutott sokkal tovább, mint az antik értelmezések egyikének vagy 
másikának elfogadásáig és további érvekkel való megtámasztásáig. Elégedjünk meg azzal a 
leginkább valószínűnek tetsző feltevéssel, hogy a római Ouirinus eredetileg a curiákban 
tömörült nemzetségek összetartozásának és szövetségének védelmezője, a co-virinus — 
Ouirinus etimológia alapján. Ouirinus a polgárok istene. Ha Iuppiter a közösséget vezető 
királyi hatalom védelmezője; ha Mars a külső veszélytől véd — akkor Ouirinus alapvető 
funkciója abban áll, hogy a közösség közrendű tagjainak, magának a közösségnek legyen 


patrónusa — munkájának pártfogója. A három archaikus főisten a Rómát alkotó nemzetségek 
szervezetének  megszilárdulásakor, ennek a társadalmi folyamatnak transzcendens 
tükrözéseként emelkedett a közösség legtágabb értelemben felfogott közös érdekeit pártfogoló 
istencsoport rangjára. 

A , római" vallás kibontakozásának és fejlődésének ez az első nagy szakasza lényegileg 
az 1. e. 600 körüli években zárult le, tehát a Rómát egységes várossá tömörítő etruszk királyok 
fellépését közvetlenül megelőző időszakban. Addigra kialakult a leginkább tisztelt istenek 
tágabb és szűkebb köre; már érvényesültek az istenek , rangsorát", hierarchikus társadalmát 
szabályozó tendenciák; a számos isten közül kiemelkedett a közösség életfunkcióit védelmező 
három legfőbb isten csoportja is. Mindezek az istenek rendelkeztek bizonyos kultusszal — ez 
azonban csupán az év bizonyos, nekik szentelt napjaira korlátozódott. A kultusz még nem 
kapcsolódott meghatározott szent helyekhez, állandó szentélyekhez vagy templomokhoz: csak 
időben, de nem térben stabilizálódott. Létrejöttek már a legkorábbi papi testületek is, a 
patrícius arisztokráciának erre a feladatra specializált személyeiből. Ezek az isten-képzetek, 
hiedelmek, szertartások és szervezeti formák nagyjában-egészében megfelelnek annak, amit 
Latium vagy a tágabb Itália egyéb törzseinek 1lI. városias településeinek vallási képzeteiről és 
szervezetéről tudunk. Lényeges változások Róma vallásában akkor következtek be, amikor a 
város lakói az i. e. VI. század óta szorosabb kapcsolatba kerültek az etruszk és a görög 
világgal. 


A vallás a rómaiak életében 


A legfontosabb tényező, amelyben véleményem szerint a rómaiak állama fölényben van [más 
államokkal szemben], az az istenekre vonatkozó felfogásuk. Úgy vélem, hogy amit másoknál 
kárhoztatni szoktunk, éppen az fogja össze a rómaiak ügyeit — éspedig a babona 
[deiszidaimonia]. Ezt a lehető legkomolyabban veszik figyelembe, és érvényesítik mind 
magánéletükben, mind pedig a város közügyeiben. Sokak szemében meglepőnek tűnhetnék ez 
a dolog; én azonban úgy gondolom, hogy ilyetén ténykedésükben a tömegre vannak 
tekintettel. Ha ugyanis csak bölcsek lakta állam megszervezése lett volna a feladat, aligha lett 
volna szükség az efféle módszerre. De mivel minden tömeg ingatag, hajlamos jogtalanság 
elkövetésére, oktalan gyűlölködés és vad szenvedély tölti el — nincs más hátra, mint hogy 
homályos félelem és szorongó hangulat keltésével tartsuk féken. Így tehát azt gondolom, hogy 
a régiek az istenfogalmat és az alvilágról alkotott elképzeléseket nem meggondolatlanul, nem 
is ötletszerűen terjesztették el a tömegek között — inkább a maiak azok, akik meggondolatlan 
és értelmetlen módon kiküszöbölik ezeket. Mert hogy másról ne is beszéljek, a hellének 
között a közügyek intézőire — bár tízen is ellenjegyzik s pecsétükkel látják el [a nyugtát], és 
kétannyi tanút hívnak hozzá — még egy talentum összeget sem lehet tisztességgel rábízni; a 
rómaiak viszont sokkal nagyobb összeget bíznak rá magistratusaikra és legatusaikra, s azok 
mégis becsülettel járnak el, kizárólag azért, mert köti őket az eskü szentsége. Más népeknél 
nehéz találni olyan embert, aki távol tartja kezét a közpénzektől, és tiszta az effajta bűnöktől; 
de ugyanilyen nehéz Rómában olyan emberre lelni, akit efféle bűnös praktikán rajta kaptak 
volna... 

H. I. (Polybios, VI. 56, 6-15) 


Engesztelő szertartás Iguviumban 


Az ókori Iguvium (mai Gubbio) városban, az észak-itáliai Umbria térségében még a XV. 
században több bronztábla került elő, umber nyelven írt vallási tárgyú feliratokkal. A 
szövegeket részben etruszk, részben latin írásban jegyezték fel; valószínűleg az i.e. III-II. 
században; de a bennük leírt szertartások eredete Itália népeinek őskoráig nyúlik vissza. Az 
engesztelő szertartás leírása a madárjóslás ősi voltáról is tanúskodik. Mivel ezek a nagy 
jelentőségű vallási szövegek a kevéssé ismert umber nyelven íródtak, értelmezésük még 
számos vonatkozásban vitatott; az itt közölt fordítás is csak megközelítő pontosságra tarthat 
igényt. A szöveg értelmezésében G. Devoto latin fordítással és kommentárral kísért 
szövegkiadását követtük. 


A szertartás bevezetéseként a madarakat kell megfigyelni, a baglyot és varjút nyugat felől, a 
hím- és nőstényharkályt kelet felől." Aki a madarakat meg akarja figyelni, elkerített helyen 
ülve így kérlelje a papot: , Add parancsba, hogy figyeljem a baglyot nyugat felől, a varjút 
nyugat felől, a hím- és nőstényharkályt kelet felől, — kelet felől a madarakat, a szent szertartás 
hírnökeit!" 

A pap adjon ilyen parancsot: , Innen figyeld a baglyot és varjút nyugat felől, a hím- és 
nőstényharkályt kelet felől — kelet felől a madarakat, a szent hírnököket számomra, Iguvium 
városa számára — itt e helyen!" Miközben az, aki a madarakat figyeli, helyén tartózkodik, a 
pap ne szóljon semmit; semmilyen más szertartásba bele ne fogjon, míg vissza nem tér az, aki 
az [égi] hírnökök figyelésére indult. Ha egyetlen hangot is hallat, vagy valami más 
szertartásba kezdett — a szertartás érvénytelen... 

Amidőn az légi] hírnökök megszólaltak, az elkerített megfigyelőhelyen ülő ily jelentést 
adjon, nevén nevezvén a papot: 

, Nyugat felől baglyot, nyugat felől varjút, kelet felől hím- és nőstényharkályt — kelet 
felől madarakat, kelet felől szentség hirdetőit jelentem neked és Iguvium városának a 
szertartás rendje szerint." ... 

[Ezután] a Trebla-kapu előtt áldozzon három tulkot Iuppiter Graboviusnak," áldozat 
közben ily szavakat szólván: , Téged szólítalak, szólítottalak, Iuppiter Grabovius, Fisia 
váráért, Iguvium városáért, fellegvárunk nevéért, városunk nevéért! Légy kegyes, légy 
irgalmas Fisia vára, Iguvium városa, Fellegvárunk neve, városunk neve iránt! 
Fogadalmamban téged szólítalak, szólítottalak, ó Iuppiter Grabovius; fogadalmamban 
bizakodván szólítalak és szólítottalak téged, Iuppiter Grabovius! Grabovius isten! Tiéd e 
kövér engesztelő tulok Fisia váráért, Iguvium városáért, fellegvárunk nevéért, városunk 
nevéért!" 

... Grabovius isten! Ha a szertartásban valamit elvétettünk, hibáztunk, kihagytunk, 
elmulasztottunk vagy elhanyagoltunk volna; ha a szertartás végzésébe látható vagy láthatatlan 
hiba csúszott volna — ó Grabovius isten, legyen ez jog szerint kiengesztelve e kövér tulok 
feláldozása által! Legyen hát engesztelés Fisia várának, Iguvium városának! Grabovius isten, 
tekintsd tisztának Fisia várát, Iguvium városát, fejedelmeit és papjait, embereit és barmait, 
állatait és terményeit! Légy kegyes, békétszerző a Te várad, Fisia és városod, Iguvium, a vár 
és város neve iránt! Őrizd meg épségben Fisia várát, Iguvium városát!... Fejedelmeit és 
papjait, embereit és barmait, állatait és terményeit óvd épségben; a Te békédet terjeszd 
kegyesen és jóságosan ki Fisia várára, Iguvium városára, a vár és város nevére!" 


(Az áldozati és fogadalmi formula háromszor ismétlődik a három tulok feláldozása 
alkalmából.) 
H. I. (Tab. Iguv. VI A) 


Áldozati szertartás a három főisten tiszteletére 


Ezt a szertartást a madarak megfigyelése után kell elvégezni a városkapuk előtt és mögött. A 
Trebla-kapu előtt Iuppiter Graboviusnak három tulkot áldozzon; mutassa fel az áldozati 
magvakat, s az állatokat áldozza fel az emelvényen, akár bor, akár italáldozat kíséretében 
Fisia váráért, Iguvium városáért cselekedjék így! Ha a magvak megpörkölődtek — fennhangon 
fohászkodjék. — A Trebla-kapu mögött három vemhes kocát áldozzon Trebus loviusnak, Fisia 
váráért, Iguvium városáért, Ragadja meg a belső részeket, mutassa fel a magvakat, teljesítsen 
italáldozatot, s ha a magvak megpörkölődtek — imádkozzék fennhangon! 

A Tesenaca-kapu előtt három tulkot áldozzon Mars Grabovius tiszteletére, Fisia váráért, 
Iguvium városáért. Mutassa fel a magvakat, az áldozati állatot áldozza fel az emelvényen, 
végezzen italáldozatot, s ha a magvak megpörkölődtek — fohászkodjék fennhangon! A 
Tesenaca-kapu mögött Fisus Saciusnak áldozzon három szopós malacot Fisia váráért, Iguvi- 
um városáért; végezzen italáldozatot, ragadja meg a belső részeket, mutassa fel a magvakat... 

A Vei kapu előtt áldozzon három kövér tulkot Vofionus Graboviusnak, Fisia váráért, 
Iguvium városáért. Vágja le az áldozati állatokat az emelvényen, bor- vagy italáldozat 
kíséretében, mutassa fel a magvakat, s ha megpörkölődtek — fohászkodjék fennhangon. A Vei 
kapu mögött három bárányt áldozzon Tefrus loviusnak, Fisia váráért, Iguvium városáért. Ezt 
az oltár hátulsó részén mutassa be, s a feláldozott állatokat temesse el. Mutassa fel az áldozati 
magvakat, végezzen italáldozatot, s ha a magvak megpörkölődtek — csendben fohászkodjék! 
B. I. (Tab. Iguv. I A) 


3. AUGUSTUS MINT AUGUR (RÉSZLET AZ ARA LARUM OLTÁRRÓL; FIRENZE) 


Ellenség elátkozása 


...Az átkot az mondja, akin rajta a papi tóga. Az átok szövege ez legyen: 

,Aki Tarsina városához, Tarsina törzséhez, az etruszkok, naharkok vagy iabuszkok 
törzséhez? tartozik — távozzék a nép köréből! Ha nem távozik e nép köréből, akkor e nép 
bármely fia oda hurcolhatja, ahova való, és úgy tehet vele, ahogy jog szerint megérdemli!" 
Ezt az átokformulát mondja el háromszor, majd ismét álljon meg kísérőivel együtt a határon, 
és szóljon ekképpen: , Iguvium lakói! álljatok rendbe, sorakozzatok!" Ezután járja körül a 
népet kísérőivel, az áldozati állatokkal és áldozati felszereléssel egyetemben." 

Amikor a körüljárás megtörtént, és visszajutottak a határhoz, ott így fohászkodjanak 
csendben és kísérőkkel együtt: 


,Ó Serfus Martius, ó Prestota — Serfus Martius hitvese —, ó Torsa Serfia, ki Serfus 
Martiusé vagy" — Tarsina városát, Tarsina törzsét, az etruszkok, naharkok és iabuszkok népét, 
e városoknak, törzseknek, népeknek fejedelmeit: a harcra övezetteket és övteleneket; ifjaikat: 
a lándzsásokat és lándzsanélkülieket: 


futamítsd meg - reszkettesd meg; 
sújtsad földre — fojtsad vízbe, 
hóval, árral elborítsad, — 
korbácsoljad, üssed-vágjad; 

— s megkötözve vesd a mélybe." 


, Ámde Serfus Martius, Prestota Serfia és Torsa Serfia, kik Serfus Martiusé vagytok — 
legyetek kegyesek és irgalmasok és nyújtsátok a ti békességeteket Iguvium városa népének; a 
város fejedelmeinek: a harcra övezetteknek és övteleneknek; — ifjainak: a fegyvereseknek és 
fegyverteleneknek; népünknek és nevünknek." Miután így fohászkodtak, szóljon az, akin rajta 
a papi tóga: , Iguvium lakói! Térjetek haza!" 

Miután így szólt, járják körül ugyanezek ismét a népet, s amikor ismét elértek a 
határhoz, ott megint könyörögjenek úgy, mint előzőleg. [A pap] mondja ismét ugyanazokat az 
igéket, és adjon ismét parancsot a hazatérésre. Ezután harmad ízben is végezzék el ugyanezt a 
szertartást... Végül a pap és kísérői térjenek vissza ugyanazon az útvonalon, amelyen jöttek. 

H. I. (Tab. Iguv. VI B) 


Isteni segítség a házassági kapcsolat megvalósításában 


Az egyes emberi tevékenységeket pártfogoló és segítő numenek közreműködése — a távoli 
római múlt ködbe enyésző néphite szerint — a házastársak nemi kapcsolatának létrehozásában 
(különösen pedig, amikor a házaspár első ízben alszik együtt) ugyanúgy nélkülözhetetlen, 
mint a munka és tevékenység más területein. Az erre vonatkozó elképzeléseket Varro alapján 
Augustinus (Ágoston egyházatya) a római vallás cáfolásának és nevetségessé tételének 
szándékával állította össze. 

4. VESTA-SZENTÉLY. (A HÁTTÉRBEN VESTA-SZÜZEK SÍREMLÉKEI A FORUMON) 


Hogyan? Maguknak az istenségeknek oly végletes aprólékossággal felosztott teendői — 
amelyek miatt, mondják, hozzájuk minden egyes szolgálatért külön kell könyörögni; ... vajon 
nem inkább komédiáknak tűnnek-e, mint olyasminek, ami az isteni méltósággal összhangban 
áll? Ha valaki két dajkát alkalmazna gyermekéhez, akik közül az egyik csak ételt, a másik 
csak italt adna — amiként a rómaiak erre a célra két istennőt tartottak: Educát és Potinát —, 
nyilvánvalóan úgy látszanék, hogy oktalanul cselekszik, és saját házában komédiáshoz 
hasonlóan viselkedik. Ők pedig azt is állítják, hogy Libert a megszabadításról nevezték el, 
mert közösüléskor a férfiak az ő jótéteménye által szabadulnak meg a kiömlő ondótól; 
ugyanezt idézi elő véleményük szerint az asszonyoknál Libera, akit Venusszal is 
azonosítanak, mert róla szintén azt beszélik, hogy a magokat kibocsátja; és ezért a 
templomban Liber tiszteletére a test férfias részét állítják fel, míg Libera tiszteletére a 
megfelelő nőit. Ráadásul erre a célra kijelölt asszonyok bort is adnak Libernek, hogy nemi 
vágyát sarkallják. 8 

Amikor a férfNés a nő egyesül, Iugatinus istent idézik meg; ez még elfogadható. De aki 
férjhez megy, azt haza is kell vezetni; ezért Domiducus istent is szólítják; hogy otthon 
maradjon, Domitius istent kérik; hogy hű legyen férjéhez, mellé adják Manturna istennőt. 
Nem folytatom. Legyünk tekintettel az emberi tapintatra; a szemérem ápolt magányában 
teljesüljön be a test és a vér kívánsága. Miért töltik hát meg a hálószobát istenségek 
tömegével, amikor a násznép elvonul? Nem, nem azért tesznek így, hogy az istenek 
jelenlétében nagyobb legyen a szeméremérzés, hanem azért, hogy a neménél fogva gyenge s a 
szokatlan helyzet miatt remegő nő szüzességét ezek közreműködésével minden nehézség 
nélkül lehessen elrabolni! Ott van ugyanis Virginensis istennő és Subigus isten, Prema és 
Pertunda istennő, Venus és Priapus. Mire való mindez? Ha egyáltalán az ilyen dologban 
ügyködő férfit az isteneknek gyámolítaniuk kellett, nem lett volna elegendő egyetlen isten 
vagy egy istennő?... Ha van némi erkölcsösség az emberekben — ami nincs meg az istenek 


között! — akkor ennek a sok férfi és női istennek a jelenlétében, aki mind részt vesz a 
tevékenységben, a szégyenérzet nem inkább úgy hat-e, hogy az egyiknek mérsékli vágyát, a 
másiknak pedig növeli ellenállását? És ugyan, ha Virginensis istennő ott van, hogy a szűz öve 
megoldódjék, ha ott van Subigus isten, hogy a férfinak alávesse magát, ha ott van Prema 
istennő, hogy ne moccanjon, miközben a férfi leigázza és az ágyába nyomja, mit tegyen még 
Pertunda istennő? Piruljon el, menjen ki; tegyen valamit a férfi is! Nagyon gyalázatos dolog, 
hogy azt, amiért az istennőt segítségül hívják, más tegye meg, mint maga a férj... 
K. I. (Augustinus: De Civitate dei VI. 9) 


A harkály tisztelete 


Kérdés: Miért tartják a latinok a harkályt szent madárnak, és miért tartózkodnak szigorúan 
húsának fogyasztásától is? 

Felelet: Talán azért, mert Picus" (Itália mitikus királya) a mítosz szerint feleségének 
varázsitalától harkállyá változott, és ebben az alakjában hirdet jósigéket, és jövendöl azoknak, 
akik hozzá fordulnak; vagy pedig, mivel ez a történet teljességgel hihetetlen és meseszerű, 
van egy másik, hihetőbb elbeszélés is, ti. hogy Romulust és Remust, a kitett csecsemőket 
nemcsak egy anyafarkas táplálta, hanem egy harkály is hozott nekik táplálékot csőrében. 
Valóban, most is tapasztaljuk, hogy azokon az erdős hegyvidékeken, ahol a harkály él, 
gyakori a farkas is; ezt Nigidius említi. Vagy még inkább, mert a közfelfogás szerint a harkály 
Mars isten szent madara — amiként más madárfajták meg más isten szent állatai. És valóban, a 
harkály rendkívül bátor, mozgékony madár, és csőre olyan erős, hogy tölgyeket is ki tud 
dönteni, ha folyamatos kopácsolása közben azzal a fa legközepéig hatolt. 

H. I. (Plutarchos: Ouaestiones Romanae 21) 


Mióta vannak istenszobrok? 


Varro tartotta fenn azt a hagyományt, hogy a rómaiak az etruszk királyok koráig — nem 
ábrázoltak isteneket ember alakban. Megállapítása összhangban van azzal, amit egyéb 
forrásaink alapján a legkorábbi római istenképzetekről, főként a numenekről tudunk, illetve 
feltételezhetünk. A kép nélküli (anikonikus) kultusz annak jele, hogy az antropomorf 
istenképzet még nem vált uralkodó jellegűvé. Figyelemre méltó, hogy Varro — akinek 
szövegét csak Augustinus közléséből ismerjük — a nem ember alakú isten képzetét éppen a 
zsidó vallásra hivatkozva értékelte nagyra; az egyike a képimádás zsidó tilalmát pozitívan 
értékelő ritka ókori állásfoglalásnak. A Varro szövegéhez fűzött megjegyzések természetesen 
az egyházatya álláspontját tükrözik. 


Még azt is mondja [Varro], hogy a régi rómaiak több mint száz és hetven évig képmás 
nélkül imádták az isteneket. , Ami ha napjainkig megmaradt volna — mondja —, az isteneket 
jámborabban tisztelnék." Eme véleményéhez tanúul hívja egyebek között a zsidó népet is; és 
nem habozik azt a helyet úgy lezárni, hogy kijelenti, akik először állították az emberek elé az 
istenek képmásait, azok saját államaikban egyrészt csökkentették az istenfélelmet, másrészt 
ösztönözték a tévelygést — bölcsen megítélve, hogy az isteneket könnyen kigúnyolhatják a 
képmások otrombasága miatt. Sőt, amikor nem azt mondja: , a tévelygést meghonosították", 
hanem , ösztönözték", ezzel azt is meg akarja értetni, hogy a több istenben való hit képmások 
nélkül is tévelygés. 

K. I. (Augustinus: De civ. dei 4,31) 


Mit kell tenni földrengés észlelése esetén? 


Hogy mi okozza a földrengéseket, az nemcsak a szokványos értelmű és köznapian vélekedő 
emberek számára rejtély, hanem még a természettudósok között is eléggé vitatott; vajon a 
barlangokba és a föld üregeibe behatoló széllökések ereje következtében jönnek-e létre, vagy 
pedig alant, a föld mélyében gomolygó vizek hullámverése és háborgása által, amint azt 
állítólag a régi görögök is vélték, akik Neptunust földrengetőnek nevezték el; avagy talán 
valami más indítóokot, isteni erőt és akaratot kell-e feltételezni? Ahogy mondtuk, mindez a 
mai napig bizonytalan. 

Ezért az élet minden területén, de főként a vallási szertartások rendezésében és a 
halhatatlan istenek iránti figyelemben igen jámbor és rendkívül óvatos régi rómaiak, mihelyt 
földrengést észleltek, vagy arról hírt kaptak, azon nyomban munkaszüneti napot rendeltek el; 
viszont annak az istennek nevét, akinek tiszteletére az ünnepet megrendezték, a szokás 
ellenére nem mondták ki és nem is tették közzé, nehogy amennyiben nem a valódi istent 
nevezték volna meg, a népet téves vallási szertartásra késztessék. Ha valaki az ünnepi 
munkaszünetet megszegte, engesztelő áldozatra kötelezték; az áldozatot , vagy istennek, vagy 
istennőnek" mutatták be. Varro mondja, hogy a pontifexek utasítása értelmében erre nagyon 
kellett ügyelni, mivel nem lehetett tudni, micsoda erő következtében, avagy melyik isten vagy 
istennő akaratából mozdult meg a föld. 

K. I. (Aulus Gellius: Noct. Att. II. 28) 


Mater Matuta szertartásaiból 


Június 11-én tartották a Matralia ünnepet, Mater Matuta (talán kb. — ,a hajnal anyja") 
tiszteletére. Ez Latiumban több helyütt (így Praenestében és Satricumban) tisztelt istennő volt, 
aki mint a nap kezdetének női megszemélyesítője, kapcsolatban volt a Kezdet (és ezen belül a 
napkezdet) férfi istenével, Ilanusszal, mint a , reggel atyjá"-val, Matutinus paterrel is. Mater 
Matuta egy személyben volt a hajnali fény megjelenésének és az élet kezdetének, a 
születésnek női védelmezője. Ez utóbbi minőségében több más istennővel is azonosították, és 
alakja később ezekbe olvadt bele. Kultuszának archaikus vonásaiból úgy tetszik, hogy ünnepe 
eredetileg az előkelő fiatal nők társulásaival is kapcsolatban volt; ezért nem vehettek az 
ünnepen részt öregek és rabszolgák; ez magyarázza azt a feltűnő sajátságot is, hogy a benne 
résztvevők nem (vagy nem csak és nem elsősorban) saját gyermekeik, hanem a társaság 
valamennyi tagjának gyermekei érdekében mondtak imát. 


Kérdés: Miért tilos rabszolganőknek betenni a lábukat Leukothea [ — lat. Mater Matutal 
szentélyébe; és honnan az a szokás, hogy egyet mégis behurcolnak, és ott arcon verik és 
megvesszőzik? 


Felelet: Lehet, hogy a rabszolganő megverése a tilalmat jelképezi, és arra szolgál, hogy a 
többieket távol tartsa... Az én szülővárosomban, Chairóneiában is van egy hasonló szokás: 
Leukothea szent ligete előtt egy őr áll, kezében korbáccsal, és úgy hirdeti: , Nem léphet be ide 
sem rabszolga, sem rabszolganő; sem aitóliai férfi avagy nőszemély!" 


Kérdés: Miért nem fohászkodnak ehhez az istennőhöz saját gyermekeikért, hanem kizárólag 
nővéreik gyermekeiért? 


Felelet: Talán azért, mert Inó S HRT8 szerette saját nővérét, annak fiáért pedig valósággal 


lángra lobbant, saját gyermekeivel azonban balszerencsés volt; de az is lehetséges, hogy 
csupán szép erkölcsi tanítást fejez ki ez a szokás, amely a rokonságon belüli szeretetet hivatott 
megszilárdítani. 

P.L. (Plutarchos: Ouaestiones Romanae 16-17) 


Egy Lar-isten bemutatkozása 


Hogy ki vagyok, csodálva ne kérdje senkise, 
röviden kimondom: Larja, házi istene 

e háznak itt, melyből kilépni láttatok. 

Régóta védem s lakom e lakot, a mostani 
gazdának apja és nagyapja óta már. 

A nagyapa egykor aranykincset bízott reám, 
könyörögve, titkon: a tűzhelye mélyén ásta el, 
s buzgón esengett, hogy megőrizzem neki. 


Mikor meghalt, ki az aranyat rámbízta volt, 
figyelni kezdtem, jobban tisztel-e gyermeke 
majd engem, mint az apja tette egykoron. 
De az bizony minden nap kevésbé becsült 
és egyre kevesebb tiszteletet adott nekem. 


D. G. (Plautus: A bögre. Prologus) 


Acca Larentia 


Kérdés: Miért tisztelik oly nagy mértékben Larentia emlékét, aki pedig hetéra volt?" 


Felelet: Úgy mondják, Romulus dajkája volt egy bizonyos Acca Larentia, akinek tiszteletére 
április havában tartanak ünnepet. Ez azonban nem ugyanaz, mint a hetéra, mert azt Fabula 
Larentiának hívták. Ez pedig az alábbi okból vált híressé. Héraklés szentélyének volt egykor 
egy őre, aki — rengeteg szabad ideje lévén — a nap nagy részét ostáblajátékkal és kockázással 
töltötte. Történt egyszer, hogy megszokott játszótársai közül senki sem akadt, aki részt 
vehetett volna szórakozásában. Így unalmában a szentély istenét szólította fel: kockázzék 
vele, az alábbi feltételekkel. Ha ő nyer, kérhet az istentől bármilyen szolgálatot. Ha azonban 
veszít, ő rendez az isten számára lakomát, és szerez hozzá egy szép lányt is, hogy azzal töltse 
az éjszakát. Tüstént elő is hozta a játékkockákat, egyet a saját nevében, egyet pedig az isten 
számára vetett — és ő vesztett. Ígéretéhez híven pompás lakomát készített az istennek, majd 
odahívta Larentiát, aki nyíltan űzte hetéramesterségét. Őt is megvendégelte, megágyazott 
számára a szentélyben, és távoztában rázárta a kaput. Úgy mondják, éjszaka meg is jelent nála 
az isten — de nem emberi módra! —, és meghagyta neki, menjen ki kora reggel a Forumra, s az 
első férfit, akivel találkozik, figyelje jól meg, és tegye barátjává. Larentia álmából felébredve 
el is indult, s egy Tarrutius nevű gazdag és nőtlen, élete virágján jócskán túl lévő emberrel 
találkozott. Megismerkedett vele, és hozzá költözött; élete végéig ő vezette háztartását, halála 


után pedig mindenét ő örökölte. Amikor aztán sok év múltán Larentia is meghalt, egész 
vagyonát a Városra hagyta; ezért nyert ilyen tiszteletet. 


P. I. (Plutarchos: Ouaest. Rom. 35) 


Ianus 


A , kétalakú" Ianust, a Kezdet istenét, mindig különleges tisztelet övezte. Ő volt Rómának az 
az istene, akinek mását sem a görög vallásban, sem Latium vagy Itália egyéb népeinek 
kultuszában nem találták. Az istenalak kialakulásának kezdetei is a legtávolabbi múlt 
homályába vesznek. Nevének valószínű etimológiája szerint az , átmenet" istene volt (az eo, 
ire — menni igével azonos tőből); eredetileg a forum mélyedését átszelő patakon való átkelés 
biztonságán őrködő isten. Amikor később felépült a Tiberis két partján fekvő város két részét 
összekötő cölöphíd, a pons sublicius, ennek a hídnak, egyben a városba való bemenetnek, a 
kikötőnek és a városkapunak is védelmezőjévé lett. Továbbá: a kapu lévén minden ház 
bejárata, azaz: , kezdete" is, az eredeti funkció általánosításával istene lett minden kezdetnek — 
így többek között a nap és az év kezdetének is. Minden szertartást és isten-felsorolást az ő 
nevével kezdtek, imát és fogadalmat az ő említésével vezettek be. Kultuszának saját papja az 
, áldozó-király", a rex sacrorum. Ovidius a lanus nevét viselő ianuarius hónap ismertetésével 
kapcsolatban szól az isten jellegére, nevének eredetére és szertartásaira vonatkozó különböző 
hagyományokról. 


Kétalakú lanus, mit tudnék mondani rólad? 
Még Görögországban sincs ilyen isteni lény! 
Mondd meg, mért egyedül te vagy istenség, aki látja, 
mind az előttevalót, mind a mögöttelevőt! 
Így tűnődtem, a táblámat forgatva kezemben, 
s egyszeriben ragyogóbb lett körülöttem a ház. 
Mily csoda meglepetés ! Ianus jelenik meg előttem 
s kettős arcával hátra s előre tekint. 
Megremegek s érzem, hajszálaim égre merednek, 
és jeges áramlat járja a szívemet át. 
Jobbjában pálcát tartott, nagy kulcsot a balban, 
s első szájából hangzik az isteni szó: 
,, Szűnjön a félelmed, buzgó költője az évnek! 
Halld meg a válaszomat, s fogd fel eszeddel a szót! 
Ősi való vagyok én, Chaos — egykor az én nevem ez volt —, 
lásd, mi temérdek idő dolgait énekelem!" 
Még a világos lég, tűz, víz s föld nem különült el, 
s négy elem alkot együtt egy zavaros tömeget. 
Csakhogy az ősanyagot részekre szakítja a harcnak 
szelleme: minden elem más területre szorul. 
Feltör az égre a tűz, levegő terjed ki alatta, 
s lent a világ közepén ül meg a földdel a víz. 
Ekkoron én, aki gömbszerű és képnélküli voltam, 
nyertem ez új alakot s isteni tagjaimat. 
Egykori zűrzavaros lényemből ennyi maradt meg: 
s így milyen arcom elől, hátul is éppen olyan. 


Más magyarázata is van e furcsa, talányos alaknak, 
és ha megismered ezt, érted a tisztemet is. 
Mindent én nyitok és én zárok, akárhova nézel, 
égen, fellegeken, földeken és vizeken. 
Én a világmindenség rendjét egymagam őrzöm, 
a jog — ajtókat tárni, bezárni — enyém. 
Csendes házából amikor kibocsátom a Békét, 
mert akarom, szabadon jár örök utain ő. 
És ha erős lakatom nem zárja a háboru útját, 
akkor a földi világ vérbe, halálba borul." 
Ég kapuját a szelid Horákkal együtt magam őrzöm; 
s jön, megy, amint nyitom azt, még maga Iuppiter is. 
lanus azért a nevem. De midőn a ceres-i kalácsot 
és sós árpadarát szenteli nékem a pap, 
már nevemen mosolyogsz. Hiszen ő egyszerre Nyitónak 
s aztán Zárónak mond, mikor engem imád. 
S mindez azért van, mert a tudatlan elődök akartak 
kettős tisztem után két nevet adni nekem. 


G. L. (Ovidius: Fasti I., 89—132) 


Iuppiter Stator 


A római vallás szertartásainak és kultuszainak eredetét a Város korai, legendák övezte 
múltjának nagy eseményeihez szerette kapcsolni. Iuppiter Stator, azaz: a (menekülő) 
csapatokat megállító Iuppiter szentélyének és kultuszának megalapítását Romulusnak 
tulajdonították, és a szabin nők elrablása miatt kirobbant háború egy epizódjára vezették 
vissza. 


A szabinok végül is elfoglalták a fellegvárat; másnap pedig, amikor a csatarendben 
felsorakozott római hadsereg ellepte a Palatinus és Capitolinus dombok határolta térséget, a 
szabinok addig nem ereszkedtek le a síkságra, míg a rómaiak haragtól és a vár 
visszafoglalásának vágyától végre meg nem támadták őket... [de hamarosan] megfutamodott 
és fölbomlott a római csatarend. A menekülők tömege magát Romulust is elsodorta a 
Palatium régi kapujáig, ahol fegyvereit az ég felé emelve így szólt: , Iuppiter, te adtál 
parancsot madaraid útján, hogy itt, a Palatinuson vessem meg a város alapját. A fellegvár 
bűnös módon megvásárolva a szabinok hatalmában van; onnét a közbeeső völgyön áthaladva 
ide özönlenek fegyvereseik; de te, istenek és emberek atyja, legalább innét tartsd távol az 
ellenséget; nyugtasd el a rómaiak rémületét, és állítsd meg csúfos menekülésüket. Én pedig 
fogadom, hogy neked, Iuppiter Stator, templomot emelek itt emlékeztetőül az utódok 
számára, hogy a te mostani segítséged mentette meg Rómát." Ekképpen fohászkodott, s 
mintha csak megérezte volna, hogy Iuppiter meghallgatta könyörgését, ezt mondta: 
, Rómaiak! A hatalmas és jóságos Iuppiter arra utasít, hogy megálljatok, és újra kezdjétek a 
harcot." A rómaiak, mintegy isteni szózat parancsára, megálltak. 


K. F. (Livius I., 12) 


Iuppiter és Numa 


Az archaikus római istenképzet sajátos vonásait idézi elénk a Numa Pompilius király és 
Iuppiter találkozásáról és alkudozásáról szóló anekdota, amelyet Ovidius feldolgozásában 
közlünk. Az Ovidius által a március havi Kalendae hagyományainak keretében elbeszélt 
történet előzménye az, hogy Numa Faunus és Picus közbejárását kérte: hadd jelenjék meg 
előtte maga Iuppiter személyesen. Az igéző szavakra az Aventinus domb ormán valóban 
megjelenik villámlás és mennydörgés közepette maga Iuppiter. Szemelvényünk ezzel a 
mozzanattal kezdődik. 


Tudjuk, Aventinus ligetén hogy zengtek az ormok, 
s hogy süllyedt le a föld isteni súlyod alatt. 
Megremegett a király is, a vér elhagyta az arcát, 
és haja féltében borzasan égre meredt. 
Végre magához tért, s szólt: ,, Engesztelni taníts meg 
mennyköved, isteneink atyja, királya ki vagy! 
Hogyha nem illettem másként, mint tiszta kezekkel, 
oltárod, s kegyesen kéri kegyelmed imám." 
Hegybehagyón bólint. A valót rejtély födi mégis, 
s kétértelmű beszéd ejti zavarba a hőst: 
,, Vágd le fejét! " — szólt az. S Numa válaszol: ,, Engedek", — úgymond, — 
, ások a kertemben, s vágom a hagyma fejét!" 
Szól amaz: ,, Emberit! " — És Numa szólt: 
,, Hajszálakat" — Akkor 
ő elevent követel, s szól Numa: ,, Hal legyen az!" 
Erre nevetve felelt: ,, Így — engesztelve a, villám, 
hős, akivel méltán szólnak az istenek is !" 
S én, amikor holnap feltűnik a cynthusi isten, ? 
ily hatalomnak erős biztosítékot adok." 
Szól, és csattan az ég. Eltűnik az isten a légben, 
s mély áhítatban hagyja magára Nurnát. — 


GE (Ovidius: Fasti III. 329-348) 


Hercules római oltára 


Azt mondják, hogy Hercules is súlyos és kézzelfogható büntetést szabott ki arra, aki az iránta 
való vallási tiszteletet elmulasztja. Mert amikor a Potitiusok az ő isteni tiszteletét, melyet 
nemzetségük rájuk bízott, és melyet a család nemzedékről nemzedékre örökölt, az értelmi 
szerző, Appius censorsága idején a szolgák közönséges hivatalává változtatták, minden 
harminc év feletti férfiú közülük egy esztendő leforgása alatt meghalt, s a tizenkét családot 
érintő Potitius név majdnem kipusztult, Appius pedig megvakult. 


K. I. (Val. Max. I. 17) 


A római hadvezér önmagát ajánlja fel népéért 


Számos vallás hiedelemvilágában megtalálható az az elképzelés, hogy az istenek nagy sikert — 
akár háború, akár békés vállalkozás esetében — csak megkülönböztetett értékű áldozat 
ellenében nyújtanak. Ez a különleges ajándék csaknem mindig emberáldozat, éspedig 
különösen értékes személy feláldozása. Ez lehet a vállalkozás vezetőjének — rendszerint a 
hadvezérnek -— gyermeke (vö. pl. Iphigeneia feláldozásának mítoszát), lehet más 
hozzátartozója (vö. pl. Kömíves Kelemenné mondáját) — de lehet maga a hadvezér is. Ebbe a 
gondolatkörbe illeszkedik bele a római devotio (önfeláldozás) motívuma: a hadvezér önmagát 
együtt ajánlja fel az isteneknek az ellenség életével; ha tehát az ő életét áldozatként elfogadják 
— el kell fogadniuk az ellenségét is. Így egybefonódik átok és önelátkozás. A római történeti 
hagyomány a devotio több példáját ismeri; legnevezetesebb a három Decius Musnak, 
nagyapának, apának és fiúnak devotiója, az 1. e. 340., illetve 295. és 279. évben. 
Szemelvényünk Livius elbeszélését közli, a legidősebbnek a latin szövetség elleni háborúban 
végrehajtott önfeláldozásáról. Consultársa Titus Manlius Torguatus volt. 


A római consulok, harcba vonulás előtt, áldozatot mutattak be. Úgy mondják, 
Deciusnak megmutatta a jóspap, hogy a májnak a rómaiakra vonatkozó felén a , fej"-nek 
nevezett egyik lebeny hiányzik, mintha levágták volna. Egyébként az istenek kegyesen 
fogadták áldozatát. Manlius áldozata kiválóan sikerült. 

— Minden rendben van — mondta Decius -—, ha tiszttársam kedvező jósjeleket kapott! 

Ezután, a hadsorokat a fentebb ismertetett rendben felállítva, megkezdték az ütközetet. 
Manlius vezényelte a jobb-, Decius a balszárnyat. Kezdetben mindkét fél egyenlő 
lelkesedéssel küzdött, majd a jobbszárnyon a dárdások, nem tudván feltartóztatni a latinok 
előrenyomulását, a második vonalig hátráltak. A kavargásban Decius harsány hangon 
odakiáltotta M. Valeriusnak: 

— Valerius, most van szükség az istenek segítségére! Felkérlek, mint a római nép 
főpapját, mondd el az imát, amellyel légióinkért áldozatul felajánlhatom magamat. 

A főpap ráparancsolt, vegye fel szegélyes tógáját, burkolja be a fejét, s kezét a tóga alatt 
állához emelve, s a lába alá fektetett gerelyre rálépve, mondja el a következőket: 

— lIanus, Iuppiter, Mars atyánk, Ouirinus, Bellona, Larok, jövevény és hazai istenek, 
akiknek hatalmatok van rajtunk és ellenségeinken, s ti, halottak istenei!" Azért esdek, azért 
könyörgök hozzátok, fogadjátok kegyesen felajánlásomat, adjatok erőt és győzelmet a 
guirisek római népének, sújtsátok félelemmel, rémülettel, halállal a guirisek római népének 
ellenségeit. E szavakkal kifejezett ígéretem szerint a guirisek római népéért, államáért, 
Földnek az ellenség légióit, segédcsapatait. 

Könyörgését befejezve lictorokat küldött 1.  Manliushoz: jelentsék idejében 
tiszttársának, hogy felajánlotta magát a seregért. Ő maga, gabii köntöst öltve, fegyveresen 
lovára szökkent, s az ellenség sűrűjébe vágtatott. Emberfeletti lénynek látta mindkét sereg, 
mintha az ég küldte volna, hogy áldozatként lecsillapítson minden isteni haragot, s hogy a 
pusztulást övéitől elhárítva, az ellenségre fordítsa. Nyomában járt a teljes rémület és rettegés, 
zavar fogta el először a latinok hadijelvény-hordozóit, majd továbbterjedve, az egész sereget. 
Jól lehetett látni, hogy amerre csak elvágtat, az emberek, mint akiket valami gonosz csillag 
lángja perzselt meg, reszketni kezdenek, s mikor a rázuhogó dárdák alatt végre összerogyott, a 
latin csapatok már teljesen a fejüket vesztve menekültek, üresen hagyva a csatateret. A 
rómaiak pedig, a babonás félelem alól felszabadulva, mintha csak most hangzott volna el a 
csatára hívó jel, újra kezdték a harcot... 


M. Gy. (Livius VIII., 9) 


Róma földje és az istenek 


Azt a helyet, ahol most Róma terül el, egykor Hétdombnak nevezték [Septimontium], 
azoknak a domboknak száma szerint, amelyeket később a város fala övezett. Közülük a 
Capitolium [vö. lat. caput — fej] arról az emberfejről kapta nevét, amely itt a Iuppiter-szentély 
alapjainak kiásásakor került elő. A hegyet régebben Tarpeiusnak nevezték arról a Tarpeia 
nevű Vesta-szűzről, akit itt öltek meg fegyvereikkel a szabinok, és itt is temették el. Nevének 
még él az emléke, mert egy itteni sziklát Tarpeia sziklájának neveznek ma is. 

Ugyanezt a hegyet még régebben Saturnus-hegynek nevezték, és ezért lett Latium is 
, Saturnus földje" [Saturnia tellus], amiként Ennius nevezi. Némely szerző szerint állt itt egy 
ősi város is: Saturnia. Ennek három nyoma észlelhető ma is: a hegy lejtőjén áll Saturnus 
szentélye; itt volt — mint Iunius írja — a Saturnus-kapu, amelyet most Pandana-kapunak 
neveznek; végül pedig Saturnus templom mögött a magánjellegű törvényes eljárások céljaira 
emelt épület hátsó falait , Saturnus falai"-ként szokás emlegetni. ús 


H. I. (Varro: De lingua Latina, V. 7, 41—42) 


Jegyzetek 


1. A bagoly, varjú és harkály (amelyet főként az Umbriával határos Picenumban tiszteltek 
szent állatként) hangjával, énekével ad bizonyos — a jós által értelmezhető — jeleket. 

2. A Grabovius istennév értelmezése bizonytalan: Ez közös mellékneve volt az umberek 
három legfőbb istenének: Iuppiternek, Marsnak és Vofiohusnak. 


15. VENUS POMPEIANA (POMPEII FALFESTMÉNY) 


3. Az etruszkokon kívül kevéssé ismert közép-itáliai törzsekről van itt szó. Az itabuszkok 


talán azonosak a később Délnyugat-Itáliában ismert iapyx néppel. 

4. A körbejárás a mágikus védelem eszköze: jelképesen elhatárolja a körbejárt területet és 
személyeket a külső ellenséges behatásoktól. Ez az eredete a római körmeneteknek: 
ambarvalia és amburbium is; vö. a magyar gyertyaszentelő és vetésszentelő szertartásait 
is. 

5. Mars ezek szerint egy közelebbről meg nem határozható istenhármasság vezetője, 
melyben rajta kívül két nőistenség szerepel. Hasonló hármasságokat alkottak Iuppiter, 
Iuno és Minerva, ill. Liber, Ceres és Libera is. 

6. A harkály (latinul: picus) egyes italicus törzseknek lehetett egykor totemállata, ill. 
később jósló madara. 

7. Picus — mintegy a megszemélyesített totemállat — a későbbi hagyomány szerint Saturnus 
fia, Faunus apja és Latium első királya, aki egy varázslat révén harkállyá változott (vö. 
Ovidius: Átváltozások, 14, 320 skk). 

8. Larenta vagy Larentia eredetileg a Lar-istenek ősanyja; mint alvilági földistennő 
megszemélyesíti a holt lelkeket magába fogadó föld mélyét. A mitikus istenalakok 
történetiesítésének keretében azonosították Romulus nevelőanyjával, Faustulus pásztor 
feleségével; egy Róma-ellenes görög tudálékos elmélet viszont hetérának minősítette. 
Plutarchos az egymásnak részben ellentmondó hagyományokat próbálja — mitikus 
jellegű görög isten-anekdoták felhasználásával — egységesíteni. Acca Larentiának mint 
földistennőnek ünnepét, a Larentalia-ünnepet december 23-án tartották. 

9. Ezen elmélet szerint lIanus a legősibb isten — léte megelőzte a világ kialakulását is. 


16. MISZTÉRIUM-BEAVATÁS (POMPEII FALFESTMÉNY RÉSZLETE) 


10. Az ismert hagyomány szerint háború idején lanus szentélyét nyitva tartották, teljes 
béke idején bezárták. Augustus i. e. 29-ben az általános béke jeléül bezáratta a szentély 


kapuját; állítólag Róma történetében ez volt a harmadik ilyen alkalom. Első ízben 
Romulus idején a szabinok legyőzése után, másodszor az I. pun háború befejezése után 
került rá sor. 

11. Az elbeszélés eredetileg azt is érzékeltetni akarta, miképpen helyettesítette az egykori 
emberáldozatot az ártalmatlanabb áldozati ajándék. 

12. Cynthius, a cynthusi azaz: délosi isten Cynthus vagy Délos szigetén; Apollo, akit a 
költő a Napistennel azonosít. 

13. Az istenek jelenlétében minden külső hatást ki kell küszöbölni: ezért kell a 
fohászkodónak fejét tógájának szegélyével befednie. A láb alá helyezett harcigerely 
Mars isten jelképe, egyben utalás arra a fegyverre, amellyel a győzelmet ki akarják 
VÍVNI. 

14. Több isten közös felsorolásakor első helyen Ianust kell említeni, mivel ő a kezdet 
istene. Iuppiter, Mars, Ouirinus: az ősi triász istenei. Bellona említését a harci cél 
indokolja. A , jövevény és hazai istenek" kifejezés latin eredetije: Di novensides et 
indigetes. Az itt közölt értelmezés felettébb vitatott, valójában nem tudjuk, mely 
isteneket értettek a rómaiak ezen a két elnevezésen. 


Etruszk tudomány és görög mitológia 


Görög és etruszk hatás 


A római vallási képzetekre és intézményekre a várossá szerveződés időszakától (kb. az ti. e. 
600-as évektől) kezdve két, elemi erővel ható külső tényező nyomta rá bélyegét: egyfelől az 
etruszk származású királyok uralkodásával és az etruszk gazdasági és szellemi életbe való 
bekapcsolódással együtt járó hatás — másfelől a részben etruszk közvetítéssel, részben 
azonban közvetlenül (ill. a dél-itáliai görög gyarmatvárosok közvetítésével) érvényesülő 
görög szellemi hatás. 

A római történetírói hagyomány — bár az idegen fennhatóság bizonyos tényeit szerette 
elkendőzni — az etruszk rítusoknak és intézményeknek döntő jelentőséget tulajdonított. Magát 
Rómát (mint más itáliai városokat is) — ezt hangsúlyozza a történeti emlékezés — , Etrusco 
ritu", etruszk rítus szerint alapították. Olyan alapvető jelentőségű szertartások, mint a minden 
állami aktus előtt kötelező madárjóslat-kérés, az áldozati állatok belsőrészeiből való kötelező 
jóslás, ez előjelek tana — mind etruszk eredetűek. Róma legrégibb és legszentebb 
templomának, a Capitolium-domb szentélyének építését már az első etruszk király 
kezdeményezte. 

Az újabb kutatás egyet-mást lefaragott ezeknek a történeti hagyományoknak 
valóságtartalmából. Mennél többet tudunk az eredeti itáliai vallási hiedelmekről és 
szokásokról, annál valószínűbbnek látszik, hogy sok minden előbb Itáliából került az 
etruszkok közé; amit Róma lakói etruszk eredetűnek tartottak, annak egy részében az 
etruszkok csak közvetítő szerepet töltöttek be. Valószínűnek látszik pl. — részben a már 
említett iguviumi táblák révén —, hogy a madárjóslás Itália-szerte ismert volt; az etruszk Uni 
istennő (Iuno előképe) is itáliai eredetű. Nem áll tehát az a korábban eléggé elterjedt nézet, 
hogy Itália népei közül az etruszkok mindenben mesterek, Itália többi népe — köztük a latin is 
— pusztán tanítvány lett volna. A kölcsönös viszonylatok bonyolultabbak ennél a régebben 
divatos egyszerű képletnél. 


A capitoliumi istenhármasság 


A római vallás , etruszk" rétegéhez tartozik mindenekelőtt az új, , capitoliumi" triász hármas 
istencsoportjának egybefoglalása. Az etruszk Targuinius Superbus király által elgondolt és 
etruszk építészek által tervezett és kivitelezett monumentális szentély háromhajós építmény 
volt: középső, legnagyobb cellájában Iuppiter Optimus Maximus (a Legnagyobb és 
Legjóságosabb Iuppiter), a jobb oldali hajóban Iuno Regina (a királyasszony Iuno), baloldalt 
Minerva szobra állt. Iuno — akinek neve latin eredetű, és a iuvenis (— fiatal) szóval azonos 
tőből ered — az etruszk vallásban lett Uni néven a legfőbb istennővé, és a görög Zeusszal 
azonosított Tinia uralkodó társává. A római Iuno mint az asszonyi, fiatalság isteni 
megszemélyesítője — a termékenység emberi oldalának, a gyermekáldásnak, a házassági 
kapcsolatoknak védelmezője; ilyen minőségben asszociálódott alakjához a közösség 
fenntartásának, a , város védelmének" funkciója is. A latiurni Lanuvium városban, ahol egyik 
legnagyobb latin szentélye állt, talán ilyen asszociációk alapján ábrázolták (a görög 
Athénéhez hasonlóan) dárdás-pajzsos, harcias istennőként. Rómában már az archaikus naptári 
rendszeren belül is megkapta a maga ünnepét: ámde a legfőbb istennővé, Iuppiter párjává 
csak etruszk hatásra lett. 

A capitoliumi háromság harmadik alakja, Minerva nem tartozott Róma legrégibb 
kultusszal rendelkező istenei közé. Minerva néven az etruszkok is ismerték — bár az újabb 
nyelvészeti kutatások fényében valószínűnek látszik, hogy ő is , itáliai" eredetű, neve a latin 
mens ( — értelem), meminisse ( — emlékezni), moneo ( — inteni) szavakkal azonos tőből 
eredhet. Eredetileg a kézművesség, a mesterségek védelmezője s egyben a kézművesek istene 
is. A későbbi időkben március 19-ét, amely eredetileg Mars egyik ünnepe volt, mint ,a 
kézművesek napját" őneki szentelték (vö. Ovidius: Fasti 3,815 skk.). A legfőbb istenek sorába 
akkor emelték, amikor a kézművesség fejlődése s a kézművesek társadalmi súlyának 
növekedése külön védelmező-pártfogó isten bevezetését igényelte: ez pedig nagyjából 
egybeesik Róma történetének , etruszk" időszakával. 


A jóslás tudománya 


Az új istenhármasság bevezetésén kívül etruszk hatás érződik a római állami-vallási rituálé új 
területének kialakulásában, nevezetesen a jóslásról és az előjelekről szóló tanításokban. Azt, 
hogy ez a tudomány idegen eredetű — a római hagyomány Jól tudta, a jóslást úgy is nevezték: 
disoiplina Etrusca. A leghíresebb (részben többé-kevésbé mondai) jósok csaknem mind 
etruszkok voltak vagy azoknak tanítványai: gondoljunk pl. Attus Navius történetére. (Vö. 73. 
1.). Nyugtalanító csodajelek feltünésekor még a kései korban is legszívesebben az , etruszk 
jósokat" kérdezték meg. Ők voltak azok, akik (ma már legnagyobb részt elveszett) 
munkáikban elméletileg is kidolgozták a jóslás három fő területének (a villámokból, a 
madarakból és az áldozati állatok belső részéből való jóslásnak) tankönyveit. 

Az etruszk és római jóslás alapvető koncepciójában különbözött a jóslás görög 
módszerétől. A görög szemlélet szerint a jóslás képessége az istenek különleges kegyében 
részesült személyek ihletettségén alapuló kivételes adomány (amely azonban egy Kassandra 
esetében visszájára fordulhatott). Ezek az ihletett személyek vagy egyénekként működnek — 
így a heroikus korból ismert olyan személyek, mint Kalchas, Teiresias, Amphiaraos stb. —, 
vagy egyes istenek jóslásra specializált szentélyeiben (Dódóné, Delphoi, a didymai 
Branchidai-szentély stb.): de mindig egy-egy jósisten ihletésének hatása alatt. Az etruszk és 
római felfogás szerint azonban az istenek szüntelenül adnak bizonyos jeleket, amelyekkel 
szándékukat, tetszésüket vagy nemtetszésüket, a fenyegető veszélyt és elhárításának 


lehetőségét bizonyos , jelrendszer" alapján közlik. A világ jelenségei e hit szerint tágabb 
értelemben egységet alkotnak. A természetben bekövetkezett minden rendkívüli esemény 
annak jele, hogy az emberi világban is valami rendellenesség lépett fel, ill. hogy szokatlan 
történelmi esemény következik be. Mindezen törvényszerűségeket csak a hozzáértők 
ismerhetik fel. Az istenek ugyanis csupán áttételesen jelzik azokat a fenyegető lehetőségeket, 
amelyek ellen ajánlatos — és lehetséges is — előre felkészülni. A görög jóslás tehát: közvetlen, 
sugalmazott, és a jövő eseményeire vonatkozik; az etruszk és római: közvetett, jelrendszeren 
alapul és az elvégzendő teendőkre utal. A görögök szemében a jós: kivételes képesség, 
tehetség birtokosa — a rómaiak szerint: szakember, aki tudományát megfelelő mestereknél 
sajátította (és sajátíthatja) el. 


Előjelek és jósjelek 


Az istenektől küldött jelek elvileg kétfélék: olyanok, amelyeket tetszésünk szerint 
előidézhetünk (omina impetrativa), és olyanok, amelyeket jó- és inkább rosszkedvükben 
önként adnak (omina oblativa). Előidézhető és , tervszerűen" végezhető pl. a madárjóslásnak 
több fajtája. A legjelentősebb közülük az auspicium, , madárszemle": ezt csak a király, illetve 
a köztársaság idején a legnagyobb magistratusok (consul, praetor illetve dictator) utasítására a 
legfontosabb állami jellegű intézkedések és hivatalos vállalkozások, pl. hadbaindulás, 
választás, újonnan választott vezető tisztviselő hivatalba lépése alkalmából, az erre hivatott 
papi testület tagjai, az augurok, igen szigorúan előírt rituálé alapján végezhették. 
Meghatározott és pontosan kijelölt helyen kellett , figyelniük a madarakat": Róma városában a 
Capitolium-dombnak egy jó kilátást nyújtó pontja, az auguraculum szolgált a madárszemlék 
színhelyéül. Bizonyos madárfajtáknak (pl. sas, keselyű, ölyv) a röpte, másoknak (pl. fürj, 
bagoly, harkály stb.) a hangja illetve éneke szolgált a következtetés alapjául; az eredmény 
vagy az volt, hogy a szóban forgó vállalkozás tetsző az isteneknek, vagy az, hogy ellenzik: 
ilyenkor a tervezett vállalkozást el kellett halasztani mindaddig, amíg jó előjelet nem kaptak. 
Mivel pedig ennek a , jóslás"-nak (helyesebben: előjelkérésnek) alapjául a legkülönbözőbb 
madárfajták megfigyelése szolgálhatott — viszonylag rövid ideig tartó megfigyelés feltétlenül 
meghozta a kedvező vagy kedvezőtlen eredményt. Ha az istenek válasza különösen sürgős 
volt — pl. hadrakelt seregnél csatába bocsátkozás előtt —, a , csirkétől" nyújtott előjelekhez 
(omina ex tripudiis) folyamodtak. A vezéri sátor mellett elhelyezett ketrecben tartották a 
, Szent csirkéket", s az előjelet annak megfigyelése szolgáltatta, vajon a megnyitott ketrec elé 
szórt áldozati sós darából jóízűün és mohón csipegetnek-e (ez kedvező előjel volt), vagy csak 
ímmel-ámmal, vagy — és ez volt a legrosszabb — a ketrecből ki sem mozdulva, hozzá sem 
nyúlnak az eléjük szórt ételhez. Előjeleket szolgáltatott a levágott áldozati állatok (tulkok, 
sertések, juhok, kecskék) belső részeinek vizsgálata is. Főként a máj, szív és egyéb belsőségek 
jellege volt mérvadó. Szépen kifejlett, ép belső részek jó előjelet adtak, ha azonban a máj (és 
annak legkényesebb része, a májcsúcs) avagy a szív fejletlen, ez rossz előjel volt, az istenek 
nemtetszését mutatta. A legszörnyűbb előjel az volt, ha valamely belső szerv (pl. akár a szív 
is!) teljességgel hiányzott — ez történt állítólag akkor is, amikor Caesar, meggyilkolása napján, 
a szenátus üléstermébe menet, a szokásos áldozatot bemutatta. Amikor viszont Augustus, a 
későbbi , császár első áldozásakor a jós mindegyik belső részből kettőt talált (két szívet és két 
májat!) — ezt különösen örömteli jelnek nyilvánította. Az áldozati állatok ilyetén 
tanulmányozása a haruspexek feladata volt. Ezek, a madárjósoktól (augur) eltérően nem 
választott személyek, hanem alkalmazottak, szakemberek voltak; nem alkottak önálló 
testületet; legtöbbször (még a kései korban is) etruszk származásúak -— és ennek 
következtében tekintélyük is jóval kisebb volt az előbbieknél. Tekintélyesebb római 


politikusok szívesen választatták magukat augurnak, madárjósnak — így többek között Cicero, 
Caesar, Marous Antonius és Augustus császár —, de egyik sem adta volna magát a bizalmas 
körben csalókként emlegetett haruspexek közé (róluk, és nem az augurokról tartotta az ismert 
szólásmondás, hogy ha közülük kettő találkozik, cinkosan összenevetnek.) 

Mindezek az előjelek — , mesterségesen előidézhetők", mert minden esetben hoztak 
valamilyen — pozitív vagy negatív — eredményt. 

Ámde az istenek kérés nélkül is kifejezhetik szándékukat: égi jelekkel, különös 
jelenségekkel és csodákkal. A római papok minden évben összeállították az abban az évben 
jelentett rendkívüli jelenségeket, ún. prodigiumokat: villámcsapásokat (főként, ha halálos 
kimenetelűek vagy derült égből következnek be), a torzszüléseket (kétfejű borjak stb.), ökrök 
emberi hangon való megszólalását, az istenszobrok , izzadását" (ha , vért izzadtak"? — ez 
különösen baljóslatú volt), Mars szent lándzsájának vagy pajzsának megmozdulását, nap- és 
holdfogyatkozást, üstököst — és így tovább. Mindezeket általában figyelmeztetéseknek 
tekintették; olyan veszély jeleinek, amely még elhárítható — többek között engesztelő 
szertartásokkal. 

A jósjelek és előjelek , tudományának" alapelvei etruszk hatásra nagyjából az i. e. VI. 
század folyamán alakultak ki. A római köztársaság, később a császárság idején is ennek az 
, etruszk . tudománynak" szellemében (és gyakran etruszk származású személyek 
igénybevételével) folytatódott az értelmezés és elhárítás technikája — még akkor is, amikor 
felvilágosult szellemek már csak mosolyogni tudtak az ősi szertartásokon. 

Az etruszk hatás azonban nemcsak közvetlenül érvényesült a római vallás alakulásában, 
hanem görög vallási képzetek közvetítőjeként is. A görög Polydeukés és Héraklés latin 
névalakjai (Pollux és Hercules) azt sejtetik, hogy ezek a nevek etruszk formájukban váltak 
ismeretessé Rómában. 


Az első görög istenek 


Róma az etruszk közvetítéstől függetlenül is érintkezett, már történetének kezdeti időszakában 
is, a görögséggel. A dél-itáliai görög gyarmatvárosok közül Kymé (latinul: Cumae) és Sybaris 
élénk kereskedelmet folytatott Itália északibb területeivel. Az így létrejött gazdasági és 
szellemi kapcsolatok az újabb kutatások alapján sokkal mélyebbeknek és korábbiaknak 
látszanak, mint ahogy azt még néhány évtizeddel ezelőtt feltételezték. A római Forum 
területén folytatott ásatások folyamán több száz, javarészt athéni eredetű vázatöredék került 
elő az i. e. 550—-450 közötti évszázadból. Ezek valószínűleg az előbb említett dél-itáliai 
városokból jutottak Rómába. A gazdasági kapcsolatok pedig kedveznek a szellemi, művészi 
és vallási hatás érvényesülésének. Ezeknek a szellemi hatásoknak már a királyok Rómájában 
is nagy jelentőséget tulajdoníthatunk. A római hagyomány szerint Kymé agg jósnője, a 
Sibylla adta el Róma utolsó királyának a nevezetes Sibylla-könyveket (Libri Sibyllini). 
Ezeknek a könyveknek eredetét valójában most is homály fedt. 

Szilárdabb történeti talajra csak a római köztársaság kezdeti éveiben, az i. e. V. 
századdal kezdve lépünk. Ez az az időszak, amikor a görög vallási képzetek, hiedelmek, 
istenalakok és szertartások behatolása Rómába már ismert körülmények között történt. Egyik- 
másik görög eredetű kultusz bevezetésének idejét a római történetírói hagyomány is 
megőrizte. Az i. e. V. század első éveiben vonult be a római állami istenek sorába Castor és 
Pollux — oly módon, hogy a Dioskurosok, Zeus ikerfiai, Róma hatalmának védelmezőivé 
lettek. Egy pestisjárvány adott alkalmat a gyógyító Apollón (Apollo Medicus) első római 
templomának felépítésére (i. e. 431). Másfél évszázaddal később fia, Asklépios — etruszk 
eredetű latin nevén: Aesculapius — is a hivatalos istenek sorába lépett (i. e. 293). Az első pun 


háború egy válságos időszakában, a Sibylla-könyvek utasítása szerint az alvilág görög istenei 
— Plutón és Persephoné -— is elnyerték tiszteletüket, Dis és Proserpina néven (Dis, a dives — 
gazdag, latin melléknév rövidített alakja, tükörfordítása a görög Plutónnak). 

Közvetett görög hatás feltételezhető a római vallásnak néhány további, ebben az 
időszakban felmerülő új jelenségében is. Ezek közül főként kettőt érdemes kiemelni: a 
plebejus istenhármasság kialakulását és a megszemélyesített elvont fogalmak istenítését. 


A plebejus istenhármasság 


A capitoliumi hármasság istenei a patrícius uralkodó osztály istenei voltak — illetve azokká 
lettek a köztársaság megalapításakor. A capitoliumi szentélyt patrícius consul avatta fel, a 
papi tisztségek a patríciusok kiváltságai voltak, és a Iuppiter által küldött égi jelek, elsősorban 
a madárjóslatok (auspiciumok) kizárólag patrícius magistratusokra vonatkoztak: ebből a 
kultuszból a plebejusok ki voltak zárva. Mintegy erre válaszként hozták létre az egységes 
renddé szerveződő plebejusok az Aventinus-dombon - kívül a legősibb települési területen — 
a saját szentélyüket, saját templomi tisztviselőkkel: a három , plebejus" isten, Ceres, Liber és 
Libera tiszteletére. Ezt a három istent, akik közül csak Ceres tartozott a római istenek legősibb 
csoportjához, a plebejus szentély felavatása idején (a hagyomány szerint i. e. 495-ben, újabb 
kutatások szerint talán csak a század második felében) három görög istennel: Demeterrel, 
Dionysosszal és Persephoné-Koréval azonosították. A plebejusok tehát a giabonaneműek és a 
szőlő termékenységének isteneit tekintették a magukhoz legközelebb állóknak: földisteneket 
tiszteltek, amiként Hellasban is ezek az istenek — legerőteljesebben Dionysos — voltak a 
közrendűek szemében a legtiszteltebbek. 

A , patrícius" Iuppiter és a , plebejus" Ceres olyan ütemben békült meg egymással, 
amiként a patríciusok és plebejusok küzdelme is a kiegyezés irányában haladt. Amikor a 
plebejusok képviselőinek, a néptribunusoknak személyi sérthetetlenségét, a sacrosanctitas 
elvét a patríciusok elismerték, ennek garanciáját abban állapították meg, hogy aki a 
néptribunust bántalmazza, annak , fejét" Iuppiternek, vagyonát pedig Ceresnek kell feláldozni. 
Amióta pedig (i. e. 300-tól kezdve) a plebejusok elnyerték az addig patrícius kiváltságnak 
tekinthető papi tisztségeket, az istenek egykori rivalizálása is megszűnt. Egy új , közös" 
istenség, a megszemélyesített Egyetértés, Concordia — akinek templomát i. e. 367-ben avatták 
fel — őrködött immár a polgárok és isteneik egyetértése felett. 


Az elvont istenek 


Concordia más szempontból is , újszerű" istenség. Neve azonos egy elvont fogalmat jelentő 
főnévvel. Ilyen jellegű istent a korai római vallás csak egyet ismert: ez Ops volt, a 
megszemélyesített , jólét". A görög elképzelésekben azonban számos , elvont" istennel 
találkozunk: már Hésiodos ismeri Erist, a (jó és rossz értelemben felfogható) féltékenység 
megszemélyesítőjét, Eróst, akinek neve egyszerre jelentheti a szerelmet és annak isteni 
megszemélyesítőjét, Thanatost és Hypnost, akik azonosak is a halállal, illetve álommal — de 
ezeknek megszemélyesítői, isteni személyek is. De ugyanígy lehet Hygieia az egészség és 
annak isteni adományozója, Eiréné béke és békeistennő, Elpis remény és reménytadó istennő, 
Tyché maga a véletlen, és az az isten, aki okozta. A római vallásban az i. e. V. század óta 
sorra jelennek meg ezek az , elvont" istenek: Ops mellett Concordia, majd Salus (üdv, 
egészség), Libertas (szabadság), Victoria (győzelem), Fides (hűség) és Spes (remény). 


Mindezeknek az isteni rangra emelt erényeknek és jótéteményeknek kultuszára sorra épültek a 
szentélyek Rómában: részben a hagyományos istenek tiszteletéhez kapcsolódva, részben 
önálló kultusz keretében. Ebben a körben bármikor megvolt egy új isten bevezetésének 
lehetősége. 


A latin és görög istenek azonosítása 


Miközben görög és görög módra teremtett istenek és görög szokások, rítusok váltak Rómában 
ismeretessé, végbe ment a római vallás egyik leglényegesebb átalakulása is: az ősi istenek 
azonosítása a görög pantheon isteneivel. Amióta Latium népei megismerkedtek a görög 
istenvilággal, nyilván tudták, hogy az ő Iuppiterük nem más, mint a görög Zeus. A funkció 
analógiája hozta azután magával azt, hogy sorra a többi azonosítható isten görög megfelelőjét 
is megtalálják: Iuno nem lehet más, mint a görög Héra, Minerva ugyanaz, mint Athéné. 
Feltehetőleg a görög analógia hatott arra is, hogy a szomszédos népek körében tisztelt egyes 
isteneket is, áttelepítsenek Rómába — így az Aricia városközponti latin szövetségi 
szentélyében tisztelt Dianát (aki a görög Artemisszel azonosult), a korábban kevéssé jelentős 
Mercuriust, aki, mint a (kereskedelmi) haszon és árucsere védelmezője a görög Hermésnek 
felelt meg. Fokozatosan alakult ki az az igény, hogy a görög Olympos valamennyi istenének 
megtalálják latin párját. Egy 1. e. 399. évi járvány idején első ízben rendeztek 
, megvendégelést" az istenek számára — oly módon, hogy hat görög eredetű isten szobrát 
kerevetekre (latinul: leotus) helyezték, nyilvánosan végigvitték a városon, majd ételáldozattal 
, megvendégelték"; a szertartás neve latinul: lectisternium. A második pun háború idején 
tartott nagy lectistemiumon már mind a 12 olymposi istenség részt vett, párokba 
csoportosítva: Iuppiter és Iuno, Neptunus és Minerva, Mars és Venus, Apollo és Diana, 
Volcanus és Vesta, Mercurius és Ceres (görögül sorra: Zeus, Héra, Poseidón, Athéné, Arés, 
Aphrodité, — Apollón, —— Artemis, Héphaistos, Hestia, Hermés és Démétér). A római 
istenvilágnak azok a tagjai, akiknek számára görög megfelelőt nem sikerült találni — 
fokozatosan elvesztették tekintélyüket, háttérbe szorultak. 

A görögösítésre való törekvés azonban nem állt meg az olymposi istenek körében. Az 
Olymposon kívül maradiaknak is megtalálták római, illetve latin megfelelőit — néha 
számunkra is kézenfekvő analógia alapján, mint pl. a latin termékenységisten, Liber esetében, 
akit Dionysos-Bakkhosszal azonosítottak, néha csak távoli és erőszakoltnak tűnő asszociációk 
szerint; nem világos pl. miként lett az ősi földművelő isten Saturnus azonos Zeusnak a 
Olymposról letaszított atyjával, Kronosszal. Csupán lanus maradt az ősi, és továbbra is 
tiszteletre méltó római istenek közül az, akinek — mint ezt Ovidius is kiemeli — nem sikerült 
párját, megtalálni Hellasban. 


Istenek és történelem 


A görög mitológiával való megismerkedés kétféle módon hatott Rómában. Egyrészt 
közvetlenül vették át az istenekről szóló görög regéket, csupán a nevek váltak latinokká. Az 
időszámításunk kezdete előtti évtizedekben a halikarnassosi Dionysius római történetében 
Romulus államférfiúi bölcsességét magasztalja azért, hogy az istenekhez méltatlan görög 
mítoszokat száműzte városából; fiatalabb kortársa, Ovidius már teljes terjedelmében veszi át 
mindazt a mítoszanyagot, amit a görög képzelet az istenekről elmondani tudott. Ez azonban 
nála is irodalmi anyaggá szublimálódott; a mítosznak mint a világ egyetemességét értelmező, 


a lét végső problémáit a költői szépségű mese nyelvén megszólaltató vallásos alkotásnak — 
amennyire ez forrásainkból megállapítható — nem volt helye a római gondolkodásban. 

Annál erőteljesebb és komolyabb az a közvetett hatás, amely az isteneket egy-egy 
funkció védelmezőiből történeti tényezőkké tette. Róma istenei nem a tér és az idő 
végtelenségében élnek és tevékenykednek — vagy ha igen, ez az ember számára érdektelen —, 
hanem Itáliában és Rómában. Róma előtörténete és korai története most már ezernyi szállal 
fűződik az istenek világához. Istenek voltak Itália legrégibb királyai: Saturnus, Picus és 
Faunus. Istenek bábáskodtak Róma keletkezésénél. Mars az atyja Róma alapítójának, Iuppiter 
a védelmező istene, ő maga halálában Ouirinusszá vált. Róma minden kultuszhelye egy-egy 
történeti eseménynek is színhelyévé lett — másfelől pedig a város minden nevezetes pontja, 
épülete, magaslata és forrása egy-egy isten egykori jelenlétének köszönheti hírét. A Lupercal, 
a , farkasűző papok" gyülekező helye az a pont, ahol a farkasanya Romulust táplálta. Acca 
Larentia, a Lar-istenek ősanyja nem más, mint Romulus dajkája; a capitoliumi szentély helyét 
maga luppiter jelölte ki az általa nyújtott csodajellel; a római seregek minden veresége 
valamely isten haragja miatt érte őket, és minden siker az istenek közbelépésének köszönhető. 
Róma egész története az istenek jelenlétében és cselekvő részvételükkel zajlott le, és az 
istenek minden tevékenysége Rómára és népére irányul. Ez a tevékenység pedig eleve 
meghatározott célt követ: Róma nagyságának előmozdítását. Azok az istenek, akik a korai 
elképzelések szerint az egyének és szűkebb társadalmi csoportok ügyét vitték sikerre, Róma 
államának sorsáért vállalták immár — visszatekintőleg is, a jövőt illetően is — a felelősséget. 

Az etruszk és görög elemek behatolásának eredményeként az i. e. IV. század végére 
lényegileg véget ért a római vallás kialakulásának második nagy alkotó korszaka is. 
Stabilizálódott a hivatalos tiszteletben részesülő , állami? istenek sora, megszilárdult a 
közöttük történetileg létrejött rangsor is. Az istenek létszáma a további fejlődés során még 
kiegészülhetett részben újonnan teremtett, megszemélyesített, elvont fogalmak isteneivel, 
részben idegenből betelepített további istenekkel — ám az istenvilág szerkezete lényegileg nem 
változott többé. Az egykori , funkció-istenek", amennyiben nem azonosultak a görög 
istenvilág nagyjaival, elvesztették jelentőségüket — legfeljebb alig értett szertartások és 
imaformulák címzettjeiként, vagy tudósok és kuriózumgyűjtők listáinak alkotórészeiként 
maradt fenn puszta nevük is. 


A városalapítás etruszk rítusa 


Az etruszk felfogás szerint egy városnak — azaz: árokkal és földsánccal védett, megerősített 
településnek — alapítása szent cselekmény, amelyet csak az isteneknek madárjóslat útján 
kitudakolt helyeslő szándéka alapján és meghatározott rítussal szabad végrehajtani. A város 
belterülete, központja a , fal", ill. földsánc mögötti rész, a pomerium. Ezen belül tilos volt a 
fegyverviselés és hadsereg jelenléte; tilos volt az idegen istenek kultusza is. A pome-riumra 
vonatkozó jogszabályokat Rómában még a császárkor idején is megtartották — legfeljebb a 
pomerium határait terjesztették ki egyes becsvágyó köztársasági politikusok, pl. Sulla és 
Caesar vagy császárok, pl. Claudius. 


Latiumban számosan alapítottak városokat etruszk rítus szerint, azaz a következő 
módon: közös igába fogtak egy bikát és egy tehenet, úgy, hogy a bika kívül legyen, a tehén 
pedig belül: ezeket eke elé fogva, kör alakú barázdát vontak — ezt vallási meggondolásból 
madárjóslat útján kijelölt napokon végezték — hogy ily módon árokkal és fallal legyen védve. 
Ahonnan a földet kiásták — azt nevezték ároknak, a befelé hajigált földet pedig falnak. Az így 
létrejött kör alakú terület [lat.: orbis] lett magva és kiindulása a városnak [lat.: urbs]; a fal 


[murus] mögötti részt , falmögötti"-nek [lat.: postmoerium, vö. pomerium] nevezték; ennek 
határánál végződik a városi madárjóslatok [auspieiumok] hatálya. A pomerium vonalát jelző 
határkövek állanak Aricia és Róma körül is. Ezért az olyan városokat, oppidumokat, amelyek 
határát előzetesen ekevassal jelölték ki kör alakban: urbsnak nevezik, az orbis [kör] és az 
urvus [görbe] szavakból." Innen van az is, hogy a régi iratokban a coloniákat is urbsokként 
emlegetik, mert ugyanúgy jöttek létre, mint Róma... 

Latium területén Róma legtávolabbi történeti elődje Lavinium volt, mert innen 
származnak a mi Penates isteneink is. Ez a város Laviniától, Latinus lányától, Aeneas 
hitvesétől kapta nevét. Ezután harminc évvel újabb várost alapítottak, Albát; ezt ama fehér 
lalbus] kocáról nevezték el. Ez a koca ugyanis, éppen akkor, amikor Aeneas hajójából 
Lavinium szárazföldjére lépett, harmincat fiadzott." Ennek a csodajelnek értelmében 
Lavinium alapítása után harminc évvel alapították meg az újabb városukat, és ezt a fehér koca 
színéről [albus — fehér] és elhelyezkedésének módjáról [longus — hosszú] Alba Longának 
nevezték. Ebből a városból származott Romulus anyja, Rhea; tőle Romulus, és ő alapította 
Rómát. 

H. I. (Varro: De lingua Latina, V. 143—144) 


Bevezető formula a madár-jóslat elvégzéséhez 


A madárjóslatot csak meghatározott helyen, megszabott szertartás keretében volt szabad 
elvégezni. Ahol a megfigyelés történik, az , kihasított", szent hely, , templum" (vö. magyarul: 
templom) — ami rajta kívül esik, az a jóslat szempontjából , vadon"-nak minősül. A templum 
kijelölésekor alkalmazott ősi szöveget már Varro sem értette jól, értelmezése ma is vitatott. Itt 
adott fordításunk E. Norden: Aus altrömischen Priesterbüchern, Lund, 1939, értelmezését 
veszi alapul. 


Mindazt, amit szemeink szemlélni [latinul: intueri] képesek, eredetileg a tueri igéből 
képzett szóval templumnak nevezték. Így például templumnak nevezik a számunkra látható 
égboltozatot is, így Ennius e sorában 


Megremegett nagy temploma mennydörgő luppiternek ... 


Ennek az [égi] templomnak négy részét különböztetik meg: bal kéz felől van Kelet, jobb felől 
Nyugat, előttünk Dél, mögöttünk Észak. 

Földi viszonylatban templumnak nevezik azt a helyet, amelyet madárjóslat vagy 
madárszemle céljából bizonyos meghatározott szavak kíséretében kijelölnek. Ezek a 
szertartásos szavak nem mindenütt azonosak. A [capitoliumi] Fellegvárban így szól [a 
madárjósl]: 


,; Templomomnak— vadonomnak határa úgy legyen, 

amiként én azt szavammal kimondom! 

Ez a fa — bármely is az — melyre gondolok most, midőn megneveztem, 
legyen templomom és vadonom határa bal kéz felől! 

Az a fa — bármely is az — melyre gondolok most, midőn megneveztem, 
legyen templomom és vadonom határa jobb kéz felől! 

Ezen a vidéken, ameddig szemem és gondolatom elér — 

lúgy legyenek] a határok, amiként azokat leghelyesebben megszabni 
véltem." 


Nyilvánvaló, hogy ennek a templumnak kijelölésekor a szóban forgó fák annak határait 
jelölik, éspedig azon térségen belül, amelyet a szem látni képes... 


H. I. (Varro: De lingua Latina VII. 7—9) 


Vegoia jóslata 


Valószínűleg a Gracchusok földosztó mozgalmának korában keletkezett az a fiktív jóslat, 
amely egy földmérési szakkönyvben maradt fenn, s amelyet az etruszk Vegoia mondai jósnak 
tulajdonítottak. A szöveg a földbirtokosok érdekeinek megfelelően a határok sérthetetlenségét 
hangoztatja, és átkot mond azokra, akik , a határköveket elmozdítják". A jóslat az etruszk 
saeculurn-számítás rendszerébe illeszkedik bele. Egy misztikus tanítás szerint az etruszk nép 
csupán tíz , századig", tíz saeculumon át marad fenn; minden saeculum-váltást súlyos 
társadalmi megrázkódtatások kísérnek nyomon. Plutarchos Sulla életrajzából tudjuk (7. fej.), 
hogy i. e. 82-81-ben úgy tartották, a 8. saeculum éppen véget ért; egy másik számítás szerint a 
II. triumvirátus elején (i. e. 43) már a 10. saeculum közeledett. Az itt közölt szöveg példa a 
jóslatoknak politikai-propagandisztikus felhasználására is. 


Amidőn Iuppiter Etruria földjét gondjába fogadta, elhatározta és elrendelte: mérjék fel a 
földeket, és jelöljék meg az egyes birtokokat. Ismervén ugyanis az emberek kapzsiságát és 
földéhségét — úgy akarta, hogy mindent a határkövek döntsenek el. Ám ezeket egykoron 
majd, a közelgő kilencedik saeculum kapzsisága idején vétkes emberek gonosz indulattal 
megsértik, megtámadják és elmozdítják helyükről! Aki azonban [határkövet] megérint és 
helyéről elmozdít — így növeli saját tulajdonát, a másét pedig megkisebbíti —, e bűnéért az 
istenek által lakol! Ha rabszolgák teszik ezt — új urat kapnak, rosszabbat a réginél; ha pedig 
gazdájuk tudtával követték el, annak háza mihamar elpusztul, egész nemzetsége kihal. A 
felbújtókat gonosz betegségek, kegyetlen sebek gyötrik, tagjaik erőtlenné válnak. A földet 
viharok és forgószelek pusztítják; a házak beomlanak; a termést sokféle kár éri: zápor és 
jégeső veri, kiszikkasztja a kánikula, elpusztítja a rozsda. A nép körében viszályok dúlnak. 
Tudd meg: mindez megtörténik, amikor ilyen bűnöket követnek el. Ne légy hát csalárd és 
kétszínű! E tanítást vésd szívedbe! 


H. I. (Lachmann-Rudorff: Gromatici veteres I. 350 sk.) 


Romulus és a mítoszok 


Romulus, a városalapító király intézkedéseinek ismertetése során Dionysius Halicarnassensis, 
az 1. e. I. században kialakult ideológiának megfelelően, eszményi színben tünteti fel az első 
király politikai és filozófiai bölcsességét. Célja az volt, hogy saját felfogását minden aktuális 
kérdésben Romulusnak tulajdonítsa. Ezért a legfontosabb vallási intézkedéseket sem a 
második király Nurna Pompilius, hanem már Romulus határozataiként mutatja be. Ez 
vonatkozik a mítoszok istenképének elutasítására is. 


Romulus felismerte az államok boldogulásának azokat az okait, amelyeket fennen 
emleget ugyan minden politikus, de kevesen tartják magukat hozzájuk. Ezek közül első 
helyen áll az istenek jóindulata, amely ha megvan, az emberek minden dolga sikerül. Második 


a bölcs józanság és igazságosság, amelynek révén kevésbé ártanak egymásnak, inkább 
képesek egyetérteni, s a boldogságot nem a leghitványabb gyönyörökben keresik, hanem az 
erkölcsi jóban. Végezetül a harci virtus, amely által a többi erény is hasznossá válik. Jól tudta 
azonban, hogy ezek az [erkölcsi] javak nem maguktól keletkeznek, hanem a célravezető 
törvények és a nemes törekvésekben való versengés teszi a városokat kegyessé, bölccsé, 
igazságszeretővé s a harcban is derekassá. Minderre gondja volt, amikor [tevékenységének] 
kiindulópontjául az istenek és szellemek iránti tiszteletet tette. Szentélyeket és szent ligeteket, 
áldozati oltárokat és istenszobrokat, ezeknek alakját, jelképeit, az emberi nemnek juttatott 
jótéteményeikről vallott hitet, az ünnepeket, melyekkel minden egyes istent tisztelni illik, az 
áldozatokat, amelyekkel az emberek megörvendeztetik őket, törvényszüneti és munkaszüneti 
napokat és egyéb ünnepségeket s minden ezekhez hasonló dolgot úgy szervezett meg és úgy 
tanított, ahogyan azt a legkiválóbb görög tanítások hirdetik. Ámde az istenekről 
hagyományozott mítoszokat, amelyekben istenkáromlás és [az istenekkel szemben való] 
rágalom is akad — hitványnak, haszontalannak és rútnak tartotta, nemcsak istenekhez, hanem 
emberekhez is méltatlannak —, ezért ezeket mellőzte, s a polgárokat arra késztette, hogy az 
istenekről a leghelyesebb módon beszéljenek és gondolkodjanak, ne tulajdonítsanak nékik 
semmi olyat, ami gáncstalan természetükhöz méltatlan. 

A rómaiak nem mondanak tehát olyasmit, hogy Uranost saját gyermekei megfosztották 
férfiasságától, hogy Kronos eltüntette saját ivadékait, félve merényletüktől, hogy Zeus 
megdöntötte Kronos uralmát, és tulajdon apját az alvilág börtönébe vetette; itt nem regélnek 
az istenek harcáról, sebeiről, rabságáról vagy embereknek tett szolgálatairól." Itt nem tartanak 
egyetlen gyászruhás, keserves ünnepet sem, asszonyi önmarcangolás és jajveszékelés 
közepette, az eltünt istenekért, mint ahogy a görögök megünneplik Persephoné elrablását, 
Dionysos szenvedését és más hasonlókat." Itt nem fordulnak elő — bár az erkölcsök már 
megromlottak — megszállott felvonulások, őrjöngő menetek és körjáratok, bacchanáliák, titkos 
szertartások, férfiak és nők közös éjszakázása a szentélyekben, vagy egyéb, ezekhez hasonló 
botrányos cselekmények. Ellenkezőleg: mindenben, ami az isteneket illeti, szent óvatossággal 
szólnak és tesznek, eltérően mind a görögöktől, mind a barbároktól. S amin a leginkább 
csodálkozom: bár tízezrével özönlenek a városba az idegenek, akik ősi isteneiket nyilván 
hazai szertartásaik szerint tisztelik, ezen idegen kultuszok egyikét sem vezették be hivatalosan 
városukba (ami pedig másutt már gyakran megtörtént!). Ha pedig a jóslatok utasítására idegen 
kultuszt honosítanak is meg, azt saját törvényeik szerint szervezik, kiküszöbölve belőle 
minden mitikus és babonás vonást; így jártak el az Ida-hegyi istennő kultuszával is. 
Áldozatait és ünnepi játékait ugyanis évről évre a praetorok rendezik római szokások szerint: 
rítusát viszont egy fÍrigiai férfi és egy Írigiai nő végzi el; az Anyaistennőnek hódolva — 
szokásaik szerint — körbejárják a várost, mellüket verdesik, és követőikkel együtt fuvolák 
hangjára és dobok pergésére éneklik az Anyaistennő himnuszait. Az itt született rómaiak 
közül azonban egy sem akad, aki részt venne az Anyaistennő felvonulásában, aki a fuvolák 
hangjára, tarka ruhát öltve járná a várost, vagy részese óhajtana lenni ezeknek az orgiasztikus 
szertartásoknak: ezt tiltja a törvény és a senatus határozata. Ennyire elővigyázatosan 
viselkedik ez a város az istenek idegen eredetű szertartásaival szemben, mert visszariad 
mindenfajta illetlen túlzástól. 


P. I. (Dionysius Halicarnassensis II. 18—20. fej.) 


Iuppiter és Róma világuralma 


A római hit szerint luppiter — bár egyetemes isten, villám és mennydörgés ura, kinek 
mosolyára kiderül az ég és eloszlanak a felhők — elsősorban mégis Róma sorsát hordja szívén. 
Ő irányítja már eleve az eseményeket oly módon, hogy végül is bekövetkezzék Róma 
világuralma, és ennek nyomán a hódítás kemény fegyelmén alapuló , római béke", a pax 
Romana. Ezt a gondolatot fejezi ki változatos formákban Augustus korának költészete — 
legerőteljesebben talán Vergilius, aki a legérzékenyebben reagált a kialakuló császárkor 
ideológiai igényeire. Erről szól az az ünnepélyes jóslat, amellyel Iuppiter egy válságos 
pillanatban, Aeneas bolyongásainak mélypontján feltárja lánya, Venus előtt Aeneas utódainak 
majdani sorsát. Venus istennő, Iuppiter lánya és Aeneasnak, a Iulius nemzetség ősének 
édesanyja keserű panasszal fordul olympusi atyjához, fia megpróbáltatásai miatt. Erre 
válaszul hangzik el az itt idézett jóslat, Aeneas sarjainak jövőjéről. 


Elmosolyodva a menny s a halandók atyja, oly arccal, 
Melyre az ég kiderül, s a viharfelhők eloszolnak, 
Lányát lágyan megcsókolta, s válaszul így szólt: 

,, Csak sose félj, Cytherea," tiéid végzete biztos; 
Látod még Laviniumot, meg a sorsuk-igérte 

Város kőfalait, s égig felemelheted egykor 

Nagyszívű Aeneasodat; én szavamat ma is állom. 

Bár, hogy a végzet titkairól leemeljem a fátylat 

S bővebben szóljak, tudd meg, hisz e gond gyötör úgyis — 
Italiát ez a hős iszonyú csatavészbe ragadja, 

Vad népét letöri s törvényt alkot, falat állít 

S három nyáron tart Latiumban uralma, miközben 
Majd a levert rutul? is három telet ér meg alatta. 

Ám fia Ascanius, hívják úgy is, hogy Iulus — 

Ilus volt azelőtt, míg állt honuk, Ilium épen — 

Sok hosszú hó fordulatán gyakorolja hatalmát: 
Harminc évi körig; de Laviniumát odahagyván 
Székhelye majd a nagy Alba lesz, itt fog emelni erődöt. 
És e helyen jogaruk Hectórnak utódai teljes 
Háromszáz évig megtartják, " míg a királylány, 

Iia papnő nem szül Mars istennek ikerpárt. 

Romulus áll ezután élére a népnek, a nőstény 
Farkas-dajka veres szőrén viduló, ki nevéről 

Népét rómainak híván, Marsnak falat épít. 

S nem szabok akkor időt, se teret birodalmuk elébe, 
Minden uralmat örökre nekik fogok adni. De Iunó, 

Ő, ki ma földet, eget, tengert felijeszt, a kegyetlen, 
Szintén változik, és a világ e togás fejedelmét, 

Majd vetekedve velem dédelgeti római néped. 

Így döntöttem. Az évek perdültén pedig eljön 

Oly kor is: Assaracusnuk e háza legyőzi Mycenaet 

S Argost, és a híres Phthiát is igába alázza." 

Mert nemes vérből fog eredni a trójai Caesar, 

Híre eget ver, eléri az Oceanust birodalma 

5 Iulius, így nevezik, mely idézi hatalmas lulust. 

Őt te, kinek Kelet is zsákmánya lesz, egykor a mennyben, 


Itt fogadod vígan, hogy majd könyörögve imádják. 

S háború nem lesz már, szelídülnek a vad korok akkor; 
Vesta s az ősi Erény, Remus és testvére Ouirinus: 
Törvényt ők szabnak; szörnyű kapujára a Harcnak 

Meg nagy acél-reteszek nehezülnek; a vad-szívű Vérszomj 
Így kuporog, zord kardjai közt, keze-hátrakötözve 

5 habzó szájjal, a száz érc láncban üvölt csak a dühtől." 


L.I. (Vergilius: Aeneis I. 254—296) 


Attus Navius madárjós csodatettei 


A római hagyomány több ízben említi a királykor híres madárjósának, Attus Naviusnak 
csodás tetteit (vö. Livius 1, 36; Cicero: De nat, deor. 2, 9). Az itt közölt beszámoló szerzője, 
Dionysius Halicarnassensis a nevet tévesen Attius Naeviusnak írja. Az elbeszélés célja 
részben az, hogy a madárjóslat , tudományos" voltát hitelesítse a már korán felmerült 
kételyekkel szemben, másrészt, hogy a római jós fölényét igazolja az etruszk jóstudománnyal 
való összehasonlításában. 


Abban az időben" [Targuinius Priscus uralkodása idején] élt a leghíresebb madárjós. 
Oltárokat helyezett át egyik helyről a másikra; meghatározta Iuppiter szentélyének helyét, és 
jóstehetségénél fogva másban is közölte az istenek szándékát a néppel. Személyneve Naevius, 
nemzetségneve Attius volt; mindenki elismeri, hogy a jóstudomány mesterei közül ő volt a 
legkedveltebb az istenek szemében, és e tudása által nagy hírnevet is szerzett, mert a 
madárjóslás terén hihetetlen és elképesztő eredményeket ért el. Ezek közül egyet idézek fel és 
mondok el — azt, amely számomra a legcsodásabbnak tetszik. Előbb azonban arról szólok, 
milyen körülmények közül indult el, és milyen isteni indítás révén szerzett akkora hírnevet, 
mely korának minden neves augurját beárnyékolta. Atyja szegény ember volt, hitvány kis 
földet művelt, s ebben a gyermek Naevius is korához mérten segítette, többek között azzal, 
hogy disznait legeltette. Egy ízben elaludt, és mire felébredt, több disznaja eltünt." Egy ideig 
sírdogált, mert félt apja ütlegeitől. De hamarosan útnak eredt és felkeresett egy közeli, a 
héroszoknak emelt aprócska szentélyt." A héroszokat arra kérte, segítsenek az elveszett 
disznók felkutatásában; ha ezt megteszik — ígérte —, nekik adja annak a szőlőskertnek 
legnagyobb fürtjét. Hamarosan meg is kerültek az állatok, s a gyermek teljesíteni akarta 
fogadalmát. Most azonban zavarban volt: honnan tudja, melyik a legnagyobb szőlőfürt? 
Búsan kérlelte most az isteneket, madarak útján mutassák meg neki a keresett fürtöt. Az 
istenség juttatta eszébe a megoldást: a szőlőskertet [gondolatban] két részre osztotta, egyik 
jobb kéz felől, a másik balról, majd megfigyelte a szőlőskert két része fölött repülő 
madarakat. Amikor az egyik rész felett megjelentek a kívánt madarak, ezt ismét két részre 
osztotta, és figyelte, hol jelennek meg ismét madarak. Így folytatta a terület felosztását, míg 
végül alájabújt annak az egy szőlőtőnek, amelyet az utolsó madár mutatott, és valóban: csodás 
nagyságú szőlőfürtre bukkant. Miközben azt a héroszok szentélyébe vitte, éppen apjával 
találkozott. Elcsodálkozott az apa a szőlőfürt nagyságán, és meg is kérdezte fiát, miként 
sikerült rábukkannia. Az pedig töviről hegyire elmondott mindent. Az apa joggal 
következtetett most már arra, hogy fiában vele született jóstehetség lakozik; elvitte hát a 
városba, és iskolába járatta. Miután általános tanulmányait sikerrel elvégezte, az etruszk 
tudósok legnevesebbikének gondjaira bízta, hogy ott tanulja meg a madár jóslás mesterségét 
[gör.: oiónoskopiké techné]. Naevius vele született jóstehetségéhez most már hozzájárult az 


etruszkoknál elsajátított tudomány is, s így — miként mondtam — messze túlszárnyalta a többi 
madárjósokat. Minden állami megkeresés esetében a városi madárjósok — bár nem tartozott 
szervezetükhöz — őhozzá fordultak, mert minden jóslata bevált; nem is jósoltak semmi olyat, 
amit ő jóvá nem hagyott. 


P. I. (Dion. Halic. III. 70-71) 


Az etruszk jósok csalárdsága 


Az etruszk jósokkal szembeni ellenszenv több népi hagyomány, mese és anekdota ihletője; 
ilyen tendencia már Attus Navius római augur mondájával kapcsolatban is felmerült. Ez a 
kritikai hang két forrásból táplálkozott: részben az etruszkok mint idegenek jóslásban való 
kiváltságos helyzetéből, részben pedig a jóslás , tudományával" szemben érzett általános 
bizalmatlanságból. Az itt közölt történet, amely ennek az anekdotatípusnak jellemző példája, 
több változatban is fennmaradt. 


A vitéz Horatius Coclesnek"?" Rómában a Capitoliumon felállított szobrát villámcsapás 
érte. A szükséges engesztelő áldozatok elvégzése céljából Etruriából hívtak jósokat 
Iharuspexek], akik azonban a római nép iránti ellenséges szándéktól vezérelve elhatározták, 
hogy feladatukat ártalmas tanács adására használják fel. Ezért galád módon azt javasolták, 
hogy a szobrot olyan mély fekvésű helyre rakják át, melyet a Nap a körös-körül fekvő 
épületek miatt sohasem világíthatott meg. Javaslatuk helyes voltáról már-már meggyőzték az 
embereket, amikor a nép elé idézték és leleplezték őket; s miután álnokságukat bevallották, 
halállal bűnhődtek. Ezután a helyes értelmezés alapján a nép úgy határozott, hogy a szobrot 
éppen egy magas helyre vigyék, és ennek megfelelően a Vulcanus templománál lévő 
magaslaton helyezzék el," " s ettől az időtől kezdve a római nép ügyei jól és szerencsésen 
alakultak. Amikor az etruszk jósok csalárdsága napfényre került, és elnyerték méltó 
büntetésüket, a római gyerekek állítólag városszerte a következő találékonyan fabrikált 
versikét énekelték: 


A rossz tanács, ki adja, főként annak árt. 
Ez a vers — úgy látszik — Hésiodos alábbi görög sora nyomán készült: 
Csalfa tanácsod, ha rosszat akarsz, rád sújt le először. 


K. I. (Aulus Gettius: Noct. Att. 4, 5) 


A Sibylla-könyvek eredete 


Targuinius uralma alatt valamely isten vagy jó szellem jóvoltából csodás szerencse érte Róma 
városát. " Ennek révén nem csupán valamely meghatározott rövid időre, hanem mindörökre 
megszabadult a súlyos csapásoktól. Történt ugyanis, hogy egy idegen asszony kereste fel a 
zsarnok királyt, és megvételre felajánlott neki kilenc könyvet, tele a Sibylla-jóslatokkal. Mivel 
a király nem volt hajlandó a megszabott áron megvásárolni a könyveket, a nő eltávozott, és 
hármat közülük elégetett; amikor hamarosan visszatért, a maradékot ugyanazon az áron 


kínálta fel. Eszeveszettnek tartották, és kinevették, amiért a kevesebb könyvért ugyanazt az 
összeget követelte, amelyet az összesért sem tudott elérni. Ám ő eltávozott, a maradék 
könyvek felét elégette, s a meghagyott háromért ismét ugyanannyi aranyat követelt. 
Targuiniust csodálatba ejtette az asszony akaratereje, s elküldött a madárjósokért; előadta 
nekik a történteket, és tőlük kérdezte meg, most már mitévő legyen. Azok bizonyos jelek 
alapján észrevették, hogy a király isteni eredetű értéket utasított vissza, és súlyos 
balszerencsének nyilvánították azt a tényt, hogy nem vette meg valamennyit. Arra utasították 
hát, számlálja le az asszony kezébe a követelt aranyakat, és fogadja el azt, ami a jóslatokból 
megmaradt. Az asszony átadta a [maradék] könyveket, és azzal az intelemmel, hogy 
tanulmányozzák gondosan — eltűnt az emberek közül. Targuinius pedig kiválasztott a 
polgárok közül két előkelő embert, melléjük adott két közszolgát, és őrájuk bízta a könyvek 
őrzését." Ezeknek egyikét, Marcus Atiliust, mivel úgy látszott, becstelenül járt el, és az egyik 
közszolga fel is jelentette emiatt, mint valami apagyilkost, bőrzsákba varrták és a tengerbe 
vetették. A királyok elűzése után maga a város vállalta el a jóskönyvek feletti felügyeletet; a 
legelőkelőbb polgárokat jelölték ki őrzésükre. Ezek élethossziglan viselik ezt a tisztséget, 
mentesek a katonáskodás és egyéb állami feladatok alól; közszolgákat is rendeltek melléjük, s 
ezek nélkül az [előkelő] férfiaknak nem szabad a jóskönyvekbe betekinteniük. Egy szó mint 
száz: a rómaiak egyetlen kincsüket sem tartják oly szentnek és magasztosnak, mint a Sibylla- 
jósíigéket. Ezeket veszik elő, amikor a senatusnak súlyos ügyekben határoznia kell; ha lázadás 
lesz úrrá a városon, ha háborúban súlyos vereség éri vagy pedig csodákat avagy nehezen 
értelmezhető csodás jelenségeket észlelnek (ez utóbbira többször is akadt példa). Ezek a 
jóskönyvek a marsus háború idejéig Iuppiter Capitolinus szentélye alatt, egy föld alatti 
üregben, kőládában voltak elhelyezve, és tíztagú [bizottság] őrizte őket. Amikor pedig a 173. 
olympiai játékokat követően elhamvadt a szentély — akár szándékosan történt ez, mint 
némelyek gondolják, akár véletlen révén —, az isten többi ajándékával együtt ezek is a tűz 
martalékaivá lettek. A jelenleg meglévő [Sibylla-jóslatokat] több helyről hordták össze: egy 
részüket Itália városaiból, másokat az ázsiai Erythrai városból (oly módon, hogy a szenátus 
háromtagú bizottságot küldött ki a másolatért), továbbiakat pedig más városokból szereztek, 
illetve magánszemélyek másolták le őket. Ezek között a Sibylla-jóslatoknak több utánzata is 
akad, ami az ún. sorkezdő betűk [akrostiohonok] rendjéből állapítható meg. Magam csak azt 
mondom el, amit Terentius Varro közölt az , isteni dolgok"-ról szóló könyvében." 


P. I. (Dion. Halic. IV. 59-62) 


Castor és Pollux 


Azt mondják, hogy a csata hevében Postumius dictator" és a körülötte tömörülők előtt két 
lovas jelent meg; sokkal szebbek és nagyobbak voltak azoknál az embereknél, akiket a 
természet a mi időnkben hoz létre; állukon a szakáll éppen csak hogy sarjadni kezdett. Ezek 
álltak a római lovasság élére, dárdájukkal sorra sújtották le az ellenük törő latinokat, és 
fejvesztett menekülésre kényszerítették őket. A latinok meghátrálása és táboruk elfoglalása 
után késő délután ért véget a csata, s úgy mondják, hogy ugyanebben az időben Róma 
Forumán is megjelent a két ifjú, ugyanazon alakban: harci mezben, hatalmasan és 
szépségesen, ifjúságuk virágjának teljességében. Arcukon még látszott a küzdelem nyoma, 
lovuk testét verejték borította: látnivaló volt, hogy éppen harcból érkeztek. Miután lovaikat 
megitatták és lemosták a Vesta szentély mellett fakadó forrás vizében, amely ott egy apró, de 
mély vizű tavat alkot, az őket körülálló tömeg kérdezősködni kezdett, tudnak-e valami új hírt 
a táborból; ők válaszul töviről hegyire elmondták, miként folyt le a csata, és hogy a rómaiak a 


győztesek. Mikor aztán elhagyták a Forumot, senki őket — így szól a hagyomány — többé nem 
látta, bár a városban maradt vezér sokat kutatott utánuk. Másnap azután a közügyek intézői 
levelet kaptak a dictatortól, s ebből többek között értesültek a csatában történtekről és e 
szellemek megjelenéséről is. Ekkor ismerték fel, hogy a két látomás ugyanazon két isten 
műve, és meg voltak győződve arról is — amiként ez valószínűnek is látszik —, hogy akiket 
láttak, a Dioskuros-istenek voltak. Az istenek e rendkívüli és csodálatos megjelenésének 
emlékét Rómában számos emlék őrzi, többek között a Dioskurosok temploma, amelyet a 
város lakói a Forumnak azon a részén építettek, ahol a két szellemalak megjelent," és 
mellette egy, ugyanezen istenekről elnevezett forrás, amelyet mindmáig szentnek tartanak. 
Ennyit tudok arról, amit a rómaiak regélnek és cselekszenek, a Dioskurosok akkori 
megjelenésére emlékezve. 

... Számos más további nagy csodajelen kívül ebből is következtetni lehet arra, mint 
kedvelték akkor még az istenek az embereket. 


P. I. (Dion. Hal. 6,13) 


Az aventinusi Diana-szobor eredete 


Diana istennő legrégibb szentélye Aricia latin városban állt, és a latin szövetség központi 
szentélyéül szolgált. Livius szerint az istennő római szentélyét Servius Tullius király 
alapította (vö. Livius 1, 45), abból a célból, hogy a latinok ariciabeli szentélyét megfossza 
vezető szerepétől, és vallási vonatkozásban is Rómát tegye a latin szövetség központjává. Míg 
e hagyomány szerint a szentély alapítása i. e. 540 körül ment volna végbe, a modern kutatók 
egy része azt tartja, hogy a római Diana-kultusz kezdetei csak az i. e. V. század elejéig 
nyúlnak vissza. Ez az az időszak, amikor a görög eredetű kultuszok kezdtek Rómába 
beáramlani; ebbe a folyamatba illeszkedik bele az a hagyomány, hogy a római-aventinusi 
Diana a massiliai Artemis arcvonásait viselte. 


Massiliát  phókaiai? gyarmatosítók alapították; a város sziklás talajra épült... 
Legmagasabb pontján állt az Ephesion és Apollón Delphinios szentélye. Ez utóbbi az összes 
iónok közös tiszteletének tárgya, az Ephesiont azonban csupán az ephesosi Artemis 
kultuszának szentelték. Mikor ugyanis Phókaia gyarmatosai útnak indultak, állítólag jóslatot 
kaptak, mely szerint útjukban olyan vezetőt kell követniük, akit az ephesosi Artemis jelöl ki a 
számukra. Ennek értelmében Ephesosban partra szálltak, és kutatni kezdték, miként 
nyújthatna nekik az istennő segítséget a parancs teljesítésében. Ekkor Aristarchének, egy nagy 
tiszteletben álló asszonynak álmában megjelent az istennő, és meghagyta neki, kísérje el 
útjukra a phókaiaiakat, és vigye magával a szent képmások egyikét is. Így is történt. Amikor 
pedig a gyarmatváros alapítása befejeződött, megalapították ezt a szentélyt, és Aristarchét 
azzal a kivételes tisztelettel tüntették ki, hogy őt tették papnőjévé: a Massilia által alapított 
további gyarmatvárosokban is legfőképpen ezt az istennőt tisztelik; az ő fából készült xoanon- 
szobrának? másolatát helyezték el templomaikban, és egyéb vallási törvényeikben is az 
anyaváros szokásaihoz ragaszkodnak... 


5. AMITERNUMI NAPTÁR (RÉSZLET) (AZ ÉV MÁSODIK FELÉNEK NAPJAID) 


...Massilia lakossága egykor minden dolgában fölöttébb szerencsés volt, többek között a 
Rómával kötött barátsága révén is. Ennek a kapcsolatnak számos jele ismeretes, többek között 
az is, hogy az Aventinus-dombon a rómaiak Artemis tiszteletére pontosan ugyanolyan 
xoanon-szobrot állítottak fel, mint amilyet Massilia lakói is tiszteltek. 


P. I. (Strabón: Geogr. 4, 1, 4-5; kihagyásokkal) 


re 


Istenhit és előjelek 


Az előjelek szemmel tartását is valamilyen kapcsolat fűzi a valláshoz, mivel meg vagyunk 
győződve arról, hogy azok nem véletlen jelenségeken, hanem az isteni gondviselés szándékán 
alapulnak. Ezt bizonyítja az alábbi eset. Miután a gallok feldúlták a várost, és az összeírt 
atyák arról tanakodtak, vajon a lakosság Veiibe költözzék-e, avagy inkább saját városfalaikat 
állítsák helyre, éppen akkor tértek vissza az őrségből a cohorsok, s a centurio így kiáltott fel a 
comitiumon: , jelvényhordozó, tűzd ki a hadijelvényt, legjobb lesz itt maradnunk"! Nos, ezt a 
szózatot meghallva, a senatus úgy döntött, hogy az előjelhez tartja magát, és nyomban 
elvetette a Veiibe való költözés tervét. Íme, néhány szó következtében szilárdult meg az 
elhatározás a jövő legnagyobb birodalmának székhelyéről! Azt hiszem, méltatlan lett volna a 
legkedvezőbb jósjelekről döntő istenekhez, ha a felemelkedő római nép nevét Veii városának 
nevével cserélik fel, és a fényes győzelem dicsősége csupán az elhagyott város romjait díszíti. 


K. I. (Val. Max.1. 5. 1) 


ki gk ! ah 


Mé 4 gf i 


6. VESTA-SZÜZEK (DOMBORMŰ; PALERMO, MUSEO NAZIONALE) 


Tiberius Cracchus halálának előjelei 


Kora reggel megjelent Tiberius Gracchus házánál az az ember, aki a jósláshoz használt 
csirkéket hozta, eleséget hintett eléjük, de a csirkék egy kivételével nem jöttek elő, még akkor 
sem, amikor az ember jó erősen megrázta a ketrecet. De még az az egy sem nyúlt az 
eleséghez; megrázta bal szárnyát, lábát kinyújtotta, és visszaszaladt a ketrecbe. Ez az eset 
Tiberiust egy korábbi baljóslatú előjelre emlékeztette. Volt neki egy díszes, pompás művű 
sisakja, amelyet a csatában viselt; ebbe észrevétlenül kígyók kúsztak be, tojásokat raktak, és 
kiköltötték őket. A csirkékkel történt eset Tiberiust ezért még inkább nyugtalanította, de 
mégis útnak indult hazulról, mivel értesült róla, hogy a nép már összegyűlt a Capitoliumon; 
mielőtt azonban kilépett az ajtón, olyan erősen megbotlott a küszöbben, hogy lába 
hüvelykujján a körme behasadt, és a vér átnedvesítette saruját. Alig ment néhány lépésnyire, 
bal felől egy háztetőn két egymással veszekedő hollóra lettek az emberek figyelmesek, és bár 
természetszerűleg nagyszámú járókelő haladt el a közelben, az egyik holló által lelökött 
kődarab Tiberius lábára esett. Ez a kíséretében levők közül még a legbátrabbakat is 
megállásra bírta, de a cumaei Blossius, aki szintén ott volt közöttük, kijelentette, hogy 
szégyenletes kishitűség volna, ha Tiberius, Gracchus fia, Scipio Africanus unokája, a római 
nép védelmezője, hollóktól való félelmében nem engedelmeskednék a polgárok hívásának... 


M. E. (Plutarchos: Tiberius Gracchus, 17. fej.) 


Csodajelek és előjelek a polgárháborúk idején 


Mintha a háború küszöbén az istenség is mindezt előre akarta volna nekik jelenteni, sok 
érthetetlen, rémületes esemény történt egyes emberekkel is, a tömegekkel is, egész Itáliában. 


Feléledt sok ősi, félelmetes jóslat emléke. Nem egy csodajel történt: egy öszvér megellett, egy 
asszony emberi magzat helyett kígyót szült, az isten nagy területen megrengette a földet, és 
Rómában is több templomot romba döntött; a város lakói mindezt nehéz szívvel fogadták. A 
Capitolium, amelyet 400 évvel ezelőtt még a királyok építettek, elhamvadt, s a tűzvész okát 
senkinek sem sikerült kiderítenie. Úgy látszott, minden a tömeghalált, Itália és Róma 
elfoglalását, a város lakóinak foglyul ejtését s az egész államrend átalakulását hirdeti." 


H. I. (Appianos: A római polgárháborúk I, 83) 


A consulok Pompeiust arra sürgették, távozzék Itáliába, gyűjtsön sereget, mert maga a 
város is hamarosan elesik. A senatus tagjai, akiket váratlanul ért Caesar gyors benyomulása, 
készületlenségük tudatában rémületbe estek... Sok csodajel és égi jelenség is rémítette őket. 
Úgy tetszett, hogy az isten véresőt hullat, az istenszobrok verejtékeznek, több templomot 
villámcsapás sújtott, s egy öszvér megellett. Sok más ijesztő előjel is hirdette a meglevő 
államrend végső megsemmisülését és átalakulását." 


H.I. (Uo. 2, 36) 


Eközben Rómában számos félelmetes csodát és jósjelet figyeltek meg. A kutyák 
szüntelenül úgy vonítottak, mint a farkasok — szörnyű előjel ez! —, a farkasok pedig — ez a 
Rómában ritkán megjelenő állatfaj — szabadon futkároztak a Forumon. Egy ökör emberi 
hangon szólalt meg, egy újszülött beszélni kezdett, a fából készült istenszobrok egy része 
verejtékezett, más része vért izzadt, harsány emberi hangok hallatszottak, fegyvercsörgés és 
láthatatlan lovak dobogása. A Nap körül sok ijesztő jelet láttak; kőeső hullott, és egymást 
követve csaptak a villámok a szentélyekbe és istenszobrokba. Emiatt a senatus áldozó papokat 
és jósokat hozatott Etruriából. Ezek közül a legidősebb kijelentette, hogy az egykori királyok 
hatalma tér vissza, és mindnyájan ennek fognak szolgálni, csak ő maga nem! Ezt mondván 
száját becsukta, és lélegzetét mindaddig visszatartotta, amíg meg nem halt." 


H.I. (Uo. 4, 4) 


Lucius Scipio és Gaius Norbanus consulsága évében (i. e. 83), Sulla idejében, Capua és 
Vulturnus között hadijelvények zörgése hallatszott iszonyatos fegyvercsörgés közepette; úgy 
tetszett, mintha két sereg több napon át csapott volna össze egymással. Amikor ezt a csodás 
jelenséget alaposabban tanulmányozták, ló- és emberi lábnyomokat és frissen letaposott füvet 
és cserjét fedeztek fel a helyszínen; mindez szörnyű háború eseményeit hirdette. Clusium 
etruriai városban egy családanya élő kígyónak adott életet, s amikor azt a haruspexek 
parancsára a folyóba vetették, az ár ellen úszott. Lucius Sulla öt évi távollét után ekkor tért 
vissza Itáliába, és nagy ijedelmet okozott ellenségeinek. A szentély szolgájának hibájából a 
Capitolium egyetlen éjszaka folyamán elhamvadt. Sulla kegyetlensége folytán szörnyű 
proskripció dúlt az előkelők között. Úgy mondják, az itáliai polgárháborúban százezer ember 
pusztult el." 

Marcus Cicero és Gaius Antonius consulsága évében (i. e. 63) több helyet villámcsapás 
ért. Pompeii városában Vargunteiust derült égből sújtotta hálálra a villám. Nyugat felől élőfa 
alakú láng borította az eget. Spoletium városát földrengés rázta meg, több ház összedőlt. 
Ekkor adták csak hírül, hogy két évvel azelőtt a Capitoliumban Remus és Romulus farkasának 
szobrát villámcsapás érte, amely Iuppiter szobrát is ledöntötte; a haruspexeknek erre 


vonatkozó válaszát a Forumon helyezték letétbe... Ezekkel a csodajelekkel egyidőben 
kezdődött meg Catilina vétkes összeesküvése. 

Lucius Domitius és Appius Claudius consulsága évében (i. e. 54), amikor Marcus 
Crassus a parthusok ellen hadba indult, s az Eufráteszen átkelt, számos csodajelet nem vett 
figyelembe. Bár egy hirtelen támadt vihar a jelvénytartó katona kezéből kicsavarta a 
hadijelvényt, és azt a mély örvénybe ragadta, és bár a sűrű köd is akadályozta az átkelést — 
mégis makacsul kitartott szándéka mellett: el is pusztult, fiával és seregével egyetemben. 
Lucius Paulus és Gaius Marcellus consulsága évében (i. e. 50) egy öszvér megellése jelezte a 
polgárok viszályát, a javak pusztulását, a törvények megváltoztatását, az asszonyok fattyú- 
szüléseit. Azt a tűzvészt is, amely ekkor a város nagy részét elhamvasztotta, csodajel számba 
vették. Ebben az évben tört ki Caesar és Pompeius között a polgárháború. 


H. I. (Iulius Obseguens ad. a. 87—44) 


Jegyzetek 


jeáak 


. Ez alighanem téves etimológia; a latin urbs vsz. etruszk eredetű kölcsönszó. 

2. Lavinium a Numicus folyó partján, a tenger közelében fekszik. Régies névformája: 
Laurolavinium, vö. 157. lap. 

. Ezt az ismert mitikus motívumot Vergilius is feldolgozta, vö. Aeneis 3, 389 skk. sorok. 

4. Az egymást követő isten-nemzedékek harcáról szól Hésiodos Theogoniája. Ezeket az 
elképzeléseket már az 1. e. VI. századi görög filozófia támadta (Hérakleitos, és főként 
Xenophanés), a hellenisztikus gondolkodás egyik irányzata pedig allegorikus módon 
magyarázta. Az istenek részt vettek a trójai háborúban, s ebben Aphrodité meg is 
sebesült; Apollón és Poseidón emberi alakban vállalta Trója falainak felépítését, 
Laomedón király azonban nem fizette meg a kialkudott bért. 

. Célzás a meghaló és feltámadó istenek kultuszaira. 

6. Az Ida-hegyi istennő: Kybelé, azaz: Magna Mater, akinek kultuszát Rómában it. e. 205- 
ben vezették be. 

7. Cytherea: Venus istennő mellékneve. 

. A rutulusok: mondai latin néptörzs; királyuk Aeneas legveszélyesebb ellensége volt. 

9. Aeneas fiát Ilion nevéről korábban Ilusnak, később Ascanius Iulusnak nevezték. A Iulus 
névből származtatták a lulius nemzetség nevét is. Iulius Caesar és fogadott fia, , az 
ifjabb Caesar", azaz Augustus császár tehát Aeneasnak és általa Venus istennőnek 
egyenes leszármazottai. 

10. Eszerint a kronológia szerint Róma alapítása 3 4 30 1 300, azaz: 333 évvel Aeneas 
itáliai partraszállása után történt. 

11. Célzás arra, hogy Assaracus mitikus trójai király utódai — tehát a rómaiak — 
meghódítják Görögországot; ez tehát történelmi igazságszolgáltatás Trója pusztulásáért. 

12. Targuinius Priscus a hagyomány szerint 1. e. 614—576 között uralkodott. Mások Attus 
Navius működését más király uralkodására helyezik, pl. Cicero szerint a harmadik 
római király, Tullus Hostilius idején élt. 

13. Az elkóborolt állatok keresése közben kiderült kiváló képességekről szóló elképzelés 
különböző népek hagyományanyagában előfordul. Az Ószövetség szerint pl. Saul király 
apja szamarainak keresése közben eszmélt királyi hivatására. 

14. Alighanem a Larok egy szentélyéről van szó, amilyet az egymással szomszédos 
szántóföldek érintkező pontjain volt szokás felállítani. vö. e kötetben 106. 1. 

15. Horatius Cocles a korai köztársaság mondai hőse, aki az etruszk Porsenna király elleni 

harcban szerzett nagy érdemeket. 


jó) 


jó. 


Go 


16. A hős szobra áldásos hatását csak akkor fejti ki, ha jól látható helyen áll; ez a mágikus 
elképzelések közé tartozik. 

17. Az itt következő elbeszélés a Sibylla-könyvek eredetmondájának legterjedelmesebb 
változata. A görög hagyományok több Sibylla nevű jósnőről tudtak, közülük a 
legnevezetesebb volt az, aki Kymé (lat.: Cumae) gyarmatvárosban működött; őt egyes 
hagyományok Aeneas, mások Targuinius kortársának tekintették; volt olyan elképzelés 
is, hogy 900 évet élt volna; lehet, hogy egy jósda minden jósnőjét Sibyllának nevezték. 

18. A Sibylla-könyveket kezdetben egy kéttagú bizottság őrizte; számukat később tízre, 
majd tizenötre emelték. 

19. Terentius Varro: Rerum divinarum libri XVI (Az isteni dolgok 16 könyve) c. műve — 
amely ma már csak töredékesen ismert — a régi római vallás egyik legbecsesebb 
forrásműve volt, amelyből későbbi szerzők, köztük pl. Augustinus, is sokat merítettek. 

20. Aulus Postumius, Róma dictatora a latin háború évében, i. e. 499. 

21. Castor és Pollux temploma a Forum déli végén, a Vesta-szüzek templomának 
közelében épült. Ünnepnapjuk a Ouintilis (most: Iulius) hónap Idusán volt, lovas 
felvonulással egybekötve. 

22. Phókaia Kisázsia északnyugati partjának egyik ión városa; jelentős gyarmatosító 
tevékenységet folytatott a távoli nyugaton. 

23. Xoanon-szobrok: kezdetleges, általában fából készült ábrázolások. Xoanonnak 
neveztek olyan jelképeket is, amelyek az illető istent nem emberi alakban mutatták be. 
24. A szemelvény az i. e. 83. év eseményeire vonatkozik. Iuppiter Capitolinus szentélye i. 

e. 507—83 között állt fenn eredeti formájában. 

25. Az ti. e. 49. év polgárháborús eseményeiről van szó. 

26. Az 1. e. 42. év eseményeiről szóló beszámolóban Appianos a jóslatot kimondó és utána 
a halált is vállaló etruszk papot vésztjósló jövő hirdetőjének tünteti fel — eltérően az 
ugyanerre az időre vonatkozó általános hagyománytól — vö. a Servius Bucolica- 
kommentárjából merített szemelvényt, 183. 1. 

27. A szerző a félelmetes csodajelek és politikai események párhuzamos közlésével 
érzékelteti a politikai fejlemények kedvezőtlen irányzatát. 


Köznapok és ünnepek 


A családi ház kultusza 


Az isteni jelenlétet a még paraszti Rómában a házi tűzhely öröktüze jelképezte: benne és 
általa Vesta istennő őrködött a családi élet folytonosságán. Apró oltárszerű edény állt minden 
lakóház előterében, benne a parázsló tűz, amelynek sohasem volt szabad elhamvadnia. 
Fenntartása a ház asszonyának, a matrónának feladata volt — amiként a római nép közös 
öröktüzének, a Vesta-szentély lángjának ébren tartása is női feladat maradt. Esténként forró 
hamuval kellett a tüzet befedni, hogy éjszaka ki ne hunyjon; reggel pedig az asszony első 
feladata volt, hogy a hamut eltakarítsa, a tüzet felélessze, és pár csöpp bort öntsön belé. Ha a 
bor cseppjeire a tűz vidáman lobbant fel — ez kedvező előjel volt a család és a háztartás 
várható napja számára. 

A tűzhely közelében volt a ház és lakói saját védőisteneinek elkülönített helye. A , belső 
családi szentély" fenntartásának szokásához akkor is ragaszkodtak, amikor az , öröktűz" 
hagyománya a nagyvárosokban már elhalványult vagy teljességgel feledésbe merült. A 
bejárathoz közel rendszerint a falba épített félkör alakú vagy ovális mélyedésben álltak a házi 
istenek szobrai. A beépített háziszentélyt és szobrait szegényesebb és főként városi 
lakásokban megfelelő falfestés pótolhatta. Középütt állt a ház urának Geniusa, személyes 
védőistene — a hagyományos ábrázolás szerint egyik kezében bőségszaru, a másikban 
áldozócsésze. Tőle jobbra és balra a , családi Lar isten" (Lar familiaris) két szobra, illetve 
képe: ugyancsak a bőséget ábrázoló szimbólumokkal. Körös-körül pedig a családi jólétet 
fenntartó Penates istenek. 

A házi szertartások nem voltak túlságosan igényesek, sem időt, sem munkát, sem pénzt 
nem raboltak. Ezekhez a szerény méretű szertartásokhoz azonban — vallásos gondolatoktól 
független hagyományok formájában is — szívósan és sokáig ragaszkodtak. A szertartások 
elvégzéséhez szükséges felszerelés, az áldozócsésze, a sószóró és tömjéntartó, minden római 
család hagyományos és öröklődő kelléktárához tartozott. Jómódúaknál ezüstben-aranyban 
villogtak, a szerényebb és szegényebb háztartásokban megelégedtek cserép-, kő- vagy akár 
fából készült edényekkel. A moralisták nemegyszer hangsúlyozták, hogy agyagcsészéből 
öntött boráldozat kedvesebb lehet az isteneknek, mint az, amely által a családfő 
gazdagságával akar hivalkodni. 


A földművelők szertartásai 


A falvakban, tanyákon élő földművelő lakosság körében a vallási szertartások elevenebbek 
maradtak, mint a városiaknál. A földmívelő nemcsak egész életmódja, a szellemi élet nagy 
áramlataitól való elszakítottsága miatt konzervatívabb — de közvetlenebbül érzi azokat a 
bizonytalansági mozzanatokat is, melyek a vallásos elképzeléseket létrehozták és 
fenntartották. A mezőgazdasági munka minden fontosabb eseményét egy-egy vallásos 
szertartás előzte meg, és ezekben még kitapinthatók az egykori mágikus eljárások nyomai is. 
A ház ura — valahányszor megtér a munka után otthonába — először a Lar isteneknek 
mutatja be hódolatát áldozattal, ajándékkal, irhával. , Szent cselekmény" a határkő lerakása; 
ezt mindig áldozati szertartás kíséri. Az aratás megkezdése előtt , előzetes vágóáldozat" jár 
Ceresnek — a kedvező előjel végett szopósmalacból. A többi isten — akik nem ennyire 


közvetlenül befolyásolják a termelőmunka sikerét — szerényebb ajándékkal is beéri. Ilanus, a 
kezdetek istene a munka megkezdésekor áldozati lepényt kap, Iuppiter a lepény mellé bort is. 

A földmívelő — a távoli múltban gyökerező elképzelések továbbéléseként — 
nyomasztóan érzi felelősségét, valahányszor erőszakosan kénytelen beleavatkozni a természet 
(azaz: az istenek) tevékenységébe. Hiszen minden, amit munkájával a maga és háztartása 
számára kisajátít és megszerez — egykor és eredetileg az isteneké volt; sohasem lehet tudni, 
nem veszik-e rossz néven hatáskörük és tulajdonuk megsértését. Ezért nemcsak az egyes 
munkaszakaszok kezdetén szükségesek az előzetes ajándékok — azoknak befejeztével is 
esedékesek az engesztelőáldozatok a netán elkövetett hibákért és sérelmekért. Aki erdőt irt, 
vagy fát vág ki, utána mutasson be engesztelő ima szavai mellett áldozatot annak az istennek 
vagy istennőnek — bárki legyen is az! —, akinek a kivágott erdőrészlet netán szent tulajdona 
volt. Az egész mezőgazdasági évad legvégén pedig különösen ünnepélyes tisztítóáldozat teszi 
jóvá a földeken, szántókon elkövetett netáni akaratlan bűnöket. Három istennek szól az 
áldozat, és három áldozati állatot kíván: sertést, tulkot, juhot. A mezei munkák sorát lezáró 
ünnepélyes tisztítószertartás — amelynek idejét, magánjellegű szertartás lévén, a ház ura 
állapította meg — a mezőgazdasági év legnagyobb és leghangulatosabb ünnepévé lett: gazdák 
és szolgák (köztük rabszolgák) együttes ünnepévé. A három áldozati állat szerint 
suovetaurilia (sus — sertés, ovis — juh, taurus — tulok) nevet viselő szertartás agrár jellegű 
megfelelője volt a városokban ünnepelt Compitaliának. 7 


Születés, házasság, halál 


Családi körben, vallási jellegű szertartások keretében köszöntötték a családi élet örvendetes 
vagy gyászos eseményeit: a születést, születésnapot, a férfi-tóga felöltését, a házasságot és a 
haláleseteket is. Ezeknek szertartásai a számunkra ismert történeti időkben már sok mindent 
elvesztettek ősi, mágikus eredetükből: de halvány nyomok még tanúskodnak az eredeti 
szokásokról és elképzelésekről. A születés alkalmával egykor a három , vajúdásenyhítő" 
istenhez, a Nixusokhoz, valamint a később tartalmatlan és értelmetlen nevekké változott 
Pilumnus és Picumnus istenekhez kellett fohászkodni; később a családfő már csak azt kérte, 
hogy gyermeke, ha fiú, legyen olyan, mint Hercules, ha leány, nőjjön Iunóhöz méltó 
családanyává. A házassági kötelékbe lépő ifjú pár is mágikus eredetű szertartásokkal 
pecsételte meg kapcsolatát. A vőlegény a mágikus kötés jelképével, sima vasgyűrűvel kötötte 
magához a leányt, az pedig a rontást elhárító piros fátyolban lépett az oltár elé. Dióval, 
mandulával kínálták őket — ezek a termékenység gyümölcsei. A hagyományos nászdal 
visszatérő varázsszava: Talassio! — olyan távoli múltból származott a későbbi korokba, hogy 
értelmét sem tudták. . . 


Fogadalmak és áldozatok 


A családi és egyéni élet, a munka és termelés ünnepein kívül bármely alkalom szolgáltathatott 
okot vagy ürügyet az áldozathozatalra vagy ünneplésre. Kockázatos vállalkozások előtt vagy 
betegség esetén bárki fogadalmat tehetett, mégpedig leggyakrabban áldozat bemutatásával. 
Ilyenkor a fogadalmat tevő teljesítés végett felkereste annak az istennek valamely templomát, 
akinek a felajánlást tette, és a szentély személyzetével megállapodott a teljesítés módjában. 
Tengeri út esetén pl. Neptunusnak, kereskedelmi vállalkozás előtt Mercuriusnak, betegségben 
Aesculapiusnak, hadbavonuláskor Marsnak, szerelmi kaland sikeréért Venusnak volt szokás 


fogadalmat tenni. A magánjellegű áldozatokat — amennyiben túllépték a házi-családi kultusz 
kereteit — csak az állam által elismert szentélyek hivatalos papjai végezhették el a 
fogadalomtévő nevében és költségén. Minden istennek megvolt a maga kedvelt, illetve 
mellőzött állata. Iuppiternek hím, női isteneknek nőstény állatot áldoztak; az égi isteneknek 
fehér, az alvilágiaknak sötét színűt. A legtöbb istenhez méltatlannak tartották kutya 
feláldozását — ám voltak olyan istenek és olyan alkalmak is, amikor éppen ez volt a kívánatos 
áldozat. A fogadalom jellegétől függött az is, vértelen (áldozati lepényből, sós darából, tejből, 
mézből, borból és tömjénből álló) áldozatot ajánl-e fel az illető, avagy a költségesebb véres 
áldozatot. Az áldozat bemutatása mindig fontos ünnepi esemény volt a fogadalmat tevő 
személy és a templom életében. A szertartást az illetőnek, családtagjainak és baráti körének 
jelenlétében a szentély egyik papja végezte, legalább egy segéd és egy zenész részvételével. 
Az állatot (ha véres áldozatról volt szó) felszalagozott és bearanyozott szarvakkal vitték az 
oltárhoz: ha , szívesen" ment, ez jó előjel volt, ha dühödten ellenkezett vagy megugrott — 
annyira rossz előjel, hogy a szertartás eredménytelenné válhatott. A levágás pillanatában 
mélységes csendnek kellett uralkodnia: netáni zavaró hangokat a zenésznek fuvolaszóval 
kellett elfojtania. A levágott állat húsát az áldozat felajánlója és vendégei a szentély 
személyzetével együtt költötték el. 


A római naptár ünnepei 


Az istenekhez való fordulás rendszeresen visszatérő alkalmai a római naptárban felsorolt 
évenkénti ünnepek. Ezeknek megismerése ad képet arról, milyen közös érdekek és feladatok 
álltak a római polgárok gondolkodásának középpontjában a római naptári rendszer 
kialakulásának idején. 

Az év napjait jellegük szerint több kategóriába sorolták. A munkaszüneti napok (feriae, 
dies nefasti) mellett voltak kiemelt hivatalos ünnepnapok is (nefasti publici), és olyanok, 
amelyek a nap egy részében ünnepnek, másik részében köznapnak voltak tekintendők 
(intercisi — kettéosztottak). A köznapok között pedig megkülönböztették azokat, amelyek 
népgyűlés céljaira is igénybe vehetők, (dies comitiales), az olyanoktól (dies fasti), amelyeken 
népgyűlést nem lehet tartani. A különböző jellegű munkaszüneti napok száma évenként kb. 
110 volt — tehát az évnek csaknem harmadrésze. Ez a jelleg csak a hivatali teendőkre 
vonatkozott: a bíróságok nem működtek, a senatust nem volt szabad összehívni, a 
magistratusok nem folytatták tevékenységüket; a piacok, bódék, üzletek és kocsmák azonban 
nyitva voltak, a kézművesek tetszésük szerint dolgoztak vagy pihentek, és az iskolák sem 
tartottak szünetet. Az , ünnepi" jelleg sokkal szűkebb értelemben érvényesült, mint a mai 
társadalmakban. 

A római naptárban rögzített ünnepek az archaikus (i. e. VII-VI. századi) Róma és 
Latium évenként visszatérő kiemelkedő szertartásait és ezek hangulatát örökítették az 
utókorra. Az ünnepi rend kialakulása idején az év még március havában kezdődött, és (ha a 
hagyománynak hinni lehet) csupán tíz hónapot foglalt magába. Ez úgy értendő — és ilyen 
jelenséget a természeti körülmények között élő népek naptári rendszereiben már sokszor 
megfigyeltek —, hogy a mezőgazdasági munkák időszakát (a márciustól, a vetés kezdetétől 
decemberig,  terménybetakarításig terjedő szakaszt) osztották egy-egy jellegzetes 
munkaperiódus szerint hónapokra, míg az év hátralevő részét, a mostani január-február 
hónapoknak megfelelő időszakot , holt időnek" tekintették; ezt legkésőbb az i. e. V. század 
derekán, a kézművesség és kereskedelem igényeinek megfelelően osztották két hónapra. 

Március hónapjának ünnepeit a megújuló év köszöntése és a római társadalom két 
alapvető funkciójára váló felkészülés határozza meg: készülődés a termelőmunkára és a 


harcra. Egykor ebben a hónapban tartották a lovas szemlét (márc. 14. — Eguirria), tisztították 
meg a téli harci szünetben megrozsdásodott fegyvereket (márc. 19. — Ouinguatrus), és 
próbálták ki a harci kürtöket (márc. 23. — Tubilustrium; ezt máj. 23-án megismételték). A 
történeti időkben mindezek holt szertartásokká váltak, amelyeket a nép nevében jelképesen 
egy-egy papi személy végzett el. Az egykori lovas szemlét később világi lóversenyek 
helyettesítették. 

Megtartották egykori jelentőségük egy részét az év első holdtölte, március I[dusa körüli 
napok. Március 14-én jelképesen , kikergették" a városból az elmúlt évet jelképező Mamurius 
Veturiust, és másnap köszöntötték az év megújulásának istennőjét, Anna Perenna 
személyében. Ez általános népünneppé, a tavasz köszöntésévé lett. Ovidiustól tudjuk, hogy 
ezen a napon a Tiberis mentén a mi majálisunknak megfelelő népünnepet tartottak: a római 
családok kivonultak a folyópartra, apró sátrakat építettek vagy köpenyüket vonták ki négy 
pózna fölé, a fiatalok páronként vonultak félre, az idősebbek pedig — kedvelt népi , babonát" 
követve — a borpróbának vetették alá magukat: mindenki még annyi évet él, ahány pohárka 
bort ártalom nélkül képes meginni; voltak, akik , matuzsálemi" — illetve a görög-római 
szóhasználatban: Nesztorhoz méltó kort kívántak maguknak... Ehhez a népi ünnephez 
kapcsolódik az előző évben 16. évüket elért ifjak férfi-tógába való öltöztetésének közös 
ünnepe is, a Liberalia (márc. 17.): ez egykor (miként általában a természeti társadalmakban) 
nem családi, hanem közösségi ünnep volt, ezért független a mindenkori születésnap pontos 
dátumától; a családi körben elvégzett áldozat után az ifjak Rómában Iuppiter Capitolinus 
templomában mutattak be közös áldozatot. 

A Mars istennek szentelt hónap hangulatához tartozott a Salius-papok felvonulása. Két 
csoportra oszolva — amelyekhez egyenként hat-hat patrícius származású ifjú tartozott — 
március 1-jén az egykori királyi palota (Regia) Mars-szentélyében átvették az istennek azokat 
a pajzsait, amelyek közül az egyetlen hiteles, az ancile, éppen ezen a napon hullott alá az 
égből, míg a többi tizenegyet az ellenség megtévesztésére Numa király készíttette. Az 
éjszakákat egy-egy magánházban töltötték, itt bőséges lakoma várta őket. A felvonulás márc. 
19-én tért vissza kiindulópontjához, hogy a pajzsokat a Mars-szentélyben helyükre tegyék. 

Ha március a munkára és harcra való készülődés hónapja, április a növényzet 
fejlődéséé; ünnepei az emberek, állatok és növények termékenységét hivatottak elősegíteni: 
Fordicidia (ápr. 15.) — mely egy feláldozandó vemhes tehénről (lat.: bos forda) nyerte nevét, 
Cerialia (ápr. 19.) — a gabonatermést nyújtó Ceres ünnepe, majd április 21-én Parilia napja. 
Az egykori pásztorünnep (Pales, a nyájak istene) Róma alapításának emléknapjává lett; de 
sajátos mágikus eredetű rítusai még fenntartották eredeti jellegét. Róma város harminc 
curiájának képviselői a város harminc terén babszárból, szalmából és illatos babérlevélből 
máglyát gyújtottak, s amikor az már fennen lobogott, egy Vesta-szűz különleges összetételű 
mágikus kotyvalékot hintett belé: az egy héttel korábban (Fordicidia napján) a vemhes 
tehénből kivágott és elégetett kisborjú hamvait, összekeverve az előző év , októberi" 
áldozatán feláldozott ló megszárított vérével. Ebből a , tisztító és termékenyítő" hatású 
varázsanyagból kellett egy keveset mind a harminc curia máglyájába beleszórni, majd a 
résztvevők sorra átugráltak a máglyán (Ovidius mint szemtanú és résztvevő írta le a 
szertartást). Az ünnepélyt lakomának illett lezárnia. 

Május a termés szempontjából sorsdöntő hónap: ekkor dől el voltaképpen, hatásosak 
voltak-e az előző termékenység-rítusok. Éppen ezért az egykori pásztorok és földmívesek 
feszült, szinte komor lelkiállapotban töltötték a — számunkra — , csodaszép" május hónapját. 
Ünnepeire a komor és engesztelő jelleg nyomta rá bélyegét — a hónap folyamán házasságot 
sem volt ajánlatos kötni; hasonló tilalommal találkozunk a zsidó vallásnak ugyanezen 
időszakra vonatkozó előírásaiban. A legjellegzetesebb ünnep a május 9., 11. és 13-án (három 
egymást követő , páratlan" napon) tartott Lemuria: a halotti szellemek engesztelésének napjai. 
Illő folytatása ennek az Argei ünnepen rendezett jelképes emberáldozat. Róma városának 27 


előre kijelölt pontján még az év kezdetén, márc. 17-én alkalmi szentélyeket állítottak fel, s 
ezekben összekötözött kezű-lábú szalmabábokat helyeztek el, vitatott hitelű értelmezés szerint 
, az argosiak szobrait"; a halottak megengesztelése után (máj. 15.) ezeket a Vesta-szüzek, a 
pontifexek, élükön Iuppiter papjának, a flamen Dialisnak ez alkalomra gyászruhába öltözött 
feleségével, összegyűjtötték, majd ünnepélyesen a Tiberisbe vetették. Május legvégén — 
Rómában leggyakrabban máj. 29-én — kezdődött a , földszentelés? több napos ünnepsorozata, 
az ambarvalia: a mezők körüli körmenettel (mágikus védelem céljából), a hármas sertés-juh- 
tulok áldozattal és vészelhárító varázsjátékkal. 


7. IUNO SOSPITA (RÓMA, VATIKÁNI MÚZEUM; AZ ISTENNŐ TESTÉT KECSKEBŐR KÖPENY 
BORÍTJA) 


Májushoz hasonlóan június első felét is , baljóslatú"-nak tekintették, amelyen 
semmilyen fontos új vállalkozásba nem szabad belefogni — ez az időszak az egyhetes Vestalia 
ünnep utolsó napján, június 15-én zárult le. Ezen a napon a Vesta-szüzek szentélyét 
ünnepélyesen , megtisztították", a szemetet elfuvarozták — és ezzel mintegy lezárták a 
megtisztulás hosszú, több hetes periódusát; ,a szemét eltakarításával" helyreállt az élet 
szokott ritmusa (, Ouando stercus delatum, fas") — Iuppiter papjának hitvese ünnepélyesen 
megfésülködött és levágta körmeit. 

Július — korábbi nevén: Ouintilis, az ötödik hónap — a feszült mezőgazdasági munkák 
ideje. Ünnepei a fenyegető szárazság elhárítását és az aratás eredményességét szolgálták 
egykor — történeti időkben már csupán egykét hivatalos papi személy által végzett és 
értelmüket vesztett szertartások napjaivá halványultak. 

Augusztusnak — a korábbi Sextilis (— hatodik) hónap — ünnepei az aratás, a gyümölcsök 


és termények betakarítása, a szőlő érése időszakának felelnek meg. 

A naptár hetedik hónapjának, szeptembernek legnevezetesebb napja a capitoliumi 
Iuppiter-Iuno-Minerva szentély felavatásának emléknapja (szept. 13.). Rómának ebben a 
legszentebb templomában tartották meg , Iuppiter megvendégelésének" (epulum lovis) 
ünnepét. Egy fehér tulok feláldozása után az egész senatus megjelent a templomban, és 
, megvendégelte?" a három főistent. A körben elhelyezett asztalok mellett a senatus tagjai 
lakomáztak. Egykor ugyanezen a napon történt meg a , szögbeverés" szertartása. A szentély 
falának egy adott helyére évenként az ezzel külön megbízott címzetes dictator (dictator clavi 
figendi causa) szöget vert be. A szertartás az évek számítását is szolgálta. A szentély 
megalapítása óta eltelt éveket a szögek számából lehetett megtudni. 

Október hónapjának ünnepei sajátos módon felelnek meg a március havi kiemelt 
napoknak. A földmíves, aki márciusban vette elő szerszámait, azokat ebben a hónapban rakta 
vissza helyükre, s a fegyveres is ekkor tisztogatta meg és rakta félre fegyvereit. Az antik 
hadjáratok ősi hagyományok szerint csak a márciustól októberig tartó nyárias időszakban 
folytak. A késő ősz és a tél a maga viharaival, záporaival és havazásával, a nehezebb ellátási 
viszonyokkal nem kedvezett a háborúnak; a seregek vagy hazatértek, vagy téli táborba 
vonultak. Tehát sok minden, ami márciusban kezdődött, ahhoz hasonló ünneppel zárult 
október folyamán. Miként március 19-én, október 19-én is megtartották a fegyverek 
megtisztításának és megszentelésének ünnepét (armilustrium) és a márciusi lovas szemlének 
(Eguirria) megfelelt az október 15-én tartott , Eguus October" (, októberi 1ó7) ősi, mágikus 
jellegű szertartása. 


8. MAGNA MATER MEGÉRKEZÉSE RÓMÁBA (OLTÁRKŐ TALAPZATA; RÓMA, MUSEO 
CAPITOLINO) 


November — akárcsak szeptember hónapja — nélkülözte a jelentősebb ünnepnapokat, 
csupán a ,plebejus ünnepi játékok"? két hete (nov. 4-17.) adott alkalmat a nép 
szórakoztatására. Annál gazdagabb az év tizedik hónapjának, decembernek ünnepi sora: a 
hónap első napjainak egyikén (a pontos napot minden évben a pontifex maximus állapította 


meg) tartották az asszonyok védőistennője, Bona-Dea (, a jó istennő") női ünnepét — mindig 
valamely vezető tisztviselő feleségének rendezésében és az ő otthonában. 

Az évet kiengesztelődés, béke és jó hangulat ünnepének kellett lezárnia. December 17— 
19. között ünnepelték a Saturnaliát, a vetés istenének, Saturnusnak napjait. Falusi 
környezetben, földmívelő társadalomban ekkor zárultak le a lefolyt év munkálatai: a termés 
gabonavermekben vagy magtárakban, a szőlő már újborrá erjedt, befejeződött az őszi vetés és 
szántás is — a föld és a rajta dolgozók megpihenhettek. A családfő — pater familias — a 
gazdaság minden tagjával együtt étkezett és áldozott, urak és rabszolgák egyazon asztal mellé 
telepedtek, és miután Saturnusnak sertést áldoztak, maguk is a jószerencsét-termékenységet 
nyújtó szopós malac húsát fogyasztották; az ünnep hangulatához kölcsönös megajándékozás 
is hozzátartozott. 

A , polgári" év decemberben fejeződött be, anélkül, hogy az év utolsó napját valamilyen 
formában kiemelték volna a köznapok közül. Annál ünnepélyesebben kezdődött a , polgári" 
újév január havának első napján. Ilanus minden kezdetnek, mindenek megindulásának, 
belépésének istene. Ebből arra következtethetünk, hogy amióta januárt önálló, saját névvel 
rendelkező hónapnak tekintették, azóta az évet is ezzel a hónappal kezdték, különben 
értelmetlen lett volna lanus istenről elnevezni. Hogy azonban ez az ünnepi naptár 
keletkezéséhez és eredetéhez képest későbbi fejlemény, a hónapnak viszonylag szegényes 
ünnepsora is bizonyítja. 

Január első napján léptek hivatalba 1. e. 153 óta az újonnan megválasztott consulok. Bár 
a nap munkanapnak minősült, a nyilvános beiktatás vallási és népi ünnep jellegét öltötte; a 
consulok széles bíborszegélyű tógájukban, lictoraik, clienseik, barátaik kíséretében, 
ünnepélyes menetben vonultak fel a Szent úton (Sacra Via) a Capitoliumra, hogy az állam 
jólétéért fehér tulkot áldozzanak Iuppiternek. Harsány jókívánságok közepette a templom előtt 
felállított elefántcsont veretű székeikre ültek, és jelképesen megkezdték hivataluk gyakorlását; 
utána a senatus ünnepi ülésén vettek részt. Az újévi szokásokhoz tartozott a magánéletben a 
kölcsönös megajándékozás és , kedvező előjelt?" nyújtó édes ételek (méz stb.) fogyasztása. 
Rómában is megvolt az az elképzelés, hogy minden kezdet előjel a folytatásra nézve; Ovidius 
szerint az újév azért is maradt munkanap, hogy dolgos és szorgalmas munkában teljék az 
egész év. 

Február hónapjának ünnepei komor és engesztelő jellegükkel mintegy lezárják a múltat, 
és előkészítik az újévet. A Parentalia (febr. 13—24.) az elhunyt szülőkre és ősökre (szülő 
latinul: parens) való emlékezésnek s a holtak engesztelésének ideje. Minden szentély zárva 
volt, házasságot nem volt szabad kötni. Róma lakói — a mostani halottak napjához hasonlóan 
— tömegesen keresték fel szüleik és felmenőik sírjait a városon kívül fekvő nagy temetőkben, 
kezükben virágkoszorúkkal és az áldozati bort és tejet tartalmazó csészékkel. Nem teljesen 
világos a holtakra emlékező két ünnepi időszaknak (Lemuria — május 9,. 11., 13. és 
Parentalia) egymáshoz való viszonya. Úgy tetszik, hogy az előbbi a halotti szellemek egy 
korábbi, ősibb és félelmetesebb értelmezésének felelt meg, míg az utóbbi, kivált későbbi 
alakulása folyamán, a halottak szellemeinek mint , jótevő lelkeknek" (Manes eredetileg — a 
jók, jótevők) koncepciója felé közeledett. 

A Parentalia idejére esik február 15-ének ősi képzeteket fenntartó ünnepe, a Lupercalia. 
A Capitolinus-domb tövében fekvő Lupercal-barlangban találkozott az ünnepet szervező 
Lupercus-papok (általában nemes származású fiatalemberek) két csoportja; itt bakot és kutyát 
áldoztak (mindkettő szokatlan az áldozati kultuszban!), majd az áldozati állatok vérével a két 
csoport vezetőjének homlokát bekenték -—, hogy azonnal le is mossák tejbe mártott 
gyapjúcsomóval; erre a két vezetőnek hangosan el kellett magát kacagnia. A felettébb különös 
szertartást a két papi csoport közös lakomája követte. Ezután félig meztelenül körbe futottak a 
Palatinus-domb tövében kijelölt hagyományos útvonalon; futás közben az eléjük kerülőket 
meg-meglegyintették kecskebőrszíjjal; a néphit szerint az így megütött asszonyok — ha eddig 


meddők lettek volna — termékenyekké lettek. A ruhátlan Lupercus-papok futása mindig nagy 
látványosság számba ment — kedvéért nagy tömegek gyűltek össze a Forumon. A különös 
szertartások egészen ősi szokások emlékét őrzik: a nyájakat veszélyeztető farkasok 
távoltartásának mágikus rítusát — ezért áldoztak kutyát a farkas helyettesítésére; ezzel együtt 
ment végbe az ifjak felavatási rítusa a , férfitársaságok" tagjai közé, és egy, a termékenységi 
mágia körébe tartozó eljárás. A felavatandó ifjúnak — ez gazdag folklorisztikus anyaggal 
bizonyítható — régi, gyermeki mivoltában jelképesen meg kellett halnia, hogy felnőttként 
szülessék újjá. A homlok bevérezése jelképezi a halált — a vérnek tejjel, az , életadó" 
táplálékkal való lemosása az újjászületést, s a kötelező nevetés az újszülött első mosolyát. 
Vergilius még ennek az ősi jelképnek emlékét őrzi, amikor IV. Eklogájában a születendő 
istengyermeket felszólítja, , nevessen rá anyjára" — ebben az összefüggésben az istengyermek 
mosolya az emberiség újjászületésének vált jelképévé. A különös áldozati szertartást követő 
futás során a Luporcusok a nemző erő jelképének tekintett kecskebak bőrével való érintéssel 
viszik át a nemzőerőt és termékenységet a gyermektelen férfiakra és asszonyokra. Ennek az 
erőnek átvitelére pedig legalkalmasabbak éppen azok az ifjak, akiket frissen fogadtak be a 
férfiak közösségébe. 

A hónap legvégén, a ,két év  mesgyéjén" tartották a határok isteni 
megszemélyesítőjének, Terminusnak ünnepét, a Terminaliát. A határisten védte az egész 
közösség állami jellegű határait, és ugyanekkor az egyes földtulajdonosok háborítatlanságát 
IS. 

A rá következő napnak, február 24-ének ünnepe, a , királymenekülés", Regifugium, már 
az ókorban is értelmét vesztett hagyománnyá szürkült. Eredetét a közkeletű magyarázat az 
utolsó király, Targuinius Superbus elüűzésével hozta kapcsolatba. Ez azonban alighanem 
mesterkélt összefüggés — annak jele, hogy eredeti jelentősége már feledésbe merült. 
Meggyőzőnek látszó feltevés (bár csupán feltevés!) az, hogy egykor a közösség királyainak az 
év legvégén , egy napra" el kellett távozniuk (azaz jelképesen meghalniuk), hogy az új év 
kezdetén , újjászületve", újult erővel térjenek vissza. A királyi hatalomnak ez az időleges — 
egynapos — felfüggesztése (esetleg egy , pünkösdi király" alkalmi beiktatásával kiegészítve) 
különböző korai monarchiák körében számos példából ismert hagyomány; lehet, hogy a római 
, rtegifugium" is ennek az archaikus szokásnak elhomályosult emlékét tartotta fenn. 


A római év ünnepei 


A római köztársaság korának legnagyobb tudósa, Jerentius Varro (kb. i. e. 116—28) 
fennmaradt művei közül A latin nyelv (De lingua Latina) című munkájában adott 
összefoglalást azokról az ünnepekről, amelyeket az ő korában is megtartottak, vagy legalábbis 
emlékeztek egykori jelentőségükre. Az ünnepek jelentőségének értelmezésében rendszerint az 
etimológia módszerével él; szófejtései, magyarázatai azonban gyakran önkényesek; ez annak 
jele, hogy az ünnepek jellegére, eredetére vonatkozó eleven hagyománnyal a rómaiak az i. e. 
II. században már nem rendelkeztek. Varro itt — valamint más, elveszett munkáiban — kifejtett 
nézetei nagy hatással voltak a későbbi római értelmezésekre is; az ő elméletein alapul Ovidius 
Fasti című költői naptárának nem egy fejtegetése 15. 


Nemcsak a természet különbözteti meg az egyes napokat, a polgári [törvények] is 
különbséget tesznek köztük. Előbb azokról a napokról szólok, amelyek az istenek, majd 
azokról, amelyek az emberek kedvéért váltak kiemeltekké. Az Agonia-ünnep napjait, 
amelyeken a papkirály a Regia palotában kost áldoz, azért nevezik így, mert az áldozatot 
végző pap így kérdez: agone? [cselekedjem?]; de lehet, hogy a görög agón, azaz: , vezető" 


szóból származik, mert az állam vezető emberének teszik fel a kérdést, és a nyáj legkülönb 
állatát áldozzák fel. A Carmentalia ünnep onnan nyerte nevét, hogy ekkor van Carmentis 
tiszteletére az áldozás és az ünnep. 

A Lupercalia-ünnepet azért nevezik így, mert a Lupercalon a lupercus-papok végzik az 
áldozatot. Amikor az áldozó-király [rex sacrificulus] február 5-én kihirdeti az abban a 
hónapban esedékes ünnepeket, ezt a napot februatusnak nevezi; februm ugyanis szabin 
nyelven tisztulást jelent, s ez a kifejezés a mi vallási szertartásainkban is előfordul. Azt a 
kecskebőr-korbácsot ugyanis, amellyel a Lupercalia-ünnepen megverik a fiatal lányokat, a 
régiek februmnak nevezték, az ünnepet magát pedig februatiónak, amiként ezt a Róma régi 
hagyományairól írt könyvemben kimutattam. A Ouirinalia napján — Ouirinus isten ünnepén — 
ünnepelnek azok is, akik elmulasztották a maguk Fornacalia-ünnepét. A Feralia nevét az 
alvilágiakról [inferi] és vivésről [ferre] nyerte, mert ekkor visznek ételáldozatot azoknak a 
sírjára, akiket megillet az ősök tiszteletének ez a formája. A Terminalia az év utolsó napjának 
ünnepeként keletkezett. Egykor február volt a 12. hónap, és szökőhónap beiktatása esetén 
ebből a 12. hónapból levonják az utolsó öt napot. Az Ecurria a lófuttatásból ered: ezen a 
napon ugyanis versenyfuttatás van a Mars-mezőn. 

A Liberalia magyarázata az, hogy ekkor városszerte babérkoszorús öregasszonyok Liber 
papnőiként egy-egy kis tűzhely mellé ülnek, és azon sütött lepényeket ajánlanak fel áldozat 
céljára minden vásárlónak." A Salius-papok, vagy más néven Agonenses könyveiben talán 
ezért nevezik ezt az ünnepet inkább Agonia napjának. Ouinguatrus: ez tulajdonképpen 
egynapos ünnep, de nevének téves értelmezése [lat.: guingue — öt] miatt öt napig ünneplik. 
Pedig amiként Tusculumban az Idus utáni hatodik napot sexatrusnak, a hetediket pedig 
septimatrusnak nevezik, úgy a guinguatrus is csak annyit jelent, hogy ez az Idus utáni ötödik 
napra esik. A Tubilustrium [- kürt-tisztítás] napját azért nevezik így, mert a sarukészítők 
csarnokában ezen a napon tisztítják (azaz: avatják, szentelik meg) a szertartási kürtöket. 

A Megalesia neve görög eredetű. Ezen a napon hozták el a Sibylla-könyvek utasítására 
a , nagy anyaistennő" [gör.: megalé métér] szobrát Attalustól, Pergamon királyától. Ott a 
városfal közelében van a Megalésion, az istennő temploma, ahonnan a szobrot Rómába 
hozták. Fordicidia a vemhes tehenekről [lat.: fordae boves] kapta elnevezését... ezen a napon 
nyilvánosan több vemhes tehenet áldoznak a különböző curiákban, s az ilyen tehenek 
levágásáról származik az ünnep neve. Palilia — Pales isten ünnepe, tőle is kapta nevét, miként 
a Cerialia is Ceres istennőről. 

Vinalia a bor [lat.: vinum] ünnepe, Iuppiternek, nem pedig Venusnak szent napja. A 
borral ui. nagyon törődnek egész Latium-szerte. Sok helyen egykor a papok hivatalosan 
hirdették ki a szüreti időszak kezdetét; Rómában pedig most is szokásos, Iuppiter papja [a 
flamen Dialis] madárjóslat útján állapítja meg a szüret kezdetét, és amint utasítást ad a szőlő 
leszedésére, bárányt áldoz luppiternek, és miközben az állat belső részeit kibontják és 
kiteregetik, ő maga szedi le az első szőlőfürtöt. Tusculum városkapuján ez a felírás olvasható: 
Újbort senki sem szállíthat a városba a Vinalia-ünnep kihirdetése előtt. A Robigalia — Robigus 
isten szent napja: neki a szántóföldek mentén áldoznak, hogy a gabonarozsda [lat.: robigol el 
ne lepje a vetéseket. 

A Vestalia-ünnep, miként a Vesta-szüzek neve is, Vesta istennő nevéből ered. Június 
Idusán van a kisebb Ouinguatrus-ünnep, amely nevét a , nagyobb" Ouinguatrus-ünnephez 
való hasonlóságról kapta. Ezen a napon a kürtösök szünnapot tartanak, végigvonulnak a 
városon, és végül Minerva szentélyénél gyűlnek össze. Fors Fortuna napja Servius Tullius 
királytól kapta a nevét, mert ő avatta fel június havában Fors Fortuna szentélyét Róma város 
területén kívül, a Tiberis mentén. 

Poplifugia napja alighanem onnan kapta nevét, hogy ezen a napon a nép [lat.: populus] 
hirtelen rémületében elmenekült [lat.: fugit]. Ez a nap ugyanis nem sokkal későbbre esett, 
mint a galloknak a városból való eltávozása; ekkor pedig a város akkori alattvalói, Ficulea és 


Fidenae és más szomszédos városok lakói összeesküdtek ellenünk. Az e napon történt 
menekülés némely további emléke is él szent szertartásainkban; ezekről a római 
hagyományokról szóló könyveimben szólok bővebben." Július 7-én van Nonae Caprotinae; 
ezen a napon Latium asszonyai Iuno Caprotina tiszteletére áldoznak, s a szertartást egy 
vadfügefa [lat.: caprificus, szósz. — , kecskefüge"] alatt végzik. A fáról ilyenkor gallyat törnek 
le. Hogy ez miért történik, arra az Apollo ünnepi játékain az asszonyoknak adott 
bíborszegélyű tóga tanította meg a népet." 

A Neptunalia Neptunusról kapta nevét, mert ennek az istennek az ünnepe. Furrinalia 
Furrina istennőről, mert ez a nap az ő hivatalos ünnepe. Az ősök ezt az istennőt nagyra 
tartották, évenkénti áldozást rendeltek tiszteletére, és szolgálatára fiament adtak; most már 
alig néhányan ismerik, és éppen csak a nevét. Portunalia Portunusról kapta nevét, akinek ezen 
a napon avatták fel szentélyét a Tiberis kikötőjében [lat.: portus/, és ünnepnapot rendeltek 
tiszteletére. 

Az úgynevezett falusi Vinalia-ünnepe a szeptember Kalendae-ja előtti 14. napra esik, 
mert ezen a napon szenteltek templomot Venusnak, kerteket is különítettek el számára, s a 
káposztatermelők ekkor szüretelnek." Consualia: Consus ünnepe, ezen a napon tiszteletére 
állami szünnap van, és a Circusban, oltára mellett, a papok azokat az ünnepi játékokat 
rendezik meg, amelyek alkalmából egykor a szabin szüzeket elrabolták. Volcanalia 
Volcanusról nyerte nevét; ekkor van ünnepe, s a nép ezen a napon önmaga helyett állatokat 
hajt a tűzbe." 

Opeconsiva — Ops Consiva — ,bőségmegőrző" istennő) napja; szentélye a Regia 
palotában van, és oly szűk, hogy a Vesta-szüzeken és egy hivatalos papon kívül oda senki be 
nem fér. , Ha belép, fátyol takarja fejét" — hangzik az írás... Volturnalia — Volturnus isten 
napja... Október havában van a Meditrinalia napja; neve a gyógyítással [latin: mederi] 
kapcsolatos, mert Flaccus, Mars isten papja közölte, hogy ezen a napon szokás újborral és 
óborral áldozni, és mindkettőt gyógyszerként megkóstolni. Ilyet napjainkban is sokan tesznek, 
és szállóige is van róla: 


, Együtt iszom ó- és újbort — így gyógyítok régi s új kórt"... 


... Eddig a meghatározott napokra eső ünnepekről szóltam, most az évenként visszatérő, 
de változó napokra eső ünnepekről. A Compitalia napja az utakat védelmező Lar isteneké, 
ezért ott mutatják be az áldozatát, ahol keresztutak találkoznak. Az ünnep napját évről évre 
határozzák meg. Hasonlóképpen kijelöléstől függ a Latin Ünnepek [Feriae Latinae] napja; ezt 
a latin törzsek határozzák meg, melyek hajdan a Mons Albanuson tartott áldozás alkalmával 
együtt fogyaszthattak húst a rómaiakkal; tőlük is nyerte a Latin Ünnep elnevezést. 

A Vetési ünnep [Feriae Sementivae] napját a pontifexek jelölik ki; nevét a vetésről 
kapta [lat.: sementis], mert a vetés sikere érdekében tartják. A Települési ünnepet [Paganicae] 
ugyancsak a mezőgazdaság érdekében tartják, oly módon, hogy minden település [lat.: pagus] 
a saját földjén ülje meg — innen ered a neve is. Akadnak továbbá még olyan, kijelöléstől függő 
ünnepek, amelyek nem évenkénti jellegűek; ezek egy részének nincs is külön neve, másik 
részüknek neve pedig utal a jellegére, mint pl. a , kilencednapi ünnep" (Novendiales). 


H. I. (Varro: De lingua Latina 6, 3, 12—26) 


A Ouinguatrus-ünnep 


Március 19-én, öt nappal az Idus után volt Ouinguatrus napja; eredetileg a harci készülés 
egyik fázisát, a fegyverek megszentelését és megtisztítását jelentette; utóbb egybeolvadt 
Minerva ünnepével, akinek avontinusi szentélyét ugyanezen napon avatták fel. Ovidius már 
elsősorban ez utóbbi értelmezést veszi alapul naptári ismertetésében. Az istennőt magasztaló 
szavai világosan fejezik ki azt a meggyőződését, hogy minden emberi tevékenység sikere 
végső soron az istenek jóindulatának megnyerésén múlik. 


Közbe csak egy nap esik, s a Minerva nagy ünnepe itt van. 
Ouinguatrus neve, mert öt napon ünnepelik" 
Ünnepe vértelenül kezdődik: a harc tilos ekkor. 
És oka — hogy Pallas épp e napon született: 
Harci porondon foly másnap s azután is az ünnep: 
harcias istennő harci tusáknak örül. 
Kérjétek Pallast, ti fiúk és gyönge leánykák; 
azt, aki jól könyörög, sokra tanítja meg ő. 
Hogyha Minerva kegyes hozzá, gyapjut gyaratolni 
s rokkáról fonalat húzni tanulhat a lány. 
Arra is ő oktat, fonalon hogy jár a vetélő, 
és hogy a borda miként süríti a szövetet. 
Tiszteld őt, ki az ócska ruhát tisztítani szoktad, 
és te, ki üstödben festeni gyapjat akarsz !... 


Kik Phoebus tudományával gyógyítani tudtok, 
osszátok vele meg bő jövedelmeteket! 

És ti, kiket gyakran szoktak megcsalni, tanítók." 
adjatok őneki, mert új tanulókat ad ő! 

És te is, ó vésnök, s te, ki színes képeket égetsz, 
és ki ügyes kézzel kőnek is életet adsz! 

Istennője ezer tudománynak, a dalnak is egyben: 
hogyha megérdemelem, művemet áldja meg ő! 


GE. (Ovidius: Fasti 3,809—834) 


Lupercalia 


A Lupercalia, mint időpontja is mutatja, tisztulási ünnep volt, mert február hónap 
törvénykezési szünnapjain tartották. A latin nyelvben a február szó tisztulást jelent: ezért volt 
Februata az ünnep ősi elnevezése. A görögöknél ezt az ősrégi ünnepnapot Lykaiának 
nevezték, és valószínűleg az arkádiaiak hozták be, akik Euanderrel jöttek, de ez sem biztos: az 
is lehet, hogy az ünnep neve a nőstény farkastól ered, hiszen a luperous néven ismert papok, 
amikor körben futnak a városban, onnan indulnak el, ahol állítólag Romulust kitették. Az 
ilyenkor szokásos szertartások sem derítenek fényt az ünnep eredetére: két kecskét vágnak le, 
majd két nemes ifjú homlokát véres késsel érintik, de mások azonnal letörlik a vért tejbe 
mártott gyapjúkendővel. A két ifjúnak homlokuk letörlése után nevetniük kell; ezután a 
kecskék bőréből szíjakat hasítanak, és derekukon egy övvel, de egyébként teljesen 
mezítelenül, futásnak erednek. A kezükben levő szíjjal minden szembejövőre rávernek. Fiatal 


asszonyok nem futnak el az ütlegelés elől, abban a hiszemben, hogy az könnyebbé teszi a 
szülést, és hamarabb esnek teherbe. 


M. E. (Plutarchos: Párhuzamos életrajzok, Romulus 21) 


Vértelen áldozatok a határok istenének tiszteletére 


Kérdés: Miért nem áldoznak élőlényt Terminusnak, a határkövek istenének tiszteletére, bár 
istennek tekintik, és ünnepe is van, a Terminalia (febr. 23.)? 

Felelet: Talán azért, mert Romulus nem állított fel jelzőköveket országa határán, hogy a 
rómaiak szabadon indulhassanak hódításra, mindent elfoglaljanak és a sajátjuknak 
tekintsenek, amit — mint a lakón mondás tartja — , dárdájuk elér". Numa Pompilius azonban, 
ez az igazságos és államférfi módjára gondolkozó, valóságos filozófus-király, kijelölte Róma 
és szomszédai között a határt, s amikor a jelzőkövek őrzését Terminus istennek tulajdonította, 
őt a barátság és béke istenévé akarta tenni; ezért úgy vélte, ettől az istentől távol kell tartani 
minden öldöklést, vért és szennyet. 


H. I. (Plutarchos: Ouaest. Rom. 15) 


Az áldozati állat kiválasztása 


Servius, Vergilius költeményeinek tudós ókori kommentátora, a nagy költő műveinek egy-egy 
sorához fűzi megjegyzéseit. Ehelyütt az áldozati állatok kiválasztásának néhány szempontját 
közli. Megfigyelései elég találóak; a hasonló színű stb. állatok kiválasztása a hasonlósági 
mágia alapján történik; az ellentétes kiválasztás alapja az, hogy az istennek olyan állatot 
áldozunk, amely ellen kérjük segítségét, pl. a szőlőt dézsmáló kecskék ellen Bacchusét. 


, Éppen e bűneiért öljük Bacchusnak a kecskét" / Vergilius: Georgica 2, 380]. Az egyes 
istenségek részére [lat.: numina] az áldozati állatokat vagy a hasonlóság vagy az ellentét 
alapján áldozzák. A hasonlóság alapján [történik az állat kiválasztása] pl. akkor, amikor 
Plutónak fekete juhot áldoznak; az ellentét alapján pl. akkor, amikor a terményeket dézsmáló 
disznót Ceresnek, a szőlőt pusztító kecskét Libernek áldozzák, vagy amikor Aesculapius, a 
gyógyító isten tiszteletére nősténykecskét áldoznak, amely mindig lázas állapotban van. 

Az , Annyi sok oltáron" [uo. 381] kifejezést sem ok nélkül használja. A legtöbb 
istennek ugyanis az egyes területek sajátosságainak megfelelő áldozatokat mutatnak be, 
Venus Paphik-Tjázteletére pl. csupán tömjént áldoznak... a római Venus Genetrix tiszteletére 
pedig állatokat 15 — Libernek viszont mindenütt kecskét. Liber atya azért rendelte el a kecske 
megölését, mert haragudott rá, amiért az ő tiszteletét szolgáló szőlőt rágja; a bosszú jele az is, 
hogy a bort megölt kecske bőréből készült tömlőben tárolják. 


H. I. (Servius: Kommentár Vergilius Georgicájához) 


Emberáldozat 


A római vallás kezdeti szakaszában — más primitív vallásokhoz hasonlóan — ismerte az 
emberáldozat kegyetlen szokását. Ezt azonban már viszonylag korai időkben különböző 
helyettesítő megoldások alkalmazásával kiküszöbölték, mint pl. az Argei ünnep jelképes 
szertartásaiban (vö. 96.1.). Rendkívüli esetekben mégis előfordult, még történeti időkben is, 
embereknek áldozatként való bemutatása; ezt azonban már nem rómaiakkal, hanem 
idegenekkel, éspedig ellenségekkel szemben alkalmazták. Ilyen áldozatra került sor a II. pun 
háború idején két alkalommal is, i. e. 228-ban és 216-ban; mindkét esetben két-két görög és 
gall személyt temettek el élve. Ezt az utóbbi emberáldozatot (amely a cannae-i csata évében 
történt!) Livius (22, 57 fej.) két Vesta-szűz tisztaságának elvesztésével hozza kapcsolatba. A 
bűnösöket megbüntették, de az istenek engesztelésére még kiegészítő emberáldozatot is 
hoztak. Az az esemény viszont, amelyet Plutarchos itt közölt szemelvényében mond el, az i. e. 
115-113 évek egyik hírhedt, és több forrásban megemlített erkölcsbotránya volt. Akkor a 
három, itt megnevezett Vesta-szűzről (tehát a hat tagú testületnek a feléről!) derült ki, hogy 
római lovagokkal viszonyt folytattak. A politikai hátterű per ez esetben hosszas huzavona 
után a , legbűnösebb" Vesta-szűz kivégzésével, a másik kettőnek enyhébb büntetésével zárult 
le. Plutarchoson kívül azonban más forrásaink (pl. Cassius Dio frg. 87) nem említik az 
erkölcsbotrány következményei között a gall és görög személyek élve eltemetését. Könnyen 
lehet, hogy Plutarchos összekeverte az i. e. 216. és 115—113. évi eseményeket. 


Kérdés: Mivel magyarázzuk a következő esetet? Amikor a barbár Bletonesik Tölzs tagjai 
embert áldoztak isteneiknek, és ennek Rómában híre ment, büntetés végett Rómába rendelték 
a törzs vezetőit; amikor azonban kiderült, hogy ősi szokásuk értelmében jártak el így, 
szabadon engedték őket, és csupán a jövőre vonatkozólag tiltották meg az emberáldozást. De 
hiszen maguk a rómaiak, nem is olyan sok évvel annak előtte, maguk temettek el élve a 
Forum Boarium nevű téren két férfit és két nőt, két görögöt, két gallt! Különös dolog, hogy ők 
maguk megtették ezt, barbárokat pedig ugyanezért szentségtörés címén megbüntettek! 

Felelet: Lehetséges, hogy isteneknek embert áldozni szentségtelen dolog a rómaiak szemében 
— ám ugyanez szükséges, ha démonokról van szó. Az is lehet, azért tartották a barbár törzs 
tagjait bűnösnek, mert közönséges hagyomány és szokás alapján cselekedtek így — ők maguk 
viszont a Sibylla-könyvek utasítására áldoztak embert! Állítólag úgy történt a dolog, hogy egy 
Helvia nevű hajadont lovaglás közben villám sújtott halálra; a lovat minden lószerszám 
nélkül, azon csupaszon találták a földön, mellette feküdt a lány, maga is ruhátlanul, mintha 
csak szándékosan rántotta volna fel ingét szemérméről; saruja, gyűrűje és fejdísze szerteszét 
szóródva hevert a földön; nyitott szájából kidagadt a nyelve. A jósok kinyilvánították, hogy 
valami szörnyű gyalázatnak kellett történnie a Vesta-szüzek körében; ennek a szégyennek híre 
ment, és a szörnyűségekbe belekeveredett egy lovag is. Valóban, egy lovag barbár rabszolgája 
be is jelentette, hogy három Vesta-szűz, Aemilia, Licinia és Marcia egy időben vesztette el 
tisztaságát, utána még huzamos időn át éltek együtt férfiakkal, akiknek egyike éppen az ő 
gazdája, Vetutius Barrus. A Vesta-szüzekre rábizonyították a bűnt, méltán meg is bűnhödtek, 
de mivel szörnyűséges tettről volt szó, a papok a Sibylla-könyvektől kértek további utasítást. 
Azokban meg is találták a baljóslatú eseményekre utaló jósigéket, amelyek egyben előírták, 
hogy elhárításuk végett bizonyos gonosz és idegen démonok tiszteletére két hellént és két 
gallt kell ugyanazon a helyen elevenen a földbe temetni. 


H. I. Plutarchos: Cuaest. Rom. 83) 


Mágikus szertartások 


A római ünnepek szertartásaiban — akár otthon tartották, akár szentélyekben vagy nyilvános 
helyeken — szerepet játszottak a különféle mágikus eredetű mozzanatok is. Ezeknek a 
hivatalos ünnepi szertartásrendbe való beiktatása jelzi azt az utat, amelyen általában a 
mágikus cselekmények, kilépve a , magán jellegű" varázslás köréből, beépültek az egyes 
vallásokba. Ezekből kapunk egy-két ízelítőt Ovidius ünnepismertető naptárában. Mindkét 
szemelvényünk jól mutatja, hogy a mágia már nem önmagában, közvetlenül akar hatást elérni, 
hanem egy-egy , felsőbbrendű erő", isten befolyásolása révén; az első esetben Dea Tacita, a 
, hallgatag istennő" útján, a másikban a halottak szellemeinek elűzésével. Valójában mindkét 
szemelvényünk halotti ünneppel kapcsolatos, a varázslás ebben a gondolatkörben, az 
alvilággal és túlvilággal való kapcsolat révén, különösen szívósnak bizonyult. Első 
szemelvényünk a február 21-i Feralia, a második a május 9., 11., 13-i Lemuria halotti ünnep 
egy-egy mozzanatát idézi fel. Ovidius korában, a császárkor kezdetén ezek a szertartások már 
divatjukat múlták: ezért ír a költő úgy, hogy az első esetben egy részeg vénasszony végzi a 
szertartást, a másodikban is csupán azok, , akik még valamennyire őrzik az ősi szokást". 


Nézd csak a vénasszonyt a leányok közt! Tacitának" 
szenteli áldozatát, s ő maga egyre fecseg. 

Három szem tömjént tesz alá a küszöbnek a három 
ujjával, hol egér surran a titkos úton. 

Majd szürkés ólom-figurákra varázsfonalat köt," 
s hét feketés babot is forgat az ajkai közt." 

Átveri vastűvel, megvarrja, bevonja szurokkal 
s megszárítja tüzén egy kicsi ména fejét." 

Bort is csordít rá, s végül, ami megmarad abból, 
társai, s még inkább ő maga issza meg azt. 

,, Ellenség nyelvét s a gonosz száját bekötöttük ", — 
mondja menőben a vén, s részegen útnak ered. — 


G. L. (Ovidius: Fasti II, 571—582) 


Május volt az a, hó, melynek, nevet adlak az ősök, " 
s mely valamennyire még őrzi a régi szokást. 

Megjön az éjfél, és álmot hoz az éjszaka csendje, 
már az eb elhallgat s hallgat a tarka madár; 

az felkel, ki a régi szokást tisztelve, az istent 
féli. De lábán nincs most, egyiken se, saru." 

Hangosan ujjaival pattint, megtörve a csendet " 
útján szellemalak hogy ne lebegjen elé. 

És miután forrásvízzel megmosta kezét is, 
megfordulva, sötét babszemeket szed elő. 

S háta mögé dobván, így szól: ,, Én eldobom ezt mind, 
s megveszem érte magam s érte enyéimet is !" 

Mondja kilencszer, s vissza se néz. Látatlan a lélek 
ott jön a háta mögött, s babjait összeszedi. 

Ismét mossa kezét, s ráz egy temeséi kolompot."" 
Közben az árnyalakot kéri: kerülje lakát! 

Újra kilencszer szól: ,, Lelkek, távozzatok innen!" 


Visszatekint s jónak véli az áldozatát. 


G. L. (Ovidius: Fasti V, 427—444) 


Rabszolganők Iuno kultuszában 


Macrobius történeti eseménnyel magyarázza a július 7-i Nonae Caprotinae ünnepnek azt a 
sajátos vonását, hogy azon rabszolganőök is részt vettek. A magyarázat természetesen fiktív. 
Az ünnep maga termékenységi jellegű volt; erre vall a , kecskefüge" (— vadfüge) szerepe. A 
kecskét a termékenység jelképének tekintették (a Lupercalia ünnepen is kecskebőrszíjjal 
legyintették meg a meddő nőket), s a magokban dús fügének is ilyen hatást tulajdonítottak. 


Nehogy úgy véljük, hogy a rabszolgák közül csupán a férfinemhez tartozók sorában 
fedezhető fel a virtus, hallgasd meg a rabszolgalányok [lat.: ancillae]l egy nem kevésbé 
emlékezetes tettét — olyat, amelynél hasznosabbat államunk számára a nemesség sorából is 
aligha hajtott végre valaki. Július , nonae"-ján [- júl. 7.] van a rabszolgalányok ünnepe; ez 
annyira közismert dolog, hogy az ünnepnek sem eredete, sem oka nem ismeretlen előttünk. 
Ezen a napon a szabad nők és a rabszolgalányok együtt áldoznak Iuno Caprotina tiszteletére 
egy , kecskefüge" [7 vad füge] fa alatt, annak a jótékony hatású virtusnak emlékére, amely a 
rabszolgalányok lelkében tünt fel, és megmentette népünk méltóságát." Amikor ugyanis 
városunk elfoglalása után végül is elült a gall támadás, államunk azonban erejében 
megrendült, szomszédaink úgy látták, itt az alkalom Róma népének megtámadására; vezérül 
választották hát Postumius Liviust, Fidenae város dictatorát, aki megbízottait a senatushoz 
küldte, és azt követelte, hogy — ha azt akarják, hogy városuknak legalább ez a maradéka 
továbbra is fennálljon — szolgáltassák ki számára a családanyákat és a hajadonokat. Az atyák 
nem tudtak dönteni. Ekkor egy Tutela — vagy mások szerint Philotis — nevű rabszolgalány" 
megígérte, hogy társaival együtt úrnőik képében az ellenség közé megy. Valóban, felöltötték a 
családanyák és hajadonok ruháit, és így felöltözve hagyták, hogy az ellenség kezére adják 
őket; kísérőik, hogy az őszinte fájdalom benyomását keltsék, könnyezve mentek oldalukon. 
Amikor azután Livius szétosztotta őket táborában, a férfiakat sok borral leitatták — azzal az 
ürüggyel, hogy nekik ünnepük van." Amikor azok mind álomba merültek, a tábor közelében 
álló kecskefügefáról jelt adtak a rómaiaknak, s ezek hirtelen rajtaütéssel le is győzték az 
ellenséget. A senatus nem felejtkezett meg a derék cselekedetről. Valamennyi rabszolgalányt 
felszabadíttatta, a közpénzből adott nekik hozományt, és megengedte, hogy az akkori viselt 
díszruhájukat is megtartsák. Azt a napot pedig, amikor ez történt, a Nonae Caprotinae-nak 
nevezték, arról a kecskefügefáról, amelyről a győzelmet hozó jelet adták. Azt is elrendelték, 
hogy az ünnep évenkénti áldozata során a kecskefügefa tejszerű levét mutassák be 
áldozatként, hogy ezzel is fenntartsák az imént elmondott cselekedet emlékét." 


H. I. (Macrobius: Saturnalia 1, 11, 35—40) 


Szerencsétlen napok 


A római naptár — akár a mai közhit is — ismerte a , balszerencsés napok" fogalmát. Ilyennek 
tekintették a hónap három kiemelt napját követő, valamint az azokat megelőző negyedik 
napot. Ezeknek a hiedelmeknek eredetét már nem ismerjük. Verrius Flaccus itt idézett 


elmélkedése történeti okokkal magyarázza őket: első ízben i. e. 390 júliusában fordult elő, 
hogy római hadvezér az Idus utáni napon (ez esetben július), Ouintilis 16. napján mutatott be 
áldozatot, és utána csatát vesztett. Ezt a történeti magyarázatot fogadja el Ovidius is (Fasti 1, 
57 sk.). 


Verrius Flaccus írja A szavak jelentéséről című művének negyedik könyvében, hogy 
azokat a napokat, melyek nyomban a Kalendae, Nonae és Idus után következnek, s melyeket a 
köznép tudatlanul , nefasti"-nak nevez, az alábbi ok miatt tekintik gyászosnak: 

Miután a senonok gall törzsétől visszafoglalták a várost [Rómát], Lucius Atilius a 
senatusban szót emelt amiatt, hogy Ouintus Sulpicius tribunus militum, mielőtt az Allia 
folyónál a gallokkal megütközött, a hadi siker érdekében a szent áldozatot az Idus utáni első 
napon mutatta be; ezt követően a római nép hadserege egy szálig elpusztult, s harmadnapra rá 
a várost is elfoglalták a Capitolium kivételével; erre több senator megjegyezte, hogy 
emlékezetük szerint valahányszor a háború sikeréért a Kalendae, Nonae vagy Idus utáni első 
napon mutatott be áldozatot a római nép tisztviselője, ama háború következő csatája az állam 
számára balul ütött ki. Ekkor a senatus az ügyet a pontifexek elé utalta, hogy úgy 
határozzanak, amint jónak látják. 

A pontifexek megállapították, hogy ezeken a napokon egyetlen áldozati szertartást sem 
lehet kedvező fogadtatás reményével végrehajtani. Sokan gyásznapnak tekintik, és kerülik a 
Kalendae, Nonae vagy Idus előtti negyedik napot is. Megkíséreltük felkutatni, milyen vallási 
hagyomány őrződött meg ebben a szokásban. Erre vonatkozóan már semmiféle írást nem 
találtunk, csupán O. Claudius Évkönyveinek ötödik kötetét, mely azt állítja, hogy a cannaei 
ütközetben elszenvedett borzalmas vereség az augusztus hónap Nonaeja előtti negyedik napon 
[augusztus 2.] történt. 


K.I. (Gell.: N. A 517) 


Az istenek előtt fedett fejjel kell mutatkozni 


Az antik — görög és római — udvariassági szokások szerint előkelőbb ember jelenlétében a 
fejet fedetlenül kellett hagyni; mivel a rabszolgáknak általában nem volt szabad fejüket 
befedniük, ez a gesztus annak jele volt, hogy az illető , szolgájának" érezzük magunkat. A 
profán udvariasság szokásait a görög vallási rítus átvitte az istenekkel való érintkezésre is: 
hozzájuk szólni vagy fohászkodni csak fedetlen fővel és égnek emelt kezekkel volt szabad. A 
római — és már korábban az etruszk — vallás azonban azt kívánta meg, hogy az istenek 
jelenlétében az ember mennél teljesebben fedje el a testét. A római emberáldozat és ima 
alkalmával tógája szélét fejére húzta, és így fedett fővel, capite velato jelent meg istene előtt. 
Egyes papi személyek, pl. a flamen Dialis állandóan nemezből készült csúcsos süvegben 
jártak, másoknak — pl. a Saliusoknak — papi funkciójukhoz tartozott meghatározott sisakszerű 
fejdísz viselése. Mindez ellentétes a görög rítussal — amely a mai keresztény rítusban él 
tovább. A római rítus viszont megfelelt (talán az etruszk közvetítés révén) az ókori Elő-Ázsia 
vallási szokásainak, amelyek a mostani mohamedán és zsidó vallás rítusaiban vannak jelen. A 
görög szokásoktól való eltérés tette indokolttá Plutarchos számára, hogy erre a fogas kérdésre 
is választ keressen; a római hagyomány általános tendenciájának megfelelően ezt a szokást is 
mitikus-történeti eredetre vezeti vissza. Erőszakolt magyarázatai természetesen nem tárják fel 
a rituális különbség mögötti elvi eltérést: a görög rítus a profán hódolatot viszi át az istenekkel 
való érintkezésre, a római viszont az istenekből kiinduló mágikus-félelmetes erőtől mintegy 
elválasztja, eltakarja, védi magát testének mennél teljesebb befedésével. 


Kérdés: Mi az oka, hogy a rómaiak, amikor az istenek előtt leborulnak, befedik fejüket, míg 
tiszteletre méltó emberekkel való találkozás alkalmával, ha tógájukat történetesen fejükre 
húzták, azt leveszik fejükről? 
Felelet: E második tény még súlyosabbá teszi a kérdés első felét. Nos hát! Ha igaz az a 
történet, hogy Aeneas, amikor Diomédés elment mellette, fejét befedte, és úgy fejezte be 
megkezdett áldozatát, akkor azzal a ténnyel, hogy ez a hérosz ellenségének jelenlétében 
befedte fejét — összhangban van az a szokás, hogy jóakaróink és barátaink társaságában 
viszont fedetlen fejjel mutatkozunk. Ez esetben nem lényegi kérdés, hogy az istenek előtt 
befedjük fejünket: ez csak járulékos vonás, amely Aeneas ezen tette óta vált hagyománnyá. 
Ha más úton akarunk válaszolni a kérdésre, elegendő csupán azt elemeznünk, miért 
fedik be fejüket az istenek előtt — hiszen a másik szokás már ebből következik. Az emberek 
ugyanis főként náluk befolyásosabb urak elé járulnak fedetlen fővel; ezzel nem tiszteletüket 
akarják kifejezni, hanem az istenek féltékenységét felőlük elhárítani, nehogy az a látszat 
keletkezzék, hogy ezek a nagyurak valóságos isteni tiszteletet követelnek maguknak, vagy 
legalábbis örülnek az ilyen tiszteletadásnak. Az isteneket viszont vagy azért tisztelik ily 
módon, hogy fejük befedésével is megalázkodjanak előttük, vagy inkább azért, hogy a tógát 
fejükre húzva, elhárítsanak minden olyan külső, kedvezőtlen előjelű és baljós hangot, amely 
fülükbe hatolva megzavarná imájukat. Ilyen kérdésekben a rómaiak roppant elővigyázatosak 
voltak; ez kitűnik abból is, hogy jóslatkérés során réztárgyakkal dörömböltek [a netáni külső 
zajok elfojtásáral. 
Kérdés: Miért áldoznak Saturnusnak mégis fedetlen fővel? 
Felelet: Vagy azért, mert — mint láttuk — Aeneas tette szokássá a fedett fővel való áldozást, 
Saturnus tisztelete pedig egészen ősi eredetű; de az is lehet, hogy csupán az égi istenek előtt 
fedik be fejüket, Saturnus viszont alvilági, földalatti isten; végül az ok lehet jelképes is: az 
igazságot semmi vonatkozásban nem lehet elfedni vagy elrejteni: Saturnust pedig a rómaiak 
az Igazság atyjának tekintik. 


H. I. (Plutarchos: Cuaest. Rom. 10-11) 


Esküvői fáklyák 


Kérdés: Miért gyújtanak az esküvői szertartáson öt fáklyát.., sem többet, sem kevesebbet? 
Felelet: ... Talán azért, mert úgy tartják, hogy az egynél nagyobb számok közül minden 
tekintetben, de különösen a házasság vonatkozásában kedvezőbb, sikert ígérőbb és 
megfelelőbb a páratlan szám, mint: a páros. A páros szám fogalmában benne van a viszály, 
mert egyik fele éppen egyensúlyban van a másikkal, míg a páratlan számokat nem lehet 
egyenlő részekre felezni: hiszen valami mindig fennmarad. Márpedig a páratlan számok közül 
az öt illik leginkább a házassághoz. Három ugyanis az első páratlan szám, kettő pedig az első 
páros, öt viszont a kettő összege; ez mintegy jelképezi a kétféle nem, hím és nő egyesülését. 

Az is lehetséges azonban, hogy a fény a szülés jelképe, az asszonyok pedig a természet 
törvénye szerint legfeljebb ötös ikreknek adhatnak életet; ezért éppen ennyi fáklyával 
szolgáltatják a menyegzői fényt. 

Végül lehetséges az is, hogy úgy gondolták, a házasuló párnak éppen öt isten 
segítségére van szüksége: Zeus Teleios [- a véghezvivő Zeus], Héra Teleia [ — a véghezvivő 
Héra], Aphrodité, Peithó és végül Artemis, akit vajúdás és szülőfájdalmak közepette 
szólítanak az asszonyok. 


P. I. (Plutarchos: Ouaest. Rom. 2) 


Talassio 


Kérdés: Miért éneklik a menyegzői szertartáson a sokat emlegetett Talassi0-éneket? 

Felelet: Lehet, hogy az elnevezés a talasia [— fonás].. szóból ered, például a bokáig érő 
gyapjúköpenyt is latinul talasusnak mondjá mikor a menyasszonyt az esküvőre vezetik, 
gyapjúszőnyeget terítenek alája, ő pedig a kézében guzsalyt és rokkát visz, és gyapjúval 
ékesíti férje házának bejáratát. Az is lehet azonban, hogy a történetírók egy elbeszélése adja 
az igazi magyarázatot. Élt Rómában egy harci erényekkel ékeskedő és minden tekintetben 
derék ifjú, Talasius; amikor a rómaiak elrabolták amaz ünnepi játékokon a szabinok leányait, 
Talasius szolgái és kliensei egy kiváló szépségű hajadont raboltak uruk számára, és ezek 
kiáltozták a biztonság kedvéért, nehogy bárki is közeledni vagy éppenséggel hozzányúlni 
merjen a leányhoz, hogy ők Talasius számára [lat. Talasio] visznek feleséget. A többiek mind, 
akik tisztelték Talasiust, fennhangon kiáltott jó kívánságokkal kísérték őket. Mivel pedig 
Talasius házassága boldognak bizonyult, szokássá vált házasságkötés alkalmából Talasiust 
emlegetni, mint ahogy a görögök ez alkalommal Hymenaios istent szólítják. 

P. I. (Plutarchos: Ouaest. Rom. 31) 


A földművelők szertartásaiból 


A paraszt gazdaságának, állatainak, készleteinek épségét, a munkák eredményességét, a föld 
termékenységét csupán az istenek adhatják meg. Ezért minden fontosabb mezőgazdasági 
munka megkezdésekor, de ettől függetlenül is időszakonként, áldozatot kell bemutatni 
azoknak az isteneknek, akiknek segítségét az adott helyzetben kérjük. Az i. e. II. században élt 
Cato Censorius A földmívelésről (De agri cultura) írt munkájában, számos gyakorlati tanács 
között arra is ad utasítást, milyen áldozatokkal és mely szertartásokkal kell tisztelni azokat az 
isteneket, akiktől a paraszt munkájának sikere függ. Ezekből az utasításokból adunk az 
alábbiakban két szemelvényt. 


Az aratás megkezdése előtt előzetes áldozatként kocát kell áldozni ilyen módon." 
Ceresnek előzetes áldozatként koca kell, mielőtt betakarítod a tönkölyt, búzát, árpát, babot, 
répamagot. lanust, Iuppitert, Iunót tömjénnel és borral köszöntsd, mielőtt a kocát áldozod. 
Ianusnak így ajánld fel az áldozati süteményt: , lanus atyám, ennek az áldozati süteménynek a 
felajánlásával kérve kérlek, légy kegyes, légy jóindulatú hozzám, gyermekeimhez, házamhoz, 
házam népéhez." A pogácsát luppiternek így ajánld fel és így áldozd: , Iuppiter, ennek a 
pogácsának a felajánlásával kérve kérlek téged, légy kegyes, légy jóindulatú hozzám, 
gyermekeimhez, házamhoz és házam népéhez, miután megtisztellek ezzel a pogácsával". 
Utána lanusnak a bort így áldozd: , lanus atyám, miként a sütemény felajánlásával kérve 
kértelek téged, ugyanígy légy megtisztelve az áldozati borral." Majd Iuppiternek így: 
, luppiter, légy megtisztelve ezzel a pogácsával, légy megtisztelve az áldozati borral." Ezután 
előzetes áldozatként áldozd fel a kocát. Amint a belső részeket kivágtad, Ianusnak ugyanúgy 
ajánld fel és áldozd a süteményt, ahogy az előbb felajánlottad. Iuppiternek is ugyanúgy ajánld 
fel és áldozd a pogácsát, ahogy az előbb tetted. Ugyanúgy add lanusnak és lIuppiternek a bort, 
ahogy az előbb adtad, amikor a süteményt felajánlottad és a pogácsát áldoztad. Ezek után 
áldozd Deresnek a belső részeket és a bort. 


K. J. (M. Porcius Cato: A földművelésről 134) 


A szántóföldet így kell áldozati menetben körüljárni: rendeld el, hogy disznó-juh- 
bikaáldozatot vezessenek körül a földön. , Az istenek akaratával és hogy kedvezőre forduljon 
a dolog, meghagyom neked, Manius, hogy ezzel a disznó-juh-bikaáldozattal járd körül és 
tisztítsd meg a földemet, amelyik részén jónak látod körülvezettetni vagy körül vitetni." Előbb 
borral köszöntsd lanust és luppitert, azután ezt mondd:., Mars atya, kérlek téged, könyörgök 
hozzád: légy kegyes, légy jóindulatú hozzám, házamhoz és házam népéhez, ezért 
meghagytam, hogy szántómon, földemen, birtokomon disznó-juh-bikaáldozatot vezessenek 
körül; hogy a látható és láthatatlan betegségeket, terméketlenséget, pusztulást, elemi 
csapásokat, rossz időjárást tartsd távol, hárítsd el, fordítsd el; engedd nőni és jól kifejlődni a 
gyümölcsöt, gabonát, szőlőt, cserjéket; őrizd meg egészségben a pásztorokat és a jószágot, adj 
jólétet, egészséget nekem, házamnak, háznépünknek: mindezekért, a birtokom, földem, 
szántóm megtisztításáért, a tisztítás elvégzéséért, miként mondottam, légy megtisztelve ezzel 
a szopós malac-juh-bikaáldozattal. Mars atya, ugyanezért légy megtisztelve ezzel a szopós 
malaccal, juhval, bikával." 


K. J. (M. Porcius Cato: A földművelésről 141) 


Ambarvalia 


Ünnepies csendben járjuk ma körül a mezőket 
s termést, úgy, ahogy azt rendeli ősi szokás. 

Jöjj, Bacchus, miközénk, és függjön a szarvadon édes 
szőlőfürt, s te kalászt fonj a fejedre, Ceres. 

Szent nap van ma, pihenjen a szántóföld s aki szántja, 
támasszuk meg ekénk most, hogy a munka se nyom. 

Oldjátok ki a jármokat: illő, hogy koszorúsan 
álljanak ökreitek most tele jászol előtt. 

Istent szolgáljon mindenki ma: nyúlni se merjen 
gyapjufonó kézzel gyapjucsomóhoz a nő 

Messze maradjatok úgyszintén ti, kerülve az oltárt, 
kiknek a múlt éjjel hozta Venus gyönyörét." 

Tisztát kedvel az ég, hát gyertek tiszta ruhában, 
s mely mer a forrásból, tiszta legyen kezetek. 

Égő oltárhoz halad, íme, az ünnepi bárány, 
tiszta fehérben a nép, főkön a dísz olajág. 

Ó, honi isteneink, tisztítsuk a földet, a népét: 
kár ellen kezetek védje meg ezt a határt, 

dudvákkal ne tehesse vetés csúffá aratásunk, 
és ne riassza a gyors farkas a lomha juhot! 


Kálnoky László (Tibullus II., 1, 1—30) 


Születésnapi köszöntés 


Szálljon tiszta imánk: jön a Szellem, várja az oltár: 
asszony s férfi, ügyelj, csönd legyen, ünnepi csönd." 
Égjen a lángon tömjén, égjen az illatozó szer, 
melyet a dús tájról küld puha izmú arab. 
Jöjjön a Szellem s lássa a pompát, mely neki szól itt, 
szentelt fürtjeit is födje szelíd koszorú, 
nárdusi csöpp csurranjon alá szép homloka boltján, 
drága kalácsot egyen, tiszta nedűket igyon, 
s adja meg, ó Cornutus, akármit kér is a szíved. 
Rajta, ne várj, ne habozz! Int, hogy igen: nosza, kérd. 
Sejtem, mit kérsz: azt, hogy az asszony hű legyen — ó, ezt 
százszor hallották tőled az ég urai. 
Jobban kell neked ez, mint szerte a földön amit csak 
vállas gazda arat jóhusú ökreivel, 
jobban, mint csuda-gyöngy a szerencsés India partján, 
hol pirosan remeg a hajnali habban a fény. 
Teljesül! — ó, csak jönne zugalmas szárnyain Ámor, 
s hozná sárgaszínű nászkötelékeit is, 
a köteléket, amely nem enyész, noha a tunya vénség 
ráncokat ír s beveri szennyel az üstöködet. 
Jöjjön hát ama Szellem, igézze elő ivadékod — 
s fürge pulyák serege játsszon a lábad előtt." 


Kardos László (Tibullus II., 2) 


Az imaformulák értékéről 


A római ima a mágikus ráolvasási formulákból eredt. Nem az istenekhez szóló könyörgés, 
töredelem, bűntudat és fohászkodás elemei uralkodnak benne, hanem inkább az a törekvés, 
hogy az isteneket bizonyos meghatározott igék felmondásával mintegy kényszerítse az óhaj 
teljesítésére, vagy pedig megfelelő ígéreteknek jogilag gáncstalan formában való előadásával 
nyerje meg jóindulatukat. Ennek az eredetnek vonásait a hivatalos alkalmakkal előadott imák 
őrizték meg legtartósabban. A filozófiai gondolkodás már korán kétségbe vonta az ilyen 
jellegű imák értelmességét és hatékonyságát. Más oldalról pedig a vallásos érzés bensőséges 
voltának és az ima őszinteségének érdekében tiltakoztak a formákba merevedett könyörgések 
lélektelen recitálása ellen. Plinius nagy természettudományos összefoglalásában a filozófiai 
reflexió oldaláról foglalkozik ugyanezzel a kérdéssel, és alig képes leplezni ezzel kapcsolatos 
egyéni fenntartásait; mint filozófiailag művelt ember, , viszolyog" attól, hogy higgyen a 
mágikus eredetű formulák értelmében; mint római polgár azonban kénytelen őket elfogadni — 
bár a sok megkötöttséget alig leplezett iróniával ismerteti. Itt közölt elmélkedése egyrészt 
betekintést nyújt a római valláson eluralkodó formalizmusba, másrészt érezteti a belső 
ellenállást is e formalizmussal szemben. 


Az emberi eredetű baj-elhárító eljárásokkal kapcsolatban mindenekelőtt az a 
legnagyobb -— és mindig bizonytalanságot okozó — kérdés, érnek-e valamit a varázsszavak és a 
ráolvasások igéi. Mert ha ezek valóban hatásosak, ezt az embernek saját érdekében el kellene 


fogadnia — viszont egyénileg nézve éppen a legbölcsebbek viszolyognak attól, hogy ezt 
elhiggyék. Általánosságban azonban úgy cselekszünk — bár ezt nem gondoljuk végig —, 
mintha mégis hinnénk bennük. Így például az az elfogadott álláspont, hogy áldozati állat 
levágása meghatározott imaformula nélkül nem hatásos; ugyanígy csak bizonyos rítus szerint 
lehet az istenek tanácsát kérni. Más szavak vannak továbbá előírva, amikor kérlelünk, mások, 
amikor bajt hárítunk el, mások, amikor közbenjáró jellegű imát mondunk. Azt is láthatjuk, 
hogy a legfőbb magistratusok meghatározott imaformulákkal fordulnak az istenekhez; annak 
érdekében, hogy egyetlen előírt szót se mulasszanak vagy hibázzanak el, valaki mindig írott 
szövegből mondja előttük az imát, egy másik figyelmesen őrködik, egy harmadik azért áll ott, 
hogy mindenkit csendre intsen, és még egy fuvolás is játszik, hogy minden külső hangot 
elnyomjon. Emlékezetes történetek szólnak különféle esetekről, amikor pl. közbekiabált 
szörnyű átokszavak érvénytelenné tették a szertartást, vagy a szöveg elmondásában történt 
tévedés, s ennek következtében az áldozati állat belsejéből hirtelen eltűnt a májcsúcs vagy a 
szív, avagy ellenkezőleg: megduplázódtak, miközben az állat még ott állt az oltár előtt. 
Felejthetetlen példaadás ma is az az imaformula, amellyel a Deciusok, apa és fiú, önmagukat 
ajánlották fel az isteneknek." Még nem merült feledésbe a tisztátlansággal vádolt Vesta-szűz 
Tucciának önelátkozó imája, amellyel csodát művelt: egy szitában hordott vizet városunk 
alapításának 519. évében [- i. e. 235]. A mi nemzedékünk is tanúja volt annak, hogy a 
marhapiacon [Forum Boarium] egy görög férfit és nőt elevenen eltemettek, vagy más, 
akkortájt velünk ellenséges nép fiait feláldozták. Ha valaki elolvassa az ilyen áldozathoz 
tartozó imaformulát, amelyet a Tizenötös papi bizottság magistere szokott az előírt szövegből 
előadni, el kell ismernie ezeknek a varázsigéknek erejét — hiszen ezt nyolcszázharminc év 
tapasztalata igazolja! 

Ma is él az a hit, hogy a mi Vesta-szüzeink varázsigéikkel képesek helyhez szögezni a 
szökésben levő rabszolgát, amennyiben az még nem hagyta el a város területét. Ha ezt az 
egész gondolatmenetet magunkévá tesszük, hogy ti. az istenek egyáltalán meghallgatnak 
bizonyos könyörgéseket, és az elhangzott szavak hatnak rájuk — akkor a felvetett kérdésre 
rendületlenül igenlőleg kell válaszolnunk. Hiszen a mi őseink mindenkor hittek az ilyen 
dolgokban, sőt — amit már igazán nehéz elfogadni — még arról is meg voltak győződve, hogy 
varázsigékkel villámlást is elő lehet idézni... 

Lucius Piso Évkönyveinek [Annales] első könyvében elmondja, hogy Tullus Hostilius 
király Numa könyvei alapján az övéhez hasonló áldozati rítussal akarta Iuppitert az égből 
földre szólítani, de mivel nem járt el mindenben pontosan a rítus szerint, a villám halálra 
sújtotta. " Sok történetíró szól arról, hogy megfelelő varázsigékkel a baljóslatú előjelek 
hirdette végzetes eseményeket is sikerült elhárítani. 

... A madárjósok tanításában határozottan olvasható, hogy semmilyen szörnyű előjel és 
semmilyen madárjóslat nem vonatkozik azokra, akik — bár megkezdték a jóslatkérés 
szertartását — azt állítják, hogy nem vettek észre semmit; az isteni kegyelemnek ennél 
nagyobb ajándéka nem is lehetséges!" ...Verrius Flaccus idézi azokat az — általa hitelt 
érdemlőnek minősített — szerzőket, akik szerint ostrom idején a római papok mindenekelőtt 
azt az istent szokták előszólítani, akinek védelme alatt az illető [ostromlott] város addig állt, 
és neki Rómában a korábbival egyenrangú, vagy annál is nagyobb tiszteletet ígértek. A papi 
tanításban ma is érvényes még ez a szent szertartás, és bizonyára éppen azért titkolják, mely 
isten védelme alatt áll Róma, hogy az ellenség ne tudjon hasonló módon cselekedni. Mert 
nincs olyan ember, aki ne félne az elátkozó varázsigék hatásától... 


H.I. (Plinius: Naturalis Historia XXVIII. 3., 10-18) 


A helyes ima 


, Ember hát semmit ne kívánjon? " Kell a tanácsom? 
Bízd rájuk, döntsék maguk el majd isteneink azt, 
hogy hozzánk mi való, és jóllétünkre mi szolgál. 
Ők, mi legüdvösebb, adják ahelyett, ami kedves, 
s jobban féltik az embert, mint maga ! Lelki szeszélyek, 
elvakuló sodró vágyak visznek, mikor asszonyt 
választunk, ki nekünk gyereket szül; Csakhogy előre 
tudják ők: fiaink milyenek lesznek s feleségünk. 
Hogy kérj hát valamit, s a fehér disznó zsigerivel 
s szent kolbászaival tiszteld áldozva az oltárt: 
ép testben legyen ép lélek — kérd ezt az imádban; 
hősi szívért könyörögj, mely nem fél semmi haláltól, 
s természettől nyert adomány neki élete teljes 
tartama; nincsen olyan fáradság, mit ki ne bírna. 
Nincsen semmi harag, vágy benne; nagyobbnak ítéli 
Hercules oly keserű munkáit, fáradozását, 
mint egy Sardanapal kéjét, tollát, lakomáit. 
Hogy te magadnak mit nyújthatsz, megmondom: a békés 
élethez csakis egy út visz, s ez az út az erényé! 
Nincs, Fortuna, erőd, ha a bölcsesség az urunk: mi, 
csak mi teszünk istennővé, s helyezünk fel az égbe! 


M. Gy. (duvenalis: IV. 10) 


A százados-ünnep 


Az ókori Róma legszentebb — és legritkábban ünnepelhető — napjai voltak azok, amelyeket 
egy-egy  saeculum (pontatlan magyar fordítással: évszázad) lejártakor ültek meg. 
Saeculumnak voltaképpen azt az időközt nevezték, amelyen belül mindazoknak, akik ezen 
időszak kezdetekor életben voltak, már teljes biztonsággal meg kellett halniuk. Ezt az 
időtartamot vagy száz, vagy pedig — etruszkszámítások szerint — száztíz évesnek tekintették. 
Ennek alapján tehát a , saeculum" ünnepét vagy 100, vagy 110 éves időközökben lehetett 
ünnepelni. A hagyomány szerint az első ilyen ünnepre Valerius Corvus consul 
kezdeményezésére, 1. e. 348-ban került sor: a történetileg dokumentált első saeculum ünnepet 
azonban ettől számítva 100 évvel, i. e. 249-ben, az I. pun háború éveiben tartották. 
Másodízben a III. pun háború végén, 1. e. 146-ban került rájuk sor. Iulius Caesar is tervbe 
vette ilyen ünnepség rendezését, de a hatalomért folytatott harcok, majd meggyilkoltatása 
megakadályozta ebben. Augustus — már csak propagandisztikus okokból is — ugyancsak 
igényt tartott ilyen ritka és magasztos ünnep rendezésére; ennek érdekében áttért az etruszk 
módszerű számításra, és az 1. e. 348. évi dátumtól kezdődően háromszor 110 évet számlálva, 
1. e. 17-ben rendezte a római történet legnagyobb szabású , Ludi Saeculares? ünnepségét. 
Ebből az alkalomból írta Horatius is a Carmen Saeculare címen ismert, s az ünnepségen 
előadott ünnepi fohászát. Augustus ünnepségének feliratos emlékei is vannak; irodalmi 
formában pedig — eredeti dokumentumok alapján — a késő ókori görög nyelvű történetíró, 
Zósimos örökítette meg ennek az ünnepnek lefolyását. Augustus után még több ízben került 
sor — rendszerint a császári propaganda érdekében — Ludi Saeculares rendezésére. Claudius (i. 


sz. 48) és Philippus Arabs (i. sz. 248) a Róma alapításától (i. e. 753) számított 800. ill. 1000. 
évben — tehát a százévenkénti számítás szerint — tartotta meg, míg Domitianus (i. sz. 88) és 
Septimius Severus (i. sz. 204) , augustusi" etruszk rendszer szerint ünnepeltek. Tudomásunk 
szerint Philippus Arabs óta nem került sor többé , százados ünnepségekre": Constantinus alatt 
válhatott volna esedékessé, de ő — mint keresztény — már tartózkodott a pogány rítus 
felújításától. 


Augustus százados ünnepségének hivatalos jegyzőkönyvéből 


... A következő éjszakán [máj. 31-ről jún. 1-jére virradó éjszaka] Imperator Caesar Augustus a 
Tiberis melletti mezőn a Sorsistennők [lat.: Moerael] tiszteletére akháj rítus szerint"? teljes 
égőáldozatként kilenc nőstény juhot mutatott be, majd ugyanezen rítus szerint kilenc nőstény 
kecskét is, és ekképpen fohászkodott: 

, Sorsistennők! Amiként ama [Sibylla-] könyvekben rólatok megíratott — ezért és a 
Ouirisek római népének üdve érdekében áldoztassák fel a ti tiszteletetekre a kilenc nőstény 
juh és kilenc nőstény kecske! Kérlek hát és könyörgök hozzátok: hadban és békében 
gyarapítsátok a római nép uralmát és méltóságát, mindenkor védelmezzétek a latin nevet, 
nyújtsatok tartós biztonságot, győzelmet és épséget a Ouirisek római népének, segítsétek a 
Ouirisek római népét és ennek a népnek a seregeit, épségében őrizzétek meg a római nép 
államát! Legyetek jóakaratú támogatói a római népnek, valamennyi polgárának, a vtizenötökx 
e papi testületének, magamnak, házam népének és családomnak! Fogadjátok kegyesen e 
kilenc nőstény juh és kilenc nőstény kecske tinéktek szánt feláldozását! Legyetek hát 
üdvözölve ezen áldozattal — legyetek kegyesek, jóakarók a római nép, polgárai, a Tizenötök 
testülete, magam, házam népe és családom iránt!" 

Az áldozat elvégzése után éjszaka ünnepi játékokat tartottak egy nézőtér nélküli 
színpadon és ülőhelyek elhelyezése nélkül;" száztíz matróna, akik erre a Tizenötös 
bizottságtól kaptak megbízást, sellisterniumot rendeztek, úgy, hogy Iuno és Diana [szobrait] 
két széken helyezték el. 

Iunius Kalendaeján Imperator Caesar Augustus makulátlan tulkot áldozott a 
Capitoliumon Iuppiter Optimus Maximus tiszteletére; egy másikat Marcus Agrippa áldozott, 
majd így fohászkodtak: 

, Ó Iuppiter Optimus Maximus! Amiként ez néked ama könyvek szerint jár, ezért és a 
Ouirisek római népének javáért áldoztassék fel Neked ez a szép tulok; Téged kérlek, Hozzád 
fohászkodom -— folytatás mint fent." 

Az áldozati szertartásban részt vettek: Caesar, Agrippa, Scaevola, Sentius, Lollius, 
Asinius Gallus, Rebilus. 

Ezt követően zajlottak le a latin ünnepi játékok fából épült [alkalmi] színházépületben, 
melyet a Tiberis melletti mezőn állítottak fel; a korábbihoz hasonló módon a családanyák 
sellisterniumot rendeztek, és közben szünet nélkül folytatták az éjszaka megkezdett játékokat 
is. Ezzel kapcsolatban a következőket tették közzé: 

, A Tizenötök papi testületétől: 

Régi szép szokás, melynek számos példáját ismerjük, hogy valahányszor általános 
örömre méltó ok volt, határozatilag megrövidítették az asszonyi gyász idejét. E mostani 
ünnepélyes áldozás és játékok idején is indokolt ehhez visszatérni, és a szokást gondosan 
megtartani — mind az istenek tisztelete, mind pedig a nékik való hódolás emlékezete kedvéért: 
ezért kötelességünknek tartjuk rendeletileg figyelmeztetni [a netán gyászoló] asszonyokat: 
csökkentsék gyászukat!" 

Éjszaka Imperátor Caesar Augustus az Ilithyia-istennők? tiszteletére áldozatot mutatott 


be: 9 lepényt, 9 kalácsot, 9 cipót. Majd így könyörgött: 

, Iithyia! Amiként ez néked ama [Sibylla-] könyvek szerint jár — ennek okáért és a 
Ouirisek római népének javáért áldoztassák fel néked e 9 lepény, 9 kalács és 9 cipó;" folytatás 
mint fent. 

Június 2-án Imp. Caesar Augustus a Capitoliumon Iuno Regina tiszteletére tehenet 
áldozott; így tett Marcus Agrippa is, és ily módon fohászkodott: 

, luno Regina! Amiként ez néked ama könyvek szerint jár..." stb. 

... Aznap éjszaka Imp. Caesar Augustus a Tiberis partján vemhes kocát áldozott a 
Földanyának, és ily módon fohászkodott: 

, Földanya! Amiként Néked ama könyvek szerint jár..." stb. 

Június 3-án a Palatiumon Imp. Caesar Augustus és M. Agrippa Apollónak és Dianának 
áldozott 9 lepényt, 9 kalácsot és 9 cipót, és így fohászkodott: 

, Apollo! Amiként Néked"... stb. 

, Apollo! Amiként e lepények felajánlásakor helyes fohásszal fordultam Hozzád, és 
köszöntlek ezen áldozati ételek bemutatásakor — ezért és ezenképpen légy Te is jóakarónk, 
segítönk!" 

Ugyanezt mondták a többi áldozat felajánlásakor; ugyanezen szavakkal fordultak 
Dianához is. 

Az áldozás befejeztével 27 ifjú és ugyanannyi hajadon, kiknek apja is, anyja is életben 
volt, himnuszt énekelt; ugyanezt megismételték a Capitoliumon. 

A himnuszt Ouintus Horatius Flaccus szerezte. 

Jelen voltak a Tizenötös bizottság tagjai: Imperator Caesar, Marcus Agrippa [15 név]. 

A színielőadás befejeztével ott, ahol az előző éjszakákon az áldozatot mutatták be, s 
ahol a színpad és nézőtér állt, most céloszlopot tűztek ki, és négylovas kocsiversenyt tartottak. 
Potitus Messalla műlovarokat szerződtetett. Az ezzel kapcsolatos hirdetmény így szólt: 

, A Tizenötös bizottságtól: 

Az ünnepi rendezvényüket — fényük emelése végett — hét napig tartó szórakoztató 
játékokkal zárjuk le június hó 5-től kezdődően, éspedig: latin játékokat tartanak a Tiberis 
partján fából emelt épületben mindennap a második órában [- reggel 8 óra], görög 
ythymelicusx játékokat Pompeius színházában, naponként a nap 3. órájában[— reggel 9 óra], 
végül görög vasticusc játékokat a Circus Flaminius színházában, mindig a nap 4. órájában." 


H. I. (Feliratos formában maradt fenn; vö.: ILS 5050) 


A százados játékok története 


A város alapítása utáni 502. esztendőben [- ti. e. 252], amikor háború és járvány pusztított, a 
senatus elhatározta, hogy a Sibylla-jóslatok révén igyekszik orvoslást találni a bajokra: az erre 
rendelt tíztagú testületet megbízta, hogy nézzék át a jóslatokat. S mivel az iratok azt jósolták, 
hogy akkor szűnik meg a baj, ha áldoznak Hadésnak és Persephonénak, megkeresve a helyet, 
az előírásnak megfelelően áldozatot mutattak be Hadésnak és Persephonénak... Marcus 
Popilius negyedik consulsága alatt." Miután a szertartásokat befejezték, s megszabadultak a 
szorongató bajoktól, az oltárt, amely valahol a Mars mező legszélén volt, ismét elrejtették. Az 
áldozatnak ez a módja egy időre feledésbe merült, de midőn ismét sorscsapások következtek, 
Octavianus Augustus felújította az ünnepet (akkor rendezték meg utoljára), Lucius Censorinus 
és Marcus Manilius consulsága alatt. A rá vonatkozó előírást Ateius Capito értelmezte, az 
időpontot pedig, amikor be kell mutatni az áldozatot és elvégezni a szertartásokat, a Sibylla- 
jóslatok őrzésére rendelt tizenöttagú testület állapította meg. Augustus után Claudius rendezett 


ilyen ünnepet, de nem tartotta meg az évek számával megszabott határidőt. Utána Domitianus, 
mellőzve Claudiust, a korszakhatárt attól az évtől kezdődően számította, amelyben Augustus 
rendezte az ünnepélyt, mivel úgy látta, hogy ő tartotta meg az eredetileg meghatározott 
rendet. Ezután Severus, a száztizedik esztendő beköszöntekor, fiaival, Antoninusszal és 
Getával közösen rendezte meg ugyanezt az ünnepséget, Chilón és Libón [- L. Fabius Cilo és 
M. Annius Liboj] consulsága alatt. 

A feljegyzések szerint az ünnep a következőképpen zajlik le. Hírnökök járnak körbe, és 
mindenkit buzdítanak, hogy jelenjék meg az ünnepségen, látni azt, amit ezelőtt nem láthatott, 
és ezután sem láthat többé. A forróság évszakában, pár nappal a szertartások megkezdése 
előtt, a Capitoliumon és a palatinusi templomban a tizenöttagú papi testület tagjai egy 
emelvényről szétosztják a nép között a tisztító szertartások kellékeit: fáklyákat, ként és 
szurkot. Rabszolgák nem vehetnek részt, csak szabadok. Miután az egész nép összegyűlt az 
imént említett helyekre, s rajtuk kívül még az Aventinus dombon épült Diana-templomba is, 
mindenki előveszi a búzát, az árpát és a babot, s fenséges szertartások kíséretében éjszakai 
áldozatot mutatnak be a Moiráknak... Amikor pedig eljön annak az ünnepségnek az ideje, 
amelyet három nap és ugyanannyi éjjel tartanak a Mars mezőn, az áldozati adományokat 
, Tarentum-ban"," a Tiberis partján szentelik meg, majd a következő isteneknek áldoznak: 
Zeusnak (Iuppiter-nek), Hérának (Iunónak), Apollónnak, Létónak, Artemisnek (Dianának), 
továbbá a Moiráknak, az Eileithyiáknak, Démétérnek (Ceresnek), Hadésnak (Disnek) és 
Persephonénak (Proserpinának). E szertartások első éjszakájának második órájában a császár 
a folyó partján az előre felállított három oltáron a tizenöttagú papi testület tagjainak 
részvételével három juhot áldoz, s miután vérükkel meglocsolta az oltárokat, áldozatként 
elégeti őket. Jó előre egy színházszerű épületet is emelnek, ebben fáklyákat és tábortüzeket 
gyújtanak, újonnan szerzett himnuszt énekelnek, és szent tartalmú látványosságokat 
rendeznek. Ezeknek résztvevői búzából, árpából és babból az új termés elejét kapják jutalmul, 
de ezeket — értesüléseim szerint —- az egész nép között ugyanúgy osztogatják. Nappal ezt 
követően a Capitoliumra mennek, ott is bemutatják a szokásos áldozatokat, majd innen egy e 
célra épített színházba visz az útjuk, ahol Apollón és Artemis tiszteletére tartanak 
körmeneteket. A következő napon előkelő asszonyok a jóslat előírta órában a Capitoliumon 
gyülekeznek, könyörögnek az istenséghez, és himnuszokat énekelnek a szokott módon. A 
harmadik napon a palatinusi Apollón templomban háromszor kilenc nemes származású ifjú és 
ugyanennyi lány — egytől egyig olyanok, akik , amphithalések", azaz még mindkét szülőjük 
életben van—, görögül és latinul himnuszokat és paianokat énekelnek, hogy ezáltal biztosítsák 
a római fennhatóság alá tartozó városok sértetlenségét. A többi szertartást is úgy végzik, 
ahogy az istenség előírta, mert ha ezeket az áldozatokat bemutatják, a római hatalom 
épségben megmarad. S hogy hihető legyen, hogy mindez a valóságban is így igaz, idézem 
magát a Sibylla-jóslatot, amelyre előttünk már mások is hivatkoztak: 


Ám az idő ha eléri az emberi mértékkel mért 
Végső pontot, száztíz éves kör ha bezárult; 
Római, akkor jusson eszedbe — de meg ne feledkezz! —, 
Jusson eszedbe, hogy el nem enyésző isteneinknek 
Ott a mezőn, hol a bőfolyamú Tiberisnek a medre 
Legszűkebb, ezeket kell áldozatul bemutatnod. 

Éj idején, ha a Nap már elrejtette a fényét, 

Ölj le sötétgyapjas juhokat, kecskéket a Moirák 
Áldozatául, az Eileithyiák tiszteletére 

Égess tömjént, úgy, ahogy illik, s Gaia anyánknak 
Áldozz nyájadból feketéllő, telt kocadisznót. 

Zeus oltára elé hajts hószín szőrű bikákat, 


5 nappal, nem pedig éjjel: az égbeli isteneinket 
nappali áldozat illeti, hát te is így cselekedjél. 
Héré temploma kapjon szép formájú hibátlan 
Zsenge üszöt, és ő, akit egyesek Heliosnak 

hívnak, Létó fényes gyermeke, Phoibos Apollón 
éppilyen áldozatot. Latinul zengjen fel a paian 
szűzlányok s fiúk ajkáról örök isteneinknek 
temploma mélyén, úgy, hogy kart a leánykoszorú is 
és a fiúcsapat is külön alkosson, de azok csak, 
kiknek az apjuk is, anyjuk is él, vagyis ,, amphithalések" . 
5 aznap a nők, kik akkor a házasságnak igáját 
hordják, Hérát szent oltára elé leborulván 
kérleljék, majd kapjon minden férfi meg asszony 
tisztító ként és tömjént, de a nők különösképp. 
Hozza az új termés elejét mindenki magával, 

— áldozatul a szokás, mit a holt lelkeknek előír —, 
engesztelni a mélység isteneit meg a boldog 
úranidákat." Gyűjtsd ezeket fél sűrű halomba, 

ám ne feledd szétosztani újra a férfiak és nők 
ünneplő seregének. Azontúl több napon által 

éj és nap gyülekezzen a nép tömegestül a pompás 
istenszobrok előtt kavarogva, tolongva, nevetve. 
Vésd szívedbe örökre fel ezt, soha el ne feledjed, 

s akkor Itália földje, s az összes többi latin törzs 
tiszteli majd jogarod, hordozza nyakában igádat.? 


Így hát, mint a jóslat mondja, és ahogy a valóságban is áll, míg mindezt az előírásnak 
megfelelően végrehajtották, sértetlen volt a római birodalom, és úgyszólván az egész mostani 
világot uralma alatt tartotta. De miután Diocletianus lemondott a császári trónról, s 
elhanyagolták az ünnepet, a birodalom is lassanként lehanyatlott, s nagy részében szinte 
észrevétlenül barbárrá vált, mint ahogy ezt számunkra maguk a tények bizonyítják. Időrendi 
megfigyelésekkel is szeretném támogatni állításom igazát. Chilón és Libón consulságától [i. 
sz. 204], amikor Severus megrendezte a ludi saecularest, egészen addig, hogy Diocletianus 
kilencedszer, Maximianus nyolcadszor vette fel a consuli címet, százegy év telt el: és 
Diocletianus ekkor lett császárból magánemberré, s ugyanígy tett Maximianus is [305]. A 
száztíz éves korszak Constantinus és Licinius harmadik consulsága idején telt le, amikor is a 
hagyományoknak megfelelően meg kellett volna rendezni az ünnepséget; de mivel nem 
tartották magukat az előíráshoz, törvényszerű volt, hogy a dolgok ebbe a jelenleg bennünket 
szorongató, siralmas állapotba jussanak." 


B. J. (Zósimos: 2, 4—7) 


Jegyzetek 


1. Az Agonia-ünnepet (jan. 9.) feldolgozza Ovidius: Fasti 1, 317 skk.; uo. 465 skk. 
sorokban szól a Carmentalia-ünnepről. 

2. Ennek a szokásnak eredete homályos, vö. Ovidius: Fasti 3, 725 skk. 

3. A Poplifugia (július 5.) ugyancsak rejtélyes eredetű ünnep. A római magyarázók 
valamely történeti eseménnyel akarták kapcsolatba hozni: vagy Romulus halálával, 


amikor a nép ijedtében elmenekült (így Ovidius: Fasti 2, 685 sk.), vagy a gall 
támadással — így Varro itt idézett helyén. E magyarázatok ellentmondó volta árulkodik 
önkényes találgatás jellegükről is. Csupán annyi bizonyos, hogy a Poplifugia — , a nép 
menekülése") valamilyen kapcsolatban állt a február végi Regifugium (- 
, királymenekülés") ünneppel, és hogy mindkettő ősi, mágikus képzetekre nyúlik vissza. 

4. A Nonae Caprotinae Iunónak mint termékenység-istennőnek ünnepe; a fügét is, a 
kecskét is termékenység-jelképnek tekintették (a Lupercalia-ünnepen is kecskebőrből 
készült szíjjal verik a meddő asszonyokat!); az Apollo ünnepi játékaira (július 12.) tett 
utalás homályos: vö. ezzel kapcsolatban a Macrobius: Saturnalia 1, 11, 35 skk.-ban 
(114. 1.) adott utalást. 

5. A Vinalia ünnep neve a latin vinum — bor szóból ered; a Venusra való hivatkozás tehát 

alaptalan. 

. A római hagyomány szerint a szabin nők elrablása a Consualia ünnepen történt. 

. Az állatok tűzbe kergetése az emberáldozat helyettesítésére szolgál. 

8. Az , ötödnapos" szót később , ötnapos"-nak értelmezték, így a Ouinguatrus a kései 
köztársaság idején már március 19-től 23-ig tartott. 

9. A tanítók — az iskolák magánkézben lévén — csak a tandíjból éltek; úgy látszik, a szülők 
gyakran maradtak ezzel adósok. 

10. Tacitát — a , hallgatag istennőt" csak Ovidius említi; a Lar-istenek ősanyjának tekinti. 

11. Az ólom a varázs-eljárásokban gyakran igénybe vett fém. Az átok-feliratokat is 
rendszeresen ólomtáblákba vésték. — A fonal megkötése a mágikus foglyul ejtésnek, a 
hatalomba vételnek jelképe; vele ellentétben az oldás (pl. egy csomó megoldása) a 
mágikus erő alóli szabadulást jelzi. 

12. A fekete babszemek a halottakkal kapcsolatos mágiának kedvelt tartozékai. Egy kétes 
hitelű hagyomány szerint (vö. Plinius: Nat. Hist. 18, 118) Pythagoras azért tiltotta meg 
híveinek a bab fogyasztását, mert abba halottak lelkei költöztek. 

13. A , maena" hal fejének feláldozása jelképes helyettesítése az emberáldozatnak; vö. a 
hasonló értelmű mondát Numa királyról (46.1.). 

14. Május, latinul: Maius hó nevének egyik magyarázata a maiores — ősök szóval hozza 
kapcsolatba. 

15. A saru mellőzése a halotti kultuszban azért szükséges, hogy a saruszíj megkötése ne 
okozhasson mágikus kötést. Ugyanilyen céllal mellőzték a gyűrű és a fejdísz viselését 
is. Gyászolók a zsidó vallás szokásai szerint sem viselhetnek cipőt. 

16. A hang elűzi a szellemeket. 

17. Ternesa lucaniai város; közelében állítólag rézbányák voltak egykor. 

18. Nonae Caprotinae jelentőségéről és szertartásairól megemlékezik Varro is, vö. 104. 1. 

19. Mindkettő , beszélő név". Tutela — védelem, oltalom; Philotis (gör.) — szerető vagy 
szeretett. 

20. Az ünnep eredetéül szolgáló elbeszélés ismert mesei motívumon alapszik; ugyanez az 
alapja az ószövetségi-apokrif Judith könyve ismert cselekményének. 

21. A történetet, mint a rejtélyes eredetű Nonae Caprotinae ünnep egyik lehetséges, 
magyarázatát, elmondja Plutarchos 15: Romulus 29. fej., ill. Camillus 33 fej. 

22. Ceres mint a föld termékenységének adományozója, Ianus mint minden kezdet istene 
érdemel áldozatot az aratás megkezdése előtt. Ez az áldozat azért , előzetes", mert nem 
utólag ajándékozza meg az isteneket, hanem előre adja meg remélt segítségük jutalmát. 

23. A latin eredeti szövegben ,, macte" kifejezés áll, ami szószerint — , légy gyarapítva, 
erősítve"; ez arra a képzetre utal, hogy az áldozat , elfogyasztása" által az istenek 
erejükben is gyarapodnak — és így hathatósabb segítséget is tudnak nyújtani. 

24. A földmívelők ünnepei közül a legszentebbek egyike a földek mágikus körüljárása 
(ambarvalia). Ehhez hozzátartozik a sertés-juh-bika áldozat. A szertartás költőien 

hangulatos leírását nyújtja Tibullus itt közölt szemelvénye. 

25. Az ambarvalia ünnep jellegéhez vö. 97. 1. Az ünnepet megelőző éjszakán a résztvevők 
megtartóztatásra voltak kötelezve. 

26. Tibullus ezt a költeményt egy barátjának születésnapjára írta. Az itt említett Szellem — 
az ünnepelt védőszelleme, személyes istene, geniusa. 

27. A genius — amely eredetileg a férfi nemzőerejének isteni princípiuma és biztosítója — 
gondoskodik a bőséges gyermekáldásról is. 

28. A belső részek eltüntetése mindig rossz előjel; megduplázódásukat lehetett kedvezően 
is, baljóslatú módon is értelmezni. 

29. Ezt a formulát Livius közli (8, 9, 6), vö. 48. sk. 1. 

30. Ezt a hagyományt Livius is ismeri, vö. 1, 31. fej. 

31. A madárjóslatot kérő magistratusnak diszkrécionális joga volt, tudomásul veszi-e az 
augur közléseit vagy nem. 

32. Mivel az ünnepséget a görög eredetű Sibylla-könyvek előírásai alapján rendezték, 
rítusuk is görög, azaz: akháj jellegű volt. Az ünnepséget is a Sibylla-könyveket őrző és 
értelmező Tizenötös bizottság (Ouindecimviri sacris faciundis) rendezte. 

33. A színpad és nézőtér mellőzése a szakrális jelleget hangsúlyozza. 

34. A felirat a formulák szerint rögzített imák szövegét rövidítve közli. 

35. A feliratban több Ilithyia-istennőről van szó, Horatius csupán egyet nevez meg: ezt 
azonosnak tekinti a Holdistennővel, Dianával. Ennek az , éjszakai" és mintegy 
, alvilági" jellegűnek érzett istennőnek vértelen módon áldoztak. 

36. , Thnymelicus" játékok: zenei és táncelőadások; , asticus" játékok: színielőadások (akár 
tragédiák, akár komédiák). 

37. Az eredeti szöveg adatai ellentmondóak. A város alapítása utáni 502. év i. e. 252, míg 
Marcus Popilius negyedik consulsága i. e. 348-ra esett. A szerző tehát összetévesztette a 
legkorábbi százados , játékok"-ra vonatkozó adatokat. 

38. Újabb tévedés: ez a két consul az i. e. 149. évben működött; ekkor kellett volna az 
ünnepséget megrendezni, de a hadiesemények miatt a háború végére, i. e. 146-ra 
halasztották. 

39. Egy, a Tiberis mellett fekvő térség neve; helyesen inkább: Terentum. Az ismert görög 
város nevével való egybecsengés alapján úgy vélték, hogy a százados játékokat 
Tarentum városból honosították meg Rómában. 

40. Az itt következő részlet — amely egy másik görög szerzőnél, a Tralles városból való 
Phlegón töredékei között is előfordul — az egyetlen ismert terjedelmesebb szöveg, amely 
a Sibylla-könyvekből fennmaradt. Szövegének viszonylag Jól érthető volta és a 110 éves 
időszakra való utalása (amelyet pedig Augustus előtt nem vettek figyelembe) annak a 
jele, hogy ezt a , jóslatot" Augustus utasítására illesztették (azaz: hamisították) bele a 
Sibylla-jóslatok gyűjteményébe. Az viszont valószínű, hogy az újonnan összeállított 
Sibylla-utasítás szövegébe régebbi kifejezéseket is beleillesztettek. 

41. Uranidák: Uranos utódai, az olymposi istenek. 

42. Ezek az utolsó sorok olyan viszonyokra utalnak, amikor Róma még , igája alatt 
tartotta" Itáliát, a félsziget lakói tehát még nem nyerték el a római polgárjogot. A 
költeménynek ez a része tehát a , szövetséges háború" (i. e. 91—89) előtt keletkezett, 
illetve ilyen szövegből való idézet. 

43. A pogány érzelmű szerző a kereszténység felvételétől számítja a római birodalom 
rohamos hanyatlásának korát. 


Állam és vallás 


Religio és res publica 


, Őseink. isteni sugallatra számos bölcs intézkedést hoztak — mondja Cicero -, de 
legkitűnőbbnek az az alapelvük bizonyult, hogy ugyanazok a személyek irányítsák a 
halhatatlan isteneknek járó vallási tiszteletet és köztársaságunk állami ügyeit. Így a 
legtekintélyesebb és legkiválóbb polgárok az állam ügyeinek helyes irányításával egyúttal a 
vallás — a vallási előírások bölcs értelmezésével pedig az állam fennmaradását is szolgálták" 
(vö. De domo sua 1,1). Ezek a szavak nemcsak azt érzékeltetik, hogy a római gondolkodásban 
— vagy pontosabban kifejezve: a római uralkodó osztály ideológiája szerint — az állam és 
vallás érdeke szorosan egybefonódott, hanem kifejezésre juttatják a megkülönböztetés és 
egységbefoglalás sajátosan római dialektikáját is. Cicero szavai ugyanis magukba foglalják 
azt a meggyőződést, hogy , religio" — azaz: minden, ami az istenekkel kapcsolatos, és 
, tespublica" — azaz: minden, ami az államügyekre mint , világi" tevékenységre vonatkozik, az 
életnek két, egymástól elkülönített szféráját tételezi fel. Más a vallás és más dolog az állam, 
más az , istenes" és más az , emberekre vonatkozó" tevékenység. A létnek ez a két, egymástól 
fogalmilag megkülönböztetett szférája azonban kölcsönhatásban is van egymással — 
egymással összefügg, egymással összhangban kell hogy legyen; és ezt az összhangot teremti 
értelmezve — oly döntő tényezőnek tekint; ugyanaz az arisztokrácia irányítja a római létnek 
minden területét: azt is, ami isteni, és azt is, ami profán jellegű. Az isteni, szent, vallási és az 
emberi, profán, evilági szféra fogalmi kettéválasztása és gyakorlati egybekapcsolása jellemzi 
a római állam és a római vallás egymással való kapcsolatát. 


Szent helyek 


A római felfogás élesen megkülönböztette azt, ami , isteni" attól, ami embert: térben, időben, 
emberi viszonylatban egyaránt. Amikor az egyén vagy a közösség az istenvilággal érintkezni 
akar, ezt olyan helyen kell megtennie, amely — állandóan vagy arra az időre szólóan — az isten 
tulajdona, és olyan időben, amelyet teljesen az istennek szentelt, , Az isten helye" vagy az, 
amelyet ő maga választott ki önmaga számára, vagy az emberek (egyének, a közösség vagy az 
állam) szenteltek neki. Egy-egy ligetről, erdőkoszorúzta forrásról, kiemelkedő hegyoromról 
maga az ember érezheti: itt isten lakozik, numen inest; a villámsújtott helyet szemlátomást 
Iuppiter választotta ki a saját tulajdonául: ezt körül kell keríteni, kővel körülrakni (ez a puteal) 
és minden időkre kivonni az emberi használatból. Az emberek maguk is ajánlhatnak fel egy- 
egy isten részére valamely földdarabot. Az , isteni" tulajdont jelzi az oltár (lat. ara) felállítása; 
egy kezdeti időszakban ezek a szabadtéri oltárok voltak a vallási kultusz kizárólagos 
színhelyei. A legrégibb római oltárok közé tartozott Herculesnek a római marhapiacon, a 
Forum Boariumon épített , legnagyobb oltára", az ara maxima. Minden olyan hely, amelyet az 
isten vagy istenek számára , hasítottak ki" — templum; ez időleges hatállyal is történhetett. 
Amikor az augur hozzáfogott a madárszemléhez, ennek céljára előbb szentnek nyilvánította a 
szemle színhelyét; ez esetben a kijelölt térség a szemle után elvesztette , szent" — azaz: az 
istenek számára fenntartott jellegét. 


Róma templomai és szentélyei 


Valóságos templom, épített szentély csupán az etruszk és görög hatás eredményeként jelent 
meg Rómában. A régészeti feltárások arra mutatnak, hogy már az első etruszk király idején 
épült Fortuna szentélye a Forum Boariumon. Az első monumentális római templom azonban a 
capitoliumi triász tiszteletére épült (felavatása: i. e. 507.). Ezt számos különféle jellegű 
templom és szentély (templum, aedes, fanum, delubrum, sacellum) követte. Egy szentély 
általában csak egyetlen isten tiszteletét szolgálta; voltak azonban közös szentélyei különböző 
istencsoportoknak is — így a capitoliumi szentélyen kívül az Aventinus plebejus szentélye 
(Ceres-Liber-Libera), és a Forum mellett épült templom a 12 olymposi isten, a Di consentes 
közös kultusza számára. Augustus császár egymaga 82 Róma városi templomot építtetett újjá, 
és Constantinus idejére a Város templomainak és szentélyeinek együttes száma meghaladta a 
400-at. 

A római templom az isten tulajdona és lakóhelye; nem arra a célra épült, hogy — mint 
később a zsidó zsinagógák és keresztény templomok — a hívők imájának, ájtatosságának 
színhelye legyen; a méretek meghatározásában tehát nem kellett tekintettel lenni a 
befogadóképességre. A szentély középpontjában, fallal különválasztott cella közepén állt a 
templom istenének kultikus szobra, — rendszerint díszruhába öltöztetve és a hívők 
adományaiból ékszerrel, arannyal-ezüsttel, gyöngyökkel ékesítve. A cella mögötti kisebb 
teremben — afféle , sekrestyé"-ben — őrizték a szentély egyéb értékeit, kincseit; ezek roppant 
értéket képviselhettek. Augustus saját önéletrajza szerint Róma legnagyobb öt szentélye 
részére együttesen 100 millió sestertius (forintértéke hozzávetőleg 300-350 millió) értékű 
adományokat juttatott. Hadrianus császár pedig egy Lanuviumban, már-már romokban heverő 
templomban 3 font arany és 206 font ezüst kincset talált (CIL 14, 2088). A kultusz legfőbb 
formája, az áldozat bemutatása nem a szentélyen belül történt, hanem az előtte — szabad ég 
alatt — épített oltáron; a szentély legbelsejébe, a celláiba csupán a papi személyzet léphetett 
be, a cella előterébe is csak válogatott személyek — nők, rabszolgák, idegenek általában innen 
is ki voltak tiltva. 


Vallási és világi funkciók 


Amiként megkülönböztették az istenek tulajdonát képviselő , szent" helyeket — mindazt, ami a 
Janumhboz, tartozik — a fanum-előtti, azaz: pro-fán területektől, hasonló különbséget tettek a 
vallási és világi funkciók tekintetében is. A kultuszt és minden vallási jellegű cselekményt a 
közösség, illetve az állam nevében csak erre a célra kiválasztott személyek végezhetnek: a 
papság tagjai. 

A pap — összefoglalóan latinul: sacerdos — funkciójában , szent" jellegű, személyében 
azonban nem különbözik a világi funkciókat ellátó egyénektől. A római monarchia idején a 
király volt egyben a hivatalos kultusz és a különféle papi testületek és csoportok vezetője is. 
Ezt a helyzetet a köztársaság megváltoztatta, és a kultusz vezetését a magistratusoktól 
független papi személyek és testületek kezébe adta. Ezeknek eredete részben igen korai 
időszakra nyúlik vissza; tagjaik eredetileg vagy a király szakrális funkcióinak segítőtársai 
voltak, vagy pedig a közösségnek a királytól független képviselői. 


Papi testületek 


A számunkra jobban ismert időkben -— tehát az i. e. IV. századtól kezdve — a papság háromféle 
szervezeti formában tömörült: voltak egy-egy személy által betöltött tisztségek, voltak papi 
testületek (collegiumok) és papi társaságok (fraternitas, sodalitas); ez utóbbiak valamely 
meghatározott kultikus cselekménynek évenkénti megrendezésére alakultak. A csoportba nem 
tömörült papi személyek közé tartozott a 15 flamen; mindegyikük önállóan végezte 
kötelességét. Közülük kiemelkedő helyet foglalt el a fiamen Dialis — Iuppiter papja —, akinek 
személyét még megszámlálhatatlan tabu jellegű tilalom vette körül; más papi tisztségektől 
eltérően felesége, a flaminica is papnő jellegű kötelmekkel tartozott rangjának. 
Korlátozottabbak voltak az archaikus triász másik két istenének, Marsnak és Ouirinusnak 
flamenjára háruló feladatok — míg a további 12 , plebejus" flamen már legfeljebb évente 
egyszer végzett valamely mágikus eredetű szertartást a rábízott , kisebb" istenek — Falacer, 
Furrina, Portunus, Pomona stb. — számára. Egyszemélyi tisztséget töltött be az áldozó-király 
(rex sacrorum vagy rex sacrificulus) is; címéből következtetve a király egykori áldozó és 
egyéb kultikus funkcióinak volt az örököse, és valamikor a legmagasabb papi rangot viselte. 
Bár ez az elsőség később a pontifex maximusra szállt át, emléke fennmaradt abban az 
előírásban, hogy a , szent lakomákon" (lectisternium), amelyen valamennyi pap megjelent, ő 
ült az asztalfőn, és a legősibb istennek, Ianusnak kultusza az ő személyes feladata maradt. 

9. SUOVETAURILIA (DOMBORMŰ) 


A négy nagy kollégium 


A kultusz valóságos irányítása a négy , nagy papi testület" (summa collegia) kezében volt. 
Ezek: a pontifexek 16 tagú testülete, élükön a főpap pontifex maximusszal; a 16 főből álló 
augurok collegiuma; a szent ügyeket intéző Tizenötös bizottság (Ouindecimviri sacris 
faciundis); és a szent lakomát rendező hetes (ill. később tízes) collegium, a Septemviri 
epulones. Ezekhez csatlakozott a Vesta-szüzek mindössze hat fős csoportja. Az egyes 


testületeket jog- és hatáskör szempontjából világosan megkülönböztették. A pontifexek — 
címük értelmezése ma is vitatott — a hivatalos állami kultuszt irányították, meghatározták az 
ünnepek napjait, ők rendelték el az időnként szükséges szökőhónapok beiktatását (olyan 
önkényesen, hogy Caesar naptárreformja idején kb. 90 napos elmaradás volt); vezették az 
évek nevezetes eseményeiről, főként a csodajelekről, prodigiumokról szóló feljegyzéseket, és 
vallásjogi kérdésekben döntöttek, illetve véleményt adtak. Az augurok feladata volt a 
madárjóslás — amely elmaradhatatlan volt minden állami aktus előtt, és ez a testület tagjainak 
nagy politikai jelentőséget is biztosított. A Tizenötös — eredetileg kéttagú, i. e. 367 óta tíztagú 
és csak Sulla óta tizenöt tagú — bizottság fő feladata volt a Sibylla-könyvek őrzése és szükség 
esetén való értelmezése; a lakoma-bizottság pedig a rendszeresen ismétlődő (pl. a capitoliumi 
szentély — felavatási évfordulóján kötelező) vagy alkalmilag szükségessé vált 
istenmegvendégeléseket, a lectisterniumokat szervezte. 

Mindezen papi testületek tagjai olyan személyek, akiket a közösség — részben személyi 
tekintélyük, részben szakértelmük, részben mindkét tényező figyelembevételével — a szakrális 
funkciók rájuk eső feladatainak elvégzésével megbízott: tehát nem tagjai valamely papi 
kasztnak, nem , szent emberek", nem birtokosai valamely isteni eredetű tudásnak, nem 
képviselői valamely magasabbrendű, transzcendens eredetű erkölcsnek, nem tolmácsolói 
holmi isteni kinyilatkoztatásnak. Tekintélyük alapja nem az ihletettség, hanem hozzáértés és 
szakértelem az előjelek és szent írások (Sibylla-könyvek) tanulmányozásában. Ebből 
következik az a Cicero által is kiemelt tény, hogy a papi tisztségek betöltői a politikusok 
vezető rétegéből kerülnek ki. A pontifex maximust sajátos összetételű népgyűlés választotta — 
tehát ebben a tekintetben a nép képviselőjének és funkcionáriusának volt tekinthető; a Vesta- 
szüzeket, az , áldozó-királyt", a Tizenötös bizottság tagjait és más tisztségek betöltőit pedig a 
pontifex maximus nevezte ki. Róma ismert vezető politikusai közül — hogy csak néhány nevet 
említsünk — Cicero consulsága után lett az augurok egyike, Caesar praeturája után viselte a 
pontifex maximus tisztét (de emellett augur is volt), maga Augustus császár pedig, amellett, 
hogy főpap volt, mind a négy , nagy papi testület" tagjává 15 megválasztatta magát. 


10. KÉSZÜLŐDÉS ÁLDOZAT BEMUTATÁSÁRA 


A papság államjogi helyzete 


Míg a személyi összetétel szempontjából egybeesett a , papi" és a , világi" arisztokrácia — a 
jelleg és hatáskör dolgában élesen megkülönböztették a sacrum és profanum világát. A papság 
tagjai — ebben a minőségükben — nem voltak magistratusok, és nem volt ilyen jellegű 
jogkörük sem; a félreértések elkerülése végett történt a pontifex maximus választása egy 
hiányos összetételű népgyűlésen (melyen a 35 tribusból csak 17 vett részt) — nehogy a nép 
többségének választott tisztviselőjeként túlzott jogokat követelhessen magának. A papság 
tagjai nem adhattak ki rendeletet, nem hívhattak össze népgyűlést, nem szólhattak bele 
kezdeményezően az államügyekbe. Méltóságuk élethossziglani jellege is megkülönböztette 
őket a magistratusoktól. A vallás és az istenek nevében csak akkor és olyan keretek között 
nyilatkozhattak, amikor ezt az illetékes politikai tényezők igényelték. A madárjósok csupán az 
auspicium jogával felruházott, magas rangú magistratus felszólítására , szemlélhették az eget". 
A Tizenötös bizottság az őrzésére bízott Sibylla-könyveket csak akkor vehette elő, ha a 
senatustól erre kifejezett utasítást kapott, és csupán a senatus által hivatalosan tudomásul vett 
, csodajelekkel?" kapcsolatban tehetett javaslatot. A római köztársaság arisztokráciája 
mindvégig sikerrel akadályozta meg, hogy a vallás nevében a saját politikai tevékenységébe 
érdekein és szándékain túlmenően beleszóljanak. A papságnak feladatává nem azt tette — és el 
sem tűrte volna —, hogy az a saját kezdeményezésére tolmácsolja az istenek akaratát. A 
papságnak csupán két — nagyon konkrétan értelmezett — feladata volt: egyrészt minden olyan 
esetben, amikor kérdezték, közölni az istenek szándékát, helyeslését vagy nem-tetszését; 
másrészt gondoskodni arról, hogy a már hozott határozatokat az istenek is támogassák. 


Egyéb papi csoportok 


A collegiumokba tömörült papságnál kisebb tekintélye volt az egyéb papi társulásoknak, a 
sodalitasoknak. A , mezei testvérek", Fratres Arvales — miként nevük is tanúsítja — eredetileg 
a szántóföldek termékenységét szolgálták mágikus eredetű rítusaikkal; a gabonaérés idején, 
május utolsó és június első napjaiban tartották évenkénti nagy ünnepüket a termékenységet 
biztosító istenek: Mars (mint agráristen), Ceres és párja, Dea Dia, a Larok és a Semo-istenek 
tiszteletére. Ősi eredetű varázséneküket fennmaradt felirataikból is ismerjük. A táncoló- 
papok, a Saliusok fő feladata Mars pajzsának őrzésében, a március havi felvonulások 
megrendezésében és ősi varázsénekük elmondásában állt. A Lupercusok a Lupercalia napján 
végezték kultikus feladataikat; a Titius-papokról (Sodales Titi) a hagyomány csak annyit 
tudott, hogy a szabinokkal való egyesülés idején alakult ki testületük. A Fetialisok egykor a 
vallási jellegűnek tekintett , nemzetközi jog" szakemberei voltak; az ő részvételükkel és az 
általuk végzett szertartások közepette történt idegen törzsekkel a szerződéskötés vagy a 
hadüzenet, ősi eredetű és rögzített szövegű formulák elmondásával és a megfelelő rítusok 
végzésével. A testület jelentősége az idők folyamán olyan mértékben csökkent, amint a 
diplomácia és hadviselés közvetlenül a senatus hatáskörébe ment át; az i. e. II. században — 
úgy látszott — meg is szűnt. Ám Augustus az , ősi jó szokások" helyreállításának jegyében 
újjászervezte, magát fetialisnak választatta, és i. e. 32-ben ebben a minőségben hajított véres 
dárdát Egyiptom irányába. A Kleopátra és Antonius elleni háborút így abban a tudatban 
indíthatta meg, hogy az — mivel a szükséges rítusok vezették be — minden bizonnyal az 
istenek támogatását élvező harci vállalkozás lesz — bellum iustum ac pium, igazságos és 
kegyes háború. 


Az állam és az idegen istenek 


Az állam a maga papjain keresztül csak saját isteneiknek támogatását akarhatta elnyerni. 
Ámde Róma határain kívül idegen népek éltek, idegen istenekkel — és jóhiszeműen nem 
lehetett tagadni ezek létének realitását sem; ugyanolyan , valóságos" istenek voltak — ha 
idegenek is —, mint Róma saját istenei. Segítségükről sem volt ajánlatos lemondani; még 
kevésbé magukra haragítani őket. Róma uralkodó körei tehát nagyvonalú megértést 
tanúsítottak az idegen istenek irányában. A hagyomány úgy tudja, hogy Róma már 
történetének legkorábbi időszakában rendszeresen menesztett küldöttségeket a delphoi görög 
jósdába. Befogadták — még történetük hajnalán — a szomszédos Latium, az etruszkok és 
távolabbi görögök isteneit is; részben úgy, hogy saját isteneikkel azonosították ezeket, részben 
eredeti mivoltukban, saját idegen hangzású nevükön. Szükség esetén akár erőszakkal is 
betelepítették az ellenség isteneit: hiszen Róma — eltérően pl. Asszíria királyaitól — elvileg 
nem istenek, hanem csak emberek ellen harcolt. A Hannibal elleni döntő támadás előestéjén, a 
Sibylla-könyvek utasítására Kisázsiából, Pessinusból telepítették át a barbár Kybelé, a , nagy 
anyaistennő", Magna Mater kultuszát Rómába (i. e. 205). Szentélyt is építettek számára — de 
óvatosan csak a város szent határán (a pomeriumon) kívül, a Palatinus domb külső lejtőjén; a 
szentély papságát is saját hazájából telepítették Rómába, és római polgárnak megtiltották a 
barbár kultuszban való részvételt; ilyen félszeg módon jelent meg az első igazi , keleti" 
istennő, Magna Mater Rómában. 

Más kultuszokkal szemben szigorúbban jártak el. Amikor egy római matróna görög 
származású rabszolgái meghonosították Dionysos misztériumait — a Bacchanaliá-ákat — 
Itáliában, a senatus kemény rendelettel tiltotta meg a titkos szertartásokat; s amikor néhány 
évtizeddel később a zsidók egy csoportja kezdett vallási propagandát — a praetor őket is kiüzte 
Rómából. Viszont nem akadályozták azt, hogy akár Rómába költözött egyiptomiak, 
kisázsiaiak, zsidók vagy szírek a saját isteneiknek a saját rítusaik szerint hódoljanak — feltéve, 
hogy annak a római polgárok között nem óhajtanak híveket szerezni. 

A hódításokkal párhuzamosan a köztársaság utolsó évszázada óta azonban Itáliában és 
Rómában egyre nagyobb számban jelentek meg a különféle keleti vallások hívei: zsidók, akik 
több zsinagógát is tartottak fenn, egyiptomi Sarapis és Isis-misztériumok hívei, és Kybelé — 
Attis beavatottjainak egyre újabb csoportjai. Ezeknek helyzete az eltűrtség és tilalom 
mezsgyéjén mindig bizonytalan volt. Az ismétlődő — bár korántsem következetes — tilalmak, 
száműzetések és templomok lerombolásai ellenére azonban ezek a kultuszok lassanként a 
római lakosság körében is hívekre leltek. Feltartóztathatatlan terjedésük mintegy előjátéka 
volt a kereszténység jóval később végbement térhódításának. 


Numa Pompilius király vallási intézkedései 


A római történetírói hagyomány úgy tudta, hogy Romulust, a harcias és hódító városalapító 
királyt a szabin származású Numa Pompilius követte, aki az új városállam létének jogi, 
erkölcsi, vallási és szertartási alapjait vetette meg. A római vallás intézményeinek jelentős 
részét ennek az elképzelésnek alapján neki tulajdonítja a római történetírás. Személyiségének 
történeti vagy inkább mondai jellege felől ma is folyik a tudományos vita; bizonyos, hogy a 
, harcias" és , békés-vallásos" királyok váltakozása a korai római történetben irodalmi fikció 
benyomását kelti. Kétségtelen azonban az is, hogy a Numa királynak tulajdonított 
intézkedések és vallási intézmények valóban ősi eredetűek, és Róma történetének legkorábbi 
időszakáig nyúlnak vissza. A rá vonatkozó kései hagyományt Plutarchos Numa-életrajza 


alapján közöljük: ezzel érdemes összevetni Livius (I. 18-21. f.) némileg eltérő hagyományát 
IS. 


Miután Numa ezekkel az intézkedéseivel megszerettette magát a néppel, arra törekedett, 
hogy ezt a vaskeménységű és harcias várost szelídebbé és igazságszeretőbbé tegye... Mivel 
úgy gondolta, hogy nem lesz könnyű és megvetendő feladat megpuhítani s békéhez szoktatni 
ezt a nagyratörő és önfejű népet, az isteneket kérte, legyenek segítségére feladatának 
elvégzésében. Gyakran mutatott be áldozatokat, rendezett ünnepi körmeneteket és 
körtáncokat: ezek ünnepélyes komolyságuk mellett kellemes szórakozást is nyújtottak, s ily 
módon sikerült megnyernie a nép kegyét és megszelídítenie harcias természetét. Máskor az 
istenek haragjával rémítgette az embereket, és közölte velük, hogy szörnyű látomásai voltak, s 
félelmetes hangokat hallott; így azután a hiedelmek segítségével is sikerült megfékeznie és 
alázatosakká tennie őket. Főként emiatt keletkezett az a hit, hogy Numa bölcsességét és 
műveltségét Pythagorashoz fűződő szoros barátságának köszönhette..." 

Az istenszobrokra vonatkozó rendelkezései is teljesen megegyeznek Pythagoras 
tanaival, aki azt vallotta, hogy az őslétező fel nem fogható és nem érzékelhető, láthatatlan és 
tiszta." Numa is megtiltotta a rómaiaknak, hogy az istenekről emberi vagy állati képmásokat 
készítsenek. A rómaiaknál az isteneknek eleinte nem voltak festett vagy faragott képmásai. 
Történelmük első százhetven évében, bár több templomot és szentélyt építettek, szobrokat 
nem emeltek az isteneknek. Úgy gondolkodtak, hogy kegyeletsértő dolog lenne a 
magasabbrendű lényeket alsóbbrendűként ábrázolni, de különben is az istenséget csak az elme 
foghatja fel. Áldozataik is hasonlítottak a pythagoreusokéhoz: nagyrészt vértelen, olcsó liszt- 
és italáldozatok voltak... 

A legmagasabb rangú főpapnak, a pontifex maximusnak tiszte a vallás dolgainak 
magyarázata és a jóslás lett; felügyelete nemcsak a nyilvános szertartásokra, hanem a 
magánemberek áldozataira is kiterjedt. Meg kellett akadályoznia, hogy bárki megszegje vagy 
megmásítsa az ősrégi szokásokat, és ő adott felvilágosítást, hogyan kell imádni és 
kiengesztelni az isteneket. A pontifex maximus volt a Vesta-szüzek legfőbb felügyelője is. 
Numának tulajdonítják a Vesta-szüzek első felszentelését, és az örök tűz körüli szolgálatot 
általában... 

A király rendelete értelmében a papnőknek harminc éven át kell szüzességüket 
megőrizniök: az első tíz évben megtanulják a szertartásokat, a következő tíz évben szent 
tisztüket végzik, és a harmadik évtizedben másokat tanítanak erre. Harminc esztendő után, ha 
akarják, férjhez mehetnek, és felcserélhetik szent hivatásukat más életmóddal, de mint 
mondják, kevesen élnek ezzel a lehetőséggel, akik pedig megteszik, rendszerint 
szerencsétlenül járnak — életük hátralevő részét örökös bánatban és szomorúságban élik le, s 
ez másokat is babonás félelemmel tölt el, úgyhogy inkább megőrzik szüzességüket 
öregkorukig és halálukig. 

Numa a Vesta-szüzeknek nagy kiváltságokat biztosított: így például, még apjuk 
életében végrendelkezhetnek, gyám nélkül intézhetik ügyeiket, akárcsak a háromgyermekes 
anyák." Bárhova mennek, lictorok járnak előttük; ha a vesztőhelyre kísért halálraítélttel 
találkoznak, a kivégzést nem hajtják végre, de meg kell esküdniök rá, hogy a találkozás 
véletlenül és nem szántszándékkal történt. Aki gyaloghintójuk elé lép, halálbüntetéssel lakol. 
Kisebb vétségekért a Vesta-szüzeket megvesszőzéssel büntetik; néha maga a pontifex 
maximus hajtja végre a büntetést. A bűnöst ilyenkor mezítelenre vetköőztetik, s a 
megvesszőzés függönnyel elsötétített helyen történik. Ha papnő elveszti szüzességét, a Porta 
Collina közelében élve eltemetik. Itt, még a várfalon belül, van egy latinul aggernek nevezett 
halom, alatta pedig egy kisebb, földalatti helyiség, ahova létra vezet le. A helyiségbe vetett 
ágyat állítanak, mellette mécsest gyújtanak, odakészítik a legszükségesebb élelmiszereket, 
kevés kenyeret, cserépedényben vizet, tejet és olajat; így akarják maguktól azt a vádat 


elhárítani, mintha a legszentebb szolgálatokra felszentelt személyt éhhalállal ölnék meg. A 
bűnöst a Forumon át viszik egy szíjakkal szorosan átkötött és sűrün lefüggönyözött 
gyaloghintóban, hogy belülről semmi hang ki ne hallassék. A gyaloghintó elől mindenki 
csendben kitér, és az emberek mélyen lesújtva kísérik útján. Rómában nincs ennél 
félelmetesebb látvány, sem szomorúbb napjuk a város lakóinak. Amikor a gyaloghintó 
megérkezik a kijelölt helyre, a szolgák a szíjakat feloldják; a főpap a büntetés végrehajtása 
előtt titkos imát mond, kezét az istenekhez az égre emeli, majd a lefátyolozott vétkes papnőt 
ráállítja a létrára. Ezután ő maga és paptársai arcukat elfordítják, és amikor a papnő lemegy a 
föld alatti helyiségbe, a létrát felhúzzák, utána pedig a bejáratra sok földet hánynak, míg az 
egyenlővé nem lesz a halom felszínével. Így büntetik meg azokat, akik megszegik szüzességi 
fogadalmukat." 


M. E. (Plutarchos: Numa, 8—10. fej.) 


Szentélyekre és szent ligetekre vonatkozó szabályzatok 


I. Iuppiter Salonában (Dalmatia) felállított oltára 


Lucius Aelius Caesar másodízbeni, valamint Publius Coelius Balbinus Vibullius Pius 
consulságának évében [- i. sz. 137] október 9-én Gaius Domitius Valens duumvir iuri 
dicundo [bírói hatáskörű tanácstag] Gaius Iulius Severus pontifex közvetítésével az alábbi 
szigorú előírást tette közzé. , Iuppiter, te Legjobb és Legnagyobb, amidőn most a mai napon 
néked adom és szentelem ezt az oltárt, ezt azon előírások szerint és azon a területen adom és 
szentelem, amelyet most itt ma nyilvánosan megjelöltem, azaz: egészen az oltár aljáig, ahol a 
szűztalaj kezdődik." Ha valaki itt úgy mutatna be áldozati állatot, hogy belső részeit nem 
mutatja fel — az áldozatot ennek ellenére tekintsék szabályosnak." Ezen oltárra vonatkozó 
előírások egyébként legyenek azonosak Diana istennőnek az Aventinuson álló oltárának 
előírásaival. Ezen szabályzat szerint és ezen a helyen — úgy, amint mondtam — Legjobb és 
Legnagyobb luppiter: néked adom, ajánlom és szentelem ezt az oltárt, hogy jóakaratú és 
kegyes légy irántam, társaim iránt, Martia Iulia Salona város tanácstagjai, polgárai, lakói, 
valamint hitveseink és gyermekeink iránt!" 


H.I. (ILS 4907) 


2. Szent ligetre vonatkozó előírások 


Ezt a ligetet senki ne szentségtelenítse meg; ne vigyen ki és ne szállítson el belőle olyasmit, 
ami a ligethez tartozik, fát ne vágjon ki — legfeljebb az évenkénti szent szertartás napján. 
Azon a napon azonban, amikor ez a szent szertartás érdekében történik, büntetlenül szabad 
benne fát vágni. Ha valaki ezt az előírást megsérti, Iuppiternek tulkot áldozzon engesztelésül. 
Ha pedig tudva és rosszhiszeműen követi el a bűnt, Iuppiternek tulkot áldozzon és ezenfelül 
300 as bírságot fizessen. Az áldozati állat és a bírság behajtása a lIliget] ügyintézőjének 
feladata. 


H. I. (Az itáliai Spoletium — Spoleto — mellett talált felirat, ILS 4911) 


3. Szent terület felavatása 


Ezt a térséget, amely ezen jelzőkövekkel van körülvéve, valamint az aljában elhelyezett oltárt 
Imperator Caesar Domitianus Augustus Germanicus szentelte fel, olyan fogadalom alapján, 
amely hosszú időn át feledésbe merült, és nem teljesítették; a fogadalmi felajánlás annak a 
tűzvésznek megfékezését célozta, amely Nero idejében kilenc napon át pusztította a várost." E 
felavatás értelmében ezen határokon belül senkinek sem szabad épületet emelnie vagy 
meglévőt itt hagynia; nem szabad kereskedni, fát vagy egyéb növényt ültetni. Az a praetor, 
akinek ezen kerület igazgatása jutott osztályrészéül, illetve helyette valamely más magistratus, 
mutasson itt be áldozatul minden augusztus hó 23-án, Volcanalia ünnepén egy rőt színű 
bikaborjút és egy rőt színű kandisznót, és végezze el az előírt könyörgéseket." 


H. I. (Róma-városi felirat, ILS 4914) 


4. Egy africai szentély leltárából 


Leltár. luppiter Victor ezüstszobra a Capitoliumon;? fején ezüstből készült tölgyfakoszorú, 30 
levéllel; köztük elhelyezve 15 db makk; jobbján ezüst földgömb és Victoria szobra, kezében 
20 levelű pálmaággal, fején 40 levélből álló koszorúval; balkezében ezüst dárda... 

... Továbbá a nimfák szentélyében" a kupolán koszorú alakban körbefutó felirat, amely 
40 aranyozott betűt tartalmaz; a szavakat nyersaranyból vert levél alakú díszek választják el, 
szám szerint 10. 6 darab, a medencéhez erősített aranyozott serleg. Egy darab aranyozott 
kancsó; 6 darab bronzszobor, 6 darab márványszobor, köztük Cupido bronzszobra; 6 darab 
Silenus-szobor bronzból; 6 darab törülköző... 


H. I. (Cirta  — későbbi: Constantine —- város 
szentélyének leltárából, töredékesen, feliratos formában maradt 
fönn; ILS 4921) 


Róma papi testületeinek szertartásaiból 


Vergilius tudós késő ókori kommentátora, Servius gazdag vallástörténeti tudásanyagából sok 
mindent beleszőtt a költemények magyarázatába. Itt közölt észrevételei az Aeneisnek ahhoz a 
részéhez kapcsolódnak, amelyben a költő Aeneas pajzsának veretdíszeit írja le, és benne a 
római múlt egyes mozzanatait — így a jelentős papi testületeket is — megemlíti. 


,... Majd szökellő Salius-papokat, sok pőre lupercust 

Rótt fel az égből épp leeső pajzzsal, meg a gyapjas 

Sipkákkal... " 

8881 Jó (Vergilius: Aeneis 8, 663 skk.) 
Salius papokat: "! ők azok, akik Iuppiter, Mars és Ouirinus oltalma alatt állanak. Azért nevezik 
őket Saliusoknak, mert az oltárok körül ugrálnak ([[lat.: saliunt] és hármas dobbantásra 


táncolnak... 


Sok pőre lupercust: ? amikor Pan tiszteletére egykor a Lupercalia-ünnepet ülték, rablók 


hirtelen rajtaütéssel elhajtották a rómaiak nyáját. Azok ruhájukat is eldobva üldözőbe vették a 
latrokat; miután leverték őket és visszaszerezték állataikat, a pőrén kivívott siker emlékére 
megmaradt az a szokás, hogy Lupercalia ünnepet pőrén ülik meg. 


Meg a gyapjas sipkákkal: a flamenek süveget viseltek, amelyről rövid, gyapjas bojt csüngött 
alá. " Mivel azt forró nyáron nem viselték el, fejüket egyszerű lenfonattal kezdték átkötni, 
teljesen fedetlen fővel járniuk ugyanis nem volt szabad. Így kapták az általuk hordott 
lenfonatról a flamen nevet; eredetileg ti. flamennek hangzott; a filum [lat.: szál, fonadék] 
szóból. Ünnepnapokon azonban a lenfonatot le kellett tenniük és a süveget felvenni. 
Némelyek szerint ezt a viseletet a magasztos papi tisztség jeléül találták ki, mint ahogy az 
előkelő elhunytak fölé is oszlopot helyeznek, mintegy kimagasló rangjuk kifejezésére. Mások 
véleménye szerint a bojtos süveg nem a rang jelzésére szolgált, hanem onnan ered, hogy 
amikor Laurolaviniumban áldoztak, és a közelben tanyázó madarak az áldozati húst gyakran 
elragadták, a kiálló bojttal riasztották el őket. Innen maradt fenn az a szokás is, hogy 
Laurolaviniumban hatalmas bojtot viselnek, nem olyan rövidet, mint a Városban. 


Az égből leeső pajzzsal: Numa Pompilius uralkodása alatt az égből apró kerek pajzs hullott 
alá. A béljósok ezt arra magyarázták, hogy ahol ez a pajzs van, az a hely uralkodik majd a 
világon. Numa éberen ügyelt arra, nehogy a pajzsot ellenség elragadhassa; ezért Mamurius 
kovácsmesterrel számos hasonló pajzsot készíttetett, s azokat Mars szentélyében helyezték el. 
... Az ancile szó körülvágott és felhajtott szegélyű pajzsot jelent." 


H. I. (Servius ad Aen.) 


A papi méltóságok rangsora 


A papi tisztségeknek itt közölt rangsora még azokat a korai viszonyokat őrzi, amikor az 
, áldozó-király", a rex sacrificulus magasabb rangúnak számított a pontifex maximusnál, a 
későbbi, köztársasági idők főpapjánál; sőt, ez az utóbbi még az archaikus triász három 
flamen-papjánál is alacsonyabb rangú. A köztársasági időkben már a pontifex maximus 
kezébe jutott az állami kultusznak legmagasabb szintű irányítása — beleértve ebbe a nála 
formálisan magasabb rangú tisztségek betöltőinek kinevezését is. 

A papság rangsorát az istenek rangja szerint állapították meg. A legmagasabb rangú a 
Rex [király, ti. áldozó-király, rex sacrorum]; ezután következik a flamen Dialis, ő utána a 
Martialis, a negyedik helyen a Ouirinalis, ötödiken a pontifex maximus. Ennek megfelelően a 
Iszent lakomákon] csak a Király foglalhatja el a főhelyet. Iuppiter papja — a flamen Dialis — 
fölötte áll Mars papjának, az pedig Ouirinusénak, aki rangban éppen utána következik, és 
mindezek magasabb rangúak a pontifexnél. A Rex azért áll a főhelyen — mert a király a 
leghatalmasabb; Iuppiter papja azért jelentős, mert a világmindenség urának... papja; Mars 
papja azért, mert Mars az atyja a város alapítójának. Ouirinus istent Cures városból hozták 
Rómába, hogy társa legyen [Marsnak?] a rómaiak hatalmának védelmében. A pontifex 
maximus tekintélyét az adja, hogy őt tekintik az isteni és emberi dolgok bírájának és 
eldöntőjének. 


H. I. (Festus: De sign. verb. — A szavak jelentéséről — c. töredékes 
munkájából.) 


Az áldozó-király 


Kérdés: Miért nem szabad az , áldozatok királyá"-nak, akit latinul rex sacrorum címmel 
illetnek, állami tisztséget viselnie, és a nép előtt beszédet tartania? 


Felelet: Egykor, ősidőkben, a királyok végezték a legtöbb és a legfontosabb szertartást, és a 
papok élén ők mutatták be az áldozatokat is. Mivel azonban a királyok nem voltak 
mértéktartók, hanem dölyfösökké és elviselhetetlenekké váltak, a legtöbb görög államban 
megfosztották őket hatalmuktól, és csupán az isteneknek való áldozást hagyták meg 
számukra." A rómaiak viszont mindenestül megszüntették a királyságot, és más tisztség 
viselőjére bízták az áldozást. Ennek azonban nem hagytak meg semmi hatalmat, sem a néppel 
való kapcsolatot; azt akarták, legyen nyilvánvaló, hogy csupán a szent rítusok terén 
királykodhat, és királysága csak az istenekkel kapcsolatban érvényes. " Még most is fennáll az 
a szertartás, hogy , a király" a Forumon, a Comitiumnak nevezett térség közelében ősi rítus 
szerint áldozatot mutat be — ám azt elvégezvén a Forumról a lehető leggyorsabban menekülni 
köteles. 


H. I. (Plutarchos: Ouaest. Rom. 63.) 


Iuppiter papjának kötelmei 


A különféle papi tisztségek betöltői közül Iuppiter papjának, a flamen Dialisnak 
megkötöttségeit ismerjük a leggazdagabb forrásanyag alapján. Ezt a papi tisztséget — 
amelynek eredete még az archaikus isten-triász koráig nyúlik vissza — a legtekintélyesebbek 
közé sorolták. Csupán senator tölthette be, külön szolga (lictor) állt a rendelkezésére, és saját 
hivatali helyiséggel rendelkezett. Az előjogok fejében rá háruló tilalmak nagy része , tabu" 
jellegű vagy mágikus eredetű. Ezeknek legteljesebb összeállítását Aulus Gelliusnak, az i. sz. 
II. századi kompilátornak köszönhetjük. 


Iuppiter papjának számos szertartást, nemkülönben több szent kötelezettséget írtak elő, 
amelyekről a hivatalos papi könyvekben és Fabius Pictor első könyvében olvashatunk. 
Ezekből nagyjából a következőkre emlékszünk: , Szentségtörést jelent az, ha Iuppiter papja 
lóra ül; ugyanígy hadba készülő sereget, vagyis fegyveres erőt tilos a város határain kívül 
megszemlélnie; emiatt ritkán választották meg luppiter papját consullá, hiszen a rómaiak 
háborúik vezetését a consulokra bízták; nem szabad ezen kívül Iuppiter papjának esküt tennie, 
továbbá gyűrűt viselnie, csakis áttörtet és kő nélkülit. " A flamoniából, azaz Iuppiter papjának 
házából tüzet csak istentisztelet céljára lehet kivinni; ha ebbe a házba megkötözött rab lép, fel 
kell oldozni, és köteleit a nyitott udvaron keresztül a tetőre felhúzni, onnan pedig az utcára 
hajítani. Csomó nem lehet sem hegyes papi süvegén, sem övén, sem ruhája más részén; ha 
valakit korbácsolni visznek, és az illető könyörögve borul lábai elé, a büntetést azon a napon 
vétek végrehajtani. Haját csak szabad ember vághatja le. Nem érintheti meg a kecskét, a nyers 
húst, a borostyánt és a babot, s ezeknek nevét sem ejtheti ki. A szőlőtőből magasabban kinövő 
hajtások alá nem léphet. Annak az ágynak a lábait, amelyen alszik, vékonyan be kell kenni 
iszappal és három egymást követő éjszakánál többet nem tölthet ágyán kívül; " ágyába más 
nem fekhet. Ágyának lábánál ládika álljon, benne áldozati kalács. Körmének és hajának 
levágott darabjait termőfa alatt kell földbe ásni." Iuppiter papja minden nap végezzen 
áldozatot. Nem tartózkodhat a szabad ég alatt süveg nélkül; tető alatt viszont, a pontifexek 
nemrég kiadott rendelete értelmében, ahogy csak akar; ezt Masurius Sabinus írta le. Állítólag 


még egyéb könnyítéseket és engedményeket is adtak számára a szertartásokat illetően. 
Élesztővel kevert lisztet keze nem érinthet."! Alsóruháját csak fedett helyen veheti le, nehogy 
az égbolt alatt, mintegy Iuppiter szemei előtt, meztelen legyen. Lakomán senki nem ülhet nála 
magasabban, csak az áldozó pap [rex sacrorum]. Felesége halála esetén hivatalától megválik. 
Házasságát csak a halál bonthatja fel. Olyan helyre, ahol sír van, soha nem megy, halottat nem 
érint," nem tilos viszont a gyászmenetet elkísérnie. Körülbelül ugyanezek a szent előírások 
vonatkoznak feleségére is; amire állítólag különösen kell ügyelnie, az többek között a 
következő: festett ruhába öltözik, termőfa oltóágát viseli főkötőjén, és tilos több mint három 
lépcsőfokon felmennie, kivéve az ún. görög lépcsőket; végül, amikor az Argei szertartáson 
részt vesz, sem fejét fel nem díszítheti, sem haját nem fésülheti meg." 


11. MARS 


Feljegyeztem a Iuppiter papjára és Vesta-szűzre vonatkozó általános érvényű praetori 
rendelet szavait is: ,, Törvénykezésem ideje alatt sem Vesta-szüzet, sem Iuppiter papját nem 
kényszerítem esküre." M. Varro pedig a következőket állítja Iuppiter papjáról, Isteni dolgok 
IRes divinae] című művének második könyvében: , Egyedül ő visel fehér süveget, vagy azért, 
mert a legmagasabb rangú, vagy mert illő módon Iuppiternek is fehér állatot kell áldozni." 


K. I. (Aulus Gellius: Noct. Att. 10, 15) 


Nemzetközi szerződések vallási szentesítése 


Livius itt közölt elbeszélése a királyi Róma egyik nevezetes szerződésének formáját írja le: 
azt, amelyet Tullus Hostilius király alatt kötöttek Alba Longa népével, a város 
meghódolásáról. A — természetesen csekély történeti hitelű — leírásból az is következik, hogy 
a fetialisok intézményét Rómán kívül a többi latin város és törzs is ismerte. Az ezt követő 
szemelvényünk pedig a hadüzenet formuláját közli — ugyancsak Livius előadásában. A római 
felfogás szerint csak , igazságos és kegyes háborút" (bellum iustum ac pium) szabad viselni. 
A gyakorlatban ezt a nemes elvet úgy értelmezték, hogy a háború attól válik , szent és 
igazságos" jellegűvé, ha a hadüzeneti formákat megtartották, — tehát ha okot vagy ürügyet 
találtak a támadás megindítására. 


A fetialis kérdést intéz Tullus királyhoz: , Megparancsolod-e nekem, király, hogy az 
albai nép pater patratusáva rződést kössek?" És mikor a király parancsot ad, a fetialis ezt 
mondja: , Szent füveket kérek tőled, király." Mire a király: , Vedd a tiszta füvet". A fetialis a 
fellegvárból tiszta gyepfüvet hoz. Majd ezt kérdezi a királytól: , Megteszel-e engem, király, a 
Ouirisek római népének királyi hírnökévé, elismered-e segédeimet és fölszerelésemet is?" 
, Megteszlek — felel a király —, ha ebből sem rám, s a Ouirisek római népére sem származik 
hátrány." A fetialis Marcus Valerius volt; pater patratusnak — fejét és haját szent ággal 
megérintve — Sp. Fusiust tette meg. A pater patratus tiszte, hogy ... szentesítse a szerződést; 
ezt sok szóval, hosszú szöveg elmondásával végzi — nem érdemes elismételni. Majd 
felolvasván a feltételeket, azt mondja: , Hallgass meg, Iuppiter; hallgass meg, Alba népének 
pater patratusa; hallgass meg te, Alba népe. Mindahhoz, amit azokból a táblákból vagy 
viasztáblákról elejétől végig hamis szándék nélkül felolvastak, és amit itt ma világosan 
megértettek, ... a római nép elsőként sohasem lesz hűtlen. Ha akár döntés folytán, akár 
rosszhiszeműségből elsőként válna hűtlenné, akkor azon a napon úgy sújts le, ó, Iuppiter, a 
római népre, mint ahogy ma én sújtok le itt erre a sertésre; a csapás annál súlyosabb legyen, 
amennyivel te hatalmasabb és erősebb vagy nálam". Mihelyt ezt kimondta, egy szikladarabbal 
letaglózta a sertést. Az albaiak meg a maguk szent szövegeit, a maguk esküjét mondták el a 
maguk vezérének, a maguk papjainak szájával. 


K. F. (Livius I., 24) 


Evocatio deorum 


Az , istenek kiszólításának" ősi rítusáról a legrészletesebb felvilágosítást az 1. sz. V. században 
élt Macrobius adja. Közléseinek szó szerinti hitelessége erősen vitatott, annál inkább, mert az 
általa idézett szerzők és művek egy része más forrásból nem ismeretes; könnyen lehet tehát, 
hogy ezekben az esetekben fiktív nevekről van szó. Macrobius a római vallást ismertető 
munkájában gyakran (így ebben a szemelvényében is) Vergilius egy-egy szöveghelyének 
értelmezéséhez fűzi hozzá saját mondanivalóját. 


,, Isteneink, akik országunk eddig segítették, 
Szenthelyet, oltárt elhagytak mindent; ti veszendő 


Várost védtek..." 


L. I. (Vergilius: Aeneis, 2, 351 skk.) 


Ezek a szavak a rómaiak legősibb szokását és leginkább titkolt szent szertartását idézik fel. 
Tudjuk ugyanis, hogy minden város valamely isten oltalma alatt áll, s a rómaiaknak titkolt, 
sokak előtt ismeretlen szokása volt, ha egy ellenséges várost ostromolni kezdtek, és bíztak 
benne, hogy már-már elfoglalják, egy bizonyos varázsigével , szólították ki" annak védelmező 
isteneit; ennek oka részben az, hogy úgy hitték, másként nem képesek a várost elfoglalni, de 
még ha ez lehetséges lett volna is, bűnnek tekintették volna istenek foglyul ejtését. Ezért 
maguk a rómaiak sem akarták bárkinek is elárulni annak az istennek nevét, akinek oltalma 
alatt Róma városa áll, és városuk latin nevét is titokban tartották. Ami az isten nevét illeti, az 
a régi szerzők egyikének-másikának műveiben mégiscsak olvasható — jóllehet e tekintetben 
nincs közöttük egyetértés; így tehát a régi dolgok kutatói is megismerhetik az erre vonatkozó 
véleményeket. Némelyek luppitert tartják [Róma titkolt védőistenének], mások Lunát, 
akadnak, akik Angeronára gondolnak — aki szája elé tartott ujjával csendre int —, ismét mások 
pedig (és ezek véleménye számomra leginkább mérvadó) Ops Consiviát tartják ennek az 
istennek. A városnak valódi, titkolt neve azonban a legtudósabbak számára is titok; maguk a 
rómaiak vigyáztak arra, nehogy velük is megtörténjék az, amit ők maguk gyakran tettek az 
ellenséges városokkal, hogy tudniillik az ellenség , szólítsa ki" isteneiket, ha a védelmező 
isten neve közismertté válik. Arra is vigyázniuk kell, hogy ne keltsen zavart egy olyan 
félreértés, amelynek már többen áldozatául estek, hogy ti. úgy vélik, egy és ugyanazon 
varázsigével lehet valamely város isteneit kiszólítani és a várost magát elátkozni. Én ugyanis 
Sammonicus Serenus Titkok könyve [Res reconditae] című munkájában megtaláltam mindkét 
varázsigét; ezekről ő azt állítja, hogy egy bizonyos Furiusnak igen régi könyvéből idézi őket. 
Az a varázsige tehát, amellyel ostrom idején valamely város isteneit ki lehet szólítani, a 
következő: 

, Akár isten vagy Te, akár istennő, aki Karthago népét és városát oltalmad alatt tartod, 
Téged kérlek, te nagy isten, ki véded ezt a várost és népét: könyörgök hozzád és isteni 
társaidhoz: hagyjátok el Karthago népét és városát, hagyjátok magukra szent helyeit, 
templomait és városukat, és távozzatok el belőle! Népébe és államába ojtsatok félelmet, 
rettegést, feledést; hozzánk hivatván, jöjjetek Rómába énhozzám és az én népemhez; a mi 
szent helyeink, templomaink és egész városunk legyen kedvesebb és szeretettebb számotokra; 
úgy álljatok az én római népemnek és az én katonáimnak élére, hogy azt lássuk és 
észrevegyük. Ha így tesztek, fogadom: templomokat és ünnepi játékokat alapítok." 

.. Ha már az isteneket kiszólították, akkor magát a várost és seregét ily módon kell 
elátkozni; ezeket az átokigéket azonban csak dictatoroknak és imperatoroknak szabad 
elmondaniuk: 

,Ó Dispater, Veiovis és ti halotti istenek [Manes] — vagy ahogyan nevezni kell 
benneteket — ti mindannyian töltsétek el Karthago városát és seregét — azt, amelyre e szavaim 
mondása közben gondolok — a menekülés vágyával, rettegéssel és ijedelemmel; akik a mi 
légióink és seregünk ellen pajzsot, fegyvert emelnek — azt a sereget, azt az ellenséget, azokat 
az embereket, városukat és földjeiket, e helységek, vidékek, földek és városok lakóit 
távolítsátok el, a napvilágtól fosszátok meg őket; az ellenséges városokat és földeket — 
amelyekre e szavaim közben gondolok — : mindezeket és minden lakójukat, minden korú 
bármely személyt: tekintsétek átkozottnak és néktek feláldozottnak — úgy és oly módon, 
ahogyan ellenséget csak el lehet átkozni. ...Ha úgy cselekszetek, ahogyan ezt elgondolom, 
érzem és értelmezem, akkor ezen fogadalom, bárki és bárhol mondta is ki, legyen érvényes e 
három fekete bárány feláldozása által. Téged szólítalak, Földanya [Tellus], és téged, 
Iuppiter!" Miközben ezt a szót mondja: Tellus, érintse meg kezével a földet; amikor Iuppiter 
nevét ejti, emelje kezét ég felé; amikor a , fogadalom" szót mondja, érintse kezével a mellét. 
Tudomásom szerint a régi időkben az alábbi városokat átkozták el ilyen módon: Itália 
területén... Fregellaet, Gabiit, Veiit, Fidenaet; Itálián kívül Karthagót és Korinthost, továbbá a 
gall, hispán, afrikai, mór és egyéb ellenséges népek seregeit és városait — ezeket a régi 


évkönyvek meg is nevezik. 


H. I. (Macrobius: Saturnalia 3, 9) 


Róma titkos és misztikus nevei 


Április 21-én alapította Romulus Róma városát [a következőképpen]: összehívta valamennyi 
környező település lakóit, és meghagyta nekik, hogy hozzanak egy-egy rögöt saját földjükről. 
Ezzel mintegy előjelét adta annak, hogy Róma egykor valamennyi föld ura lesz. Ezután 
kezébe ragadta a szent kürtöt — ezt a rómaiak saját nyelvükön lituusnak mondják" — és ennek 
hangjai mellett kimondta a város nevét: ezáltal ő [ti. Romulus] lett minden későbbi szent 
beavatási szertartás kezdeményezője. A városnak három nevet adott: az egyik misztikus, a 
másik szent, a harmadik , politikai" [ti. profán] elnevezés. A város misztikus neve: Erós. Ez 
azt fejezi ki, hogy mindenkit szent szeretet töltsön el a város iránt; ezért nevezi a bukolikus 
költő rejtett utalással Róma városát Amaryllisnek."" A szent név: Flóra, azaz: virágzó. Innen 
ered a római Anthestéria [lat.: Floralia] ünnepe." A világi név: Róma. A szent nevet mindenki 
ismerheti, és aggály nélkül ki is mondhatja; a misztikus nevet azonban csak a főpapoknak volt 
szabad kimondani a szent szertartások alkalmából. Mondják, hogy az egyik vezető embert 
egyszer keményen megbüntették amiatt, hogy a város misztikus nevét a tömeg jelenlétében 
nyíltan ki merészelte mondani. Miután [Romulus] ily módon a város nevét megállapította és 
azt felavatta, egy bikát fiatal tehénnel együtt igába kötött, és körbejárva kijelölte a majdani 
falat. A bikát a rúdnak a nyílt mező felé eső oldalához kötötte, a tehenet pedig a belső, a város 
felé eső oldalra, hogy a város férfiai félelmetesek legyenek a külső ellenséggel szemben, 
asszonyai pedig adjanak gazdag ivadékot.? Ezután a városon kívüli területről maga is fogott 
egy rögöt, s azt a többi, már korábban odahozott rög után a város felé dobta. Ez annak előjele 
volt, hogy a város minden időkben a külső népek [meghódítása] útján fog gyarapodni — s ez 
hamarosan kezdetét veszi. 


H. I. (Johannes Lydus: De mensibus IV. 73) 


A Fratres Arvales összejöveteleinek jegyzőkönyvéből 


A , mezei testvérek", Fratres Arvales papi testülete nem tartozott a legjelentősebbek közé. 
Ennek a 12 tagú testületnek fő feladata a termékenységet fenntartó agrárkultuszok irányítása 
volt. Tagjait a császárkorban maga a császár nevezte ki; vezetőjük az évenként a tagok által 
választott magister. A testület évenként, az aratási munkák megkezdése előtt, május utolsó és 
június első napjaiban ünnepet tartott az általuk leginkább tisztelt istenek számára. Ezek: Mars 
(mint a terményeket mindenfajta külső káros behatástól védő isten); az , isteni istennő", Dea 
Dia — akit Ceresszel, a földek termékenységének istennőjével azonosítottak; továbbá a 
házakat és lakóikat védelmező Larok, valamint a Semo-istenek, akik a vetés (lat.: semina) 
sarjadásán őrködtek, és az érés különböző időpontjainak megfelelően más-más időben 
, szólították" a szántóvetőket. Ezeket az ünnepeket saját szentélyükben tartották, Rómától kb. 
5 mérföldnyire délre, a Via Campana mentén. Ennek a szentélynek régészeti feltárásakor — 
még a XVIII. században — kerültek napvilágra a szent összejövetelekről készült és feliratos 
formában megörökített jegyzőkönyvek. Ezek pontos leírást adnak a végzett szertartásokról és 
elhangzott imaformulákról. Bár a feliratok az i. sz. II-IV. századból maradtak fenn, 


formuláik, és főként az ősi előírásokat követő mágikus jellegű imaformulák a római vallás 
korai kultikus szokásaira is fényt vetnek. — A részben nehezen érthető szövegek 
magyarázatában e feliratok legjobb kommentáros kiadását követtük elsősorban: W. Henzen: 
Acta fratrum Arvalium. (Breslau, 1874.) 


12. TRÓNOLÓ RÓMA 


Május 29. napján Dea Dia szent ligetében Alfenius Avitianus helyettes előljáró az 
oltáron két disznót vágott le áldozatként a liget netáni megszentségtelenítéséért és az ott 
végzett [tiltott] tevékenységért." Azután tiszteletadásként tehenet áldozott, majd a terembe 
visszatérve leült papi székére; majd az oltárhoz tért vissza, és azon sertés belső részeit mutatta 
be áldozatul. A szent körzetben egy fűkoszorúval ékesített ezüst tüzhelyen tehén belső részeit 
mutatta be, visszatért a terembe, az áldozat elvégzését bejegyezte a szertartáskönyvbe, letette 
bíborszegélyű tógáját, majd kamrájába vonult vissza. A délelőtt folyamán a Fratres Arvales 
átvették bíborszegélyű tógáikat, összegyültek a teremben, leültek a padsoraikba, feljegyezték 
jelenlétüket és az áldozás megtörténtét, majd ettek az engesztelő sertés húsából és véréből. 
Ezután bíborszegélyű tógájukban, fedett fejjel és kalászkoszorúval a szent ligetbe vonultak, itt 
Alfenius Avitianus helyettes elöljáró vezetésével kövér bárányt áldoztak, és megszemlélték, 
hogy az áldozat kedvező előjelű-e. Az áldozat elvégeztekor tömjént és bort mutattak be. Ismét 
visszatértek a szentélybe; itt az asztalon áldozati lepényt fogyasztottak, majd a szentély előtti 
pázsiton a helyettes elöljáró és a flamen mutatta be áldozatát. Ismét az épületi oltárhoz térve, 
bemutatták ajándékaikat, a flamen és a helyettes elöljáró borral színültig tele serlegeket és 
tálakat hozott, a bejárat előtt tömjént és bort áldoztak, majd megálltak a bejárat előtt." 
Közülük ketten a közszolgákkal elmentek a gyümölcsökért, és visszatérve azokat jobbról 
balra kézről kézre adták, majd ugyanezt [a szertartást] ellenkező irányban megismételték, és 
így adták át a közszolgáknak a gyümölcsöket. Az épületbe visszatérve fohászkodtak a szent 


lepények fölött, s azokat a nyitott ajtón át a dombra hajigálták; a márványpadokra leülve, a 
közönségnek babérkoszorús cipókat osztogattak. Mindenki , rabolhatott" magának egy-egy 
darabot; ezután olajjal megkenték az istennők [szobrait], s a szentélyt bezárták. Mindenki 
kiment. A papok pedig bezárkózva és tógájukat felgyűrve átvették a könyveket, és 
tánclépésben, hármas dobbantás ütemére ezt a verset énekelték:?? 


Minket, ó Larok — segítsetek! 
Minket, ó Larok — segítsetek! 
Minket, ó Larok — segítsetek! 


Marmar! Ne engedd, hogy vész és romlás törjön sokakra! 
Marmar! Ne engedd, hogy vész és romlás törjön rá, sokakra, ! 
Marmar! Ne engedd, hogy vész és romlás törjön rá sokakra ! 


Elégeld meg [fa bajokatj vad Mars! A küszöbre ugorj! Állj itt meg! 
Elégeld meg őket, vad Mars! A küszöbre ugorj! Állj itt meg! 
Elégeld meg őket, vad Mars! A küszöbre ugorj! Állj itt meg! 


A Semo-istenek" — hol ez, hol az — szólítanak majd mindenkit! 
A Semo-istenek — hol ez, hol az — szólítanak mindenkit! 
A Semo-istenek — hol ez, hol az — szólítanak mindenkit! 


Marmor!" Segíts minket! 

Marmor! Segíts minket! 

Marmor! Segíts minket! 

Diadal! Diadal! Diadal! Diadal! Diadal! 


A hármas ütemű tánc után adott jelre a közszolgák beléptek, és átvették a könyveket. 


H. I. (Acta Fratrum Arvalium ILS 5036, 5039) 


Csodajelek és vallási intézkedések a II. pun háború idején 


A II. pun háború kora — a maga páratlan megpróbáltatásaival — jelentős szakasza volt a római 
vallás fejlődésének is. A római hit szerint minden szerencse és kudarc az istenek jó vagy 
rosszindulatának, elégedettségének vagy haragjának folyománya. Így hát — a senatus 
vezetésével — különös gonddal figyelték és jegyezték fel a természet minden olyan szokatlan 
jelenségét, amelyből az égiek hangulatára lehetett következtetni. Az egyes katonai kudarcok 
után (és három egymást követő évben négy súlyos vereség is érte Rómát: a Trebia, Ticinus, 
Trasimenus és Cannae mellett vívott csatákban) utólag is megpróbáltak rábukkanni azokra a 
mulasztásokra, amelyeket az istenekkel szemben elkövettek. Új mozzanatként jelentkezik 
továbbá ebben az időszakban a görög vallási hiedelmek és rítusok fokozott és szinte rohamos 
átvétele — alighanem olyan meggondolás alapján, hogy az eddigi kultuszok nem biztosították 
az istenek kedvezését, tehát új és az eddigieknél hatékonyabb módszerekhez kell folyamodni; 
ezeket pedig a görög világ nyújtotta. Erre az egész folyamatra vet fényt Livius elbeszélése az 
1. e. 217-ben elszenvedett Trasimenus tavi vereség utáni eseményekről. 


0. Fabius Maximus, a másodízben megválasztott dictator hivatalba lépése napján 


összehívta a senatust,?" s az istenekkel kezdve szavait, bebizonyította az atyáknak, hogy C. 
Flaminius consult inkább a szertartások és a jósjelkérdések elhanyagolása, mint 
elhamarkodottsága és tapasztalatlansága miatt lehet elmarasztalni, s hogy magukat az 
isteneket kell megkérdezni, mi módon lehet kiengesztelni haragjukat. Ezért olyan határozatra 
vette rá őket, amihez nem egykönnyen, s csak elrettentő csodajelek esetén szoktak volt 
folyamodni: a decemvirek tekintsék meg a Sibylla-könyveket. Ezek, a szent könyvek átnézése 
után, a következőket közölték az atyákkal: a háború elején Marsnak tett fogadalmat, amelyet 
nem teljesítettek illő módon, sokkal fényesebb szertartások kíséretében meg kell újítani," 
luppiternek nagyszabású játékokat, az eryxi Venusnak és az Értelemnek szentélyt kell 
felajánlani; "" általános könyörgést s az isteneknek szent lakomát kell rendezni, s ver sacrumot 
fogadni arra az esetre, ha a háború szerencsésen fejeződik be, s az állam helyzete ugyanaz 
marad, mint háború előtt. Minthogy Fabiust le fogja kötni a háború gondja, a senatus M. 
Aemilius praetornak parancsolta meg: gondoskodjék róla, hogy a főpapi testület 
jóváhagyásával mindezt időben végrehajtsák. 

E senatusi határozat után a praetornak a testülethez intézett kérdésére C. Cornelius 
Lentulus főpap azt a választ adta, hogy a ver sacrum ügyében mindenekelőtt a nép véleményét 
kell kikérni, mert a nép határozata nélkül nem történhet meg a felajánlás. A néphez a 
következő hagyományos kérdéseket intézték: 

— Óhajtjátok-e, parancsolj átok-e a következőket: Ha a Ouirisek római állama, ahogy 
óhajtom, a következő öt évben fennmarad, s épségben túléli a háborút, amelyet a római nép a 
carthagóiak, s az Alpokon innen lakó gallusok ellen folytat, akkor a római nép áldozatul 
felajánlja az isteneknek, hogy mindazt a disznót, juhot, kecskét, és marhát, amit ez a tavasz 
hoz, s amit még nem ajánlottak fel, attól a naptól, amelyet a senatus és a nép kijelöl, 
Iuppiternek szenteli. Aki áldozni akar, áldozzon, amikor és amilyen szertartással akar, s 
bármiképpen áldozik is, áldozata legyen érvényes. Ha pedig a jószág, amit feláldoznának, 
elpusztul, az ne számítson áldozatnak, és ne számítson bűnnek. Ha pedig valaki akaratlanul 
tönkreteszi vagy megöli, ne terhelje vétek; ha pedig valaki ellopja, az ne a nép bűne legyen, s 
azé sem, akit megkárosítottak. Ha valaki tudtán kívül baljós napon áldoz, áldozata számítson 
helyesnek. S akár éjjel történik, akár nappal, akár szolga mutatja be, akár szabad, az áldozat 
számítson helyesnek. S ha előbb történnék az áldozat, mint a senatus és a nép elrendelte, 
legyen a nép tiszta és szabad ettől a vétektől. 

Ugyanezért háromszázharminchárom és egyharmad ezer as költséggel megrenfezendő 
nagy ünnepi játékokra tettek fogadalmat, és még arra, hogy Iuppiternek háromszáz ökröt, sok 
más istennek fehér ökröket és egyéb jószágokat vágnak áldozatul. Mikor a fogadalmak előírás 
szerint elhangzottak, áldozati ünnepet hirdettek. Ezen nemcsak a város lakói vettek részt az 
asszonyokkal és a gyermekekkel, hanem azok a földművesek is, akiknek egyéni sorsuk miatt 
nem volt közömbös az állam helyzete. Ezután három napon át vendégséget rendeztek az 
isteneknek, amelyen a decemvirek látták el a szent szolgálatot. Nyilvánosan hat vánkost 
helyeztek el, egyet lIuppiternek és Iunónak, a másikat Neptunusnak és Minervának, a 
harmadikat Marsnak és Venusnak, a negyediket Apollónak és Dianának, az ötödiket 
Vulcanusnak és Vestának, a hatodikat Mercuriusnak és Ceresnek. Ezután szentélyek építésére 
tettek fogadalmat. O. Fabius Maximus dictator az eryxi Venusnak ajánlott fel templomot, 
minthogy a sorskönyvek szerint ezt neki, a legfőbb állami tisztség viselőjének kellett 
megtennie, T. Otacilius praetor pedig az Értelemnek ígért szentélyt. 


M. Gy. (Livius XX., 9-10) 


A senatus határozata a bacchanaliákról 


Livius elmondja (39, 8—19. fej.), hogy az i. e. 186. évben , földalatti összeesküvések" híre 
jutott el a senatushoz; egy görög származású ember propagandát kezdett Bacchus-Dionysos 
misztériumainak és orgiasztikus szertartásainak terjesztésére. Ez a titkos kultusz két irányból 
hatolt be Rómába: Etruria felől — ahol azonban csupán évenként három ünnepet tartottak, azt 
is nappal —, és Campaniából, ahol már rendszeres éjszakai összejövetelek járták. Ez az utóbbi 
látszott a veszélyesebbnek; hívei közrendűek és rabszolgák közül kerültek ki, és az éjszakai 
ünnepségek, a misztériumok titkolt jellege kicsapongásokra vagy — ami még rosszabb — 
politikai felforgató tevékenységre engedett következtetni. A senatus gyorsan és szigorúan 
cselekedett: a vétkeseket részben halálbüntetéssel, részben börtönnel sújtotta, és rendeletileg 
tiltotta meg Bacchanalia-ünnepségek tartását egész Itáliában. Az erről szóló senatusi határozat 
egy bronztáblán, feliratos formában maradt fenn; szövegéből kitűnik, hogy a tilalom nem volt 
teljes; azok számára, akik vallási hagyományaik alapján ragaszkodtak a misztériumkultusznak 
ehhez a formájához, szigorú felügyelet mellett megengedték annak folytatását; kultuszuk 
számára azonban propagandát nem volt szabad folytatniuk. A tilalom fenntartásos jellege azt 
igazolja, hogy a Bacchanalia megtiltásával a senatus inkább politikai, mint vallási célokat 
követett. A tilalom a senatus hangadó konzervatív köreinek aggodalmát is kifejezi a görög 
eredetű szellemi áramlatok terjedésével szemben; néhány évvel később Rómából száműzték a 
görög (epikureus) filozófusok egy csoportját, majd a rétorokat és a , káldeus" csillagjósokat is. 


Ouintus Marcius és Spurius Postumius consulok összehívták a senatust október 7-én 
Bellona templomában. A jegyzőkönyv elkészítésekor jelen volt Marcus Claudius, Lucius 
Valerius, Ouintus Minucius. Azokra vonatkozólag, akik Bacchanaliák tartására szövetkeztek, 
a következők közzétételét határozták: Senki közülük a jövőben ne merjen Bacchanaliát 
tartani; ha vannak olyanok, akik azt állítják, hogy számukra ez szükséges, keressék fel 
Rómában a praetor urbanust, és meghallgatásuk után kérésükről senatusunk döntsön; a 
döntéshez legalább száz senator jelenléte szükséges. A bacchánsnők közé férfi ne merjen 
keveredni, sem római polgár, sem a latin néphez [nomen Latinum] tartozó, sem a 
szövetségesek közül senki — kivéve ha a praetor urbanust felkereste, és az a senatus határozata 
alapján — amelynek hozatalakor legalább száz senatornak kell jelen lennie — engedélyt nem 
ad. Ez a senatus határozata. Senki férfi nem vállalhat papságot; elöljáró tisztét sem férfi, sem 
nő nem töltheti be; nem tarthat közülük magánál senki sem közös pénzt. Sem férfit, sem nőt 
tisztségre vagy tisztség helyettesítésére nem választhatnak. Senki a jövőben ezek után ne 
akarjon titkos esküvésben, fogadalomban vagy szövetkezésben, avagy ilyenre irányuló 
megegyezésben részt venni, ilyen jellegű ígéretet egymásnak sem tehetnek. Titkos 
szertartásokat senki ne merjen végezni. Szertartást sem nyilvános helyen, sem 
magánterületen, sem a városon kívül senki nem rendezhet, kivéve, ha felkeresi a praetor 
urbanust, s az a senatus határozata alapján — melynek meghozatalakor legalább száz 
senatornak kell jelen lennie — engedélyt nem ad. Így határozott a senatus. Több mint 
összesen öt személy — férfiak és nők együtt — nem tarthatnak vallási szertartást; ezek közül 
férfi nem lehet több kettőnél, nő pedig nem több háromnál - kivéve, ha a praetor urbánus és a 
senatus erre a fent megjelölt feltételek mellett engedélyt ad. A fenti határozatot gyűlésen kell 
kihirdetni, nem kevesebb, mint három vásárnap [nundinae] alkalmából, hogy mindenki 
tudomást szerezzen a senatus határozatáról, amely határozat ilyképpen szólt. Ha ezután is 
lesznek olyanok, akik a fent feljegyzett rendelet ellen cselekszenek, azok ellen a határozat 
értelmében főbenjáró pert kell indítani. A senatus továbbá úgy határozott, hogy mindezt 
érctáblára kell vésni, s azt olyan helyen kifüggeszteni, ahol a legkönnyebben olvasható. A 
Bacchus-szentélyeket, amennyiben ilyenek vannak — kivéve a netán bennük található szent 
tárgyakat —, a fenti rendelet értelmében ezen táblák kifüggesztésétől számított tíz napon belül 


el kell távolíttatni. 


H. I. (Bronztáblára vésve maradt fenn; vö. ILS 18; E. Diehl: Altlateinische 
Inschriften", 262) 


Törvénytervezett a vallás védelméről 


Platón az ideális állam fantáziaképének megrajzolása után egy újabb (egyben utolsó) 
művében a megvalósítható legtökéletesebb állam törvényeinek rendszerét és tartalmát is 
felvázolta. Ezzel a szándékkal írta meg Az állam (Politeia) című munkája után a Törvények 
(Nomoi) könyveit. Az ő példáját követte Cicero, amikor a római állam , ideális" és csupán 
elméleti értékű ábrázolása után (De re publica — A köztársaságról) kísérletet tett a római állam 
számára hasznos törvényrendszer kidolgozására is; ennek a törekvésnek eredménye De 
legibus (A törvények) c. műve. Ebbe illesztette bele azokat a törvényeket is, amelyek a vallás 
megtartására vonatkozó előírásokat tartalmazzák. Elgondolásai (amelyek megvalósítására 
sohasem történt kísérlet) megfelelnek az , ősi hagyományok" helyreállításáról és a szükséges 
vallási megújhodásról szóló nézeteknek. Ezeket a törekvéseket később Augustus császár 
érvényesítette valláspolitikájában. Cicero munkája párbeszédes formájú; az elképzelt 
beszélgetőfelek: öccse, Ouintus Cicero és ő maga. Ez a fikció a tervezetnek egészen 
személyes jelleget ad. A konkrét intézkedések felsorolását elvi alapvetés előzi meg: ebben 
Cicero állampolgári kötelességgé teszi az állam isteneibe vetett hitet — bár ő maga még puszta 
létüknek szokványos bizonyítékait sem találta elégségeseknek. 


Az istenekhez tisztán kell közeledni: irántuk tiszteletet tanúsítani, és minden más 
érdeket félretenni. Aki másként cselekszik, azon maga az isten áll bosszút. 

Senkinek se legyenek egyéni istenei, sem újak, sem idegenek, csupán az államtól 
befogadottak; egyénileg is azokat az isteneket tiszteljék, akiknek kultuszát ősi szokás szerint 
atyáinktól átvettük." 

Templomokat a városokban létesítsenek; a földeken pedig szent ligeteket és 
lakóhelyeket a Larok számára. 

A család és az ősök vallási szokásait őrizzék meg. 

Tiszteljék az isteneket; azokat, akiket mindig 15 égieknek tartottak, de azokat is, akiket 
érdemeik az őket méltán megillető égbe juttattak: Herculest, Libert, Aesculapiust, Castort, 
Polluxot, Ouirinust, valamint azon [tulajdonságokat], amelyek folytán az embernek a 
mennybemenetel megadatik: az Értelmet, az Erényt, a Kegyeletet, a Becsületességet"; a 
templom ezek dicséretére szolgáljon, ne pedig bűnöknek kedvezzen. 

A szokásos szent szertartásokat tartsák meg. 

Ünnepnapokon tegyék félre az ellentéteket; ezeket a napokat ünnepeljék együtt azokkal 
a rabszolgákkal, akik már befejezték munkájukat. Az ünnepet úgy rendezzék, hogy az 
évenkénti munkaszüneti időre essék. A megszabott terményeket és gyümölcsöket a papok 
nyilvánosan áldozzák fel; ez meghatározott áldozatokon és napokon történjék; és ugyancsak 
más, kijelölt napokat tartsanak fenn a tej és a szaporulat bőségéért való áldozásra. Nehogy ezt 
elhibázzák, szabják meg a papok az áldozatok módját és évenkénti menetét; ők 
gondoskodjanak arról is, hogy az egyes istenek számára hozott áldozatok szépek és nekik 
megfelelőek legyenek. 

A különféle istenekhez más-más papok tartozzanak. A pontifexek valamennyi isten 
kultuszát irányítsák, némelyekét pedig a flamenek."" A Vesta-szüzek a városban őrizzék az 
örök tüzet a közös tűzhelyen. 


Azok, akik tájékozatlanok az ezekhez a magán és állami áldozatokhoz illő 
módszerekben és szertartásokban, tanuljanak az állami papoktól. Ezeknek pedig három fajtája 
legyen: egyik, hogy a szertartásokat és az áldozatokat irányítsa, másik, hogy megmagyarázza 
a jósok és jövendőmondók azon homályos kijelentéseit, melyeket a senatus és a nép elfogad; 
végül a legjobb és leghatalmasabb Iuppiter akaratának tolmácsolói, az állami augurok, ezek az 
előjelekből és madárjóslatokból lessék a jövőt, és őrizzék meg tudományukat,? a papok 
vizsgálják meg a szőlőskertekre, füzesekre és a nép üdvére vonatkozó előjeleket; azok, akik a 
háború vagy a nép ügyét intézik, a  madárjóslatot előre jelentsék, s annak 
engedelmeskedjenek; lássák előre az istenek haragját, s azt hárítsák el; az ég bizonyos tájain 
megjelenő villámokat értelmezzék, s tartsák a várost, a földeket és a megfigyelésre kijelölt 
helyeket szabadon. Ha egy augur bármiről kijelenti, hogy meg nem engedett, jogtalan, bűnös, 
ártalmas, az legyen érvénytelen és végre nem hajtható; bárki, aki nem engedelmeskedik, 
halállal bűünhődjék. 

A fetialisok legyenek a bírái és hírnökei a szerződéseknek, békének és háborúnak, 
fegyverszüneteknek és követségeknek; a háború dolgában ők döntsenek. 

Ha a senatus úgy határoz, az előjeleket és csodákat etruszk haruspexek terjesszék elő, és 
Etruria tanítsa meg előkelőinket erre a tudományra. Hozzanak engesztelő áldozatot azoknak 
az isteneknek, akikről így határoznak, és engeszteljék ki a villámokat, s mindent amit csak a 
villám sújtott. 

Az asszonyok ne rendezzenek éjszakai áldozatokat, kivéve azokat, melyeket a rítus 
szerint a népért hoznak; és senkit ne avassanak be közülük, csakis Ceres görög 
misztériumába, úgy ahogy szokás. 

Az olyan szentségtörést, amit nem is lehet kiengesztelni, istentelen cselekedetnek kell 
minősíteni; amit ki lehet engesztelni, azt állami papok engeszteljék ki. 

Nyilvános ünnepi játékok alkalmával, amennyiben versenykocsi és test-test elleni 
küzdelem nélkül tartják, a közhangulatot mérsékeljék lantok és fuvolák zenéjével, és ezt 
kapcsolják össze az istenek tiszteletével. 

Az ősi szertartások közül a legszebbeket ápolják. 

Az Ida-hegyi Anya szolgáin" kívül senki ne kérjen alamizsnát, és ők is csak a szokásos 
napokon. 

Azzal, aki ellopja vagy elrabolja a szent áldozatra felajánlott tárgyat, apagyilkosként 
bánjanak el. 

Az esküszegők isteni büntetése a pusztulás, emberi büntetése pedig a szégyen. 

A fajtalanságot a legsúlyosabb büntetéssel sújtsák a papok. 

Istentelen ember ne merészelje az istenek haragját ajándékokkal csillapítani. 

Óvatosan tegyenek fogadalmakat; a törvény megsértői nyerjék el büntetésüket. 

Senki se ajánlja fel szent áldozatul a földet. Az arany, ezüst, elefántcsont felajánlásának 
pedig legyen meg a kellő mértéke. 

A hagyományos családi szertartások maradjanak meg. 

A halotti istenek jogai legyenek sérthetetlenek. Az elhunyt derék hozzátartozókat isteni 
lényekként tiszteljék; a temetkezési költségeket és a gyászt azonban korlátozzák. 


K. I. (Cicero: De legibus 2, 8—9. fej.) 


Caesar megistenülése 


A görög mitológiának ismert motívuma volt a katasteris mos, az a hit, hogy egy ember ill. 
hérosz halálában csillaggá vagy csillagzattá válik (gör.: astér — csillag). Ilyen mítoszokkal 
magyarázták egyes csillagok vagy egész csillagképek eredetét, vö. pl. az Oriónhoz, Kastór és 


Polydeukéshez, Andromedához fűződő mítoszokat. A hellenizmus korában ez a hiedelem 
történeti személyekre is kiterjedt. Ezt az elképzelést vonatkoztatta Octavianus-Augustus 
Caesarra, annak az üstökös csillagnak megjelenése alkalmából, amelyről Plinius is, Servius is 
megemlékezett; nagy valószínűséggel állítható, hogy Caesart azóta megistenült személynek, 
divusnak tekintették, bár , az állam istenei" közé való befogadása csak később történt meg. 
Ovidiusnak ez a mitikus motívum adott lehetőséget arra, hogy az Átváltozások 
(Metamorphoses) c. mítosz-feldolgozó művét ezzel a legfrissebb , átváltozás"-sal: Caesar 
katasterismosával, csillaggá- és istenné-válásával zárja le. Az itt közölt szemelvény Caesar 
meggyilkolásához kapcsolódik. Ősanyja — Venus istennő (őrá utal a szöveg első sorának 
Cytherea neve) — luppiternek panaszkodik legdicsőbb sarjának korai halála miatt; erre 
válaszul hangzanak el Iuppiter szavai. A legfőbb isten nemcsak vigaszt nyújt, hanem a jövőt 
is meghirdeti. 


,, Ő, akiért küzdesz, Cytherea, korát befejezte, 

éve letelt, épp annyi, amennyi a földön övé volt. 
Istenként föl az égbe kerül, templomban imádják, 
s ezt te teszed, s fia, az, ki nevét is majdan örökli, 
s hordja a terhét majd, s később, mikor apja, ölőin 
bosszut áll, minket segítőiül élvez a harcban. "? 


Ezt csak alig mondotta, mikor közepén a tanácsnak 
már ott állt a kegyes Venus, úgy, ahogy más ki se látta, 
és Caesar lelkét, mielőtt az a légbe oszolna, 

vette magához, hogy társul vigye égi tüzekhez; 

míg viszi, látja, kigyúl, és érezi, éget: azonnal 
messze bocsátja öléből: száll magasabbra a holdná 
üstöke lángot vet, tág térben húzza magával, 
csillagként sugaraz, s látván fia tetteit, ez mind 

— vallja — nagyobb, mint mit maga tett, 5 így veszteni örvend. 
Ez megtiltja, hogy apjánál magasabbra becsüljék, 

csakhogy a Hír, a szabad, mely nem fiigg semmi parancstól, 
őt magasabbra emelve, ez egyben mond neki ellent: 

így kicsinyebb Agamemnonnál Atreus, a dicsőnél, 

Aegeus Theseusnál, Peleust megelőzi Achilles; 

s végezetül, hogy még illőbb példákra utaljak, 

Saturnus kicsinyebb Iuppiternél, mert Iuppiternek 

hódol az égbeli vár s a világ hármas birodalma, 
Augustusnak a föld; mindketten apák, fejedelmek. 

Istenek, Aeneast kísérők, kiknek a kard s láng 

meghódolt, s ti is Itthoniak, s te Ouirinus, a város 

apja, s e mindig győztesnek nemzője Gradivus, 

s Vesta, ki Caesarnak házában lelsz kegyes otthont 

s Caesar Vestájával együtt Phoebus ki amott laksz, 

és Iuppiter, tarpeiai vár tetejében uralgó, 

s más isten, kit a költőnek szólítani jámbor: 

későn jójjön a nap, csak már mikor én nem is élek, 

melyen az isteni Augustus tovahagyja a földet, 

égbe kerül, s onnan hallgatja meg esdekelésünk! 


46 
I, 


D. G. (Ovidius: Átváltozások 15, 816 skk.) 


Az üstökösökről 


Az üstökösök csaknem minden nép körében vallásos vagy babonás hiedelmek forrásai voltak. 
Plinius a maga nagy természettudományi művébe is beágyazta a hozzájuk fűződő 
elképzeléseket. Kiindulópontja az, hogy az ilyen égi jel mindig kedvezőtlen eseményt hirdet. 
E szabály alól csak egyetlen — ám annál nevezetesebb — kivételt ismer: azt az üstököst, amely 
nem sokkal Caesar meggyilkolása után vált láthatóvá. 


Némely üstökös a bolygók pályájához hasonlóan mozog, mások pedig mozdulatlanok. 
Majdnem mindegyik az ég északi részén mutatkozik, de megjelenésének helye közelebbről 
nem meghatározható. Leginkább az égnek azon a jobban megvilágított részén mutatkoznak, 
amelyet tejútnak nevezünk. ...Etiópia és Egyiptom népei ismernek egy különösen ijesztő 
üstököst, amely nevét az akkor uralkodó Typhón királyról nyerte; tüzes és tekervényes a 
megjelenése, látványa félelmetes; nem is annyira csillag, inkább tűzcsomó. Előfordul, hogy a 
bolygóknak és más csillagoknak is látható üstöke. Az üstökös azonban soha nem jelenik meg 
a nyugati égen. Általában félelmet keltő csillag ez, és nehezen engesztelhető. Ilyen jelent meg 
például az Octavius consul alatti belviszály idején," majd ismét Pompeius és Caesar 
polgárháborújában, a mi időnkben pedig akkor, amikor Claudius Caesar méreg áldozata lett, 
és Domitius Nero lépett örökébe, " majd ez utóbbi császár idején szinte állandóan mutatkozott 
ijesztő alakban. A hozzáértők szerint jelentősége van annak is, az ég mely része felé 
terjeszkedik, mely csillag erejét veszi át, milyen alakot ölt, és az ég mely táján villan fel; ha 
fuvola alakú, ez a zene művészetére utal; ha más csillagzatok alatt mutatkozik, ez romlott 
erkölcsökre utal; a szellem és műveltség terjedését hirdeti, ha egyes állócsillagokkal együtt 
egyenlőszárú háromszöget vagy négyzetet alkot; ha pedig az északi vagy déli Kígyó-csillagzat 
fejénél jelenik meg — mintha mérget öntene! 

Az egész világon egyetlen hely van, ahol üstökösnek kultusza van — éspedig egy római 
templomban. Ezt az üstököst az isteni Augustus rendkívül kedvezőnek ítélte a maga számára; 
azoknak az ünnepi játékoknak kezdetén jelent meg ugyanis, amelyeket Venus Genetrix 
tiszteletére rendezett, nem sokkal atyja, Caesar halála után, az általa alapított collegium 
körében." Örömét e szavakkal hozta nyilvánosságra: , Pontosan az általam rendezett ünnepi 
játékok napjaiban hét napon át üstököscsillag jelent meg az ég északi térségében. A nap 
tizenegyedik órájában tűnt fel, és mindenünnen fényesnek látszott. A tömeg meggyőződése 
szerint ez a csillag jelezte azt, hogy Caesar lelkét a halhatatlan istenek maguk közé fogadták, s 
ennek alapján ugyanezt a jelképet helyeztük el Caesar feje fölött, azon a szobron, amelyet 
nem sokkal később a Forumon szenteltünk fel." Így szólt Augustus a nyilvánosság előtt; de 
önmagában, titkos örömmel úgy értelmezte, hogy ez az ő számára született — és ő született 
benne újjá. Az igazat megvallva, ez az üstökös szerencsét hozott a földkerekség számára. 


H. L. (Plinius: Nat. Hist. 2, 23, 91—94) 


Caesar csillaga 


, Im, a diónai Caesarnak csillagzata feltűnt..." (Vergilius: Buc. 9, 47). Amikor Augustus 
atyja, Caesar emlékére gyászünnepi játékokat rendezett, fényes nappal egy csillag tűnt fel, ő 
pedig azt állította, hogy ez atyjának csillaga — erre utalnak ezek a sorok. A ,, diónai" jelző a 
távoli múltra céloz, mert Venusnak [a lIulius-nemzetség ősanyjának] anyja volt Diona 


istennő... Baebius Macer írja: a nap nyolcadik órája táján az égen egy rendkívül fényes, 
sugárküllőktől koszorúzott csillag tűnt fel. Némelyek úgy vélték, a jelenség az ifjú Caesar 
dicsőségének öregbítésére keletkezett, ő maga azonban úgy akarta értelmezni, hogy ez 
atyjának lelke, s ezért tiszteletére a Capitoliumon olyan szobrot állított, melynek feje fölött 
aranycsillag ragyogott, talapzatára pedig ez volt felvésve: , Caesarnak, a félistennek". 
Vulcatius béljós azonban egy népgyűlésen azt mondotta, hogy ez üstököscsillag, amely a 
kilencedik század befejeztét és a tizedik kezdetét hirdeti; de neki magának — mivel az istenek 
akarata ellenére most kifecsegte titkaikat — úgymond, tüstént meg kell halnia. Valóban, 
alighogy elhangzottak szavai, még a népgyűlésen összeesett és meghalt. Ezt az eseményt 
Augustus is megemlíti önéletírásának második könyvében. 


H. I. (Servius ad Vergilius Buc. 9, 47) 


Augustus és az istenek kultusza 


Augustus önéletrajzi jellegű nagy felirata, a , Res gestae divi Augusti" (szokásos szakirodalmi 
rövidítése: RGDA) a császárság megalapítójának a valláshoz való viszonyára is fényt vet. A 
császár egyrészt méltó büszkeséggel említi fel benne mindazon megtiszteltetéseket és 
kitüntetéseket, amelyek őt mintegy , emberfeletti" rangra emelték — anélkül, hogy 
egyértelműen az istenek közé sorolták volna. Másrészt szóba kerülnek mindazok az 
intézkedései is, amelyekkel az ősi istenek tiszteletét helyreállította. Ezek a szövegek tehát 
hiteles képet adnak arról, miként óhajtotta Augustus a közvélemény előtt feltüntetni önmaga 
megkülönböztetett helyét a római társadalomban, és miben látta saját valláspolitikájának 
lényeges vonásait. 


Senatusi határozat alapján a consulok és a papok minden ötödik évben fogadalmat 
tettek, hogy egészséges maradjak." Ilyen fogadalmak alapján még életemben több ízben 
rendezett játékokat a négy legtekintélyesebb papi testület, néha pedig a consulok. De 
magánszemélyekként és községekként is valamennyi polgár egyetértőleg és állandóan 
mutatott be áldozatokat minden oltár előtt egészségem érdekében. 

Nevemet senatusi határozat alapján belefoglalták a saliusok énekébe,? és törvényt 
hoztak, hogy személyem egyszersmindenkorra szent és sérthetetlen legyen, és hogy míg csak 
élek, megillessen a tribunusi hatalom. A nép felajánlotta nekem azt a papi méltóságot, 
amelyet azelőtt atyám töltött be, de én nem fogadtam el, mert nem akartam a még életben levő 
pontifex maximus [Lepidus] helyébe lépni. Ezt a tisztséget néhány év múlva nyertem el, 
annak halála után, aki a polgárháborúk zavarai közepette előzőleg elfoglalta, P. Sulpicius és 
C. Valgius consulsága alatt [1. e. 12], amikor is egész Itáliából akkora sokaság gyűlt össze 
megválasztásomra, amekkora a hagyomány szerint még sohasem volt Rómában. 

Visszatérésem örömére a senatus a Porta Capena mellett, Honos és Virtus temploma 
előtt oltárt szentelt a , Visszavezető Szerencse?" [Fortuna Redux] tiszteletére, és úgy 
rendelkezett, hogy a pontifexek és a Vesta-szüzek minden évben áldozatot mutassanak be 
rajta azon a napon, amikor Ou. Lucretius és M. Vinicius consulsága alatt [i. e. 19. okt. 12.] 
Szíriából jövet bevonultam a városba, és ezt a napot nevemtől , Augustalia"-nak nevezte el. 

A senatus kezdeményezésére a praetorok és néptribunusok egy részét Ou. Lucretius 
consullal és a legtekintélyesebb férfiakkal elém küldték Campaniába. Ilyen megtiszteltetést 
eddig rajtam kívül még senkinek sem szavaztak meg. Mikor Hispaniából és Galliából, az 
illető provinciák ügyeinek sikeres elintézése után, Tiberius Nero és P. Ouintilius consulsága 
alatt [i. e. 13] Rómába hazatértem, a senatus a Mars-mezőn , Ara pacis Augustae" néven oltárt 


emeltetett visszatérésem örömére, és úgy rendelkezett, hogy ott a magistratusok, a papok és a 
Vesta-szüzek minden évben áldozatot mutassanak be." 

Ianus Ouirinus kapuját — amelyet őseink akarata szerint csak akkor lehetett zárva tartani, 
amikor a római nép hatalma alá tartozó területeken, szárazon és vízen mindenütt győzelmek 
árán kivívott béke uralkodik —, bár a hagyomány szerint születésem előtt a város alapításától 
fogva mindössze kétszer volt zárva, uralkodásom évei alatt a senatus háromszor záratta be. 

. . Felépíttettem a curiát és a vele szomszédos Chalcidicumot [Minerva-szentélyt], és a 
palatiumi Apollo-templomot a csarnokokkal együtt, az isteni Iulius templomát, a Lupercalt, a 
Circus Flaminius melletti csarnokot — azt 15 megengedtem, hogy ezt , porticus Octavia"-nak 
nevezzék, arról, aki ugyanezen a helyen a régebbi épületet emeltette —, a Circus Maximus 
melletti szentélyt, a Capitoliumon Iuppiter Feretrius és Iuppiter Tonans templomát, Ouirinus 
templomát, az Aventinuson Minerva, Iuno Regina és Iuppiter Libertas templomát, a Larok 
szentélyét a Szent Út emelkedőjén, a Penates templomát a Velia városrészben, Iuventus 
templomát és a Mater Magna templomát a Palatiumon. 

. . Hatodik consulságom évében [i. e. 28] a senatus kezdeményezésére a városban az 
istenek nyolcvankét templomát építtettem újjá... 

A Bosszúálló Mars [Mars Ultor] templomát és a Forum Augustumot a hadizsákmányból 
vásárolt saját telkemen építtettem fel. Az Apollo-templom melletti színházat pedig nagyrészt 
magányosoktól vásárolt telken, hogy vőmnek, M. Marcellusnak a nevét viselje. Azok a 
hadizsákmányból szerzett ajándékok, amelyeket a Capitoliumon és az isteni Iulius 
templomában, Apollo templomában, Vesta szentélyében és Mars Ultor templomában 
helyeztem el, körülbelül 100 000 000 sestertiusomba kerültek. 

B. I. (RGDA 9-13, 19-21) 


Augustus nevének szentsége 


Visszaajándékozta a népnek egész birodalmát 
s Augustus-címét nyerte dicső nagyatyád." 

Nézd meg a csarnokokat s nemes ősök képeit ottan: 
ekkora címet nem nyert soha férfiú még! 

Afrika adta nevét Scipiónak, Isauria másnak; 
s Kréta legyőzését is bizonyítja a, név; 

ezt numidák tették, ezt meg Messana dicsővé; 
egyre Numantia nagy városa hagyta nevét; 

majd Germania lett Drususnak híre, halála. 
Jaj nekem! annyi erény mily rövid életű volt" 


Mégis mind olyanok, kiket emberi tisztelet illet: 

véle a felséges Iuppiter osztja nevét. 
Augustus nevet adtak a szent dolgoknak atyáink; 

s templomaink is azok, mert felavatja a pap, 
Származatára az augurium szó függ vele össze, 

s mindaz, amit csak a nagy Iuppiter áld s gyarapít. 
Hát gyarapítsa vezérünk éltét és birodalmát, 

és ajtófeletek védje a tölgykoszoru! 
Istenek őrizzék, s vegye át, ki nevét örökölte, 

széles e föld terhét, mint ahogy atyja, előbb! 


G.L. (Ovidius: Fasti 1, 589-616) 


Augustus életének csodás eseményei 


[Augustusnak] már születése előtt, születése napján, de később is, bizonyos események jó 
reménnyel biztattak, figyelmeztettek elkövetkezendő nagyságára, és megjövendölték, hogy a 
szerencse állhatatosan mellé szegődik." Valamikor régen Velitraeben villámcsapás érte a 
városfal egyik részét; az égi jeleket úgy értelmezték, hogy a város egyik polgára magához 
ragadja majd egyszer a legfőbb hatalmat; ebben a jóslatban oly szilárdan megbíztak a 
velitraebeliek, hogy azon nyomban hadat üzentek Rómának, sőt, később is gyakran 
háborúskodtak vele, s nemegyszer csaknem belepusztultak a reménytelen kimenetelű 
küzdelembe; de a tények utóbb mégis igazolták, hogy a hajdani jóslat valóban Augustus 
jövendő hatalmának volt hírnöke. 

Iulius Marathus jegyezte fel, hogy egy-két hónappal Augustus születése előtt Rómában, 
nyilvános helyen csodajelet láttak, mely hirdette, hogy királya születik a római népnek; a 
senatus rémületében úgy határozott, hogy a folyó évben született gyermekek közül egyet sem 
szabad felnevelni; a sok római férfi azonban, akinek felesége várandós volt, mind azt remélte, 
hogy a jóslat kinek-kinek születendő gyermekén teljesedik be, s ezért gondoskodott róla, hogy 
ez a senatusi határozat soha törvényerőre ne emelkedjék. 

Asclepiades Mendes , Theologumena"? című könyveiben azt olvasom, hogy Atia, 
Augustus anyja, éjféli, ünnepélyes istentiszteletre Apolló szentélyébe érkezett egyszer; 
szolgáival földre állíttatta gyaloghintóját, s miközben arra várt, hogy a többi nemes hölgy is 
felébredjen, elszenderedett. Ekkor észrevétlenül kígyó siklott gyaloghintójába, majd 
nemsokára eltünt onnan; álmából felriadva Atia úgy érezte, mintha az urával hált volna, és 
ezért gyorsan megtisztálkodott; de hiába, testén nyomban nagy, kígyó alakú folt támadt, 
melyet sehogyan sem tudott eltávolítani, s ezért később soha többé nem mutatkozhatott 
nyilvános fürdőben; az említett esemény után a tizedik hónapban megszületett Augustus, akit 
a történtek miatt mindenki Apollo fiának tartott. Atia nem sokkal szülése előtt azt álmodta, 
hogy belei kinőnek testéből, s nyúlnak, egyre nyúlnak, végül elborítják az eget-földet. 
Octavius, az apa, megálmodta, hogy Atia méhe a felkelő nap sugárkévéjét ontja magából. 

A gyermek születése napján éppen Catilina összeesküvésének ügyét tárgyalták a 
Curiában, s Octavius, félesége lebetegedése miatt, kissé késve érkezett az ülésre; ismeretes, 
hogy mikor P. Nigidius Figulus" a késedelem okáról s a fiú születésének pontos idejéről 
értesült, kijelentette: megszületett a földkerekség ura... 


Mikor Caesar megöletése után Apolloniából visszatérve Augustus bevonult Rómába, a 
tiszta, derült égen hirtelen szivárványhoz hasonló karika koszorúzta a Nap korongját; és 
nyomban ezután villám csapott Caesar leánya, Iulia síremlékébe. Consul korában, az első 
madárjóslat alkalmával tizenkét saskeselyű jelent meg neki, éppúgy, mint Romulusnak; az 
áldozat bemutatásakor pedig kiderült, hogy minden áldozati barom mája alul, a belső oldalon 
kétszeresen nőtt; minden szakértő úgy értelmezte, hogy ez nagy és boldogító események 
jele... 


Halálát, melyről a továbbiakban beszélek, valamint halála után istenné válását is 
egészen nyilvánvaló megnyilatkozások hozták tudomására. A Mars-mezőn, mikor nagy tömeg 
előtt az öt évenkénti tisztító áldozat szertartását végezte, feje fölött sas keringett, majd átszállt 
a szomszédos templomra, és letelepedett Agrippa nevének kezdőbetűjére. Mihelyt ezt 
Augustus észrevette, megparancsolta hivatali tiszttársának, bízzák meg ünnepélyesen 
Tiberiust, hogy a következő tisztító áldozatra tegye le a szokásos fogadalmat, mert ő, noha a 
feliratos fogadalmi táblák készen állanak, nem óhajt olyasvalamit megfogadni, amit már be 
nem válthat. Ugyanekkor egy villámcsapás eltörölte szobra feliratán nevének kezdőbetűjét. 
Úgy értelmezték a dolgot, hogy még száz napig él, mert a C betű a százas számot jelöli; 


továbbá, hogy a jövőben az istenek sorába iktatják, mert aesar, vagyis a Caesar név 
fennmaradó része etruszk nyelven annyit jelent, mint isten. . . 


Két halottdicsérő beszéd hangzott el, egyiket Tiberius tartotta az isteni Iulius templomai 
előtt, a másikat Drusus, Tiberius fia, az úgynevezett régi szószékről; aztán a senatorok vitték 
el vállon a Mars-mezőre, ott égették el. Akadt olyan praetori rangú férfi, aki megesküdött rá, 
hogy látta, mikor az elhamvasztott test az égbe szállt... 


K. F. (Suetonius: Augustus élete 93—100, kihagyásokkal) 


Oltár és kultusz Augustus tiszteletére 


Titus Statilius Taurus és Lucius Cassius Longinus consulságának évében [- i. sz. 11] October 
hó Kalendaeja előtti 10. napon [- szept. 22]. Fogadalom, amelynek teljesítését magára vállalta 
Narbo lakossága mindörökre. 

Határozatunk legyen jó, üdvös és szerencsés Imperator Caesar Augustus, az Isteni 
[Caesar] fia, a haza atyja..., hitvese, gyermekei és nemzetsége számára, a senatus és a római 
nép, valamint Colonia Iulia Paterna Narbo Martius polgárai és lakói számára, kik magukat az 
Ő istenségének örökkön való tiszteletére kötelezték! Narbo lakossága Narbo városában, a 
Forumon oltárt állított, amelynél minden év szeptember 23-án, amely napon Őt századunk 
szerencséje a földkerekség urává rendelte, a lakosság köréből három római lovag és három 
felszabadított rabszolga egy-egy áldozati állatot mutat majd be, és a város polgárai és lakói 
részére az ő isteni személyéhez való fohászkodás végett tömjént és bort szolgáltatnak a 
polgároknak és lakóknak január Kalendaeján; hasonlóképpen január 7-én is, amely napon első 
alkalommal nyerte el auspicium révén a földkerekség feletti imperiumot, tömjénnel és borral 
fohászkodjanak, áldozzanak egy-egy állatot, s a polgároknak és lakóknak is nyújtsanak e 
napon tömjént és bort... 


H. I. (Felirat Narbo Martius — Narbonne —városból, ILS 112 — Ehrenberg-Jones 100 A) 


.. miután a Mindenség végtelen és halhatatlan természete eddigi fölös jótéteményeit 
megtetézve a legfőbb Jóval is megajándékozta az embereket, amidőn világra hozta Caesar 
Augustust mindnyájunk boldogságára, atyjaként saját hazájának, az isteni Rómának, az isteni 
atyjához hasonlóan istene- és megváltójaként az egyetemes emberi nemnek; kinek 
gondviselése mindenki fohászát nemcsak beteljesítette, hanem felül is múlta; hiszen béke 
honol földön és tengeren, a városokat a jó törvények, egyetértés és jólét virágoztatja; tetőzik 
minden jónak áradása, és jövőnk még szebb reménységgel teli; az emberek pedig, eltelvén a 
jelennek örömével, ünnepi játékokkal, fogadalmi ajándékokkal, áldozatokkal, himnuszokkal 
köszöntik önnön [boldogságukatl]... 


H. I. (Egy  Augustust ünneplő felirat töredéke 
Halikarnassosból; közli: Ehrenberg —Jones: 
Documents. .. 98a sz.) 


Vespasianus csodatettei 


Vespasianus császárnak (i. sz. 69-79), akit származása nem predesztinált a császári 
hatalomra, különösen nagy szüksége volt arra, hogy személyének emberfeletti voltát és isteni 
elhivatottságát előjelekkel, csodatettekkel bizonyítsa. A róla terjesztett történetek is 
beleillenek az , emberfölötti ember"-ről kialakult, már ismert, szkematikus elképzelésekbe — 
miként a korábban Augustusról költött, hasonló célzatú elbeszélések is. 


Nero és Galba halála után Otho és Vitellius kezdett egymással küzdeni a hatalomért. 
Ekkor támadt Vespasianusnak reménye a császári hatalomra; ezt a reményt több előjel már 
jóval azelőtt felébresztette benne. A Flaviusok vidéki birtokán egy Marsnak szentelt öreg 
tölgyfa Vespasia mindhárom szülése idején gyökerétől kezdve fÍriss ágakat hajtott; 
kétségtelenül jelezte ez mindegyik gyermeke sorsát: az első hajtás gyenge volt, és hamar 
kiszáradt (ilyenformán a leányka meg sem érte egyéves születése napját), a második erős és 
dús volt, és nagy szerencsét ígért; a harmadik ág meg akár egy fa. Ezért Sabinus, az apa, úgy 
mondják, a jóslat biztatására így jelentette anyjának a hírt: , császárunokája született"; de az 
öregasszony csak kacagta, és csodálkozott, hogy , míg ő még mindig eszénél van, fia 
megbolondult". 


... Vespasianusnak, mint minden váratlanul hatalomra jutott új uralkodónak, nem volt 
még kellő tekintélye, és hiányzott magatartásából bizonyos fenség is; de rövidesen ezt is 
megszerezte. Két szegény ember, egy vak meg egy béna, egyszerre járult bírói emelvénye elé, 
és kérte, gyógyítsa meg őket, mert Serapis álmukban megjelent nekik, és azt ígérte, a vak 
visszakapja szeme világát, ha Vespasianus nyálával megkeni; a bénának megerősödik a lába, 
ha sarkával megérinteni kegyeskedik. Vespasianus nemigen bízott benne, hogy a dolog bármi 
csekély sikerrel is járhat, s nem merészelt próbát tenni; végül barátai buzdítására mégis 
mindkét dolgot megkísérelte, s az eredmény nem maradt el. Ezzel egy időben Tegea 
városában, Arcadiában, jövendőmondók ösztönzésére ásatásokat végeztek megszentelt 
helyeken; felszínre kerültek régi mívű edények, melyeken egy Vespasianuséhoz igen hasonló 
arc volt látható... 


K. F. (Suetonius: Vespasianus 5—7. fej.) 


Fogadalmi ima a császár üdvéért 


A Fratres Arvales feliratai között (vö. ehhez 167.1.) maradt fenn ez a Titus és Domitianus 
életéért könyörgő fogadalmi ima is. A szöveg jó képet ad a hivatalos jellegű római fogadalom 
formális szabályairól: tisztázni kell, kire is gondolnak a fogadalomtevők (előfordulhat az 
istenek részéről névcsere is!), és előre kell kikötni, hogy a megszólított istenek milyen 
szolgálatért milyen ellenszolgáltatást kapnak — utólag, amikor a kérést már teljesítették. A 
fogadalomban felajánlott , aranyozott" tulok, ill. tehén: aranyozott szarvú áldozati állatokat 
jelent. 


Legjobb és Legnagyobb Iuppiter! Amennyiben Titus Caesar Vespasianus Augustus... és 
Caesar Domitianus az isteni Vespasianus fia — azok, akikre gondolunk, midőn e neveket 
kimondjuk — életben maradnak, és házuk is épségben marad a legközelebbi év január havának 
3. napjáig, mely rávirrad majd a római népre és Róma polgárainak államára; ha megmented 
őket mindazon veszélyektől, amelyek most vagy ezen időn belül fenyegetik őket; ha sikert 


biztosítasz számukra mindenben — úgy, ahogy azt értelmezzük, midőn ezt a szót kimondjuk —, 
ha megtartod őket jelen állapotukban, vagy azt jobbra változtatod — ha mindezt megteszed, 
akkor a Fratres Arvales collegiuma nevében két aranyozott tulkot ajánlunk fel néked 
fogadalmi ajándékul. 


Iuno istennő! Amiként most szóban Iuppiter Optimus Maximus részére két aranyozott 


tulkot fogadtunk; ha mai fogadalmunk értelmében te is ugyanígy cselekszel, akkor néked a 
Fratres Arvales collegiuma nevében két arany tehenet ajánlunk fel fogadalmi ajándékként. 


H. I. 


(Titus császár idején készült fogadalmi felirat, ILS 5033) 


Ima Rómáért 


Művem imával végződjék: Capitoliumi Iuppiter és a hadak élén járó Mars, a római nép védője 
és gyarapítója, Vesta, az örökké égő tűz őre, vagy bárki vagy, Te isteni erő, ki a római 
birodalom eme roppant nagyságát a földkerekség legfényesebb magaslatára emelted, 
nyilvános imámmal könyörgök és fohászkodom hozzátok: őrizzétek, óvjátok, védjétek ezt az 
államot, ezt a békét, ezt a princepset; hosszú életpályája beteltével — ez a lehető legkésőbb 
következzék be -, rendeljetek számára utódokat, akiknek vállai oly szilárdak legyenek a világ 
feletti uralom megtartására, amilyennek az övét érezzük; gyámolítsátok a polgárok 
összességének jámbor törekvéseit, semmisítsétek meg a gonoszakat! 


K. I. 


[ee] 


(Velleius Paterculus 2, 131) 


Jegyzetek 


. Plutarchos — mint már korábban Livius is — bizonyos szkepszissel tárgyalja Numa , isteni 


sugallatra" történt intézkedéseit. 

A görög történetírás Numa vallási intézkedéseit Pythagoras hatásának szerette 
feltüntetni. Livius ez ellen időrendi okokból is tiltakozott (Numa a hagyomány szerint 
kb. másfél évszázaddal korábban élt, mint Pythagoras). A filozófiai hatás feltételezése 
viszont lehetővé tette, hogy az istenábrázolások hiányát (ami annak jele, hogy a korai 
római vallás még nem jutott el az ember alakú isten képzetéhez) tudatos, filozófiai 
jellegű állásfoglalásnak tüntessék fel. 


. A római jog szerint a lányok apjuk, a férjes asszonyok férjük gyámsága alatt álltak; az 


augustusi családjogi törvények ez alól a háromgyermekes családanyákat mentesítették. 


. Róma évezredes története folyamán kb. 10 esetről tudunk, amikor Vesta-szüzet ilyen 


tisztátlanság okából kivégeztek. 


. A szent épület vagy körzet szabályzatához tartozott a hely pontos körülírása; egy oltár 


például csupán talapzatának aljáig , szent" — azaz odáig, ahol a talajjal érintkezik. 


. Szabályos áldozás esetén a belső részeket ki kellett venni, és a jósnak megmutatni; 


ezután megfőzték, és — részben a papok, részben az áldozati lakomára meghívottak — 
elfogyasztották. 


. A Nero alatti hírhedt tűzvész (i. sz. 64) után tehát csak kb. két évtizeddel került sor a 


fogadalom teljesítésére. 


. Volcanusnak, mint a vörös színben égő tűz istenének, vöröses színű állatot kell áldozni. 
. Minden városi rangú településnek (pl. Savariának, Scarbantiának, Gorsiumnak is) volt 


egy , Capitolitum" nevű térsége, ahol a római istenhármasság szentélye állt; ennek 


leltárából való a közölt töredék. 

10. A szentélyekhez tartozó nymphaeumok tartozéka volt egy rituális tisztulás céljait 
szolgáló medence is. 

11. A Saliusok 12 fős testülete főként Mars kultuszát szolgálta mágikus-rituális táncával 
(vö. erre vonatkozólag 95. 1.); Ouirinusszal való kapcsolatukat az a tény fejezi ki, hogy 
két csoportjuk (Palatini és Collini) egyike a Ouirinalis-dombon rendelkezett szentéllyel. 
Servius tehát úgy tekintheti őket, mint mindhárom archaikus főisten közös papjait. 

12. A lupercusok hiányos papi öltözékét (csupán bőrágyékkötőt viseltek) az antik tudós 
magyarázók különböző történeti eseményekkel hozták kapcsolatba. Az itt említett 
rablótámadás más elbeszélések szerint Romulus korában történt (vö. 1. — Pan — a latin 
Faunus). 

13. A flamenek neve valószínűleg a flare igéből ered, vö. 17. 1. Az itt adott magyarázat 
Varrótól származik, és önkényes etimológián alapul. Ugyanilyen önkényes a bojtos 
süvegnek madárijesztőként való értelmezése is. Mindezek az értelmezések annak is a 
jelei (s e tekintetben tanulságosak), hogy a római vallás jelképei és rítusai már korán 
érthetetlenné váltak, még tudós magyarázók számára is. 

14. Az ancile magyarázatához vö. 95. 1. 

15. Aristotelés elmélete szerint (vö. Az athéni állam 3. fej.) Athén királyait fokozatosan 
fosztották meg funkcióiktól, és legtovább a papi funkciót hagyták meg számukra. 

16. A rex sacrorum eredetét ilyen értelemben ismertette már Livius is (II. 2. fej.). 

17. Ez a szertartás február 24-én, a , királymenekülés" (regifugium) ünnepén zajlott le, vö. 
erre vonatkozólag 101. 1. 

18. Az eskütétel és a gyűrűviselés tilalma a mágikus megkötöttség lehetősége alól 
mentesíti; Iuppiter papja nem függhet mástól, csak Iuppitertől. 

19. Ez az előírás azt célozza, hogy a földdel (és az alvilági istenekkel) még az ágya 
közvetítésével se érintkezzék. 

20. Aki valakinek akárcsak körmét vagy egy hajszálát hatalmába keríti, az illetőt 
, egészében" saját mágikus behatásának bűvkörébe vonta (vö. a , részesedési", pars pro 
toto mágia elképzeléseit). Ezért kell a flamen Dialis körmét és haját elrejteni. 

21. A kelt tészta használata bizonyos tekintetben , szentségtelen"; a rómaiak áldozati 
kalácsként is csak keletlen tésztát használhattak. 

22. Amennyiben Iuppiter papja halottal érintkezik (ill. családjában haláleset fordul elő), 
ezáltal elveszti mágikus védelmező erejét. Alighanem a halál képzetével kapcsolatos a 
bab fogyasztásának tilalma (fekete babszemek a halotti kultuszban játszanak szerepet). 

23. A lépcsőnjárás tilalma azt akarja megakadályozni, hogy a flaminica lába látható 
legyen; az ún. , görög lépcsők" kétoldalt zárt korláttal vannak védve, így megvédik a 
flaminica lábait a kíváncsi szemektől. 

24. Az Argei szertartáshoz vö. 96. 1. 

25. Az itt felsorolt tilalmak egy része számunkra már értelmezhetetlen. A flamen Dialis 
méltósága e tilalmak miatt oly kevéssé volt kívánatos, hogy i. e. 87-11 között nem is 
töltötték be. Augustus — jelentős könnyítések engedélyezése árán — feltámasztotta a 
hagyományos papi tisztséget. 

26. A lituus a római szertartásokban kettőt jelentett: egyrészt az augurok kampós végű 
botját, amellyel a madárjóslat színhelyét kijelölték; másrészt Romulus görbített végű 
kürtjét. 

27. Vergilius, a , bukolikus"? pásztori költő eclogáiban szerelmesének neve Amaryllis. Az 
iránta érzett szeretetet utóbb a Róma iránti szeretet jelképeként értelmezték. 

28. Anthestéria — az athéni ünnepi naptárban a , virágzás" ünnepe. Floralia — a virágok 
római ünnepe, április 28-án: a hivatalos naptárakban nem szerepel. 

29. A bika és tehén ilyetén igába kapcsolásához vö. Varro hasonló tartalmú közlését, 64. 


skk. 1. 

30. Ilyen jellegű engesztelő áldozat leírását közli a 154. I.-on olvasható szemelvény. 

31. Ebben a fárasztónak és zavarosnak látszó ki-be járásban a rendszer az, hogy az áldozati 
aktust (az állat levágását) mindig a szentélyen kívül, a szabad téren elhelyezett oltáron 
hajtják végre, míg az épületen belül fogyasztják el az áldozati állatok húsát, és ott 
végzik az , adminisztrációs" teendőket is (jegyzőkönyvek készítése stb.). A szertartások 
egy részének értelmezése vitatott. 

32. A Fratres Arvales éneke — a kései feljegyzés ellenére is — a latin nyelv egyik legkorábbi 
fennmaradt emléke; ősi mágikus formulákat idéz fel. A felirat szövegének 
pontatlanságaiból kiderül, hogy már a feljegyzés idején sem értették pontosan egyes 
szavait. Értelmezése helyenként ma is vitatott; főként a harmadik szakasz fordítása 
jelent szinte megoldhatatlan feladatot. Itt adott fordításunk lényegileg E. Norden: Aus 
altrömischen Priesterbüchern, Lund 1939. c. művében adott értelmezését követi. Ettől 
csak némileg tér el G. Dumézil újabb interpretációja (La religion romaine archaigue, 
Paris 1968, 230 skk.), aki a , küszöbön való megállást" úgy értelmezi, hogy Mars nem 
csupán , idáig száguldjon és itt álljon meg" — hanem, hogy itt megállva védelmezzen az 
ellenséges külső hatások ellen. Ismereteink mostani szintjén az ősi szöveg értelmezése 
jószerivel még lehetetlennek látszik: minden fordítás csak hozzávetőleges és feltételes 
jellegű lehet. 

33. A Semo-istenek itt mint a magokat (lat.: semina) pusztító vagy védő istenek 
szerepelnek; ezek mindenkitől áldozatot, ajándékot, imát követelnek. 

34. Marmor — Mars (Mamers, Mavors stb.) egyik neve. A háromszoros és ötszörös 
ismétlődések a fohász hatékonyságát szolgáló mágikus módszerek közé tartoznak. 

35. Ez a trasimenusi csatavesztés után történt. 

36. Mars már a korábban felsorolt csodajelekkel (vö. 22, 1, 11 sk.) kifejezte 
elégedetlenségét. 

37. Venus-Aphroditének a szicíliai Eryx hegyen ősi — szakrális prostitúciójáról is nevezetes 
— szentélye volt. A hozzá való folyamodást két körülmény indokolhatta. Egyrészt 
Venust — Aeneas anyját — ekkor már ebben a minőségében a római nép ősanyjának és 
védelmezőjének tekinthették; másrészt ezt a védelmező funkciót éppen az Eryx heggyel 
kapcsolatban az I. pun háború végén tanúsította; itt tartották magukat legtovább a pun 
erők, Hamilcar vezetésével, és Eryx elfoglalása pecsételte meg a rómaiak végső 
győzelmét, érthető, hogy ismét ugyanehhez az istennőhöz folyamodtak. Az Értelem 
(lat.: mens) mint megszemélyesített, isteni rangra emelt elvont fogalom itt merül fel a 
római vallásban első ízben. Flaminius meggondolatlansága, amely a tragikus vereséget 
okozta, döbbentette rá a rómaiakat arra, milyen szükség van a háborúban az Értelem 
isteni megtestesítőjének segítségére. 

38. A szent tavasz (ver sacrum) ősi képzeteken alapul. Abban áll, hogy nagy veszély 
elhárítása érdekében egy meghatározott , tavasz" egész termését — eredetileg beleértve 
az akkor született gyermekeket is — az isteneknek ill. valamely istennek ajánlják fel; 
később az ezzel járó emberáldozatot különböző formákban helyettesítették, pl. azzal, 
hogy a lakosság egy részének el kellett hagynia a települést. 

39. Ez a felfogás szorosra kapcsolja a vallási és polgári kötelességeket. Ugyanez az 
ideológia szolgált a keresztényüldözések indokolásául is. 

40. Cicero itt az istenek három fő csoportját különbözteti meg: a megszemélyesített , égi" 
(olymposi) isteneket, az istenek közé csak haláluk után emelt héroszokat, és az istenített 
elvont fogalmakat. 

41. A pontifexek a teljes állami kultuszt irányították; a 15 flamen csak egy-egy isten 
kultuszáért felelt. 

42. Cicero tehát csupán három papi testület fenntartását javasolja: a pontifexekét, a 


,, Tizenötös" bizottságot és az augurokét. — A flamenek nem alkottak egységes testületet. 

43. , Ceres görög misztériumai"; az eleusziszi Démétér-misztériumok, Rómában is nagy 
tiszteletben álltak. 

44. Ezek Magna Mater kolduló-papjai. 

45. Célzás az , ifjabb Caesar"-ra, Augustusra. 

46. Aristotelés világképe szerint a szorosan vett , égi világ" a Holdon túl kezdődik; Caesar 
tehát , valódi" csillaggá változott. 

47. Caesar magasztalása jó ürügyet szolgáltat a költőnek ahhoz, hogy a , nála is nagyobb" 
Augustust dicsőítse. 

48. Typhón — mitikus egyiptomi király; a név azonos Széthnek, a , gonosz" 
görögös nevével. Az üstökösről más ókori források is említést tesznek. 

49. I. e. 87-ben, Marius és Sulla viszályának idején; általában a Halley-üstökössel 
azonosítják. 

50. I. sz. 54-ben tűnt fel ez az üstökös. Ennek az évnek számos ijesztő előjeléről Tacitus is 
tudósít (Ann. 12, 64). 

51. Erről az üstökösről és a hozzá fűződő hiedelmekről ill. a vele kapcsolatos 
propagandáról több forrásunk tudósít; a csillagfényben ragyogó üstökös i. e. 44 május 
vagy június havában jelent meg Róma egén. 

52. Ilyen fogadalom első ízben az actiumi csata (i. e. 31) után történt, azóta többször is sor 
került rá. 

53. A Saliusok március havi énekében (vö. 95. 1.) Augustus nevét az istenek nevének 
említése után iktatták be. 

54. Augustusnak ez a békeoltára (rekonstruálva) ma is áll Rómában. 

55. Ovidius e művének címzettje Germanicus, Tiberius császár unokaöccse, aki 
örökbefogadása révén lett. Augustus , unokája". 

56. Róma korábbi nagyjai, pl. Scipio Africanus, Servilius Isauricus, Metellus Numidicus, 
Valerius Messalla stb. a legyőzött népekről kapták melléknevüket. 

57. , Augustus" az istenek és szentélyeik megkülönböztető jelzője az emberi (humanus) 
méretű jelenségekkel szemben. Augustus ilyen értelemben: , isteni", , emberfeletti". 

58. Az augurium és augustus szavakat egyaránt az augere — gyarapítani igével lehet 
kapcsolatba hozni. 

59. Az itt és a következőkben elmondott csodás jelenségek és események, jóslatok és 
előjelek — amelyeket Suetonius is korábbi (számunkra nem ismert) forrásokból merített 
— arról tanúskodnak, hogy Augustus személyét már korán, alig néhány évtizeddel halála 
után beleillesztették abba a mitikus szkémába, amely a héroszok legendás életét 
jellemezte. Ezek a vonások nagyjából a következők: már születése előtt csodajelek 
hirdetik majdani nagyságát; ezeket a csodajeleket a beavatatlanok félreértik, helytelenül 
magyarázzák; születésekor halálos veszély fenyegeti, amelyből csak szerencsés véletlen 
menti meg (vö. a hasonló motívumot Mózes, Kyros, Héraklés, Romulus stb. 
mítoszaiban); anyja nem a törvényes apától, hanem a természet törvényeit megcsúfolva, 
istentől fogan (vö. a hasonló motívumot a Zeus nemzette görög héroszok mítoszaiban, 
de Platónnal, Nagy Sándorral és más történeti személyekkel kapcsolatban is); egy jós a 
csillagok intelme alapján születésekor személyre szólóan is közli majdani nagyságát; 
már csecsemőkorában tanúságot tesz emberfeletti vonásairól (vö. a Héraklésra 
vonatkozó hagyományt); életében csodás jelenségek kísérik pályafutását; halálát is 
előjelek hirdetik — amikor pedig valóban meghal, testi mivoltában emelkedik az istenek 
közé. Figyelemre méltó az is, hogy az Augustusra vonatkozó ilyen jellegű 
hagyományok mily sok ponton érintkeznek a Jézussal kapcsolatos evangéliumi 
elbeszélésekkel. Anélkül, hogy egyes motívumok közvetlen átvételére kellene 
gondolnunk, a közös vonásokat a lényegében azonos mitikus szkéma analóg vonásai 


9, 


istennek 


indokolják. 
60. Az ismert római tudós és csillagjós, a senatus tagja. 


A megváltó istenek diadala 


Alig néhány évtizeddel időszámításunk kezdete előtt, Vergilius csodás költői látomásban 
hirdette meg egy istengyermek születését — és vele új aranykor beköszöntét. Ez új hang volt a 
római vallás történetében. Az egykori latiumi pásztor és földmíves mindennapi, köznapi 
munkájában kérte és remélte az istenek segítségét; Róma hivatalos képviselői államuk 
fennállása és gyarapodása érdekében tettek fogadalmakat, építettek szentélyeket és mutattak 
be áldozatokat. A jelen meglevő állapotai keretében iparkodtak tehát — isteneik 
közreműködésével — a tegnapnál egy fokkal jobban élni; vagy legalábbis nem rosszabbul. 
Most az egész adott világrend látszott rossznak és elátkozottnak. A világ kitágult: de 
bonyolultabb is lett, érthetetlenebb is: az egyén elveszett benne. Nem látta — mert nem is 
láthatta — a saját elhatározásai, tettei és egyéni sorsa közötti kapcsolatot. A Birodalom még 
szüntelenül gyarapodott: de a benne élők, köztük a birodalom vélt urai, a jogaikra büszke 
római polgárok is mindinkább úgy érezték, hogy kiszámíthatatlan, számukra irracionális erők 
rabjaivá, a félelmetes hatalmú hadvezér-politikusok játékszereivé, kiszolgáltatottaivá lettek. 
Már Varro úgy érzi: ez a világ elaggott, a Birodalom a lendületes ifjúság és meglett férfikor 
sikerei után a végső elgyengülés állapotába jutott. Horatius előtt felsejlik a nemzedékről 
nemzedékre feltartóztathatatlanul gyorsuló hanyatlás rémképe. Ezen a világon javítani nem 
lehet többé: romjain egy megújult emberiségnek kell megszületnie: Róma népének nem , egy- 
fokkal-jobb" életre van szüksége, hanem megváltásra. 

A császárság, és vele a , római béke" megteremtése egy történelmi pillanatra úgy 
láttatta: ez az aranykor Augustus alatt bekövetkezett. Vergilius Aeneisében a fiatalkori ekloga 
ihletett látomása egy örök békében megújhodott emberiségről és természetről — az augustusi 
, győzelmekkel szerzett béke" aulikus magasztalásává változott. Augustus restaurációs és 
konzerváló valláspolitikája helyreállíthatta az istenek roskatag szentélyeit és füstlepte 
szobrait; új életet lehelhetett a már-már feledésbe merült állami szertartásokba és a papi 
szervezetek tevékenységébe: a római vallást mint tömegek eleven hitét nem támaszthatta fel. 

A római császárság vallástörténetének alapvető jelensége maradt a hivatalos, állami 
vallás illetve a kultusz és az egyéni vallásosság közötti szakadás. A hivatalos kultusz még 
évszázadokon keresztül szinte változatlan formákkal és tartalommal folytatódott. A Septimius 
Severus alatt rendezett 204. évi , Százados játékok" minden apró részletükben másolatai az 
Augustus alatt két évszázaddal korábban rendezett ünnepségeknek. Ugyanekkor a , mezei 
testvérek", a Fratres Arvales még mindig azt a változatlan szövegű varázsszöveget éneklik, 
amely talán már a római állam keletkezése előtt született, és amelynek szavait már ők maguk 
sem értik. A császárok éremverésén a régi vallási szimbólumok, a régi istennevek jelennek 
meg; a templomok változatlan fényben ragyognak: de mindennek kevés köze van a birodalom 
alattvalóinak eleven hitéhez. A szellemi élet reprezentánsai — egy Tacitus, egy Plinius — csak 
enyhe szkepszissel tudnak már viszonyulni a hagyományos vallás hitéhez és intézményeihez. 
Annál jobban érdeklik őket — így Pliniust is — a varázslás különböző praktikái, álomfejtés, 
kísértetjárás, mindenféle titkos tudomány. Apuleius művei és Iuvenalis szatírái az i. sz. II. 
században valósággal ijesztő képet festenek az ekkor birodalomszerte, és a lakosság minden 
rétegében elburjánzott babonás hiedelmekről. Az emberek , mindennapi gondolkodását" ezek 
a részben mágikus jellegű, részben áltudományos mezben jelentkező hiedelmek a 
legkülönbözőbb formában befolyásolták: más-más intenzitással, de nagyjából azonos 
irányban. 

Ennek a , mindennapi" hitnek központi gondolata, célja és értelme: felszabadulni a 
mindennapok nyomasztó valósága, a végzet talán kiszámítható, de látszólag 
befolyásolhatatlan hatalma alól; megváltást nyerni a világon uralkodó félelmetesen rejtélyes 


hatalmak önkényétől. Elillant — bár jelszavakban még felhangzik — az , emberiség 
megváltásának", az új aranykornak reménye: helyébe az egyén megváltásának célja lépett. Ez 
sokféle formában, több síkon — de egyaránt illuzórikus módon történik meg. Az emberi 
kíváncsiság türelmetlenül ostromolja a végzet titkait: terjed a csillagjóslás, népszerű az 
álomfejtés, divatosak a különféle mágikus szertartások. Akinek mással baja van: nevét 
ólomtáblára vési illő átkok kíséretében, és úgy helyezi el egy istenszobor lábaira vagy 
tiszteletre méltó ősének sírjára. Sokan a gyógyulást inkább remélik isteni intéstől, mint 
ésszerű orvosi kezeléstől. 

De mindezek az eljárások a végzetnek inkább megismerését szolgálják, mint 
megváltoztatását; hiába tudni, mi van megírva a csillagokban és mit jövendölnek az álmok, ha 
változtatásra nincs lehetőség. Ezt a változtatást, ezt a Végzettől való felszabadulást adják meg 
a keleti misztériumok megváltó: meghaló-feltámadó, titkos szertartásokban tisztelt istenei. A 
császárkor egyéni vallásossága ezek felé a nem római, hanem idegen eredetű titokzatos 
szertartások felé fordul. A misztériumokba való beavatás — így hirdetik híveik — megvált a 
Végzet csillagokban megírt határozatától: nem úgy, hogy azt érvénytelenítené, hanem oly 
módon, hogy a megváltott és saját istenével azonosult hívőt érzéketlenné és érdektelenné teszi 
a sors önkényével szemben. Ezt a szubjektív és illuzórikus egyéni megváltás-tudatot adják 
meg Isis és Osiris, Magna Mater és Attis misztériumai a beavatottak számára. Akik 
hivatalosan még az állam isteneinek hódolnak — valójában már nem tőlük, hanem a rejtelmes 
keleti istenektől várják egyéni megváltásukat az idegenné vált világban. 

A misztérium-vallások köréből emelkedett ki a kereszténység is: vetélytársként, majd a 
győztes ellenfél diadalérzetével. Tacitus még a többi, orientális — tehát gyanús — eredetű, 
plebejus jellegű szellemi irányzat között tartja számon, amelynek elfojtása rendőri feladat 
csupán; Kelsos (Celsus) már terjedelmes vitairatra kénytelen méltatni; Messius Decius és 
Diocletianus az államhatalom teljes erejével sújt rá; Constantinus kiegyezik az egyházzal, és a 
kereszténységet a római állam kedvezményezett vallásává teszi; végül Theodosius — szinte a 
Birodalom végleges felbomlásával azonos történelmi pillanatban — egyedüli államvallás 
rangjára emeli: és pogány kortársa, Symmachus már makacs reménytelenséggel hangoztatja 
az egykori hivatalos vallás állami isteneinek hagyományszentelte tekintélyét. 


A megváltó istengyermek 


Vergilius IV. eclogája: a római polgárháborúk vérengzései közepette kibontakozó egyetemes 
megváltáshit himnusza. A költő Asinius Pollio consulságának évében (i. e. 40) írta, amikor a 
philippi csata (i. e. 42) és a perusiai háború (i. e. 41) után, Octavianus és Antonius 
brundisiumi találkozásának és kibékülésének hatására egy pillanatra úgy látszott: a 
polgárháborúk kora véget ért, visszatért a béke, és vele kezdetét veheti Róma s az emberiség 
új aranykora. — Az immár egy évszázada tartó — alig szünetelő — polgárháborúk 
létbizonytalansága közepette, mint más forrásokból is tudjuk, a jövőre vonatkozó 
legkülönbözőbb jóslások és várakozások terjedtek el a lakosság körében. Ez a nem is friss 
keletű, hanem évtizedes, felfokozott, nyugtalan várakozás csak megerősítést nyert különféle 
egyéb — alapjában keleti eredetű — megváltás-elképzelések révén, amelyek a Nap-kultuszhoz 
és a megváltó istengyermek születéséhez kapcsolódtak, vagy pedig asztrológiai számítások 
alapján várták a Vég bekövetkezését és egy új emberiség születését. Mindezek a hiedelmek 
visszhangoznak Vergilius költői látomásában: egy istengyermeknek kell megszületnie, amely 
(vagy aki) növekedésével párhuzamosan szabadítja meg Rómát (és vele az egész emberiséget, 
sőt: az egyetemes természeti világot is) minden eddigi mocsoktól, bűntől, harctól, 
békétlenségtől; s mire a gyermek férfivá serdül, a végső harcok és megpróbáltatások lezajlása 


után beköszönt az immár örökké tartó új aranykor. — A vallástörténeti kutatás számos 
kísérletet tett a vergiliusi himnusz képzetvilága felé vezető szálaknak: etruszk, római, görög, 
egyiptomi, iráni, és zsidó megváltásképzetek kibogozására, az egész vallástörténeti háttér 
megragadására, a különböző motívumok különválasztására, és nem utolsósorban a várva várt 
, Istengyermek" azonosítására is; főként ez utóbbi kérdésre még nem sikerült minden 
tekintetben megnyugtató választ találni. Az egyházatyák Vergilius e költeményében a 
hamarosan megszülető Jézusra találtak utalást — ezért vált a költő Dante szemében is méltó 
kísérőjévé az alvilágban. Bár az ilyen értelmezés — nem is kell hangsúlyoznunk — minden 
alapot nélkülöz, Vergilius költeménye azt a szellemi közeget is érzékelteti, amelyben a 
kereszténység megváltáshite termékeny talajra talált. 


Pásztori Múzsák, szálljon a dal kissé magasabban! 
Nem mindenkit igéz a csalit s a kicsiny tamariszkusz: 
Erdőt énekelünk, de az erdő consuli erdő. 

Eljött már az idő, mit a jósnő szent szava hirdet, 
Újraszületve az évszázak nagy rendje megépül. 

Már megtérhet a Szűz, meg az ősi saturnusi korszak," 
Már új savrjat küld le a földre az ég a magasból. 
Csak te a most születő gyermekre, ki hozza a vaskor 
Végét, és akivel beköszönt az aranykor a földre, 
Szűz Lucina, vigyázz: bátyád országol, Apolló. 

És te leszel consul, te, midőn eljő a dicső kor, 
Pollio, és a világév nagy hónap-sora indul, 

És te vezér, amidőn ha maradt még bűn nyoma rajtunk, 
Eltűnik és az örök remegés elhagyja a földet. 

Ő pedig isteni életet él és isteni körben 

Látja a héroszokat meg, s őt is látni közöttük 

S kormányoz megbékélt földön az ősi erénnyel. 

S néked, gyermek, a föld maga önként áldozatul hoz 
Gazdagon omló repkénnyel keveredve gyökönkét, 
És vizi rózsát ont s vele együtt tarka akanthuszt. 
Önként tér meg a kecske fejésre, duzzad a tőgye, 

S többé már nem féli a nyáj a hatalmas oroszlánt. 
Illatosan, szelíden bölcsőd maga szirmokat áraszt. 
Elbukik a kígyó, meg a mérges csalfa növény is 
Elbukik, és az aszír balzsam beborítja a földet. 
Majd, amidőn hősök nagy tetteit és az atyádét 

Már olvasni tudod, s mi a férfi erénye, megérted, 
Lassan, lágyan a búzakalász nő szőke mezőkön, 
Tüske között a vadonban a szőlő fürtje piroslik, 

És a kemény tölgy törzse arany mézharmatot izzad. 
Mégis, a régi csalárdság magva megmarad itt-ott, 
Az hajt gyenge hajót tengerre kísérteni istent, 
Fallal övezni a várost, földbe hasítni barázdát. 

Lesz új Tiphys is akkor s hordani messzire Argo" 
Választott hősök seregét, új harcok is esnek 

És elküldetik újra a trójai síkra Achilles. 

Attól kezdve, hogy emberré érleltek az évek, 
Kalmár hagyja hajóit, nem hord büszke fenyőszál 

— Mindenhol minden terem — át a tengeren árut. 


Föld a kapától nem szenved, szőlő a kacortól: 

Barna paraszt az igát is eloldja bikái nyakától, 

És a juhok gyapját se hazugság festi színesre. 

Bibor gyapjat a rét maga ád a rajt legelésző 
Kosnak, majd a szinét sáfrány-sárgára cseréli, 

És a bodor brány maga öltözik enyhe pirosba. 

,, Már ily szááadokat pergess ", szólnak guzsalyukhoz 
Végzetes egy azkarattal a sors őrzői, a Párkák. 

Hív méltó hivatal, vállald, az idő neked érik, 

Isteni szent gyermek, nagy magzata nagy luppiternek! 
Nézd, minden meginog, boltívei rengnek az ürnek, 
Benne a föld és ég, meg a tengerek árja morajlik, 
Nézd, ujjong a világ a jövendő korszak elébe! 
Hosszú élet után bár addig tartana bennem 

A lélek s az erő, hogy zengjem tetteidet még: 

Zengő szómat a thrák Orpheus sem győzi le dallal, 
Sem Linus, anyja amazt bár, ezt pedig atyja segítse, 
Orpheust Galliopea, Linust szépséges Apollo. 

Pánt is, hallja egész Arcadia, hallja, s ítéljen, 

Pánt is, hallja egész Arcadia, dalba legyőzöm. 
Kezdj, kicsi gyermek, kezdj nevetést, ismerd fel anyádat," 
Hosszú volt a nehéz tíz hónap az édes anyának, 

És aki nem nevetett bölcsőben már szülejére, 

Istenek asztala, istennő nászágya se várja. 


T. W. I. (Vergilius: Negyedik Ecloga) 


Babonás hiedelmek a római matrónák körében 


Az időszámításunk II. századában élt lIuvenalis kora erkölcseit kíméletlenül ostorozó 
szatíráiban az előkelő római nők körében dívó különféle — jórészt keleti eredetű — babonás 
szokásokat és hiedelmeket is kipellengérezte. Ezek az asszonyok — úgymond nem törődnek 
férjükkel (csak amennyiben pénzét elherdálják), de annál többet az obskurus keleti vallások 
szertartásaival. Ezután sorra veszi az egyes körükben elterjedt keleti kultuszokat: Bellona 
(azaz: Kybelé), Attis, és az egyiptomi Isis kultuszát; a zsidó vallást; a vajákosokban és 
jövendőmondókban való hitet; végül a , kaldeus?" tudományt, a csillagjóslást. Túlzásai és 
groteszk képekben való tobzódása ellenére is fogalmat ad ez a leírás a keleti eredetű vallási 
hiedelmek és szokások Róma előkelő köreiben való roppant elterjedtségéről is; ez a kép a 
kereszténység gyors terjedését is — Iuvenalis még nem vett róla tudomást — érthetőbbé teszt. 


Közben urával mit se törődik, nem jut eszébe, 

hogy mennyit pazarolt. Szomszédként él véle, azzal 
áll közelebb hozzá, hogy utálja baráti körét és 
szolgáit, s pénzét elhordja. Imé, a dühöngő 
Bellona s Cybele kara jár hozzá, meg egy apróbb 
s ocsmány társaitól tisztelt óriási herélt, ki 

lágy nemzőrészét régen lemetélte cseréppel; 
durva, közönséges pofa ez, fríg papsüveget hord, 


s néki a kézidobok s berekedt csürhéje kitérnek. 

S harsog: déli meleg széltől, szeptemberi kórtól 
félhet a nő, ha tojást, százat, vezekelve nem áldoz, 
és nem ajándékoz neki barnás, régi ruhákat, 

hogy, ha reá nem várt és nagy baj törne, a köntöst 
érje csak az, s az egész év bűneit így tegye jóvá. 

5 elmegy a nő télen, megtörve jegét, Tiberishez, 
háromszor lemerül reggel, s a vad árba magába 
mártja szepegve fejét. Majd vérző térddel a gőgös 
Targuinius mezején csúszik végig, ruha nélkül 

és vacogón". S ha netán kívánta a hószinű Jo, 
elmegy Egyiptom széléig, s a meleg Meroéból 
nílusi vízzel tér haza végighinteni Isis 

szentélyét, mely a vén juhakol mellett szökik égbe. 
Mert azt véli: az istennő maga szólt neki intve; 

mily szellem, milyen ész, ki az éggel társalog éjjel! 
Ám körül azt veszi legtöbb, szertelenül nagy imádat, 
kit kopaszon, vászonköntösben tisztel a nyája, 

s ő megy Anubis-maszkban népe jaját kinevetve.? 
Ez jár közben, hogyha a szent s tiltott napokon nem 
tartóztatta magát meg az asszony a hitvesi ágytól, 

s matraca így súlyos lakolást igér, a bemocskolt, 

s látták: Isis ezüstkígyójának feje rezgett! 

Ő morog el pár kész ima-formát, s könnyezik érte, 
hogy bűnét elnézni ne késsen — persze kaláccsal 

és csupa háj lúddal megkörnyékezve — Osiris. 

Még alig áll az odébb, s szénát, kosarat lehelyezve, 
félénk arcu zsidó nő súg koldulva fülébe. 

Ez Jeruzsálemnek törvényeit érti, az erdő 

papnője"? s meghitt közbenjáró a nagy égnél. 

Dug tenyerébe a nő, noha szükmarkubban: akármily 
képtelen álmot akarsz, olcsón kaphatsz a zsidóktól. 
Gyengéd, hű szeretőt, gazdag gyermektelen özvegy 
dús végrendeletét ígéri a szír meg az örmény 

jós, fürkészve galamboknak forró tüdejében; 

s hogy túrjon bele közt, felbont csirkét, kutyakölyköt, 
olykor kisgyereket, s maga adhat ezért fel, amit tesz. 
Náluk még jobban hisz a káldeusoknak: akármit 
mond is a csillagjós, Hammon-forrása üzente 
jósszó az neki, hisz most néma a delphii jósda. 
(Györri az embert, hogy — ködön át — nem látja jövőjét.) 

M. Gy. (duvenalis: Sat. 6, 508. skk.) 


Átoktáblák 


Az ókori népi vallásosság jellegzetes produktumai az ún. átoktáblák és varázstáblák. Ezek 
rendszerint ólom lapra vésett, illetve bekarcolt feliratok, amelyeket szentélyekben vagy 
sírokon helyeztek el. Céljuk rendszerint valakinek elátkozása — de lehet szerelmi varázslat is 
(pl. a 7. sz. szemelvény). A korai császárkortól fogva különösen nagy számú átok- és 
varázslási tábla került elő: ez annak a jele, hogy az ilyen praktikák ebben az időben különösen 
népszerűekké váltak. Ezeknek a feliratoknak sajátsága az is, hogy számos különböző, 
lehetőleg , egzotikus"? isten segítségéhez folyamodnak. Különösen kedveltek voltak e 
tekintetben az egyiptomi istenek — minthogy Egyiptomot tekintették az ókorban minden fajta 
varázslás és mágia hazájának. A varázsló szövegek szerkesztői számára ezeknek a nevei nem 
jelentettek többet, mint valamely titokzatos, idegen, ismeretlen — és éppen ezért különösen 
tekintélyes és hatásos — istenséget. Az egzotikus istenek között gyakran szerepel a zsidók 
istene is, Szabaóth vagy laó néven (a héber Jahve Cebáót — a seregek istene névformából); a 
görög istenek közül különösen az alvilági jellegűekhez folyamodnak gyakran. A nevek egy 
része értelmetlen: itt csupán a különös hangzású (rontott vagy kitalált) névformától várták a 
mágikus hatást; ilyen értelmezhetetlen nevekkel találkozunk pl. a 7. sz. szemelvényben. 


1. Ouintus Letinius Lupust, akit Caucadiónak is neveznek, és aki Sallustia Veneria 
ill. Veneriosa fia — én őt a ti istenségeteknél feljelentem, elátkozom és 
kárhozottnak nyilvánítom; ti, a forró vizek istenei, akár Nimfák vagytok, akár 
más néven kell titeket szólítani, pusztítsátok és öljétek meg, még ebben az 
évben... 

(Ólomtábla, egy kénesvizű forrásban került elő, vö. IL8 8748) 


2. Amiként az itt eltemetett hulla sem szólni, sem hangot adni nem képes — 
azonképpen Rhodine is legyen halott Marcus Licinius Faustus szemében; ne 
szólhasson az ő jelenlétében, és hangot se adhasson! Amiként ez a hulla 
gyűlöletes az istenek és emberek szemében — csak annyit érjen és annyit 
számítson Rhodine is Marcus Licinius számára, mint ez az itt elföldelt hulla. 
Dispater! A te gondjaidra bízom Rhodinét, hogy örökre gyűlölet tárgyává legyen 
Marcus Licinius Faustus számára; ugyanez vonatkozik Marcus Hedius 
Amphióra; továbbá Caius Popillius Apolloniusra; Vennonia Hermionára; 
úgyszintén Sergia Glyeinnára. 

(Ólomtábla, egy sír közelében került elő, ILS 8749) 


3. Te démon! Add halálnak Aselle fiát, Praeseticius péket, aki a kilencedik 
kerületben lakik, állítólag ott végzi munkáját is — és add őt át Plutónak, a 
halottak elöljárójának! ...Törjön rá a láz, hideglelés, görcs, sápkór, izzadás és 
nyavalyatörés reggel, délben, este és éjszaka, ettől a naptól és ettől az órától 
fogva. Zavard meg elméjét, hogy gyógyulást ne találjon — és ha netán alkalmad 
van rá, fojtsd őt, Praestetiust [sic], Aselle fiát a forró vízbe... 

(Ólomtábla, sírkamrában került elő: tetején Seth-Typhon 
képével, vö. ILS 8750) 


4. Szólítom és kérlelem a legfőbb istent, a lelkek és minden test urát azokkal 
szemben, akik ármányos módon megölték vagy megmérgezték a szerencsétlen 
kiskorú Hérakleiát, kiontván az ő ártatlan vérét: ugyanez érje az ő gyilkosait, 
megmérgezőit, valamint azok gyermekeit is, — ó Urunk, ki mindent látsz és mind 
ti isten angyalai, kik előtt ma minden lélek könyörögve megalázkodik: kutasd ki 


a bűnöst, torold meg az ártatlanul kiontott vért mihamarabb! 
(Görögnyelvű átoktábla, Sylloge? 1181) 


5. Idézlek téged, ó démon — bárki vagy is — és tereád bízom e mostani órától, naptól 
és pillanattól fogva, hogy a zöldek és fehérek pártjának lovait gyötörd és 
gyilkold; Clarus, Felix, Primulus és Romanus hajtókat ütköztesd össze és öljed 
meg, lélegzeni se engedd őket! Annak az istennek nevében idézlek, aki téged 
életében megváltott: a tenger és levegő urának nevében: laó, Ilasdaó, Sorió, aeta!! 

(Ólomtábla, az afrikai Hadrumetumból, ILS 8753) 


6. ...öljétek meg, pusztítsátok el, sebezzétek halálra Gallieust, Prima fiát — még 
ebben az órában, az amphitheátrum nézőserege előtt... kötözd meg lábait és 
tagjait, bénítsd meg érzékszerveit és egész belsejét; bűbájoddal bénítsd meg 
Gallieust, Prima fiát, hogy se a medvét, se a bikát ne tudja megölni, sem 
egyetlen csapással, sem kettővel, sem hárommal. Az élő és mindenható isten 
nevére kérlek — tegyétek ezt meg! Máris, máris, gyorsan, gyorsan! Támadjon rá 
a medve, és sebezze meg! 

(Karthagóban előkerült ólomtábla, ILS 8755) 


13. TEMPLOM (RÓMA, FORTUNA VIRILIS SZENTÉLY) 


7. Idézlek — [te démon] a nagy istennek, s az Anterós-isteneknek nevében; annak 
nevében, akinek karvaly van a feje fölött [— Hórus], valamint a hét csillag 
nevében: hogy azon órától kezdve, amikor ezt írom, ne aludjon Sextilius, 
Dionysia fia, hanem őrjöngjön, perzselje a tűz, ne tudjon se aludni, se nyugodtan 
ülni, se beszélni; csakis én, Septima, Amoena lánya járjak az eszében. Őrjöngve 
perzselje az irántam való szerelem és vágyakozás, [szerelmi] tűzben égjen 
Sextiliusnak, Dionysia fiának lelke és szíve! Te pedig, Abar Barbarie Eloee 


Sabaóth Pachnuphy, Pythipemi — gondoskodj róla, hogy Sextilius, Dionysia fia 
álmot ne találjon, hanem irántam való szerelemben és vágyakozásban lobogjon. 
A szerelem tüze égesse lelkét és szívét, egész testének minden tagját! Ha pedig 
ez nem történne meg, magam szállok alá Osiris alvilági palotájába, 
szétrombolom a sírt [?], darabjait az alvilági folyóba szórom, hadd vigye tova. 
Mert én vagyok a nagy isten dékán-csillaga, Achrammachalala, a nagy isten 
dékánja! 

(Görög betükkel írt, latin nyelvű ólomtábla Hadrumetumból, ILS 8757) 


8. Tuder colonia városi tanácsának és népének üdvéért [állította ezt a követ] Lucius 
Cancrius Primigenius, Clemens felszabadított rabszolgája, az Augustus és 
Flavius császárok kultuszával megbízott hatos tanács tagja — aki elsőként kapta 
ezen rangokat a tanácstól —, teljesítvén fogadalmát a Megőrző és Védelmező 
Iuppiter Optimus Maximus részére — mivel isteni segedelemmel sikerült 
megtalálnia és felfedeznie a városi tanács tagjainak neveit, melyeket — ó 
szörnyűséges bűn! — egy elvetemült, elbocsátott városi szolga sírok tetején 
helyezett el, elátkozás céljából; ily módon a város és polgárai megszabadultak a 


félelemtől és veszélytől. 
(Köfelirat Tuder városából, ILS 3001) 


14. TEMPLOM (RÓMA, U. A. , VESTA-SZENTÉLY"; VALÓJÁBAN MÁS ISTEN, TALÁN VENUS 
TISZTELETÉT SZOLGÁLTA) 


9. Ataecina Proserpina istennő, Turibriga városunk lakója — szent felséged nevében 
kérlek, könyörgök és fohászkodom hozzád, torold meg azt a lopást, melynek 
áldozata lettem, mindazokon, akik eltulajdonították, ellopták vagy eltüntették 
alant felsorolt értéktárgyaimat: 6 db. tunica, 2 db. vászonköpeny, egy db. 
átalvető... 

B. I. (ILS 4515) 


, Az ördög krisztusai" 


A keleti eredetű, hellenisztikus jelleget öltött misztériumvallásokat részben követve, részben 
velük egyidejüleg terjedt el a római birodalomban a kereszténység is. Megjelenésétől és 
Krisztusra vonatkozó tanításainak megfogalmazása óta számolnia kellett a kereszténység 
terjesztőinek és védelmezőinek azzal a megfigyeléssel, hogy megváltó istenéről hirdetett 
tanításai és ezeknek szertartásos megfelelői számos rokon vonást mutatnak a többi orientális 
jellegű misztériummal. Miként Osiris, Attis és Adonis — Jézus is szörnyű kínhalált halt, hogy 
harmadnapra feltámadjon halottaiból; miként ezek, ő is megváltja e szenvedésével a benne 
hívőket; miként a , pogány" istenek halálát és feltámadását, az övét is jelképes lakomával 
idézték emlékezetükbe a hívek; és mindezen vallások közös tana az is, hogy a jelképes 
áldozati lakomán résztvevők ezáltal mintegy magukba fogadják az istent — egyesülnek és 
azonosulnak vele. Ezeket a vonásokat, a keresztény apologéták többféleképpen magyarázták. 
Ezen magyarázatok egyik típusa az, hogy e , pogány" misztériumok az ördög szándékos 
utánzásának művei; miként az Atyaistennek fia, a Felkent, Krisztus, megváltó szándékkal 
vállalta a borzalmas halált — az ördög is elküldte a Földre a saját , felkentjeit", , Krisztusait", 
hogy ezzel megtévessze és magának nyerje meg az embereket; erről az álláspontról küzdött a 
misztériumok ellen többek között Firmicus Maternus is, a IV. század éles hangú keresztény 
apologétája, aki korábban maga is híve volt Attisnak, így saját tapasztalatai alapján 
ismertethette ezt a kultuszt. Szövege tanulságos úgy is, mint a keresztény hitvédelemnek egy 
jellegzetes alkotása — de úgy is, mint a hellenisztikus misztériumokról szóló, viszonylag 
hiteles ismertetés. Gondolatmenetéből kitűnik a korai keresztény propaganda egy fontos 
mozzanata Is: a mitikus meghaló és feltámadó istenekkel ellentétben Jézus történeti személy, 
akinek jövetelére előre utaltak az ószövetségi próféták, és akinek istenségét bizonyító 
csodatetteit hiteles szemtanúk igazolják. 


Egy másik szimbólumot is idézünk, hogy feltáruljanak az elvetemült [pogány] 
gondolkodás bűnei! Egész rendjét kell immár elmondanunk, hogy mindenki előtt világossá 
váljék, miként torzította el az ördög perverz utánzással az isteni rendelés törvényét. Egy 
bizonyos éjszakán bálványszobrot helyeznek el hordszéken, és ütemes jajkiáltásokkal siratják. 
Amikor aztán megelégelték hazug jajveszékelésüket, mécsest hoznak be. A pap megkeni 
mindazok torkát, akik a siratásban részt vettek; amikor ezzel végzett, halk hangon ezt 
suttogja: 


, Bátran, hívők! megváltást nyert az isten is, 
s e szenvedésből megváltás jut majd nekünk!" 


Miért buzdítod ezeket a nyomorultakat örömre? Miért kényszeríted ezeket a rászedett 


embereket vigasságra? Gyászos hitegetéseddel micsoda reményt, milyen üdvöt ígérgetsz 
nekik? A te istenednek csak halála ismeretes, életéről mit sem tudunk, feltámadásáról nem 
szólt isteni jóslat, halála után nem jelent meg senki emberfiának, hogy azt hihetővé tegye, 
nagy tetteinek bizonyítékait nem tárta elénk, és majdani feltámadását nem hirdette meg előre 
példázatokkal. Bálványt temetsz el, bálványt siratsz, bálványt hozol elő a sír mélyéből, s 
amikor mindezt megteszed, te nyomorult: még örülsz is tettednek. Te magad szabadítod fel 
istenedet, te rakod össze testét kövekből, te adsz formát az érzéketlen kődarabnak: legyen hát 
tenéked hálás a te istened; úgy halj meg, ahogy ő meghalt, és élj úgy, amint ő is élt! Ha 
torkodat illatos olajjal kened meg — ki ne vetné meg tettedet, ha átlátta végtelen hiúságát? 
Igen, az ördögnek is megvannak a maga Krisztusa... 


H. I. (Firmicus Maternus: De errore profanarum religionum 22. fej.) 


Beavatás Isis és Osiris misztériumaiba 


Apuleius Metamorphoses (Átváltozások) című regényének — az antik regényirodalom egyik 
legkiválóbb alkotásának — hőse, Lucius, varázslás következtében szamárrá változott (innen a 
regény magyar fordításának címe: Az aranyszamár), és állati sorsban, de emberi értelemmel 
rengeteg viszontagságot szenvedett el. A varázslat alól Isis istennő szabadította fel, és a 
regény hőse hálából beavattatja magát az istennő misztériumaiba. A regény XI. könyve 
egészében e beavattatás különböző eseményeit mondja el. 

A beszámolóból (áhítatos hangja ellenére) azt is megtudjuk, hogy a misztériumokba 
való beavatás igen költséges volt; a papság a naív hívőket alaposan megzsarolta (ez Iuvenalis 
leírásából is kiderül). A vagyonos hős többszöri beavatási aktus végén szegény emberré lett. 


A magasságos istennőnek ezekre s egyéb ilyen kegyelmes utasításaira fölfrissült a 
lelkem, és még alig pirkadt a hajnal, fölserkentem ágyamból, s azonnal a főpap lakására 
siettem; ott fogtam, amint éppen kilépett a hálószobájából, s üdvözöltem. Már éppen föltettem 
magamban, hogy a szokottnál is állhatatosabban, most már mint tartozó kötelességet, fogom 
tőle követelni a beavattatást, de ő, alighogy megpillantott, meg is előzött: 

— Boldog vagy, áldott vagy, ó Lucius, hogy a felséges istennő ilyen kegyes jóindulatára 
méltatott! Hát most már miért vesztegelsz — folytatta —, miért tétovázol? Itt a nap, amelyet oly 
olthatatlan vággyal sóvárgottál, amelyen a száznevű istennő parancsára tulajdon kezeimmel 
avatlak be vallása szent titkaiba. 

Átfog jobbjával az öreg barátságosan, s egyenesen a hatalmas templom kapujához 
vezet. Miután szertartásos szolgálattal elvégezte az ünnepélyes templomnyitást, és bemutatta 
a reggeli áldozatot, a szentély mélyéből ismeretlen betűkkel írt könyveket hozott elő. Csupa 
tömör, néhány szavas, hagyományos mondás volt ezekben összegyűjtve; avatatlan olvasók 
kíváncsiskodásától megvédték őket a betűk, amelyek részint mindenféle állatokat ábrázoltak, 
részint tekergődztek-kanyarogtak, kerék módjára körbe kígyóztak, és sűrű vonalakban 
fonódtak egymásba. Ebből felolvasta nékem, mi mindent kell okvetlenül előkészítenem az 
avatási ünnepre. Én, részben magam, részben társaim révén, azonnal lázasan és meglehetős 
bőkezűen megvásároltam minden szükségeset. A főpap — mikor kijelentése szerint az ideje 
elérkezett — nagy papi kísérettel elvezetett a legközelebbi fürdőbe, ott előbb engedett a szokott 
módon meg-fürdenem, aztán az istenek bocsánatát esdette rám, végiglocsolt, s hófehérre 
tisztított, végül visszakísért a templomba. Kétharmad része eltelt már a napnak, s ekkor 
odaállított az istennő lábai elé, s halk hangon néhány parancsot adott — amelyeket elárulnom 
nem szabad -, aztán mindenkinek füle hallatára hangosan lelkemre kötötte, hogy tíz álló napig 


egyfolytában tartózkodjam az étkezés gyönyöreitől, húsételt ne egyem, bort ne igyam. 

Áhítatos önmegtartóztatással lelkiismeretesen teljesítettem a parancsait, s így ért el a 
szentséges felavatásomra megszabott nap. Amint a Nap estére hajlott, íme, innen is, onnan is 
rengeteg ember csődül Össze, s az istentisztelet ősi hagyománya szerint mindegyik másféle 
ajándékkal kedveskedik. Most minden avatatlant eltávolítanak, engem nyers lenvászon 
lepelbe öltöztetnek, s a főpap kézen fogva bevezet a szentély legbelsejébe. 

Bizonyára izgatottan veted föl itt a kérdést, kíváncsi olvasóm, hogy ezután mi szó esett 
és mi történt. Elmondanám, de elmondanom nem szabad, megtudhatnád, de meghallanod nem 
szabad. A szentségtörő kíváncsiskodásért bünhődést vonnának magukra a fülek s a nyelvek 
egyaránt. De talán áhítatos vágyakozás csigázott föl, s ezért hosszas izgalommal nem 
gyötörlek. Halld meg tehát és hidd el, mert ez a színigazság. A halál határán jártam, 
Proserpina küszöbét tapostam, végigmentem az összes elemeken, s visszatértem, láttam 
éjfélkor hófehér fényben szikrázni a Napot, odajárultam az alvilági istenek s az égi istenek 
színe elé, s színről színre imádtam őket. Íme, elmondtam neked mindent, s mégis bizonyos, 
hogy hiába hallod, egy szót sem értesz belőle... 

.. Íme, a magasságos Nap végighaladt az állatkörön, s befejezte az esztendőt, amikor 
egyszer álmomban megint virrasztó gondossággal megszólított a jóságos istennő, s 
figyelmeztetett, hogy újból avattassam be magam a titkos istentiszteletbe. Csodálkoztam: mit 
akarhat, miféle jövendő eseményre célozhat? Hiszen, úgy gondoltam, engem már a 
legtökéletesebben  beavattak. Magamban is  meghánytam-vetettem ezt a vallási 
kétségeskedésemet, a papok tanácsát is kikértem felőle, s ekkor új és egészen csodálatos 
magyarázatát kaptam: hogy engem még csak az istennő titokzatos szertartásaiba avattak be, 
de még nem iktattak be a győzhetetlen Osirisnek, a nagy istennek, az istenek felséges atyjának 
titkos tiszteletébe. Ámbár a két istenség, s mindkettejük tisztelete összefügg, sőt egy és 
ugyanaz, mégis igen nagy különbség van a beavattatásban; ennélfogva úgy kell értelmeznem 
a figyelmeztetést, hogy a nagy isten szolgájául is elhívattam. A dologra csakhamar világosság 
derült. Másnap éjjel ugyanis megjelent álmomban egy pap, vászonköpenyben, kezében 
Bacchus-pálcával, borostyánnal és egyebekkel, amikről azonban beszélnem tilos; mindezt 
letette a szobámban, leült a székemre, s meghagyta, hogy rendezzek lakomát dicsőséges 
felavattatásomra. 

.. Ámbár a beavattatásra így elhívattam, mégis visszatartott tőle — igaz, hogy kedvem 
ellenére — az, hogy pénz dolgában nagyon szűkösen voltam. Mert csekélyke vagyonomat 
felemésztették úti kiadásaim, a fővárosban pedig jelentékenyen nagyobbak voltak a beavatás 
költségei, mint annak idején a tartományban. Szorongatott a kegyetlen szegénységem, s mint 
a régi közmondás tartja: torkomon volt a kés; vergődtem, mert az isten azért tovább is éppúgy 
ösztökélt, sürgetett. Mikor már ismételten nagyon felzaklatott a  nógatása, végre 
rámparancsolt, s ekkor én eladtam, ami csekélyke ruhám még volt, s a szükséges pénzecskét 
így kapartam össze. 


R. J. (Apuleius: Az aranyszamár 11. könyv) 


Attis misztériuma 


Prudentius keresztény hitvédő költő (IV. sz. második fele) fiatal korában maga is híve volt 
Attis misztériumainak. Egy Attis-pap felavatásának általa adott leírása tehát történeti 
forrásértékkel bír. A leírás naturalisztikus jellegét csak fokozza az a nyilvánvaló gyűlölet, 
amellyel a keresztény költő korábbi vallásával szembefordul. A jól követhető leírásból 
kielemezhető az a szimbolika is, amelyet az avatási szertartás kifejezni akart. A beavatandó 


személy ebben az esetben pap, aki tehát valamilyen magasabbrendű avatásban részesül. A 
földbe mélyesztett gödörbe kell alászállnia — mintegy jelképesen meghalnia; a félelmetes 
hatalmat jelképező bika vérével megkeni szemét-száját, egész testét — és ezzel mintegy elzárja 
magát a földi világ valóságától: hogy a sírgödörből felszállva, mintegy , újjászületett ember"- 
ként fogadja híveinek köszöntését. Ettől a szertartástól voltaképpen független az Attis-papok 
egy másik csoportjának, a gallusoknak szörnyű öncsonkítása, amelyet ugyancsak kiszínezett 
módon ír le a szerző. 


Hisz főpaptok, hogy megszenteljék, földbe vájt 
sötét gödör dohos mélyére száll alá: 
halántékán díszes szalag meg főkötő, 
aranykorona fogja össze hajzatát, 

s még tógáját is ünneplősen ölti fel. 


Főlébe ritkán áthidalt állványzatot 
emelnek, ezt fentről deszkákkal elfödik, 
majd padlatán rést ütnek vagy hasítanak, 
és sűrűn megfúrják kisebb fúrókkal is, 
hogy pallóit sok apró nyílás járja át. 


Aztán egy nagy, komor nézésű, vad bikát 
— szarván, szügyén virágfüzérrel ékesen — 
az elfedett gödör fölé állítanak: 

az állat homlokán ugyancsak színarany 
csillog, mi szőrét rőtvörössé színezi. 


S mihelyt megállt az áldozatra szánt barom, 
a szentelt vasgerellyel átverik szügyét, 
roppant sebéből hullámokban dől a vér, 
pezsegve, forrva, s lenn a hídlás padlatán 
párolgó, gőzös áradatként hömpölyög, 


s alul tovább, a nyílások szűk útjain 

ha átszivárgott, véresőként permetez: 
beásva lent e vérzáporban ott a pap, 
alája tartja minden cseppnek rút fejét, 

— ruhája, teste mind merő egy vériszam —, 


sőt hátrahajlik, arccal fordul fölfelé, 
csorgat fülére, mossa orrát, ajkait, 

a szent nedűvel még szemét is megkeni, 
ínyét sem szánja, nyelvét is megfürdeti, 
míg át nem ivódott a vérrel teljesen. 


Midőn az állat, vérét vesztve, megdermed, 
s hulláját félrevonszolják az áldozók, 

a szörnyű látványt nyújtó főpap színre lép, 
büszkén mutatja vértől csapzott homlokát, 
ruházatát, szakállát és szalagjait; 


s előtte, kit mocsok meg undokság borít, 

kit frissen ölt állat megalvadt vére fed, 

a nép ujjong, sőt térden állva esdekel, 

csak mert egy döglött marha hitvány vére őt 
átmosta undorító, bűzös rejtekén. 


Vagy említsem talán rút áldozástokat 
mikor vastól százszámra hullnak barmok el, 
s a sok mészárlástól a vér úgy összegyűl, 
hogy szennyes áldozóitok még úszva is 

alig kelhetnek át a vérnek tengerén? 


De mért éppen az isteneknek szánt pazar 
húshalmokat s a nyájak bősz sintéreit 
csepüljem itt felszabdalt állatok miatt? 
Hiszen van úgy, hogy áldozatként hívetek 
magát vagdossa össze, sőt heréli ki. 


Mint megszállott bolond, kést önmagára ránt, 
s az Istennőt karját felmetszve békíti: 

(az őrjöngés a választottnak már joga,) 
kegyetlenül szabdalja jobbjával magát, 

mert égi tüdvöt csak szörnyű seb érdemel: 


így hát szemérmét is levágja teljesen, 
engesztelésül, és immár fél-férfiként 
istennőjének adja csúf ajándokul; 

azt vér táplálja, s így a mély vágás helyén 
kiömlő vért is nagymohón felszürcsöli. 


A szent felség egyik nemet sem kedveli, 
azért rajong, ki egyikhez sem tartozik. 
Nem férfi már, de nővé sem válik soha. 
Az isteneknek boldog anyja így szerez 
borotvákkal magának új segédeket. 


S a szentelendő pap hogyan kap billogot? 
Kemencetűzbe apró tűket mártanak, 
ezekkel égetik hegessé tagjait, 

s a testrészt, min a bélyegző izzó hegye 
nyomot hagy, szentté nyilvánítják általa. 


A holtnak meg, kit már a lélek elhagyott, 

s kit sírjához búsongó gyászmenet kisér, 
aranyba foglalják megdermedt tagjait, 
mint bőr, a testét színarany lemez fedi, 

s ez rejti majd tűzben szétporladt hamvadt. 


Minden pogány ily bűnhődésre kényszerül, 
az istenek meggyötrik tisztelőiket, 


az ördög így téveszti meg, ki rabja lelt, 
csúf bélyegét viselni megtanítja őt, 
s a kárhozottnak sorsa tűz és gyötrelem. 


B. J. (Prudentius: Peristephanon X. 1011-1090) 


Az ősi római hit védelme 


Ouintus Aurelius Symmachus (345—402) a római birodalom bomlása idején a Róma városi és 
még pogány érzelmű arisztokrácia egyik utolsó tudatos és nagy műveltségű szószólója. Itt 
közölt levelét 384-ben intézte II. Valentinianus császárhoz. Ebben arra kéri a császárt, állítsa 
vissza a senatus üléstermében Victoria (a győzelem istennője) oltárát, és adja vissza az ősi 
vallás papjainak a korábban megvont állami javadalmazásokat is. Ez a levél egyben alkalom 
írója számára, hogy még egyszer felemelje szavát a Birodalmat egykor fenntartó ősi római 
államvallás védelmében. Kissé szónokias szavai ellenére írásműve a római vallás utolsó, mély 
meggyőződéstől hevített, szenvedélyes hangú, de már a reménytelenség pátoszával írt 
jajkiáltása. 

Kinek-kinek megvan a maga szokása, a maga szertartása: az istenség városonként más- 
és másféle papokat rendelt a maga tiszteletére: mint ahogy a csecsemők a lelket, úgy kapják 
meg végzetrendelte védőistenségeiket az egyes népek is. Ehhez járul a hasznosság, ami 
leginkább hozzákapcsolja az embert az istenekhez. Mert ha az istenségek elméleti 
megismerése teljességgel homályos is, honnan érthetjük meg jobban, ha nem a szerencsés 
események emlékezetéből és bizonyítékaiból? Ha pedig a vallást a maga ősi kora tekintélyhez 
juttatta, meg kell őrizni a hosszú századok bizonyságát, követnünk kell őseinket, mint ahogy 
ők is jószerencsével követték a maguk őseit. 

Képzeljük el most, Róma itt áll mellettünk, és így szól hozzátok: ,, Ti áldott jó császárok, 
a haza atyjai, tekintsétek tisztes koromat, amelyet jámbor vallásosságomnak köszönhetek! 
Hadd ápoljam tovább is az ősi szertartásokat, hiszen meg vagyok elégedve velük! Hadd éljek 
a magam szokásai szerint, hiszen szabad vagyok! Ez a vallás hajtotta az egész világot az én 
törvényeim alá, ezek a szent szertartások üzték el Hannibált a falaktól, a gallusokat a 
Capitoliumtól. Hát erre a végre maradtam meg, hogy késő  öregkoromban 
megszégyenítsenek? Majd meglátom, milyen új rendszert javasoltok; azonban ilyen öreg 
korban már késő és szégyenletes átvedleni." Tehát kíméletet kérünk atyáink isteneinek. 
Helyes felfogás tisztelni azt, amit mindenki tisztel. Ugyanazokat a csillagokat látjuk, ugyanaz 
az égbolt borul fölénk, ugyanaz a föld rejt magába mindannyiunkat: fontos-e hát, hogy ki 
miféle bölcsességgel kutatja az igazat? Egyetlen úton nem lehet eljutni ily nagy titokhoz. 


B. I. (Symmachus: Relatio 3) 


Jegyzetek 


1. Cumae jósnője, a Sibylla, 

2. Az egykori aranykor Saturnusnak isteni hatalmától való megfosztásával és Iuppiter 
uralomra jutásával, valamint a , szűz" Astraea távozásával ért véget, vö. pl. Ovidius: 
Átváltozások 1, 89—150. 

3. A most kezdődő új korszak a Nap jegyében születik újjá: ezért emeli ki Apollo uralkodó 
szerepét. 


4. Az , új aranykor" majdani királyának le kell még küzdenie az egykori idők vad 
erkölcseit, s ebben a végső harcban az egykori mitikus küzdelmek emléke éled fel. 

5. A megváltó istengyermekhez fűződő képzetek szerint , napisteni" voltának első jele az 
lesz, hogy rámosolyog szüleire. 

6. Magna Mater papjainak egy csoportja (az ún. gallusok) önmagukat megcsonkították. 

7. Ezek engesztelő és tisztító célú szertartások. 

8. Az egyiptomi papok fejüket lekopaszították; Anubis: sakálfejű isten, papjai a 
szertartásokon ilyen maszkot hordtak. 

9. Eddig megfejtetlen célzás; talán kapcsolatban van Jahve és az (erdők mélyén is tisztelt) 
Dionysos többször is dokumentált azonosításával. 

10. A delphi jósda a római császárkorban már elvesztette tekintélyét; a legdivatosabb 
jóshely már az i.e. IV. század óta Hammon (Zeus ill. Iuppiter Ammonius) sivatagi 
szentélye Líbiában. 


Bibliográfia 


A római vallástörténet összefoglaló ismertetései közül ma is nélkülözhetetlen még 
néhány régebbi — részben már elavult, de mégis , klasszikus"? értékű munka. Ezek közül 

A római vallástörténet újabb irányzatainak megjelenése F. Altheim, A. Brelich és G. 
Dumézil munkásságához kapcsolódik. Munkásságukból kiemelendő: 

F. Altheim: Römische Religionsgeschichte, Berlin, 1956. (ua. angolul is), u.a.: 

További, újabb összefoglaló munkák: 

J. Bayet: Histoire politigue et psychologigue de la religion romaine?. Paris, 1969. 

F. C. Grant: Ancient Roman Religion. N. Y., 1957 (gazdag szöveggyűjteménnyel). 

K. Latte: Römische Religionsgeschichte. München, 1960 (álláspontja túlzottan 
konzervatív és hiperkritikus). 

B. M. Ogilvie: The Romans and their Gods in the Age of Augustus. London, 1969. 

G. B. Pighi: La religione Romana. Torino, 1967. 

G. Radke: Die Götter Altitaliens. München, 1966 (főként névelemző tanulmányok). 

I. G. Remennyikov: Kultura i ideologija rannyevo Rima. Moszkva, 1961. 

H. J. Rose: Ancient Roman Religion. N. Y., 1950. 

B. Schilling: The Roman Religion (a Historia Religionum kötetben). Leiden, 1969. 

Je. Stajerman: Moralj i religija ugnyetonnih klasszov rimszkoj imperii. Moszkva, 1961. 

N. Turchi: La religione di Roma antica. Bologna, 1939. 

Trencsényi—-Waldapfel Imre: Vallástörténeti tanulmányok. Bp., 1960. 


Az első világháború utáni szakirodalomról részletesebb és értékelő tájékoztatást 
nyújtanak az alábbi munkák: 

H. J. Rose: Roman Religion 1910—-1960, Journal of Rom. Studies 50, 1960, 161 skk. 

R. Schilling: La situation des études relatives á la religion romaine de la républigue 
1950—1970, in: Aufstieg u. Niedergang der römiscben Welt. Berlin, 1972, 1/2, 317—347. lap. 

A magyar nyelvű szakirodalomból — amely a római vallásra vonatkozólag nem éppen 
gazdag — az alábbi munkákat érdemes leginkább kiemelni: 

Trencsényi—-Waldapfel Imre: Mitológia, Bp., 1956 (azóta többször 15). 

Mitológiai ábécé: Bp., 1970. 

Boronkay Iván: Római regék és mondák, Bp., 1958. 

Horváth I. Károly: A vallás. (Maróti E.-Horváth I. K.—Castiglione L.: A régi Róma 
aranykora c. kötetben, Bp., 1967, 253-287.). 


Szerzők és források 


Acta Fratrum Arvalium — A Fratres Arvales papi testület összejöveteleiről és 
ünnepségeiről készült jegyzőkönyvek gyűjteménye; legnagyobb részük a testület hivatalos 
helyiségében (a mai Magliano község közelében), ásatások folyamán került elő. 


Appianos (Appianus Alexandrinus) — i. sz. II. századi görög nyelvű történetíró. 
Összefoglaló igényű római történetének legjelentősebb része a római polgárháborús időszakot 
(1. e. 133—31) dolgozza fel. 

Apuleius Lucius — i. sz. II. századi jogász és vándorszónok. Nevezetes regénye a 
Metamorphoses (Átváltozások), amely magyarul Révay J. fordításában, Az aranyszamár 
címen jelent meg. 

Augustinus Aurelius (Szent Ágoston) — latin nyelven író egyházatya (354-430). De 
civitate dei (Az isten országáról) e. történetfilozófiai műve a római pogányság elleni 
küzdelem érdekében számos korábbi (ma már elveszett) munkát is felhasznált; a korai római 
vallás számos hiedelmét és szokását is az ő közvetítése révén ismerjük. 


Cato, M. Porcius — római államférfi és író, a régi erkölcsök híve és lelkes imertetője (ti. 
e. 234—149). Egyetlen teljes egészében fennmaradt műve, De agri cultura (A földmívelésről), 
a régi római vallási szokások ismeretének is értékes forrása. 

Cicero,.M. Tullius — államférfi, szónok és filozófus (i. e. 105—43). Filozófiai művei a 
késő köztársasági vallási nézeteknek is fontos forrásai. 


Dionysius Halicarnassensis (,a halikarnassosi Dionysios") — görög nyelven író 
történetíró az 1. e. I. században. Az actiumi csata óta Rómában élt. 20 könyvből álló történeti 
művének (Rómaiké Archaiologia — , Róma korai története") csak első fele maradt fenn. 


Festus, Sextus Pompeius — római grammatikus az i. sz. III. században. De significatione 
verborum (A szavak jelentéséről) c. lexikonszerű műve számos régi információt őrzött meg a 
korai Róma intézményeiről. Munkája egy korábbi szerző, Verrius Flaccus azonos című 
művének kivonata. 

Firmicus Maternus, lulius — az ti. sz. IV. században élt asztrológus, aki élete vége felé 
keresztény hitre tért. De errore profanarum religionum (Az istentelen vallások tévelygéséről) 
c. hitvédő iratában élesen támadja a különböző kultuszokat. Mivel korábban maga is híve volt 
a misztérium-vallásoknak, ezekről adott leírásai jelentős forrásértékkel rendelkeznek. 


Gellius, Aulus — Noctes Atticae (Attikai éjszakák) c. munkája maradt fenn. Ebben 
különböző olvasmányainak érdekes részeit kivonatolta. Az i. sz. II. században élt. 

Gromatici Latini Veteres — a latin földmérők munkáinak gyűjteménye. Benne több 
szerző (többek között Hyginus és Siculus Flaccus) munkája található, akik a földmérés 
technikájával és jogi vonatkozásaival ismertették meg olvasóikat. Munkáikban a technikai 
tudnivalók mellett többször esik szó vallási szokásokról, hiedelmekről is. Munkáik 
legteljesebb gyűjteménye: K. Lachmann—A. Rudorff: Die Schriften der römischen 
Feldmesser, 1848—1852. 


k Horatius, O. Flaccus — az , augustusi aranykor" legnagyobb lírai költője (i. e. 65—8). 
Odáiban (lat: Carmina) Augustus restaurációs törekvéseinek megfelelően a vallásos hit 
helyreállításának szükséges voltát hirdette. 


lIohannes Lydus — bizánci író és történetíró (VI. század). De mensibus (A hónapokról) c. 
görög nyelvű munkája az év ünnepnapjait ismerteti a naptár sorrendjében. Jelentősége az, 
hogy számos, azóta elveszett korai forrást használt fel. 

Iulius Obseguens — valószínűleg az i. sz. IV. században élt latin szerző. Livius történeti 
művéből kivonatolta a különféle csodajelekre vonatkozó tudósításokat (Liber prodigiorum — a 
csodajelek könyve). 

Iuvenalis, Decimus Iunius — római szatíraköltő (i. sz. 60 k.—140 k.). Szatírái a korabeli 
vallási nézeteknek és szokásoknak ironikus leírását is nyújtják. 


Livius, Titus — az augustusi kor legnagyobb történetírója (i. e. 59—i. sz. 17). Római 
története az , ősi erkölcsök" magasztalása közben az egykori vallásos hitet, szokásokat és 
intézményeket is részletesen ismerteti, nagyjából összhangban Augustus vallásmegújító 
törekvésivel. 


Macrobius, Theodosius Ambrosius — római régiség-búvár a 400 körüli években. 
Legnagyobb fennmaradt műve, a Saturnalia, egy  Saturnalia-ünnepet ülő társaság 
beszélgetéseinek formájában különféle vallási, történeti és irodalmi ismereteket közöl, a 
római múlt és benne az egykori vallás nagysága iránti tisztelet hangján és burkolt 
keresztényellenes célzattal. 


Ovidius, P. Naso — az augustusi kor nagy költőinek egyike (i. e. 43—1. sz. 17). Alkotó 
tevékenységét i. sz. 7-ben bekövetkezett száműzetése szakította meg. Vallástörténeti 
szempontból rendkívül jelentős a római naptár ünnepeit költői formában ismertető műve 
(Fasti — a naptár); ennek csak első fele (január—június) készült el. Metamorphoses 
(Átváltozások) c. mitológiai összefoglalása a görög mítoszokat költi újjá a latin olvasók 
számára. 


Plautus, T. Maccius — Róma nagy vígjátékírója az ti. e. III. században. 

Plinius, G. Secundus maior (i. sz. 23—79). Legnagyobb fennmaradt műve a Naturalis 
Historia, a korabeli természettudományos ismeretek foglalata. Világnézetét a vallási 
kérdésekben bizonyos szkepszis jellemzi. 

Plutarchos — filozófus, történetíró (i. sz. 46—120 k.). Legismertebb művén, a 
Párhuzamos életrajzok gyűjteményén kívül számos filozófiai, etikai és vallási kérdésekkel 
foglalkozó tanulmányt is írt (összefoglaló címük: Moralia — erkölcsi kérdések). Ezeknek 
egyike, a Ouaestiones Romanae, a görög olvasók számára római (nagyrészt vallási jellegű) 
szokások értelmezését nyújtja. 

Prudentius, Aurelius Clemens — az i. sz. IV. század második felében élt keresztény 
hitvédő költő. Munkáiban költői formában támadja a pogányságot, különös élességgel a 
különböző misztérium-kultuszokat. 

Polybios — görög történetíró az i. e. II. században. Historiai (Korunk története) c. nagy 
művében Róma világhatalommá való felemelkedésének korát írta meg. 


Res gestae Divi Augusti (Az isteni Augustus viselt dolgai) — Augustus császár élete 
utolsó évében írt tömör és propagandisztikus célú önéletrajza, amelyet Tiberius császár 
feliratos formában örökíttetett meg. Több (részben töredékes) példányban, latin és görög 
nyelven maradt fenn. Legteljesebb szövege az Ankarában talált Monumentum Ancyranum. 


Servius, Maurus Honoratus — az i. sz. IV. században élt grammatikus. Főműve, 
Vergilius műveihez írt tudós kommentárja, a korai római vallásra vonatkozólag is sok becses 
ismeretet tartott fenn. 


Strabón — görög nyelven író földrajzi és történeti szakíró (i. e. 63—i. sz. 19). 
Geographica c. földrajzi összefoglalása maradt fenn. 

Suetonius, Gaius Tranguillus — Hadrianus főlevéltárosaként számos eredeti okmány 
felhasználásával írta meg A tizenkét császár életrajza (Vitae duodecim Caesarum) c. 
munkáját. I. az. 75—150 között élt. 

Symmachus, Ouintus Aurelius — a római birodalom bomlása idején (IV. század második 
fele) a Róma városi pogány érzelmű arisztokrácia utolsó tudatos politikai és szellemi vezetője. 
A császárokhoz intézett beadványaiban a , pogány" római vallás elnyomása ellen is szót 
emelt. 


Tabulae Iguvinae — az Iguviumban (mai neve:Gubbio) talált és 1444 óta ismeretes 
umber nyelvű feliratok gyűjteménye. A Rómán kívüli Itália politikai és vallási 
intézményeinek egyik legfontosabb forrása. Legjobb kommentáros és latin fordítással ellátott 
kiadás: G. Devoto: Tabulae Iguvinae, Roma 1954-1962. 

Tibullus, Albius — az i. e. I. században a római elégiaköltészet jelentős képviselője. Igen 
hangulatosak a falusi, idillikusnak láttatott életet, benne a vallásos szokásokat is bemutató 
elégiát. 


Valerius Maximus — az 1. e. I. században élt római rétor. Facta et dicta memorabilia 
(Emlékezetes tettek és mondások) c. műve a római történetből számos epizódot és anekdotát 
dolgoz fel, a múlt erényei iránti tisztelet felkeltésének szándékával. 

Varro, M. Terentius Atacinus — a római köztársaság korának legnagyobb, 
legsokoldalúbb és legtermékenyebb tudósa. 55 művének címét ismerjük, ezek közül csak 
kettő maradt fenn teljes vagy majdnem teljes terjedelmében. Ezek: A mezőgazdaságról írt 
műve (Rerum rusticarum libri), és De lingua Latina (A latin nyelvről); ez utóbbi 
szómagyarázatokat, szófejtéseket és nyelvtani fejtegetéseket tartalmaz, gazdag kultúrtörténeti 
adatokkal. Elveszett művei közül különösen jelentős: Rerum humanarum et divinarum libri 
(Az emberi és isteni jelenségekről szóló könyvek); ennek utolsó 16 könyve foglalkozott 
vallási kérdésekkel. 

Velleius Paterculus, Gaius — Tiberius császár katonatisztje volt 1. sz. I. század folyamán. 
Római története (Historiac Romanae) császári ura politikai törekvéseinek igazolására íródott, 
és az akkori , hivatalos"? szemléletet tükrözi. 

Vergilius, Publius Maro — az augustusi kor legnagyobb epikus költője. Fiatalon írt 
pásztori dalai (Eclogae) mellett legnagyobb műve, a római nép és állam mitikus előtörténetét 
feldolgozó Aeneis őrzi költői nagyságát. 


Zósimos — bizánci görög történetíró a VI. században. Nea Historia (Új történet) c. 
munkája a kései római történetet dolgozza fel — alig leplezett keresztényellenes, ill. a római 
pogány hagyományokat magasztaló célzattal. 


CIL — Corpus Inscriptionum Latinarum, a latin nyelvű feliratok gyűjteménye. 

ILS — Inscriptiones Latinae Selectae (Válogatott latin feliratok), H. Dessau tárgykörök 
szerint rendezett gyűjteménye a történeti szempontból fontos és jellegzetes latin feliratokról. 

Ehrenberg-Jones: Documents Illustrating the Reigns of Augustus and Tiberus, 2. ed, 
London 1955. A korai principátus történelmi (főként feliratos és papirológiai) forrásainak 
gyűjteménye. 


